**1 Chronicles 1**

**א**אָדָם שֵׁת אֱנוֹשׁ׃ **ב**קֵינָן מַהֲלַלְאֵל יָרֶד׃ **ג**חֲנוֹךְ מְתוּשֶׁלַח לֶמֶךְ׃ **ד**נחַ שֵׁם חָם וָיָפֶת׃ **ה**בְּנוֹי דְיֶפֶת גמֶר וּמָגוֹג וּמָדַי וְיָוָן וְתוּבָל וּמֶשֶׁךְ וְתִירָס וְשׁוּם (ס"א אַפְרָכוּתְהוֹן אַפְרִיקָא וְגַרְמַיָא וַחְמָדָאֵי וּמוֹקְדוֹנְיָא וְיַתִּינְיָא וְאוֹסְיָא וְתֻרְקְיָא) אַפַרְכְּוָיַתְהוֹן אַפְקִיקֵי וְגַרְמָנַיָא וְהַמְדָאֵי וּמוֹקְדוֹנַיָא וִיתִינַיָא וּמוֹסַיָא וְתַרְקֵי׃ (ס"א גַרְמָנַיָא גִתַּיָה וְהַמְרֵן וְאוֹבִיסוּס וִיתָנַיָה וּמוֹסָיַה וְתַרְקֵי)׃ **ו**וּבְנוֹי דְגמֶר אַשְׁכְּנַז וְדִיפַת וְתוֹגַרְמָה וְשׁוּם (ס"א אַפְרָכוּתְהוֹן אַסְיָא וּפַרְכְּוִי) אַפַרְכְּוָיַתְהוֹן אָסַיָא וּפַרְסַוֵוי וּבַרְבְּרַיָא׃ **ז**וּבְנוֹי דְמוֹקְדוֹן אַלְסוּ וְטַרְסוּס אִיטַלְיוֹן וְדַרְדְנַיָא׃ (ס"א וּבְנוֹי דְיָוָן אֱלִישָׁא אֲלַס תַּרְסַס אַכְזָוַיָה וְדַרְדְנַיָא רִדוֹם וַחֲמֵין וְאַנְטְיוּךְ)׃ **ח**וּבְנוֹי דְחָם עֲרַב וּמִצְרָיֵי וְאַלְיְיַחְרַק וּכְנָעַן׃ **ט**וּבְנוֹי דַעֲרָב סִינִידָאֵי וְהִינְדִקָאֵי וּסְמָדָאֵי וְלוֹבָאֵי וְזִינְנָאֵי וּבְנוֹי דְמַוְרְיָאטִינוֹס (ס"א זְמַרְגֵד) דְמֵרְגַד וּמְזָג׃ **י**וַעֲרַב אוֹלִיד יַת נִמְרוֹד הוּא שָׁרֵי לְמֶהֱוֵי גִבָּר בַּחֲטָאָה שְׁדִי אֲדַם זַכַּאי וּמְרוֹד קֳדָם יְיָ׃ **יא**וּמִצְרַיִם אוֹלִיד יַת נִיוְטָאֵי וְיָת מָרְיוֹטָאֵי וְיַת לִיוְקָאֵי וְיַת פַּנְטְסַכְיָנָאֵי׃ **יב**וְיַת פַּנְטַפּוּלְיָטָאֵי וְיַת נִיסְיוֹטָאֵי דִנְפָקוּ מִנְהוֹן פְּלִשְׁתָּאֵי וְיַת קַפּוּטְקָאֵי׃ **יג**וּכְנַעַן אוֹלִיד יַת (ס"א כּוֹתְנִיאָם) בּוֹתְנִיאָס הוּא דִבְנָא יַת צִידוֹן הוּא בּוּכְרֵיהּ דִכְנַעַן וְיַת חֵת׃ **יד**וְיַת יְבוּסָאֵי וְיַת אֱמוֹרָאֵי וְיַת גִרְגְשָׁאֵי׃ **טו**וְיַת חִוָּאֵי וְיַת עַרְקָאֵי וְיַת אַנְתּוּסָאֵי׃ **טז**וְיַת לוֹטְסָאֵי וְיַת חוּמְצֵי וְיַת אַנְטְיוּכָאֵי׃ **יז**בְּנוֹי דְשֵׁם עַלְמָאֵי וְאַתּוּרָאֵי וְאַרְפַסְדָאֵי וְלוּדָאֵי וְאַרְמָאֵי וְאַרְמַצְיָאֵי וְחוּלָאֵי וְגִיתְרָאֵי וּמִשְׁכָאֵי׃ **יח**וְאַרְפַסְדָאֵי אוֹלִיד יַת שָׁלַח וְשֶׁלַח אוֹלִיד יַת עֵבֶר׃ **יט**וּלְעֵבֶר אִתְיְלִידוּ תְּרֵין בְּנִין שׁוּם חַד פֶּלֶג אֲרוּם בְּיוֹמוֹי אִתְפְּלִיגוּ דַיָרֵי אַרְעָא לְלִשַׁנְהוֹן וְשׁוּם אֲחוֹי יָקְטָן מְטוּל דִבְיוֹמוֹ שְׁרִיאוּ שְׁנֵיהוֹן דִבְנֵי נְשָׁא לְאִתְקְטָעָא מִן בִּגְלַל חוֹבֵיהוֹן׃ **כ**וְיָקְטָן אוֹלִיד יַת אַלְמוֹדָד דִמְשָׁח (ס"א וּפַלִיג יַת אַרְעָא) וּפַלְגוּת אַרְעָא בְּאוּשְׁלַיָא וְיַת שָׁלֶף דִשְׁלַף יַת נְהַרְוָתָא לִתְחוּמַיָא וְיַת חֲצַרְמָוֶת דְאַתְקֵין אֲתַר כְּמָנַיָא לִקְטָלָא עֲדֵי אֲרְחָא וְיַת יֶרַח דְאַתְקֵן פּוּנְדוֹקִין וַהֲוָה כָּל דְעָלֵיל לְמֵיכָל וּלְמִישְׁתֵּי הֲוָה (ס"א מוֹבִיל) מוֹכִיל לֵיהּ סַמָא דִקְטוֹל וּנְסִיב כָּל מָה דַהֲוָה בִידוֹי׃ **כא**וְיַת הֲדוֹרָם וְיַת אוּזָל וְיַת דִקְלָה׃ **כב**וְיַת עֵיבָל וְיַת אֲבִימָאֵל וְיַת שְׁבָא׃ **כג**וְיַת אוֹפִיר אֲתַר מַפְּקָנוּת דַהֲבָא וְיַת חֲוִילָה אֲתַר מַפְּקָנוּת מַרְגְלִיתָא וְיַת יוֹבָב כָּל אִלֵין בְּנוֹי דְיָקְטָן׃ **כד**שֵׁם כַּהֲנָה אַרְפַּסְדָיֵי שָׁלַח׃ **כה**עֵבֶר פֶּלֶג רְעוּ׃ **כו**שְרוּג נָחוֹר תָּרַח׃ **כז**אַבְרָם אִיהוּא אַבְרָהָם׃ **כח**בְּנוֹי דְאַבְרָהָם יִצְחָק וְיִשְׁמָעֵאל׃ **כט**אִלֵין תּוּלְדָתְהוֹן בּוּכְרָא דְיִשְׁמָעֵאל נְבָט וַעֲרַב וְאַדְבְּאֵל וּמִבְשָם׃ **ל**וְצָיְתָא וּשְׁתוֹקָא וּמְסוֹבָרָא חֲרֵיפָא וְאַדָרוֹמָא׃ **לא**יְטוּר נָפִישׁ וְקִדוּמָא אִלֵין הִנוֹן בְּנוֹי דְיִשְׁמָעֵאל׃ **לב**וּבְנַיָא דִקְטוּרָא פִּלַקְתָא דְאַבְרָהָם (ס"א אוֹלִידַת זִמְרָן) זִמְרָן יָקְשָׁן מְדָן מִדְיָן יִשְׁבָּק שׁוּחַ וּבְנוֹי דְיָקְשָׁן זְמַרְגָד וּמְזָג׃ **לג**וּבְנוֹי דְמִדְיָן חֲוָלֵד וָעֵפֶר וַחֲנוֹךְ וַאֲבִידָע וְאֶלְדָעָה כָּל אִלֵין בְּנֵי קְטוּרָה׃ **לד**וְאוֹלִיד אַבְרָהָם יַת יִצְחָק בְּנֵי יִצְחָק עֵשָו וְיִשְרָאֵל׃ **לה**בְּנוֹי דְעֵשָו אֱלִיפַז רְעוּאֵל וִיעוּשׁ וְיַעְלָם וְקוֹרַח׃ **לו**בְּנוֹי דֶאֱלִיפָז תֵּימָן אוֹמָר צְפִי וְגַעְתָּם וּקְנַז וְתִמְנַע וַעֲמָלֵק׃ **לז**בְּנוֹי דִרְעוּאֵל נָחַת זֶרַח שַׁמָה וּמִזָה׃ **לח**וּבְנוֹי דִגְבַל לוֹטָאֵי וְשׁוֹבְלָאֵי וְצִבְעוֹן וַעֲנָה וְדִישׁוֹן וְאֵצֶר וְדִישָׁן׃ **לט**וּבְנוֹי דְלוֹטָן חוֹרִי וְהוֹמָם וַאֲחוֹת לוֹטָן תִּמְנָע׃ **מ**בְּנוֹי דְשׁוֹבָל עַלְיָן וּמָנַחַת וְעֵיבָל שְׁפִי וְאוֹנָם וּבְנוֹי דְצִבְעוֹן אַיָה וַעֲנָה׃ **מא**בְּנוֹי דַעֲנָה דִישׁוֹן וּבְנוֹי דְדִישׁוֹן חַמְרָן וְאֶשְׁבָּן וְיִתְרָן וּכְרָן׃ **מב**בְּנוֹי דְאֵצֶר בִּלְהָן וְזַעֲוָן יַעֲקָן בְּנוֹי דְדִישׁוֹן אַרְמַנְיוּס וַאֲרָן׃ **מג**וְאִלֵין מַלְכַּיָא דִי מְלַכוּ בְּאַרְעָא דֶאֱדוֹם קֳדָם עַד דְלָא מְלָךְ מַלְכָּא לִבְנֵי יִשְרָאֵל בִּלְעָם בַּר בְּעוֹר רַשִׁיעָא הוּא לָבָן אֲרָמָאָה דְאִתְחַבֵּר עִם בְּנוֹי דְעֵשָו מְטוּל לְמֵחַבְּלָא יַת יַעֲקב וְיַת בְּנוֹי וּבְעָא לְהוֹבָדָא יַתְהוֹן וּמְלַךְ עַל אֱדוֹם וְשׁוּם קַרְתָּא דְבֵית מַלְכוּתֵיהּ דִנְהָבָה דְאִתְיְהִיבַת לֵיהּ מַגָן׃ **מד**וּמִית בָּלַע דְקַטְלֵיהּ פִּנְחָס בְּמַדְבְּרָא וּמְלִיךְ תְּחוֹתוֹי יוֹבָב בַּר זָרַח מִן בְּוָטְרָה׃ **מה**וּמִית יוֹבָב וּמְלִיךְ תְּחוֹתוֹי חוּשָׁם דְמִן אַרְעָא דָרוֹמָא׃ **מו**וּמִית חוּשָׁם וּמְלִיךְ תְּחוֹתוֹי הֲדַד בַּר בְּדַד דִקְטַל יַת מִדְיָנָאֵי בְּחַקְלֵי מוֹאָבָאֵי בְּעִדָן דִסְדָרוּ קְרָבָא עִמְהוֹן וְשׁוּם קַרְתָּא דְבֵית מַלְכוּתֵיהּ עֲוִית׃ **מז**וּמִית הֲדַד וּמְלִיךְ תְּחוֹתוֹי שַמְלָה דְמִן מַשְרֵקָה׃ **מח**וּמִית שַמְלָה וּמְלִיךְ תְּחוֹתוֹי שָׁאוּל דְמִן פְלַטְיוּתָא קַרְתָּא רַבְּתָא דְמִתְבַּנְיָא עַל כֵּיף פְּרָת׃ **מט**וּמִית שָׁאוּל וּמְלִיךְ תְּחוֹתוֹי בַּעַל חָנָן בַּר עַכְבּוֹר׃ **נ**וּמִית בָּעָל חָנָן וּמְלִיךְ תְּחוֹתוֹי הֲדַד וְשׁוּם קַרְתָּא דְבֵית מַלְכוּתֵיהּ פָעִי וְשׁוּם אִנְתְּתֵיהּ מְהֵיטַבְאֵל בְּרַת מַטְרֵד דַהֲוַת לָעֵי בְּמַטְרָדוּתָא וּבִסְרֵדוּתָא וּמִן דַעֲתַר וּקְנָא נִכְסִין הֲוָה מִתְגָאָה וַהֲדַר לְמֵימַר מָה הוּא כַּסְפָּא וּמָה הוּא דַהֲבָא׃ **נא**וּמִית הֲדָד וּפְסָקַת מִנְהוֹן מַלְכוּתָא אֲרוּם אִתְכְּבִישַׁת אַרְעָא קֳדָם בְּנוֹי דְעֵשָו וַהֲווֹי רַבְרְבֵי אֱדוֹמָאֵי שָׁלְטִין בְּאַרְעָא דִגְבָלָא רַבָּא תִּמְנָע רַבָּא עַלְוָה רַבָּא יְתֵת׃ **נב**רַבָּא אָהֳלִיבָמָה רַבָּא אֵלָה רַבָּא פִּינוֹן׃ **נג**רַבָּא קְנַז רַבָּא תֵימָן רַבָּא מִבְצָר׃ **נד**רַבָּא מַגְדִיאֵל רַבָּא עִירָם אִלֵין רַבְרְבָנֵי אֱדוֹמָאֵי׃

**1 Chronicles 2**

**א**אִלֵין בְּנֵי יִשְרָאֵל רְאוּבֵן שִׁמְעוֹן לֵוִי וִיהוּדָה יִשָשכָר וּזְבֻלוּן׃ **ב**דָן יוֹסֵף וּבִנְיָמִין נַפְתָּלִי גָד וְאָשֵׁר׃ **ג**בְּנֵי יְהוּדָה עֵר וְאוֹנָן וְשֵׁלָה תְּלָתֵיהוֹן אִתְיְלִידוּ לֵיהּ מִן בַּת שׁוּעַ פְּרַקְמַטְיָתָא וַהֲווֹן עֵר וְאוֹנָן עָבְדִין דְבִישׁ קֳדָם יְיָ וּקְטָלִנוּן עַל דַהֲווֹן מְחַבְּלִין יַת אָרְחַתְהוֹן׃ **ד**וְתָמָר כַּלָתֵיהּ יְלִידַת לֵיהּ יַת פֶּרֶץ וְיַת זָרַח כֻּלְהוֹן בְּנֵי יְהוּדָה חַמְשָׁא׃ **ה**בְּנוֹי דְפֶרֶץ חֶצְרוֹן וְחָמוּל׃ **ו**וּבְנוֹי דְזֶרַח זִמְרִי וְאֵיתָן וְהֵימָן וְכַלְכּוֹל וָדַרְדָע כֻּלְהוֹן אֲמַרְכוֹלִין דְרוּחַ נְבוּאָה שַׁרְיָת עֲלֵיהוֹן וְהִנוּן חַמְשָׁא׃ **ז**וּבְנוֹי דְכַרְמִי הוּא זִמְרִי עָכָר הוּא עָכָן דִי עֲכַר יִשְרָאֵל כַּד אַפָּכוּ וּנְפָלוּ קֳדָם אַנְשֵׁי עַי מְטוּל דִשְׁקַר בְּחֶרְמָא׃ **ח**וּבְנוֹי דְאֵיתָן עֲזַרְיָה׃ **ט**וּבְנוֹי דְחֶצְרוֹן דִי אִתְיְלִידוּ לֵיהּ בְּתִמְנַת יַת יְרַחְמְאֵל וְיַת רָם וְיַת כְּלוּבָי׃ **י**וְרָם אוֹלִיד יַת עַמִינָדָב וְעַמִינָדָב אוֹלִיד יַת נַחְשׁוֹן רַב בֵּית אַבָּא לִבְנֵי יְהוּדָה׃ **יא**וְנַחְשׁוֹן אוֹלִיד יַת שַלְמָא וְשַלְמָא אוֹלִיד יַת בּעַז׃ **יב**וּבעַז אוֹלִיד יַת עוֹבֵד וְעוֹבֵד אוֹלִיד יַת יִשָׁי׃ **יג**וְיִשַׁי אוֹלִיד יַת בּוכְרֵיהּ יַת אֱלִיאָב וַאֲבִינָדָב תִּנְיָן וְשִׁמְעָא תְּלִיתָאִי׃ **יד**נְתַנְאֵל רְבִיעָאִי רַדַי חֲמִשָׁאִי׃ **טו**אצֶם שְׁתִיתָאִי דָוִיד שְׁבִיעָאִי׃ **טז**וְאַחֲוַתְהוֹן צְרוּיָה וַאֲבִיגָיִל וּבְנֵי צְרוּיָה אֲבִישַׁי וְיוֹאָב וַעֲשָאֵל תְּלָתֵיהוֹן גוּבְרִין׃ **יז**וַאֲבִיגַיִל יְלִידַת יַת עֲמָשָא וְאַבָּא דַעֲמָשָא יֶתֶר יִשְרְאֵלָא וַהֲווֹ צְוָחִין לֵיהּ יֶתֶר יִשְׁמָעֵאלָא מְטוּל דְזָרֵיז יַת חַרְצוֹי בִּסְיָפָא לִמְסַיָעָא יַת דָוִד בְּעַרְכָאָה כַּד בְּעָא אַבְנֵר לִמְרָחָקָא יַת דָוִד וְכָל נְגֵיסָת יִשַׁי דְלָא יִדְכּוּן לְמֵיעַל בִּקְהָלָא דַייָ עַל עֵיסַק רוּת מוֹאֲבֵיתָא׃ **יח**וְכָלֵב בַּר חֶצְרוֹן אוֹלִיד מִן עֲזוּבָה אִנְתְּתֵיהּ וּמַאי צָוְחִין לָהּ עֲזוּבָה מַן בִּגְלַל דַהֲוַת עַקְרָה וּבְזָיוּתָא וְגָלֵי קֳדָם יְיָ עוּלְבְּנָהּ וְאִתְרְוָחָת וְאִשְׁתְּבָחָרַת בְּחָכְמְתָא וַהֲוַת עַזְלָא בְּחָכְמְתָא יַת מְעַזֵי עַל גְוִיַתְהוֹן דְעִזַיָא כִּדְלָא גָזִיל מְטוּל יְרִיעַת מַשְׁכְּנָא וְאִלֵין בְּנָיָהָא יֶשֶׁר וְשׁוֹבָב וְאַרְדוֹן׃ **יט**וּמִיתַת עֲזוּבָה וּנְסִיב לֵיהּ כָּלֵב יַת מִרְיָם דְמִתְקַרְיָא יַת אֶפְרָת וִילֵדַת לֵיהּ יַת חוּר׃ **כ**וְחוּר אוֹלִיד יַת אוּרִי וְאוּרִי אוֹלִיד יַת בְּצַלְאֵל׃ **כא**וּמִן בָּתַר כְּדֵין שַׁרְגִיג חֶצְרוֹן בְּתוּלְתָּא יַת בְּרַת מָכִיר אַבָּא דְגִלְעָד וְהוּא נַסְבָהּ לְאִנְתּוּ וְהוּא הֲוָה בַּר שִׁתִּין שְׁנִין כַּד יְלִידַת לֵיהּ יַת שְגוּב׃ **כב**וּשְגוּב אוֹלִיד יַת יָאִיר וַהֲווֹ לֵיהּ עֶשְרִים וּתְלַת קִרְוִין בְּאַרְעָא דְגִלְעָד׃ **כג**וּדְבָרוּ גְשׁוּרָאֵי וַאֲמָרָאֵי יַת כַּפְרָנֵי יָאִיר מִנְהוֹן יַת קְנַת וְיַת כַּפְרָנָהָא שִׁתִּין קִרְוִין כָּל אִלֵין הֲווֹן דְמָכִיר אַבָּא דְגִלְעָד׃ **כד**וּמִן בָּתַר כְּדֵין מִית חֶצְרוֹן בְּבֵית כָּלֵב בְּרֵיהּ בְּאֶפְרָת וְאִתַּת חֶצְרוֹן אֲבִיָה בְּרַת מָכִיר אִשְׁתַּיְרַת מֵעֶבְרָא וִילִידַת לֵיהּ בָּתַר מוֹתֵיהּ יַת אַשְׁחוֹר רַבְּהוֹן דִתְקוֹעָאֵי׃ **כה**וַהֲווֹן בְּנֵי יְרַחְמְאֵל בּוּכְרָא דְחֶצְרוֹן בּוּכְרָא רָם וּבוּנָה וָאוֹרֶן וָאצֶם וַאֲחִיָה׃ **כו**וַהֲוַת אִתְּתָא חוֹרַנְיָתָא לִירַחְמְאֵל וּשְׁמָהּ עֲטָרָה הִיא אִמֵיהּ דְאוֹנָם׃ **כז**וַהֲווּ בְנֵי רָם בּוּכְרָא דִירַחְמְאֵל מַעַץ וְיָמִין וְעֵקָר׃ **כח**וַהֲווּ בְנֵי אוֹנָם שַׁמַי וְיָדָע וּבְנֵי שַׁמַי נָדָב וַאֲבִישׁוּר׃ **כט**וְשׁוּם אִתַּת אֲבִישׁוּר אֲבִיחָיִל וִילִידַת לֵיהּ יַת אַחְבָּן וְיַת מוֹלִיד׃ **ל**וּבְנֵי נָדָב סֵלֶד וְאַפָּיִם וּמִית סֵלֶד בְּלָא בְנִין׃ **לא**וּבְנֵי אַפָּיִם יִשְׁעִי וּבְנֵי יִשְׁעִי שֵׁשָׁן וּבְנֵי שֵׁשָׁן אַחֲלָי׃ **לב**וּבְנֵי יָדָע אֲחוֹי דְשַׁמַי יֶתֶר וְיוֹנָתָן וּמִית יֶתֶר בְּלָא בְנִין׃ **לג**וּבְנֵי יוֹנָתָן פֶּלֶת וְזָזָא אִלֵין הֲווֹן בְּנֵי יְרַחְמְאֵל׃ **לד**וְלָא הֲווֹן לְשֵׁשָׁן בְּנִין אֱלָהֵין בְּנָתָא וּלְשֵׁשָׁן עַבְדָא מִצְרָאָה וּשְׁמֵיהּ יַרְחָע׃ **לה**וְשַׁחְרַר יָתֵיהּ וִיהַב שֵׁשָׁן יַת בְּרַתֵּיהּ לְיַרְחָע עַבְדֵיהּ לְאִתּוּ וִילִידַת לֵיהּ יַת עַתָּי׃ **לו**וְעַתַּי אוֹלִיד יַת נָתָן וְנָתָן אוֹלִיד יַת זָבָד׃ **לז**וְזָבָד אוֹלִיד יַת אֶפְלָל וְאֶפְלָל אוֹלִיד יַת עוֹבֵד׃ **לח**וְעוֹבֵד אוֹלִיד יַת יֵהוּא וְיֵהוּא אוֹלִיד יַת עֲזַרְיָה׃ **לט**וַעֲזַרְיָה אוֹלִיד יַת חָלֶץ וְחֶלֶץ אוֹלִיד יַת אֶלְעָשָה׃ **מ**וְאֶלְעָשָה אוֹלִיד יַת סִסְמַי וְסִסְמַי אוֹלִיד יַת שַׁלוּם׃ **מא**וְשַׁלוּם אוֹלִיד יַת יְקַמְיָה וִיקַמְיָה אוֹלִיד יַת אֱלִישָׁמָע׃ **מב**וּבְנֵי כָלֵב אֲחוֹי דִירַחְמְאֵל מֵשָׁע בּוּכְרֵיהּ הוּא רַבְּהוֹן דְזִיפָאֵי וּבְנֵי מָרִישָׁה אַבָּא דְחֶבְרוֹן׃ **מג**וּבְנֵי חֶבְרוֹן קרַח וְתַפּוּחַ וְרֶקֶם וָשָׁמַע׃ **מד**וְשֶׁמַע אוֹלִיד יַת רַחַם אַבָּא דְיָרְקְעָם וְרֶקֶם אוֹלִיד יַת שַׁמָי׃ **מה**וּבְרֵיהּ דְשַׁמַי מָעוֹן וּמָעוֹן אַבָּא דְבֵית צוּר׃ **מו**וְעֵיפָה פְלַקְתֵּיהּ דְכָלֵב יְלִידַת יַת חָרָן וְיַת מוֹצָא וְיַת גָזֵז וְחָרָן אוֹלִיד יַת גָזֵז׃ **מז**וּבְנֵי יֶהְדָי רֶגֶם וְיוֹתָם וְגֵישָׁן וָפֶלֶט וְעֵיפָה וָשָׁעַף׃ **מח**פְּלַקְתֵּיהּ דְכָלֵב מַעֲכָה יְלִידַת יַת שֶׁבֶר וְיַת תִּרְחָנָה׃ **מט**וְיוֹלִידַת שַׁעַף יַת אַבָּא דְמַדְמַנָה וְיַת שְׁבָא אַבָּא דְמַכְבֵּנָא וְאַבָּא דְגִבְעָא וּבְרַתֵּיהּ דְכָלֵב עַכְסָא׃ **נ**אִלֵין הֲווֹ בְּנוֹי דְכָלֵב בַּר חוּר בּוּכְרָא דְאֶפְרָת שׁוֹבָל רַבְּהוֹן דְקִרְיַת יְעָרִים׃ **נא**שַלְמָא רַבְּהוֹן דְבֵית לֶחֶם חָרֵף רַבְּהוֹן דְבֵית גָדֵר׃ **נב**וַהֲווֹן בְּנִין לְשׁוֹבָל רָב קִרְיַת יְעָרִים תַּלְמִידַיָא וְכַהֲנַיָא דְחַזְיָן לְפַלְגָא קֻרְבָּנַיָא׃ **נג**וּגְנִיסַיָא דְיַתְבִין בְּקִרְיַת יְעָרִים בְּנֵי משֶׁה דִי יְלִידַת לֵיהּ צִפּרָה יִתְרָאֵי פּוּתָאֵי וְשׁוּמָתָאֵי וּמִשְׁרַעָאֵי מֵאִלֵין נְפַקוּ תַלְמִידֵי נְבִיָא דְצָרְעָה וְאֶשְׁתָּאוֹל׃ **נד**בְּנוֹי דְשַלְמָא דְמִן בֵּית לֶחֶם צַדִיקַיָא דְשׁוּמְהוֹן טָב הֵיכְנְטוֹפָא דְבַטִילוּ פְּרוֹזְדוֹאֲוָן דְאוֹתִיב יָרָבְעָם בְּאָרְחָא דְלָא יָעֵלוּן בִּכּוּרַיָא לִירוּשָׁלַםִ וַהֲווֹן בְּנוֹי דְשַלְמָא מְעַטְרִין פֵּירֵי בִכּוּרַיָא בְּצִנַיָא וּמוֹבְלִין בְּצִינְעָא לִירוּשָׁלַםִ וְצַלְחִין קֵיסַיָא וְעָבְדִין סוּלָמַיָא וּמַסְקִין לִירוּשָׁלַםִ לִסְדוֹר בֵּית מוֹקְדָא לְקֻרְבָּנַיָא הִנוּן אֲתוֹ מִזַרְעֲיַת יוֹאָב בַּר צְרוּיָה וּמִנְהוֹן כַּהֲנַיָא דִמְפַלְגִין מוֹתַר קֻרְבְּנַיָא בִירוּשְׁלֵם וְתַלְמִידֵי נְבִיָא דְמִן צָרְעָה׃ **נה**וּגְנֵיסַת רְחַבְיָה בַר אֱלִיעֶזֶר בַּר משֶׁה תַּלְמִידַיָא דְיַעְבֵּץ הוּא עָתְנִיאֵל בַּר קְנַן יַעְבֵּץ הֲווֹן צָוְחִין לֵיהּ דַאֲקֵים בְּעֵיצָתֵיהּ תַּרְבִּיצָא לְתַלְמִידַיָא תִרְעָתִים הֲווֹן צָוְחִין לְהוֹן דַהֲוָה קַלְהוֹן בְּמִשְׁבָּחֵיהוֹן (ס"א חֵי כְּיַבָּבָא) הֵיכְּיַבָּבָא שִׁמְעָתִים דִהֲווֹן מְסַבָּרִין אַפִּין בִשְׁמַעְתָּתָא סוֹכָתִים דִהֲווֹן מְטַלְלִין בְּרוּחַ נְבוּאָה הִנוּן שַלְמָאֵי בְּנֵי צִפּוֹרָה דְמִתְיַחְסִין עִם גְנֵיסַת לֵוָאִי דְאַתְיָן מִזַרְעֲיַת משֶׁה רַבְּהוֹן דְטָב לְהוֹן זְכוּתֵיהּ לְפָרְשִׁין וְאַרְתִיכִין (ס"א מִפָּרָשִׁין וְאַרְתָכִין)׃

**1 Chronicles 3**

**א**וְאִלֵין הֲווֹ בְּנֵי דָוִיד דְאִתְיְלִידוּ לֵיהּ בְּחֶבְרוֹן בּוּכְרָא אַמְנוֹן לַאֲחִינוֹעַם דְמִן יִזְרָעֵאל תִּנְיָנָא דָנִיאֵל הוּא כִלְאָב דְדַמְיָה כֻּלֵיהּ לְאַבָּא דִילֵיהּ לַאֲבִיגַיִל דְמִן כַּרְמְלָא׃ **ב**תְּלִיתָי אַבְשָׁלוֹם (תְּלִיתָאֵי) בַר מַעֲכָה בְּרַת תַּלְמַי מַלְכָּא דִגְשׁוּר רְבִיעָאָה אֲדנִיָה בַר חַגִית׃ **ג**חֲמִישָׁאָה שְׁפַטְיָה לַאֲבִיטָל שְׁתִיתָאָה יִתְרְעָם לְעֶגְלָה אִנְתְּתֵיהּ הִיא מִיכָל בְּרַת שָׁאוּל׃ **ד**אֲשִׁתָּה אִתְיְלִידוּ לֵיהּ בְּחֶבְרוֹן וּמְלַךְ תַּמָן שְׁבַע שְׁנִין וַאֲשִׁתָּה יַרְחִין וּתְלָתִין וּתְלַת שְׁנִין מָלַךְ בִּירוּשָׁלָםִ׃ **ה**וְאִלֵין אִתְיְלִידוּ לֵיהּ בִּירוּשְׁלֶם שִׁמְעָא וְשׁוֹבָב וְנָתָן וּשְׁלמה אַרְבַּעְתְּהוֹן לְבַת שׁוּעַ הִיא בַּת שֵׁבַע בְּרַת עַמִיאֵל׃ **ו**וְיִבְחָר וֶאֱלִישָׁמָע וֶאֱלִיפֶלֶט׃ **ז**וְנגַהּ וָנֶפֶג וְיָפִיעַ׃ **ח**וֶאֱלִישָׁמָע וְאֶלְיָדָע וְאֱלִיפֶלֶט תִּשְׁעָא׃ **ט**כֻּלְהוֹן בְּנֵי דָוִיד בַּר מִן בְּנֵי פִלַגְתִּין וְתָמָר אֲחַתְהוֹן׃ **י**וּבְרֵיהּ דִשְׁלמה רְחַבְעָם אֲבִיָה בְרֵיהּ אָסָא בְרֵיהּ יְהוֹשָׁפָט בְּרֵיהּ׃ **יא**יוֹרָם בְּרֵיהּ אֲחִזְיָהוּ בְרֵיהּ יוֹאָשׁ בְּרֵיהּ׃ **יב**אֲמַצְיָהוּ בְרֵיהּ עֲזַרְיָה בְרֵיהּ יוֹתָם בְּרֵיהּ׃ **יג**אָחָז בְּרֵיהּ חִזְקִיָהוּ בְרֵיהּ מְנַשֶׁה בְרֵיהּ׃ **יד**אָמוֹן בְּרֵיהּ יאשִׁיָהוּ בְרֵיהּ׃ **טו**וּבְנֵי יאשִׁיָהוּ בּוּכְרָא יוֹחָנָן תִנְיָנָא יְהוֹיָקִים תְּלִיתָאָה צִדְקִיָהוּ רְבִיעָאָה שַׁלוּם דִשְׁלֵימַת מַלְכוּתָא דְבֵית דָוִד בְּיוֹמוֹי׃ **טז**וּבְנֵי יְהוֹיָקִים יְכָנְיָה בְּרֵיהּ צִדְקִיָה בְּרֵיהּ׃ **יז**וּבְנֵי יְכָנְיָה אַסִר שְׁאַלְתִּיאֵל בְּרֵיהּ׃ **יח**וּמַלְכִּירָם וּפְדָיָה וְשֶׁנְאַצַר יְקַמְיָה הוֹשָׁמָע וּנְדַבְיָה׃ **יט**וּבְנֵי פְדָיָה זְרֻבָּבֶל וְשִׁמְעִי וּבַר זְרֻבָּבֶל מְשֻׁלָם וַחֲנָנְיָה וּשְׁלמִית אֲחַתְהוֹן׃ **כ**וַחֲשׁוּבָה וָאהֶל וּבֶרֶכְיָה וַחֲסַרְיָה יוּשַׁב חֶסֶד חָמֵשׁ׃ **כא**וּבְנֵי חֲנַנְיָה פְּלַטְיָה וִישַׁעְיָה וּבְנֵי רְפָיָה בְּנֵי אַרְנָן בְּנֵי עוֹבַדְיָה בְּנֵי שְׁכַנְיָה׃ **כב**וּבְנֵי שְׁכַנְיָה שְׁמַעְיָה וּבְנֵי שְׁמַעְיָה חַטוּשׁ וְיִגְאָל וּבָרִיחַ וּנְעַרְיָה וְשָׁפָט אֲשִׁתָּה׃ **כג**וּבְנֵי נְעַרְיָה אֶלְיוֹעֵינַי וְחִזְקִיָה וְעַזְרִיקָם תְּלָתָא׃ **כד**וּבְנֵי אֶלְיוֹעֵינַי הוֹדַוְיָהוּ וְאֶלְיָשִׁיב וּפְלָיָה וְעַקוּב וְיוֹחָנָן וּדְלָיָה וַעֲנָנִי הוּא מַלְכָּא מְשִׁיחָא דְעָתִיד לְאִתְגְלָאָה כֻּלְהוֹן שַׁבְעָא׃

**1 Chronicles 4**

**א**בְנֵי יְהוּדָה פֶּרֶץ חֶצְרוֹן וְכַרְמִי וְחוּר וְשׁוֹבָל׃ **ב**וּרְאָיָה בַר שׁוֹבָל אוֹלִיד יַת יַחַת וְיַחַת אוֹלִיד יַת אֲחוּמַי וְיַת לָהַד אִלֵין זַרְעֲיַת יְהוּדָה דְיָתְבִין בְּצָרְעָה׃ **ג**וְאִלֵין רַבָּנַיָא דְיָתְבִין בְּעֵיטָם יִזְרְעֶאל וְיִשְׁמָא וְיִדְבָּשׁ וְשׁוּם אֲחַתְהוֹן הַצְלֶלְפּוֹנִי׃ **ד**וּפְנוּאֵל אַבָּא דִגְדוֹר וְעֵזֶר אַבָּא דְחוּשָׁה אִלֵין בְּנֵי חוּר בּוּכְרָא דְאֶפְרָת הִיא מִרְיָם וְאִתְמַנָא רַבָּא בְּבֵית לֶחֶם׃ **ה**וּלְאַשְׁחוּר רַבָּא דִתְקוֹעַ הֲווֹן תַּרְתֵּין נְשִׁין חֶלְאָה וְנַעֲרָה׃ **ו**וִילִידַת לֵיהּ נַעֲרָה יַת אַחֻזָם וְיַת חֵפֶר וְיַת תֵּימְנִי וְיַת אֲחַשְׁתָּרִי אִלֵין בְּנֵי נַעֲרָה׃ **ז**וּבְנֵי חֶלְאָה צֶרֶת וְצוֹחַר וְאֶתְנָן וְקוֹץ׃ **ח**וְקוֹץ אוֹלִיד יַת עָנוּב וְיַת צוֹבֵבָה וּגְנֵיסַת אֲחַרְחֵל הוּא חוּר בּוּכְרָא דְמִרְיָם׃ **ט**וַהֲוָה יַעְבֵּץ הוּא עָתְנִיאֵל יַקִיר וְחַכִּים בְּאוֹרַיְתָא יַתִּיר מִן אֲחוֹהִי וְאִמֵיהּ קְרַת שְׁמֵיהּ יַעְבֵּץ אֲרוּם בְּצַעֲרָא יְלִידְתֵּיהּ׃ **י**וְצַלִי יַעְבֵּץ לֵאֱלָהָא דְיִשְרָאֵל לְמֵימַר אִין בָּרָכָא תְבָרְכִנַנִי בִּבְנַיָא וְתַסְגֵי יַת תְּחוּמִי בְּתַלְמִידַיָא וּתְהֵי יְדָךְ עִמִי בְּמַשְׁקָל וּמַטְרָא וְתַעְבֵּיד לִי חַבְרַיָא דִכְמִתִי מַן בִּגְלַל דְלָא יַרְגְזִנַנִי יִצְרָא בִישָׁא וְאַיְתֵי יְיָ יַת מָה דְשָׁאִיל׃ **יא**וּכְלוּב אֲחוֹי דְשׁוּחָא אוֹלִיד יַת פֵּירוּג הוּא אַבָּא דְאֶשְׁתּוֹן׃ **יב**וְאֶשְׁתּוֹן אוֹלִיד יַת בֵּית רָפָא וְיַת פָּסֵחַ וְיַת תְּחִנָה אֲבִי עִיר נָחָשׁ אִלֵין אֱנָשֵׁי סַנְהֶדְרִין רַבְּתָא׃ **יג**וּבְנֵי קְנַז עָתְנִיאֵל הוּא יַעְבֵּץ וּשְרָיָה וּבְנֵי עָתְנִיאֵל חֲתַת׃ **יד**וּמְעוֹנוֹתַי אוֹלִיד יַת עָפְרָה וּשְרָיָה אוֹלִיד יַת מוֹאָב רָב חֵילָא דְאוּמָנַיָא אֲרוּם (ס"א אוּמָנַיָא) אוּמָנַוָא הֲווֹ׃ **טו**וּבְנֵי כָּלֵב בַּר יְפֻנֶה הוּא חֶצְרוֹן וַהֲווֹ צָוְחִין לֵיהּ כָּלֵב בַּר יְפֻנֶה מְטוּל דְפַנֵי לִבֵּיהּ מִן עֵיטַת מְאַלְלַיָא וְאִלֵין בְּנוֹי עִירוּ אֵלָה וָנָעַם וּבְנֵי אֵלָה קְנַז׃ **טז**וּבְנֵי יְהַלֶלְאֵל זִיף וְזִיפָה תִּרְיָא וַאֲשַרְאֵל׃ **יז**וּבְרֵיהּ דְעֶזְרָה יֶתֶר וָמֶרֶד וְעֵפֶר וְיָלוֹן וְאַעְדִיאַת מִנֵיהּ מִרְיָם הִיא אֶפְרָת יַת שַׁמַי וְיַת יִשְׁבַּח אַבָּא דְאֶשְׁתְּמוֹעַ׃ **יח**וְאִנְתְּתֵיהּ יְהוּדִיתָא רַבִּיאַת יַת משֶׁה כַּד שְׁחַלְתֵּיהּ מִן מַיָא וּקְרַת שְׁמֵיהּ יֶרֶד דְאוֹחִית מַנָא לְיִשְרָאֵל רַבָּא דִגְדוֹר דִבְנָא חוּרְבַּנְהוֹן דְיִשְרָאֵל וְיַת חֶבֶר דְחַבִּיר (יַת) יִשְרָאֵל לַאֲבוּהוֹן דִי בִשְׁמַיָא רַבָּא דְסוֹכוֹ דְטָלֵיל עַל בֵּית יִשְרָאֵל בִּזְכוּתֵיהּ וְיַת יְקוּתִיאֵל דְאַמְתִּינוּ יִשְרָאֵל לֵאלָהָא דְבִשְׁמַיָא בְּיוֹמוֹי אַרְבְּעִין שְׁנִין בְּמַדְבְּרָא רַבָּא זָנוֹחַ דִשְׁבַק אֱלָהָא עַל חוֹבֵי יִשְרָאֵל אַמְטוּלְתֵּיהּ אִלֵין שְׁמָהָן קְרַת לֵיהּ בִּתְיָה בְּרַת פַּרְעה בְּרוּחַ נְבוּאָה וְאִתְגַיְרַת וְנַסְבָהּ לֵיהּ מֶרֶד לְאִנְתּוֹ הוּא כָּלֵב דִי מְרַד בְמִלְכַּת מְאַלְלַיָא׃ **יט**וּבְנֵי אִתַּת הוֹדִיָה אֲחָתֵיהּ דִצְעָת רַבָּא דִקְעִילָה דְמִן גֶרֶם וְאֶשְׁתְּמוֹעַ דְמִן מַעֲכָה׃ **כ**וּבְנֵי שִׁימוֹן אַמְנוֹן וְרִנָה בַּר חָנָן וְתִילוֹן וּבְנֵי יִשְׁעִי זוֹחַת וּבַר זוֹחֵת׃ **כא**בְּנֵי שֵׁלָה בַּר יְהוּדָה עֵר (ס"א אַבָּא) אֲבִי לֵכָה וְלַעְדָה רַבָּא דְמָרֵישָׁה וּגְנֵיסַת בֵּית עֲבִידַת בּוּצָא דִלְבוּשֵׁי מַלְכַיָא וְכַהֲנַיָא מְסִירָא לְבֵית אַשְׁבַּע׃ **כב**וּנְבִיָא וְסַפְרַיָא דִנְפַקוּ מִזַרְעָא דִיהוֹשֻׁעַ וְגִבְעוֹנָאֵי דְמִתְיַהֲבִין לְעַבְדִין בְּבֵית מַקְדְשָׁא מְטוּל דְכַדִבוּ לְרַבְרְבַיָא דְיִשְרָאֵל וְיוֹאָשׁ הוּא מַחְלוֹן וְשָרָף הוּא כִּלְיוֹן דִי נְסִיבוּ נְשִׁין מִבְּנַת מוֹאָב וּבעַז רַב חַכִּמַיָא דִמְתִיבַת בֵּית לֶחֶם דְמִתְעַסְקִין (ס"א בְּפִתְגָמֵי עַתִּיק יוֹמִין) עַתִּיק יוֹמִין׃ **כג**הִנוּן תַּלְמִידֵי אוֹרַיְתָא דְאַמְטוּלְהוֹן אִתְבְּרִי עַלְמָא דְיַתְבִין עַל דִינָא וּמְיַצְבִין יַת עָלְמָא (ס"א וּבְנוֹ) וּבְנָן וּמְשַׁכְלְלִין יַת חֻרְבָּנֵי בֵּית יִשְרָאֵל עִם שְׁכִינַת מַלְכָּא דְעָלְמָא בְפוּלְחַן אוֹרַיְתָא וּבְעִבּוּר יַרְחִין וּקְבִיעוּת רֵישֵׁי שְׁנַיָא וּמוֹעֲדַיָא אִתְיַתְבוּ תַמָן וְסָמְכִין מִן שְׁמַיָא עַל דַעְתְּהוֹן בְּיוֹמֵי רוּת אִמָא דְמַלְכְּוָתָא עַד יוֹמֵי שְׁלמה מַלְכָּא׃ **כד**וּבְנֵי שִׁמְעוֹן נְמוּאֵל וְיָמִין יָרִיב זֶרַח שָׁאוּל הוּא זִמְרִי (ל"א) שָׁאוּל (ס"א דְאַשְׁאִיל) שְׁאִיל גוּפֵיהּ לְפוּרְעֲנוּתָא׃ **כה**שַׁלוּם בְּרֵיהּ מִבְשָם בְּרֵיהּ מִשְׁמָע בְרֵיהּ׃ **כו**וּבְנֵי מִשְׁמָע חַמוּאֵל בְּרֵיהּ זַכּוּר בְּרֵיהּ שִׁמְעִי בְרֵיה׃ **כז**וּלְשִׁמְעִי בְּנִין אֶשְׁתְּסַר וּבְנָן אֶשְׁתָּה וְלַאֲחוֹהִי לָא הֲווֹ בְּנִין סַגִיאִין וְכָל גְנֵיסַתְהוֹן לָא אַסְגִיאוּ בְּנִין עַד בְּנֵי יְהוּדָה׃ **כח**וִיתִיבוּ בִּבְאֵרָה דְשָׁבַע וּמוֹלָדָה וַחֲצַר תְּעָלָא׃ **כט**וּבְבִלְהָה וּבְעֶצֶם וּבְתוֹלָד׃ **ל**וּבִבְתוּאֵל וּבְחָרְמָה וּבְצִקְלָג׃ **לא**וּבְאוֹרְיָוָת אַרְתַכְּיָא וּבְדָרַת סוּסַיָא וּבְבֵית בִּרְאֵי וּבְשַׁעֲרָיִם אִלֵין קִרְוֵיהוֹן עַד דִמְלִיךְ דָוִיד׃ **לב**וּכְסַתְרָוַתְכוֹן (ס"א וְקִסְטְרָוַתְהוֹן) עֵיטַם וָעַיִן רִמוֹן וָתוֹכָן וָעָשָׁן קִרְוִין חֲמֵשׁ׃ **לג**וְכָל קְסַתְרָוַתְהוֹן דִבְחוֹזְרָנֵיהוֹן קִרְוַיָא הָאִלֵין עַד בָּעַל דָא מִתְבָנֵיהוֹן וְהִתְיַחֲסַן לְהוֹן׃ **לד**וּמְשׁוֹבָב וְיַמְלֵךְ וְיוֹשָׁה בַּר אֲמַצְיָה׃ **לה**וְיוֹאֵל וְיֵהוּא בַּר יוֹשִׁבְיָה בַּר שְרָיָה בַּר עֲשִיאֵל׃ **לו**וְאֶלְיוֹעֵנַי וְיַעֲקבָה וִישׁוֹחָיָה וַעֲשָיָה וְעַדִיאֵל וִישִמִאֵל וּבְנָיָה׃ **לז**וְזִיזָא בַּר שִׁפְעִי בַּר אַלוֹן בַּר יְדָיָה בַּר שִׁמְרִי בַּר שְׁמַעְיָה׃ **לח**אִלֵין דְאַתְיָן מְפָרְשִׁין בִּשְׁמָהָן אַמַרְכּוֹלִין בִּגְנֵיסַת בֵּית אֲבָהַתְהוֹן תַּקִיפוּ לְסָגְעֵי׃ **לט**וַאֲזָלוּ לְמַעֲלָנֵי גְדוֹר עַד לְמַדִינְחָא דְחֵילְתָא לְמִתְבַּע אֲתַר כָּשָׁר לְמַרְעֵיתָא לְעָנְהוֹן׃ **מ**וְאַשְׁכָּחוּ אֲתַר כָּשָׁר לְמַרְעֵיתָא שָׁמֵן וְשַׁפִּיר וְאַרְעָא פַּטִימְתָא וּפְתָיַת תְּחוּמִין וְשַׁדוֹכָא וּשְׁלֵיוְתָא אֲרוּם מִן בְּנֵיהוֹן הֲווֹן (ס"א דְחָם הֲווֹן) עַמָא דִיתִיבוּ תַמָן מִן לְקַדְמִין׃ **מא**וַאֲתוֹ אִלֵין דְאִתְפְּרָשׁוּ בִּשְׁמָהָן בְּיוֹמֵי יְחִזְקִיָהוּ מֶלֶךְ שִׁבְטָא דִיהוּדָה וּמְחוֹ יַת מַשְׁכְּנֵיהוֹן וְיַת מְרוֹדֵי דְאַשְׁכָּחוּ תַמָן וְגַמָרוּנוּן עַד יוֹמָא הָדֵין וִיתִיבוּ בְּאַתְרֵיהוֹן אֲרוּם אֲתַר כָּשָׁר לְמִרְעֵית עָנְהוֹן תַּמָן׃ **מב**וּמִנְהוֹן מִן בְּנֵי שִׁמְעוֹן אֲזָלוּ לְטוּרָא דִנְבָלָא גוּבְרִין חֲמֵשׁ מְאָה וּפְלַטְיָה וּנְעַרְיָה וּרְפָיָה וְעֻזִיאֵל בְּנֵי יִשְׁעִי אִתְמַנוּ לְרַבָּנֵי חֵילָא בְּרֵישֵׁיהוֹן׃ **מג**וּמְחוֹ יַת שְׁאַר שֵׁיזְבָתָא לִדְבֵית עֲמָלֵק וִיתִיבוּ תַּמָן עַד יוֹמָא הָדֵין׃

**1 Chronicles 5**

**א**וּבְנֵי רְאוּבֵן בּוּכְרָא דְיִשְרָאֵל אֲרוּם בּוּכְרָא הוּא וּבְאַפְסוּתֵיהּ קְדוּשְׁתֵּיהּ כַּד סַלֵיק לְדַרְגָשָׁא דַאֲבוֹי אִשְׁתְּקִילַת מִנֵיהּ וְאִתְיְהִיבַת בְּכֵירוּתֵיהּ לִבְנוֹי דְיוֹסֵף בַּר יִשְרָאֵל דְלָא לְאִתְיַחֲסָא בְּנוֹי דִרְאוּבֵן לִבְכֵירוּתָא׃ **ב**מְטוּל דִיהוּדָה אִתְגַבַּר בַּאֲחוֹי אִשְׁתְּקִילַת בְּרַם מַלְכוּתָא מִן רְאוּבֵן וְאִתְיְהִיבַת לִיהוּדָה דְהוּא גִבָּרָא וּמַלְכוּתָא מִנֵיהּ אוֹף לֵוִי הֲוָה חֲסִידָא וְלָא חָבוּ בְּעֶגְלָא וְאִישְׁתְּקִילַת כְּהוּנְתָּא רַבְּתָא מִבְּנוֹי דִרְאוּבֵן וּמְטוּלַתְהוֹן מִכֻּלְהוֹן בּוּכְרַיָא וְאִתְיְהִיבַת לְאַהֲרן וּבְנוֹי וּמַטְרַת קוּדְשָׁא לְלֵיוָאֵי וּבְכוֹרוּתָא לְיוֹסֵף׃ **ג**בְּנֵי רְאוּבֵן בּוּכְרָא דְיִשְרָאֵל חֲנוֹךְ וּפַלוּא חֶצְרוֹן וְכַרְמִי׃ **ד**וּבְנֵי יוֹאֵל שְׁמַעְיָה בְרֵיהּ גוֹג בְּרֵיהּ שִׁמְעִי בְרֵיהּ׃ **ה**מִיכָה בְרֵיהּ רְאָיָה בְרֵיהּ בַּעַל בְּרֵיהּ׃ **ו**בְּאֵרָה בְרֵיהּ הוּא בְּאֵרָה נְבִיָא דְאוֹבִיל בְּגָלוּתָא תִּלְגַת פִּלְנְאֶסֶר מַלְכָּא דְאַתּוּר וְהוּא הֲוָה אֲמַרְכּוֹל לְשִׁבְטָא דִרְאוּבֵן׃ **ז**וַאֲחוֹהִי לִגְנֵסַתְהוֹן לְאִתְיָחָסָא לִגְנֵיסַתְהוֹן דִי מְמַנָן עֲלֵיהוֹן לְרֵישָׁא יְעִיאֵל וּזְכַרְיָהוּ׃ **ח**וּבֶלַע בַּר עָזָז בַּר שֶׁמַע בַּר יוֹאֵל הוּא יָתֵיב בַּעֲרוֹעֵר וְעַד נְבוֹ וְעַד מֵישַׁר מְעוֹן׃ **ט**וּלְמַדִינְחָא יָתֵיב עַד מָעֵלָנָא לְמַדְבְּרָא וּמִן נְהַר פְּרָת אֲרוּם גֵיתֵיהוֹן סַגִיעוּ בְּאַרְעָא דְגִלְעָד׃ **י**וּבְיוֹמֵי שָׁאוּל עֲבָדוּ קְרָבָא עִם הוֹנְגָרָאֵי וּנְפָלָוּ בִידֵיהוֹן וִיתִיבוּ בְּמַשְׁכְּנֵיהוֹן עַל כָּל אַפֵּי מַדְנַח גִלְעָד׃ **יא**וּבְנֵי גָד לְקִבְלֵיהוֹן יְתִיבוּ בְאַרְעָא מַתְנָן עַד סַלְוָכַיָה׃ **יב**יוֹאֵל רֵישׁ סַנְהֶדְרִין וְשָפָם רַב בֵּית אוּלְפָנָא וְיַעֲנַי וְשָׁפָט דַיָנֵי בְמַתְנָן׃ **יג**וַאֲחוּהוֹן לְבֵית אֲבָהַתְהוֹן מִיכָאֵל וּמְשֻׁלָם וְשֶׁבַע וְיוֹרֵי וְיַעְכָּן וְזִיעַ וְעֵבֶר שִׁבְעָתֵיהוֹן נְגוֹדַיָא׃ **יד**אִלֵין בְּנֵי אֲבִיחַיִל בַּר חוּרִי בַּר יָרוֹחַ בַּר גִלְעָד בַּר מִיכָאֵל בַּר יְשִׁישַׁי בַּר יַחְדוֹ בַּר בּוּז׃ **טו**אֲחִי בַּר עַבְדִיאֵל בַּר גוּנִי מִתְמַנָא לְרֵישָׁא לְבֵית אֲבָהַתְהוֹן׃ **טז**וִיתִיבוּ בְּגִלְעָד בְּמַתְנָן וּבְכַפְרָנָהָא וּבְכָל פַּרְוִילֵי מֵישְׁרָא עַל מַפְקָנֵיהוֹן׃ **יז**כֻּלְהוֹן אִתְיַחֲסוּ בְּיוֹמֵי יוֹתָם מֶלֶךְ שִׁבְטָא דְבֵית יְהוּדָה וּבְיוֹמֵי יָרָבְעָם מַלְכָּא דְיִשְרָאֵל׃ **יח**בְּנֵי רְאוּבֵן וְגָד וּפַלְגוּת שִׁבְטָא דִמְנַשֶׁה מִן גֻבְרֵי חֵילָא גוּבְרִין נָטְלֵי תְּרֵיסִין וּמְזַרְזֵי סְיָפִין וְנַגְדֵי קַשְׁתָּא וּמְאוּלְפֵי קְרָבָא אַרְבְּעִין וְאַרְבְּעָא אַלְפִין וּשְׁבַע מְאָה וְאַשִׁתִּין נַפְקֵי חֵילָא׃ **יט**וַעֲבָדוּ קְרָבָא עִם הוֹנְגְרָאָיֵי וִיטוּר וְנָפִישׁ וְנוֹדָב׃ **כ**וְסַיָעוּ עֲלֵיהוֹן אֲחֵיהוֹן בֵּית יִשְרָאֵל וְאִתְּמְסָרוּ בִּידֵיהוֹן הוֹנְגְרָאָיֵי וְכָל דְעִמְהוֹן אֲרוּם קֳדָם יְיָ צַלוּ בִּקְרָבָא וְקַבֵּל צְלוֹתְהוֹן אֲרוּם הִתְרְחִיצוּ בְּמֵמְרֵיהּ׃ **כא**וּשְׁבוֹ גֵיתֵיהוֹן וּגְמַלֵיהוֹן חַמְשִׁין אַלְפִין וְעָאן מָאתָן וְחַמְשִׁין אַלְפִין וְחַמְרִין תְּרֵין אַלְפִין וְנַפְשִׁין דִבְנֵי נְשָׁא מְאָה אַלְפִין׃ **כב**אֲרוּם קְטִילִין סַגִיעִין נְפָלוּ אֲרוּם מִן (ס"א מִן קֳדָם מֵימְרָא) מֵימְרָא דַייָ קְרָבָא וִיתִיבוּ בְּאַתְרֵיהוֹן עַד זְמָן גָלוּתָא דְסַנְחֵרִיב מַלְכָּא דְאָתוּר׃ **כג**וּבְנֵי פַלְגוּת שִׁבְטָא דִמְנַשֶׁה יְתִיבוּ בְּאַרְעָא מִן מַתְנָן עַד מֵישַׁר חֶרְמוֹן וְטוּר מַסְרֵיפִּרְוֵי (ס"א מֵישְׁרֵי פַּרְזִי) וְטוּר חֶרְמוֹן הִנוּן סַגִיעוּ׃ **כד**וְאִלֵין רֵישֵׁי בֵּית אֲבָהַתְהוֹן עֵפֶר וְיִשְׁעִי וֶאֱלִיאֵל וְעַזְרִיאֵל וְיִרְמְיָה וְהוֹדַוְיָה וְיַחְדִיאֵל גוּבְרִין גִבָּרֵי חֵילָא אַנְשֵׁי שְׁמָהָן מִתְמַנָן רֵישִׁין לְבֵית אֲבָהַתְהוֹן׃ **כה**וְשַׁקָרוּ בֵּאלהֵי אֲבָהַתְהוֹן וְטָעוּ בָּתַר טַעֲוַת עַמֵי (ס"א עַמְמַיָא דְאַרְעָא) אַרְעָא דְשִׁיצֵי יְיָ מִן קֳדָמֵיהוֹן׃ **כו**וְגָרֵי מֵימְרָא דֶאֱלָהָא דְיִשְרָאֵל יַת תִּגְרָאָת פּוּל מַלְכָּא דַאֲרָם וְיַת תִּגְרָאָת תִּלְגַת פִּלְגֶסֶר מַלְכָּא דְאָתוּר וְאַגְלִנוּן לְשִׁבְטָא דִרְאוּבֵן וּלְשִׁבְטָא דְגָד וּלְפַלְגוּת שִׁבְטָא דִמְנַשֶׁה וְאַיְתִיאִנוּן לַחֲלָח וְחָבוֹר טוּרֵי קְבָלָא וּנְהַר גוֹזָן עַד יוֹמָא הָדֵין׃ **כז**בְּנֵי לֵוִי גֵרְשׁוֹן קְהָת מְרָרִי׃ **כח**וּבְנֵי קְהָת עַמְרָם וְיִצְהָר וְחֶבְרוֹן וְעֻזִיאֵל׃ **כט**וּבְנֵי עַמְרָם אַהֲרן וּמשֶׁה וּמִרְיָם וּבְנֵי אַהֲרן נָדָב וַאֲבִיהוּא אֶלְעָזָר וְאִיתָמָר׃ **ל**אֶלְעָזָר אוֹלִיד יַת פִּינְחָס פִּינְחָס אוֹלִיד יַת אֲבִישׁוּעַ׃ **לא**וַאֲבִישׁוּעַ אוֹלִיד יַת בֻּקִי וּבֻקִי אוֹלִיד יַת עֻזִי׃ **לב**וְעֻזִי אוֹלִיד יַת זְרַחְיָה וּזְרַחְיָה אוֹלִיד יַת מְרָיוֹת׃ **לג**וּמְרָיוֹת אוֹלִיד יַת אֲמַרְיָה וַאֲמַרְיָה אוֹלִיד יַת אֲחִיטוּב׃ **לד**וַאֲחִיטוּב אוֹלִיד יַת צָדוֹק וְצָדוֹק אוֹלִיד יַת אֲחִימָעַץ׃ **לה**וַאֲחִימַעַץ אוֹלִיד יַת עֲזַרְיָה וַעֲזַרְיָה אוֹלִיד יַת יוֹחָנָן׃ **לו**וְיוֹחָנָן אוֹלִיד יַת עֲזַרְיָה הוּא דְאִתְמַנָא לְכָהֵן בְּבֵיתָא דִי בְנָא שְׁלמה בִירוּשְׁלֵם׃ **לז**וְאוֹלִיד עֲזַרְיָה יַת אֲמַרְיָה וַאֲמַרְיָה אוֹלִיד יַת אֲחִיטוֹב׃ **לח**וַאֲחִיטוֹב אוֹלִיד יַת צָדוֹק וְצָדוֹק אוֹלִיד יַת שַׁלוּם׃ **לט**וְשַׁלוּם אוֹלִיד יַת חִלְקִיָה וְחִלְקִיָה אוֹלִיד יַת עֲזַרְיָה׃ **מ**וַעֲזַרְיָה אוֹלִיד יַת שְרָיָה וּשְרָיָה אוֹלִיד יַת יְהוֹצָדָק׃ **מא**וִיהוֹצָדָק אֲזַל בִּגְלוּתָא כַּד אַגְלֵי יְיָ יַת אֱנָשֵׁי יְהוּדָה וְיַתְבֵי יְרוּשָׁלָםִ בְּיַד נְבוּכַדְנֶצַר׃

**1 Chronicles 6**

**א**וּבְנֵי לֵוִי גֵרְשׁוֹם קְהָת וּמְרָרִי׃ **ב**וְאִלֵין שְׁמָהַת בְּנֵי גֵרְשׁוֹם לִבְנִי וְשִׁמְעִי׃ **ג**וּבְנֵי קְהָת עַמְרָם וְיִצְהָר וְחֶבְרוֹן וְעֻזִיאֵל׃ **ד**בְּנֵי מְרָרִי מַחְלִי וּמֻשִׁי וְאִלֵין זַרְעֲיַת לֵיוָאֵי לָאֲבָהַתְהוֹן׃ **ה**לְגֵרְשׁוֹם לִבְנִי בְרֵיהּ יָחַת בְּרֵיהּ זִמָה בְּרֵיהּ׃ **ו**יוֹאָח בְּרֵיהּ עָדוֹ בְּרֵיהּ זֵרַח בְּרֵיהּ יְאַתְרַי בְּרֵיהּ׃ **ז**בְּנֵי קְהָת עַמִינָדָב בְּרֵיהּ קרַח בְּרֵיהּ אַסִיר בְּרֵיהּ׃ **ח**אֶלְקָנָה בְרֵיהּ וְאֶבְיָסָף בְּרֵיהּ וְאַסִיר בְּרֵיהּ׃ **ט**תַּחַת בְּרֵיהּ אוּרִיאֵל בְּרֵיהּ עֻזִיָה בְּרֵיהּ וְשָׁאוּל בְּרֵיהּ׃ **י**וּבְנֵי אֶלְקָנָה עֲמָשַי וַאֲחִימוֹת׃ **יא**אֶלְקָנָה בְּרֵיהּ אֶלְקָנָה צוֹפַי בְּרֵיהּ וְנַחַת בְּרֵיהּ׃ **יב**אֱלִיאָב בְּרֵיהּ יְרוֹחָם בְּרֵיהּ אֶלְקָנָה בְּרֵיהּ׃ **יג**וּבְנֵי (אֶלְקָנָה) שְׁמוּאֵל בּוּכְרָא וַשְׁנִי וַאֲבִיָה׃ **יד**בְּנֵי מְרָרִי מַחְלִי לִבְנִי בְרֵיהּ שִׁמְעִי בְרֵיהּ עֻזָה בְרֵיהּ׃ **טו**שִׁמְעָא בְרֵיהּ חַגִיָה בְרֵיהּ עֲשָיָה בְרֵיהּ׃ **טז**וְאִלֵין דְאוֹקִים דָוִיד עַל יְדֵי שִׁיר בֵּית מַקְדְשָׁא (ס"א מוּקְדְשָׁא) (ל"א) מִשְׁכְּנָא דַייָ בִּזְמַן דְאִתְּחַת בֵּיהּ אֲרוֹנָא׃ **יז**וַהֲווֹ מְשַׁמְשִׁין קֳדָם מַשְׁכְּנָא מַשְׁכַּן זִמְנָא בְּשִׁירָתָא עַד זְמַן דִבְנָא שְׁלמה יַת בֵּית מַקְדְשָׁא דַייָ בִּירוּשְׁלֵם וְקָמוּ כַּד חָזֵי לְהוֹן עַל פּוּלְחַנְהוֹן׃ **יח**וְאִלֵין דְקַיְמִין אִנוּן וּבְנֵיהוֹן מִבְּנֵי קְהָת הֵימָן מְשַׁבְּחָא בַּר יוֹאֵל בַּר שְׁמוּאֵל׃ **יט**בַּר אֶלְקָנָה בַּר יְרוֹחָם בַּר אֱלִיאֵל בַּר תּוֹחַ׃ **כ**בַּר צוּף בַּר אֶלְקָנָה בַּר מַחַת בַּר עֲמָשָי׃ **כא**בַּר אֶלְקָנָה בַּר יוֹאֵל בַּר עֲזַרְיָה בַּר צְפַנְיָה׃ **כב**בַּר תַּחַת בַּר אַסִיר בַּר אֲבִיָסָף בַּר קרַח׃ **כג**בַּר יִצְהָר בַּר קְהָת בַּר לֵוִי בַּר יִשְרָאֵל׃ **כד**וַאֲחוֹהִי אָסָף דַאֲקֵים עַל יַמִינֵהּ הוּא אָסָף בַּר בֶּרֶכְיָהוּ בַּר שִׁמְעָא׃ **כה**בַּר מִיכָאֵל בַּר בַּעֲשֵיָה בַּר מַלְכִּיָה׃ **כו**בַּר אֶתְנִי בַּר זֶרַח בַּר עֲדָיָה׃ **כז**בַּר אֵיתָן בַּר זִמָה בַּר שִׁמְעִי׃ **כח**בַּר יַחַת בַּר גֵרְשׁם בַר לֵוִי׃ **כט**וּבְנֵי מְרָרִי אֲחֵיהוֹן עַל שְמָאלָא אֵיתָן בַּר קִישִׁי בַּר עַבְדִי בַּר מַלוּךְ׃ **ל**בַּר חֲשַׁבְיָה בַּר אֲמַצְיָה בַּר חִלְקִיָה׃ **לא**בַּר אַמְצִי בַּר בָּנִי בַּר שָׁמֶר׃ **לב**בַּר מַחְלִי בַּר מוּשִׁי בַּר מְרָרִי בַּר לֵוִי׃ **לג**וַאֲחֵיהוֹן לֵיוָאֵי מְמַנָן לְכָל עִבִידַת מַשְׁכַּן בֵּית מַקְדְשָׁא דַיָי׃ **לד**וְאַהֲרן וּבְנוֹי מַסְקִין קְטוֹרֶת בּוּסְמִין עַל מַדְבַּח דַעֲלָתָא וְעַל מַדְבַּח דִקְטוּרְתָּא לְכָל פּוּלְחַן קוּדְשָׁא דְקוּדְשַׁיָא לְכַפָרָא עַל יִשְרָאֵל כְּכָל מָה דְפַקֵיד משֶׁה עַבְדָא דַיָי׃ **לה**וְאִלֵין בְּנֵי אַהֲרן אֶלְעָזָר בְּרֵיהּ פִּינְחָס בְּרֵיהּ אֲבִישׁוּעַ בְּרֵיהּ׃ **לו**בֻּקִי בְרֵיהּ עֻזִי בְרֵיהּ זְרַחְיָה בְרֵיהּ׃ **לז**מְרָיוֹת בְּרֵיהּ אֲמַרְיָה בְרֵיהּ אֲחִיטוּב בְּרֵיהּ׃ **לח**צָדוֹק בְּרֵיהּ אֲחִימַעַץ בְּרֵיהּ׃ **לט**וְאִלֵין מוֹתְבָנֵיהוֹן לְכַפְרָנֵיהוֹן בִּתְחוּמֵיהוֹן לִבְנֵי אַהֲרן לִגְנֵיסַת קְהָת אֲרוּם לְהוֹן הֲוָה עֲדַב פִּיצָתָא׃ **מ**וִיהָבוּ לְהוֹן יַת חֶבְרוֹן בְּאַרְעָא דְבֵית יְהוּדָה וְיַת פַּרְוִילָהָא חַזְרָנוּתָהָא׃ (ס"א סְחוֹר חַזְרוּנָתָהָא)׃ **מא**וְיַת חַקְלֵי קַרְתָּא וְיַת פַּצְחִיתָא (ס"א פַּצְחַיָהָא) יְהִיבוּ לְכָלֵב בַּר יְפֻנֶה׃ **מב**וְלִבְנֵי אַהֲרן יְהָבוּ יַת קִרְוִי שֵׁזָבוּתָא יַת חֶבְרוֹן וְיַת לִבְנָה וְיַת פַּרְוִילָהָא וְיַת יַתִּיר וְיַת אֶשְׁתְּמוֹעַ וְיַת פַּרְוִילָהָא׃ **מג**וְיַת חִלֵין וְיַת פַּרְוִילָהָא יַת דְבִיר וְיַת פַּרְוִילָהָא׃ **מד**וְיַת עָשָׁן וְיַת פַּרְוִילָהָא וְיַת בֵּית שֶׁמֶשׁ וְיַת פַּרְוִילָהָא׃ **מה**וּמִשִׁבְטָא דְבִנְיָמִין יַת גֶבַע וְיַת פַּרְוִילָהָא וְיַת עֱלָמוֹת וְיַת פַּרְוִילָהָא וְיַת עֲנָתוֹת וְיַת פַּרְוִילָהָא כָּל קִרְוֵיהוֹן תְּלֵיסָרֵי קִרְוַיָא בִּגְנֵיסָתְהוֹן׃ **מו**וְלִבְנֵי קְהָת דְאִשְׁתַּיָרוּ מִגְנֵיסַת שִׁבְטָא מִפַּלְגוּת שִׁבְטָא דִמְנַשֶׁה בַּעֲדַב פִּיצָתָא קִרְוִין עַסְרָא׃ **מז**וְלִבְנֵי גֵרְשׁוֹם לִגְנֵיסַתְהוֹן מִשִׁבְטָא דְיִשָשכָר וּמִשִׁבְטָא דְאָשֵׁר וּמִשִׁבְטָא דְנַפְתָּלִי וּמִשִׁבְטָא דִמְנַשֶׁה בְּמַתְנַן קִרְוִין תְּלֵיסָרֵי׃ **מח**לִבְנֵי מְרָרִי לִגְנֵיסַתְהוֹן מִשִׁבְטָא דִרְאוּבֵן וּמִשִׁבְטָא דְגָד וּמִשִׁבְטָא דִזְבוּלֻן בַּעֲדַב פִּיצָתָא קִרְוִין תְּרֵיסָרֵי׃ **מט**וִיהָבוּ בְּנֵי יִשְרָאֵל לְלֵיוָאֵי יַת קִרְוַיָא וְיַת פַּרְוִילֵיהוֹן׃ **נ**וִיהָבוּ בַּעֲדָב פִּיצָתָא מִשִׁבְטָא דִבְנֵי יְהוּדָה וּמִשִׁבְטָא דִבְנֵי שִׁמְעוֹן וּמִשִׁבְטָא דִבְנֵי בִנְיָמִין יַת קִרְוַיָא הָאִלֵין דִקְרוֹ יַתְהוֹן בִּשְׁמָהָן׃ **נא**וּמִגְנֵיסַת בְּנֵי קְהָת וַהֲוָה קִרְוֵי תְחוּמֵיהוֹן מִשִׁבְטָא אֶפְרָיִם׃ **נב**וִיהָבוּ לְהוֹן יַת קִרְוֵי שֵׁיזָבוּתָא יַת שְׁכֶם וְיַת פַּרְוִילָהָא בְּטוּרָא דְבֵית אֶפְרַיִם וְיַת גֶזֶר וְיַת פַּרְוִילָהָא׃ **נג**וְיַת יָקְמְעָם וְיַת פַּרְוִילָהָא וְיַת בֵּית חוֹרוֹן וְיַת פַּרְוִילָהָא׃ **נד**וְיַת אַיָלוֹן וְיַת פַּרְוִילָהָא וְיַת גַת רִמוֹן וְיַת פַּרְוִילָהָא׃ **נה**וּמִפַּלְגוּת שִׁבְטָא דִמְנַשֶׁה יַת עָנֵר וְיַת פַּרְוִילָהָא וְיַת בִּלְעָם (ס"א יִבְלְעָם) וְיַת פַּרְוִילָהָא לִגְנֵיסַת בְּנֵי קְהָת דְאִשְׁתַּיָרוּ׃ **נו**לִבְנֵי גֵרְשׁוֹם מִגְנֵיסַת פַּלְגוּת מְנַשֶׁה יַת גוֹלָן בְּמַתְנָן וְיַת פַּרְוִילָהָא וְיַת עַשְׁתָּרוֹת וְיַת פַּרְוִילָהָא׃ **נז**וּמִשִׁבְטָא דְיִשָשכָר יַת קֶדֶשׁ וְיַת פַּרְוִילָהָא יַת דָבְרַת וְיַת פַּרְוִילָהָא׃ **נח**וְיַת רָאמוֹת וְיַת פַּרְוִילָהָא וְיָת עָנֵם וְיַת פַּרְוִילָהָא׃ **נט**וּמִשִׁבְטָא דְאָשֵׁר יַת מָשָׁל וְיַת פַּרְוִילָהָא וְיַת עַבְדוֹן וְיַת פַּרְוִילָהָא׃ **ס**וְיַת חוּקק וְיַת פַּרְוִילָהָא יַת רְחוֹב וְיַת פַּרְוִילָהָא׃ **סא**וּמִשִׁבְטָא דְנַפְתָּלִי יַת קֶדֶשׁ בְּגָלִילָא וְיַת פַּרְוִילָהָא וְיַת חַמוֹן וְיַת פַּרְוִילָהָא וְיַת קִרְיָתַיִם וְיַת פַּרְוִילָהָא׃ **סב**לִבְנֵי מְרָרִי דְאִשְׁתַּיָרוּ מִשִׁבְטָא דִזְבֻלוּן יַת רְמוֹנוֹ וְיַת פַּרְוִילָהָא יַת תָּבוֹר וְיַת פַּרְוִילָהָא׃ **סג**וּמֵעֶבְרָא לְיַרְדְנָא דִירֵיחוֹ לְמַדְנַח יַרְדְנָא מִשִׁבְטָא דִרְאוּבֵן יַת בֶּצֶר בְּמַדְבְּרָא וְיַת פַּרְוִילָהָא וְיַת יַהְצָה וְיַת פַּרְוִילָהָא׃ **סד**וְיַת קְדֵמוֹת וְיַת פַּרְוִילָהָא וְיַת מֵיפַעַת וְיַת פַּרְוִילָהָא׃ **סה**וּמִשִׁבְטָא דְגָד יַת רָאמוֹת בְּגִלְעֲדָא וְיַת פַּרְוִילָהָא וְיַת מַחֲנַיִם וְיַת פַּרְוִילָהָא׃ **סו**וְיַת חוּשְׁבְּנָא וְיַת פַּרְוִילָהָא וְיַת יַעְזֵר וְיַת פַּרְוִילָהָא׃

**1 Chronicles 7**

**א**וְלִבְנֵי יִשָשכָר תּוֹלָע וּפוּאָה וְיוֹב וְשִׁמְרוֹן אַרְבָּעָה׃ **ב**וּבְנֵי תוֹלָע עֻזִי וּרְפָיָה וִירִיאֵל וְיַחְמֵי וְיִבְשָם וּשְׁמוּאֵל מְמַנָן לְרֵישֵׁין עַל בֵּית אֲבָהַתְהוֹן מִתְקְרִין עַל שׁוּם תּוֹלָע רַבְּהוֹן גִבָּרֵי חֵילָא לְזַרְעֲיַתְהוֹן מִנְיַנְהוֹן בְּיוֹמֵי דָוִיד עֶשְרִין וּתְרֵין אַלְפִין וְאֶשְׁתָּה מְאָה׃ **ג**וּבְנֵי עֻזִי יִזְרַחְיָה וּבְנֵי יִזְרַחְיָה מִיכָאֵל וְעוֹבַדְיָה וְיוֹאֵל יִשִׁיָה חֻמְשָׁתֵיהוֹן מְמַנָן לְרֵישִׁין כֻּלְהוֹן׃ **ד**וְעִלַוֵיהוֹן מִתְמַנָן לְזַרְעֲיַתְהוֹן חֲיָלֵי חֵילָא לִקְרָבָא תְּלָתִין וְאֶשְׁתָּה אַלְפִין אֲרוּם אַסְגִיעוּ נְשַׁיָא וּבְנַיָא׃ **ה**וַאֲחוּהוֹן לְכָל גְנֵיסַת יִשָשכָר גִבָּרֵי חֵילָא תְּמַנְיַן וְשַׁבְעָה אַלְפִין וְהִתְיַחֲסוּן (ס"א וְאִתְיַחֲסוּן) כֻּלְהוֹן׃ **ו**בְּנֵי בִנְיָמִין בֶּלַע וָבֶכֶר וִידִיעֲאֵל תְּלָתָא׃ **ז**וּבְנֵי בֶלַע אֶצְבּוֹן וְעֻזִי וְעֻזִיאֵל וִירִימוֹת וְעִירִי חֻמְשָׁתֵיהוֹן רֵישֵׁי בֵית אֲבָהָן (ס"א אֲבָהַתְהוֹן) מְמַנָן עַל גִבָּרֵי חֵילָא וּמִתְיַחֲסִין עַל עֶשְרִין וּתְרֵין אַלְפִין וּתְלָתִין וְאַרְבְּעָא׃ **ח**וּבְנֵי בֶכֶר זְמִירָה וְיוֹעָשׁ וֶאֱלִיעֶזֶר וְאֶלְיוֹעֵינַי וְעָמְרִי וִירֵמוֹת וַאֲבִיָה וַעֲנָתוֹת וְעָלָמֶת כָּל אִלֵין בְּנֵי בָכֶר׃ **ט**וּמִתְיַחֲסִין לִגְנֵיסַתְהוֹן רֵישֵׁי בֵּית אֲבָהַתְהוֹן גִבָּרֵי חֵילָא עֶשְרִין אַלְפִין וּמָאתָן׃ **י**וּבְנֵי יְדִיעֲאֵל בִּלְהָן וּבְנֵי בִלְהָן יְעוּשׁ וּבִנְיָמִין וְאֵהוּד וּכְנַעֲנָה וְדִיתָן וְתַרְשִׁישׁ וַאֲחִישָׁחַר׃ **יא**כָּל אִלֵין בְּנֵי יְדִיעֲאֵל לְרֵישֵׁי אֲבָהַתְהוֹן גִבָּרֵי חֵילָא שֶׁבְסַר אַלְפִין וּמָאתָן נָפְקֵי חֵילָא לִקְרָבָא׃ **יב**וְשֻׁפָּם וְחֻפִּם יָתְבֵי קִרְיָה חֻשִׁים בְּנֵי אַחֵר׃ **יג**בְּנֵי נַפְתָּלִי יַחְצִיאֵל וְגֻנִי וְיֵצֶר וְשַׁלוּם בְּנֵי בִלְהָה׃ **יד**בְּנֵי מְנַשֶׁה אַשְרִיאֵל דִילִידַת פִּלַקְתֵּיהּ אֲרָמוּתָא (ס"א אֲרָמִיתָא) יְלִידַת יַת מָכִיר אֲבוּהוֹן דְגִלְעָדָאֵי׃ **טו**וּמָכִיר נְסִיב אִתְּתָא מִן חוּפָאֵי וְחוּשָׁאֵי וְשׁוּם אֲחַתְהוֹן מַעֲכָה וְשׁוּם תִּנְיָן צְלָפְחָד וַהֲווֹ לִצְלָפְחָד בְּנָן׃ **טז**וִילִידַת מַעֲכָה אִתַּת מָכִיר בַּר וּקְרַת שְׁמֵיהּ פֶּרֶשׁ וְשׁוּם אֲחוּהִי שָׁרֶשׁ וּבְנוֹי (ס"א וּבְנוֹהִי) אוּלָם וְרָקֶם׃ **יז**וּבְנֵי אוּלָם בְּדָן אִלֵין בְּנֵי גִלְעָד בַּר מָכִיר בַּר מְנַשֶׁה׃ **יח**וַאֲחָתֵיהּ דִי מְלָכַת יְלִידַת יַת אִישְׁהוֹד וְיַת אֲבִיעֵזֶר וְיַת מַחֲלָה׃ **יט**וַהֲווֹ בְנֵי שְׁמִידָע אַחְיָן וָשֶׁכֶם וְלִקְחִי וַאֲנִיעָם׃ **כ**וּבְנֵי אֶפְרַיִם שׁוּתָלַח וּבֶרֶד בְּרֵיהּ וְתַחַת בְּרֵיהּ וְאֶלְעָדָה בְרֵיהּ וְתַחַת בְּרֵיהּ׃ **כא**וְזָבָד בְּרֵיהּ וְשׁוּתֶלַח בְּרֵיהּ וְעֵזֶר וְאֶלְעָד הִנוּן הֲווֹ אֲמַרְכְּלַיָא לְבֵית אֶפְרָיִם וּמְנוֹ יַת קִצָא מִן שַׁעְתָּא דַהֲוַת דְבִירָא דְמָרֵי עָלְמָא מִתְמַלְלָא עִם אַבְרָהָם בֵּינֵי פְּסוּגַיָא וְטָעוּ דַהֲוָה חָמֵי לְהוֹן לְמִמְנֵי מִן יוֹמָא דְאִתְיְלִיד יִצְחָק וּנְפָקוּ מִמִצְרַיִם תְּלָתִין שְׁנִין קֳדָם קִצָא אֲרוּם תְּלָתִין שְׁנִין מִן קֳדָם דְאִתְיְלִיד יִצְחָק הֲוַת דְבִירָא דְמָרֵי עַלְמָא מִתְמַלְלָא עִם אַבְרָהָם בֵּינֵי פְסוּגַיָא וּבְמִפַּקְהוֹן מִמִצְרַיִם הֲווֹן עִמְהוֹן מָאתָן אַלְפִין גֻבְרִין בְּמָאנֵי זֵינָא מִשִׁבְטָא דְאֶפְרַיִם וּקְטָלוּנוּן אֱנָשֵׁי גַת דְאִתְיְלִידוּ בְּאַרְעָא דִפְלִשְׁתָּאֵי אֲרוּם נְחָתוּ לְמִבַּת (ס"א לְמִבַּר) גֵיתֵיהוֹן׃ **כב**וְאִתְאַבָּל עֲלֵיהוֹן אֶפְרַיִם אֲבוּהוֹן יוֹמִין סַגִיעִין וַאֲתוֹ כָּל אֲחוֹהִי לְנַחֲמוּתֵיהּ׃ **כג**וְעָל לְוַת אִתְּתֵיהּ וְעַדִיאַת וִילִידַת בַּר וּקְרָת שְׁמֵיהּ בְּרִיעָה אֲרוּם בְּבִישְׁתָּא דַהֲוָת בְּבֵיתֵיהּ׃ **כד**וּבְרַתֵּיהּ שֶׁאֱרָה דְאִשְׁתַּיָרַת מִן קַטִילַיָא וּבְנָת יַת בֵּית חוֹרוֹן אַרְעָיָה וְיַת בֵּית חוֹרוֹן עִלָאָה וְיַת אֻזֵן דְשֶׁאֱרָה׃ **כה**וְרֶפַח בְּרֵיהּ וְרֶשֶׁף וְתֶלַח בְּרֵיהּ וְתַחַן בְּרֵיהּ׃ **כו**לַעְדָן בְּרֵיהּ עַמִיהוּד בְּרֵיהּ אֱלִישָׁמָע בְּרֵיהּ׃ **כז**נוֹן בְּרֵיהּ יְהוֹשֻׁעַ בְּרֵיהּ׃ **כח**וְאַחְסַנְתְּהוֹן וּבֵית מוֹתְבַנְהוֹן (ס"א מוֹתְבְנֵיהוֹן) בֵּית אֵל וְכַפְרָנָהָא וּלְמַדִינְחָא נַעֲרָן וּלְמַעֲרְבָא גֶזֶר וְכַפְרָנָהָא וּשְׁכֶם וְכַפְרָנָהָא עַד עַזָה וְכַפְרָנָהָא׃ **כט**וְעַל תְּחוּמָא דִבְנֵי מְנַשֶׁה בֵּית שְׁאָן וְכַפְרָנָהָא תַּעֲנָךְ וְכַפְרָנָהָא מְגִדוֹ וְכַפְרָנָהָא דוֹר וְכַפְרָנָהָא בְּאִלֵין יְתִיבוּ בְּנֵי יוֹסֵף בַּר יִשְרָאֵל׃ **ל**בְּנֵי אָשֵׁר יִמְנָה וְיִשְׁוָה וְיִשְׁוִי וּבְרִיעָה וְסֶרַח אֲחַתְהוֹן׃ **לא**וּבְנֵי בְרִיעָה חֶבֶר וּמַלְכִּיאֵל הוּא אַבָּא דִבְרָזִיָה׃ **לב**וְחֶבֶר אוֹלִיד יַת יַפְלֵט וְיַת שׁוֹמֵר וְיַת חוֹתָם וְיַת שׁוּעָא אֲחַתְהוֹן׃ **לג**וּבְנֵי יַפְלֵט פָּסַךְ וּבִמְהַל וְעַשְׁוָת אִלֵין בְּנֵי יַפְלֵט׃ **לד**וּבְנֵי שָׁמֶר אֲחִי וְרָהְגָה וְחֻבָּה וַאֲרָם׃ **לה**וּבַר חֵלֶם אֲחוּהִי צוֹפַח וְיִמְנָע וְשֵׁלֶשׁ וְעָמָל׃ **לו**בְּנֵי צוֹפַח סוּחַ וְחַרְנֶפֶר וְשׁוּעָל וּבֵרִי וְיִמְרָה׃ **לז**בֶּצֶר וָהוֹד וְשַׁמָה וְשִׁלְשָׁה וְיִתְרָן וּבְאֵרָא׃ **לח**וּבְנֵי יֶתֶר יְפֻנֶה וּפִסְפָּה וַאֲרָא׃ **לט**וּבְנֵי עֻלָא אָרַח וְחַנִיאֵל וְרִצְיָא׃ **מ**כָּל אִלֵין בְּנֵי אָשֵׁר רֵישֵׁי בֵית אֲבָהַת בְּחִירַיָא גִבָּרֵי חֵילָא רֵישֵׁי אֲמַרְכְּלַיָא וְאִתְיַחֲסוּן בְּחֵילָא בִּקְרָבָא סְכוֹמְהוֹן גֻבְרִין עַשְרִין וְאֶשְׁתָּה אַלְפִין׃

**1 Chronicles 8**

**א**וּבִנְיָמִין אוֹלִיד יַת בֶּלַע בּוּכְרֵיהּ אַשְׁבֵּל תִּנְיָן אַחֲרַח תְּלִיתָאֵי׃ **ב**נוֹחָה רְבִיעָאֵי וְרַפָא חֲמִישָׁאֵי׃ **ג**וַהֲווֹ בְּנִין לְבָלַע אַדָר וְגֵרָא וַאֲבִיהוּד׃ **ד**וַאֲבִישׁוּעַ וְנַעֲמָן וַאֲחוֹחַ׃ **ה**וְגֵרָא וּשְׁפוּפָם וְחוּרָם׃ **ו**וְאִלֵין בְּנֵי אֵחוּד אִלֵין הִנוּן רֵישֵׁי אֲבָהָן דְיָתְבֵי גִבְעָתָא וְאַגְלִיאוּנוּן (ס"א וְאַגְלִינוּן) לְמָנַחַת לְאַרְעָא דְבֵית עֵשָו׃ **ז**וְנַעֲמָן וַאֲחִיָה וְגֵרָא הִנוּן אַגְלִיאוּנוּן וְאוֹלִיד יַת עֻזָה וְיַת אֲחִיחוּד׃ **ח**וְשַׁחֲרַיִם אוֹלִיד בְּחַקְלֵי מוֹאָב מִן בָּתַר דִיפְטַר (ס"א דְיִפְטַר) יַתְהוֹן וְתָב וּנְסִיבֻנוּן יַת חוּשִׁים וְיַת בַּעֲרָא נְשׁוֹהִי׃ **ט**וְאוֹלִיד מִן בַּעֲרָא הִיא חֲדָשָׁה אִתְּתֵיהּ דְאִתְחַדְתָּא בְּנִישוּאָה יַת יוֹאָב וְיַת צִבְיָה וְיַת מֵישָׁא וְיַת מַלְכָּם׃ **י**וְיַת יְעוּץ וְיַת שַׁבְיָה וְיַת מִרְמָה אִלֵין בְּנוֹי רֵישֵׁי בֵּית אֲבָהָן׃ **יא**וּמִן חֻשִׁים אִתְּתֵיהּ אוֹלִיד יַת אֲבִיטוּב וְיַת אֶלְפָּעַל׃ **יב**וּבְנֵי אֶלְפַּעַל עֵבֶר וּמִשְׁעָם וָשָׁמֶר הוּא אֶלְפַּעַל דִבְנֵה (ס"א דִבְנָא) יַת אוֹנוֹ וְיַת לוֹד וְכַפְרָנָהָא דְצַדִיאֵי (ס"א דִצְדִיאוּ) בְּנֵי יִשְרָאֵל וְאוֹקְדוֹנוּן בְּנוּרָא כַּד אֲגָחוּ קְרָבָא בְּגִבְעָתָא עִם שִׁבְטָא דְבִנְיָמִין׃ **יג**וּבְרִיעָה וְשֶׁמַע הִנוּן רֵישֵׁי אֲבָהָן דְיָתְבֵי אַיָלוֹן הִנוּן גֻבְרַיָא אַפִּיכוּ בִקְרָבָא יַת יָתְבֵי גַת׃ **יד**וְאַחְיוֹ שָׁשַׁק וִירֵמוֹת׃ **טו**וּזְבַדְיָה וַעֲרָד וָעָדֶר׃ **טז**וּמִיכָאֵל וְיִשְׁפָּה וְיוֹחָא בְּנֵי בְרִיעָה׃ **יז**וּזְבַדְיָה וּמְשֻׁלָם וְחִזְקִי וָחָבֶר׃ **יח**וְיִשְׁמְרֵי וְיִזְלִיאָה וְיוֹבָב בְּנֵי אֶלְפָּעַל׃ **יט**וְיָקִים וְזִכְרִי וְזַבְדִי׃ **כ**וֶאֱלִיעֵינַי וְצִלְתַי וֶאֱלִיאֵל׃ **כא**וַעֲדָיָה וּבְרָאָה וְשִׁמְרָת בְּנֵי שִׁמְעִי׃ **כב**וְיִשְׁפָּן וָעֵבֶר וֶאֱלִיאֵל׃ **כג**וְעַבְדוֹן וְזִכְרִי וְחָנָן׃ **כד**וַחֲנַנְיָה וְעֵילָם וְעַנְתוֹתִיָה׃ **כה**וְיִפְדְיָה וּפְנוּאֵל בְּנֵי שֵׁשָׁק׃ **כו**וְשִׁמְשְׁרֵי וּשְׁחַרְיָה וַעֲתַלְיָה׃ **כז**וְיַעֲרֶשְׁיָה וְאֵלִיָה וְזִכְרִי בְּנֵי יְרוֹחָם׃ **כח**אִלֵין רֵישֵׁי אֲבָהַת לִגְנֵיסַתְהוֹן רֵישִׁין אִלֵין יְתִיבוּ בִּירוּשְׁלֵם׃ **כט**וּבְגִבְעוֹן יְתִיבוּ רַבָּנֵי דְגִבְעוֹן וְשׁוּם אִנְתְּתֵיהּ דְגִבְעוֹן מַעֲכָה׃ **ל**וּבְרֵיהּ בּוּכְרָא עַבְדוֹן וְצוּר וְקִישׁ וּבַעַל וְנָדָב׃ **לא**וּגְדוֹר וְאַחְיו וָזָכֶר׃ **לב**וּמִקְלוֹת אוֹלִיד יַת שִׁמְאָה וּבְרַם אִנוּן קָבֵל אֲחוּהוֹן יְתִיבוּ בִּירוּשְׁלֵם עִם אֲחוּהוֹן׃ **לג**וְנֵר (ס"א וְנֵר דְמִתְקְרִי אֲבִיאֵל אוֹלִיד יַת קִישׁ וַהֲווֹ צַוְחִין לֵיהּ נֵר מְטוּל דַהֲוָה מַדְלִיק שְׁרַגַיָא בְּבֵית מֶדְרְשַׁיָא וּבְבָתֵּי כְנִשְׁתָּא וְהוּא זְכוּתָא גַרְמַת לְשָׁאוּל בַּר בְּרֵיהּ לְמֵהֲוֵי מַלְכָּא אֲרוּם מַלְכוּתָא אַמְתִּיל לֵיהּ לִשְׁרַגָא וְקִישׁ וכו') אוֹלִיד יַת קִישׁ וְקִישׁ אוֹלִיד יַת שָׁאוּל וְשָׁאוּל אוֹלִיד יַת יְהוֹנָתָן וְיַת מַלְכִּישׁוּעַ וְיַת אֲבִינָדָב וְיַת אֶשְׁבָּעַל׃ **לד**וּבַר יְהוֹנָתָן מְרִיב בָּעַל וּמְרִיב בָּעַל אוֹלִיד יַת מִיכָה׃ **לה**וּבְנֵי מִיכָה פִּיתוֹן וָמֶלֶךְ וְתַאֲרֵעַ וְאָחָז׃ **לו**וְאָחָז אוֹלִיד יַת יְהוֹעַדָה וִיהוֹעַדָה אוֹלִיד יַת עָלֶמֶת וְיַת עַזְמָוֶת וְיַת זִמְרִי וְזִמְרִי אוֹלִיד יַת מוֹצָא׃ **לז**וּמוֹצָא אוֹלִיד יַת בִּנְעָא רָפָה בְרֵיהּ אֶלְעָשָה בְּרֵיהּ אָצֵל בְּרֵיהּ׃ **לח**וּלְאָצֵל אֶשְׁתָּה בְּנִין וְאִלֵין שְׁמָהַתְהוֹן עַזְרִיקָם בּוּכְרֵיהּ וְיִשְׁמָעֵאל וּשְׁעַרְיָה וְעוֹבַדְיָה וְחָנָן כָּל אִלֵין בְּנֵי אָצָל׃ **לט**וּבְנֵי עֵשֶׁק אֲחוּהִי אוּלָם בּוּכְרֵיהּ יְעוּשׁ תִּנְיָן וֶאֱלִיפֶלֶט תְּלִיתָאָה׃ **מ**וַהֲווֹ בְנֵי אוּלָם גֻבְרִין גִבָּרֵי חֵילָא כַּבְשִׁין יַצְרֵיהוֹן (ס"א הֵיךְ גַבְרָא דִנְגֵיד) הֵיכְגַבְרָא דְנָגִיד בְּקַשְׁתָּא בְחָכְמְתָא בְּגִין כֵּן הֲווֹ מַסְגִין בְּנִין וּבְנֵי בְנִין נְגֵיסַתְהוֹן מְאָה וְחַמְשִׁין כָּל אִלֵין מִבְּנֵי דְשִׁבְטָא בִּנְיָמִין׃

**1 Chronicles 9**

**א**וְכָלְהוֹן יִשְרָאֵל אִתְיַחֲסוּ וְהָא אִנוּן כְּתִיבִין עַל סֵפֶר מַלְכַיָא דְבֵית יִשְרָאֵל וּמַלְכַיָא דְבֵית יְהוּדָה וַאֲזָלוּ בְגָלוּתָא לְבָבֶל מְטוּל שִׁקְרֵיהוֹן׃ **ב**וְדִהֲווֹ יָתְבִין קַדְמָאִין דִי בְּאַחְסַנְתְּהוֹן בְּקִרְוֵיהוֹן יִשְרָאֵל כַּהֲנַיָא וְלֵוָאֵי וּנְתִינָאֵי׃ **ג**וּבִירוּשְׁלֵם יָתִיבוּ מִן בְּנֵי דִיהוּדָה וּמִן בְּנֵי בִּנְיָמִין וּמִן בְּנֵי אֶפְרַיִם וּמִן בְּנֵי מְנַשֶׁה׃ **ד**עוּתַי בַּר עַמִיהוּד בַּר עָמְרִי (בַּר אִמְרִי) בַּר בָּנִי מִן בְּנֵי פֶרֶץ בַּר יְהוּדָה׃ **ה**וּמִן שִׁבְטָא שֵׁילָה עֲשָיָה בּוּכְרֵיהּ וּבְנוֹהִי׃ **ו**וּמִן בְּנֵי זֶרַח יְעוּאֵל וַאֲחֵיהוֹן שִׁית מְאָה וְתִשְׁעִים׃ **ז**וּמִן בְּנֵי בִנְיָמִין סַלוּא בַר מְשֻׁלָם בַּר הוֹדַוְיָה בַּר הַסְנֻאָה׃ **ח**וְיִבְנָיָה בַּר יְרחָם וְאֵלָה בַּר עֻזִי בַּר מִכְרִי וּמְשֻׁלָם בַּר שְׁפַטְיָה בַּר רְעוּאֵל בַּר יִבְנְיָה׃ **ט**וַאֲחֵיהוֹן לְזַרְעֲיַתְהוֹן תְּשַׁע מְאָה חֲמִשִׁים וְאֶשְׁתָּה כָּל אִלֵין גַבְרַיָא רֵישֵׁי בֵּית אֲבָהָן לְבֵית אֲבָהַתְהוֹן׃ **י**וּמִן כַּהֲנַיָא יְדַעְיָה וִיהוֹיָרִיב וְיָכִין׃ **יא**וַעֲזַרְיָה בַּר חִלְקִיָה בַּר מְשֻׁלָם בַּר צָדוֹק בַּר מְרָיוֹת בַּר אֲחִיטוּב סַרְכַן עַל בֵּית מַקְדְשָׁא דַיָי׃ **יב**וַעֲדָיָה בַּר יְרחָם בַּר פַּשְׁחוּר בַּר מַלְכִּיָה וּמַעֲשַי בַּר עֲדִיאֵל בַּר יַחֲזֵרָה בַר מְשֻׁלָם בַּר מְשִׁלֵמִית בַּר אִמֵר׃ **יג**וַאֲחֵיהוֹן מְמַנַן לְרֵישִׁין לְבֵית אֲבָהַתְהוֹן אַלְפָא וּשְׁבַע מְאָה וְאֶשְׁתִּין גִבָּרֵי חֵילָא מְמַנָן עַל עֲבִידַת פּוּלְחַן בֵּית מַקְדְשָׁא דַיָי׃ **יד**וּמִן לֵיוָאֵי שְׁמַעְיָה בַּר חַשׁוּב בַּר עַזְרִיקָם בַּר חֲשַׁבְיָה מִן בְּנֵי מְרָרִי׃ **טו**וּבַּקְבַּקַר חֶרֶשׁ וְגָלָל וּמַתַּנְיָה בַּר מִיכָא בַּר זִכְרִי בַּר אָסָף׃ **טז**וְעוֹבַדְיָה בַּר שְׁמַעְיָה בַּר גָלָל בַּר יְדוּתוּן וּבְרֶכְיָה בַּר אַסָא בַּר אֶלְקָנָה דְיָתֵיב בְּקִרְוֵי נְטוֹפָתָאֵי׃ **יז**וְתַרְעַיָא שַׁלוּם וְעַקוּב וְטַלְמוֹן וַאֲחִימָן וַאֲחוּהוֹן שַׁלוּם דִמְמַנָן בְּרֵישָׁא׃ **יח**וְעַד הָכָא בִּתְרַע פַּלְטִירִין דְמַלְכָּא מַדִינְחָא הִנוּן תַּרְעַיָא לְמַשִׁרְיַת בְּנֵי לֵוִי׃ **יט**וְשַׁלוּם בַּר קוֹרֵא בַּר אֲבִיאָסָף בַּר קרַח וַאֲחוּהִי לְבֵית אֲבוֹהִי קַרְחַיָא עַל עֲבִידַת פּוּלְחָן נַטְרֵי שְׁקוֹפַיָה לְמַשְׁכְּנָא וַאֲבָהַתְהוֹן מְמַנָן עַל מַשְׁרִיתָא דַייָ נָטְרֵי מַעֲלָנָא׃ **כ**וּפִינְחָס בַּר אֶלְעָזָר סַרְכַן הֲוָה עֲלֵיהוֹן מִלְקַדְמִין מִן יוֹמָא דְאִתּוֹקַם מַשְׁכַּן זִמְנָא בְּמַדְבְּרָא וּמֵימְרָא דַייָ הֲוָה בְּסַעְדֵיהּ׃ **כא**זְכַרְיָה בַּר מְשֶׁלֶמְיָה מְמַנָא עַל תְּרַע מַשְׁכַּן זִמְנָא׃ **כב**כֻּלְהוֹן אִתְבְּחָרוּ לְתַרְעַיָא בִּשְׁקוֹפַיָא מָאתָן וּתְרֵיסַר הִנוּן בְּקִרְוֵיהוֹן וְאִתְיַחֲסוּתְהוֹן הִנוּן עֶשְרִין וְאַרְבַּע מַטְרָתָא דְתַקִינוּ דָוִד וּשְׁמוּאֵל נְבִיָא בְּהֵימָנוּתְהוֹן׃ **כג**וְהִנוּן וּבְנֵיהוֹן מְמַנָן עַל תַּרְעַיָא לְבֵית מַקְדְשָׁא דַייָ וּלְבֵית מַקְדְשָׁא לְמַטְרָתָא׃ **כד**לְאַרְבַּעְתֵּי (ס"א לְאַרְבְּעַת טְרֵיגוֹנִין הֲווֹן) טְרֵיגוֹנִין יֶהְווֹן מְמַנָן עַל תַּרְעַיָא מַדִינְחָא אֶשְׁתָּה מַטְרָתָא מַעַרְבָא אֶשְׁתָּה מַטְרָא צִפוּנָא אֶשְׁתָּה מַטְרָתָא דָרוֹמָא אֶשְׁתָּה מַטְרָתָא׃ **כה**וַאֲחֵיהוֹן בְּקִרְוֵיהוֹן לְמֵיעָל לְשִׁבְעַת יוֹמִין מִזְמַן לִזְמַן עִם אִלֵין׃ **כו**אֲרוּם בְּהֵימָנוּתָא עֲלוֹי הִנוּן עָבְדִין אַרְבַּעְתֵּי גֻבְרַיָא תַּרְעַיָא הִנוּן לֵיוָאֵי וַהֲווֹן מְמַנָן עַל לִשְׁכָּתָא וְעַל תִּסְבְּרַיָא בְּבֵית מַקְדְשָׁא דַיָי׃ **כז**וְחַזְרָנוּת בֵּית מַקְדְשָׁא דַייָ יְבִיתוּן אֲרוּם עִלַוֵיהוֹן מַטְרָתָא וְהִנוּן מְמַנָן עַל אַקְלִידַיָא לְמֵיחַד וּלְמִפְתַּח בְּעִדַן צְפַר בִּצְפַר׃ **כח**וּמִנְהוֹן מְמַנָן עַל מָאנֵי פּוּלְחָנָא מְטוּל (ס"א אֲרוּם בְּמִנְיָן יַעֲלוּנוּן וּבְמִנְיָן יִפְקוּנוּן) דִבְמַנְיָנָא מְעָיְלִין לְהוֹן וּבְמִנְיָנָא מַפְקִין לְהוֹן׃ **כט**וּמִנְהוֹן מְמַנָן עַל מָאנַיָא וְעַל מָאנֵי קוּדְשָׁא וְעַל סֻלְתָּא דְמִנְחָתָא וַחֲמַר נִסוּכָא וּלְבוֹנַת אַדְכַּרְתָּא וּבוּשְמַיָא דִקְטַרְתָּא׃ **ל**וּמִן בְּנֵי כַּהֲנַיָא הֲווֹן אֻמָנִין (ס"א אוּמַנְוָן בַּעֲבוֹדַת בּוֹשֵם בֻּשְמָנִין לְבֻשְמִין) בְּעִבִידַת קְטוֹרֶת מִבְשָם בֻּשְמָנִין לְבֻשְמַיָא׃ **לא**וּמַתִּתְיָה מִן לֵיוָאֵי הוּא בוּכְרָא לְשַׁלוּם מִן זַרְעֲיַת קרַח מְמַנָן בְּהֵימְנוּתָא עַל עוֹבַד מִנְחַת מְסַרְיָתָא (ס"א מַסִרֵיתָא)׃ **לב**וּמִן בְּנֵי קְהָת וּמִן אֲחוּהוֹן מְמַנָן עַל לְחֵם סֵדוּרָא לְתַקְנָא עַל פָּתוֹרָא שַׁבָּא בְּשַׁבָּא׃ **לג**וְאִלֵין מְשַׁבְּחַיָא רֵישֵׁי אֲבָהָתָא לְלֵיוָאֵי בְּלִשְׁכָּתָא (ס"א בְּלִשְׁכַּת אֲטוּנִין) דִפְטוּרִין אֲרוּם יֵימָם וְלֵילֵי עִלָוֵיהוֹן בְּעִיבִידָתָא׃ **לד**אִלֵין רֵישֵׁי אֲבָהָתָא לְלֵיוָאֵי לְזַרְעֲיַתְהוֹן רֵישַׁיָא אִלֵין יְתִיבוּ בִּירוּשָׁלָםִ׃ **לה**וּבְגִבְעוֹן יְתִיבוּ אֲבָהָתְהוֹן דְגִבְעוֹנָאֵי יְעִיאֵל וְשׁוּם אִתְּתֵיהּ מַעֲכָה׃ **לו**וּבְרֵיהּ בּוּכְרָא עַבְדוֹן וְצוּד וְקִישׁ וּבָעַל וְנֵר וְנָדָב׃ **לז**וּגְדוֹר וְאַחְיוֹ וּזְכַרְיָה וּמִקְלוֹת׃ **לח**וּמִקְלוֹת אוֹלִיד יַת שִׁמְאָם וּבְרַם אִנוּן קֳבֵל אֲחוּהוֹן יְתִיבוּ בִּירוּשְׁלֶם עִם אֲחוּהוֹן׃ **לט**וְנֵר אוֹלִיד יַת קִישׁ וְקִישׁ אוֹלִיד יַת שָׁאוּל וְשָׁאוּל אוֹלִיד יַת יְהוֹנָתָן וְיַת מַלְכִּישׁוּעַ וְיַת אֲבִינָדָב וְיַת אֶשְׁבָּעַל׃ **מ**וּבַר יְהוֹנָתָן מְרִיב בַּעַל וּמְרִיב בַּעַל אוֹלִיד יַת מִיכָה׃ **מא**וּבְנֵי מִיכָה פִּיתוֹן וָמֶלֶךְ וְתַחְרֵעַ וְאָחָז׃ **מב**וְאָחָז אוֹלִיד יַת יַעֲרָה וְיַעֲרָה אוֹלִיד יַת עָלֶמֶת וְיַת עַזְמָוֶת וְיַת זִמְרִי וְזִמְרִי אוֹלִיד יַת מוֹצָא׃ **מג**וּמוֹצָא אוֹלִיד יַת בִּנְעָא וּרְפָיָה בְנוֹ אֶלְעָשָה בְנוֹ אָצֵל בְנוֹ׃ **מד**וּלְאָצֵל אֶשְׁתָּה בְנִין וְאִלֵין שְׁמָהַתְהוֹן עָזְרִיקָם בּוּכְרֵיהּ וְיִשְׁמָעֵאל וּשְׁעַרְיָה וְעוֹבַדְיָה וְחָנָן אִלֵין בְּנֵי אָצָל׃

**1 Chronicles 10**

**א**וּפְלִשְׁתָּאֵי אַגָחוּ קְרָבָא בְּיִשְרָאֵל וְאַפָּכוּ אֱנָשׁ יִשְרָאֵל מִן (ס"א מִן קֳדָם) פְּלִשְׁתָּאֵי וּנְפָלוּ קְטִילִין בְּחַרְבָּא בְּטוּרָא דְגִלְבּוֹעַ׃ **ב**וְאַדְבִּיקוּ פְלִשְׁתָּאֵי יַת יוֹנָתָן וְיַת אֲבִינָדָב וְיַת מַלְכִּישׁוּעַ בְּנֵי שָׁאוּל׃ **ג**וּתְקִיפוּ עַבְדֵי קְרָבָא עַל שָׁאוּל וְאַשְׁכָּחוֹהִי קַשְׁתַּיָא דְאוּמָנִין מֵיגַר בְּקַשְׁתָּא וּדְחִיל מִן קַשְׁתַּיָא׃ **ד**וַאֲמַר שָׁאוּל לְנָטֵיל זֵינוֹי שְׁלוֹף סְיֵפָךְ וּקְטוֹלְנִי בָּהּ דִלְמָא יֵיתוּן עַרְלַיָא אִלֵין וְיִתְלַעֲבוּן (ס"א וְיִתְעַלְבּוּן) בִּי וְלָא צָבֵא נָטֵיל זְיֵנֵיהּ אֲרוּם הֲוָה דָחֵיל לַחֲדָא וּנְסִיב שָׁאוּל יַת סְיֵפָא וְאִתְרְמָא עֲלָהּ׃ **ה**וַחֲמָא נָטֵיל זְיֵנֵיהּ אֲרוּם מִית שָׁאוּל וְאִתְרְמָא אוֹף הוּא עַל סְיָפָא וּמִית׃ **ו**וּמִית שָׁאוּל וּתְלַת בְּנוֹי וְכָל אֱנָשׁ בֵּיתֵיהּ דַהֲווֹ תַמָן כַּחֲדָא מִיתוּ׃ **ז**וַחֲמוּן כָּל אֱנָשׁ יִשְרָאֵל דִי בְמֵישְׁרָא אֲרוּם אַפָּכוּ וַאֲרוּם מִיתוּ שָׁאוּל וּבְנוֹי וּשְׁבָקוּ קִרְוֵיהוֹן וְאַפָּכוּ וַאֲתוֹ פְלִשְׁתָּאֵי וִיתִיבוּ בְּהוֹן׃ **ח**וַהֲוָה בְּיוֹמָא חֲרָן וַאֲתוֹ פְּלִשְׁתָּאֵי לְעַרְסֵילָא יַת קַטִילַיָא וְאַשְׁכָּחוּ יַת שָׁאוּל וְיַת תְּלַת בְּנוֹי קְטִילִין רְמַן עַל טוּרָא דְגִלְבּוֹעַ׃ **ט**וְחַלְצוּהוּ וְאַתִּיזוּ יַת רֵישֵׁיהּ וְיַת זְיֵנוֹי וּשְׁדוּ (ס"א וּשְׁדָרוּ) בְּאַרְעָא פְלִשְׁתָּאֵי חֵזוּר חֵזוּר לִמְבַשָרָא יַת בֵּית טַעֲוַתְהוֹן וְיַת עַמָא׃ **י**וְשַׁוִיאוּ יַת זְיֵנוֹי בֵּית טַעֲוָתְהוֹן וְיַת גֻלְגַלְתֵּיהּ זְקָפוּ עַל זִיקְפָא קֳבֵל טַעֲוַת דָגוֹן׃ **יא**וּשְׁמָעוּ כָּל אֱנָשֵׁי יָבֵשׁ גִלְעָד יַת כָּל מַה דַעֲבָדוּ פְלִשְׁתָּאֵי לְשָׁאוּל׃ **יב**וְקָמוּ כָּל גְבַר גִבָּר וּנְטָלוּ יַת גוּשְׁמָא דְשָׁאוּל וְיַת גוּשְׁמֵי בְנוֹי וְאַיְתֵיאֻנוּן לְיָבֵשׁ וּקְבָרוּ יַת גַרְמֵיהוֹן תְּחוֹת בּוּטְמָא דִבְיָבֵשׁ וְצָמוּ שַׁבְעָא יוֹמִין׃ **יג**וּמִית שָׁאוּל מְטוּל שִׁקְרֵיהּ דִשְׁקַר בְּמֵימְרָא דַייָ מְטוּל פִּתְגָמָא דַייָ דְלָא נְטַר בַּאֲגָחוּתֵיהּ קְרָבָא בִּדְבֵית עֲמָלֵק וְאוֹף דְשָׁאֵיל בְּבִדִין לְמִתְבַּע מִנְהוֹן אוּלְפָנָא׃ **יד**וְלָא תָבַע אוּלְפָנָא מִן קֳדָם יְיָ בְּאוּרֵיהּ (ס"א בְּאוּרַיָא וְתוּמַיָא) וְתוּמֵיהּ עַל דִקְטַל כַּהֲנַיָא דִי בְנוֹב וְקַטְלֵיהּ יְיָ וּסְקַף יַת מַלְכוּתָא לְדָוִד בַּר יִשָׁי׃

**1 Chronicles 11**

**א**וְאִתְכְּנִישׁוּ כָל יִשְרָאֵל לְוַת דָוִד לְחֶבְרוֹן לְמֵימַר הָא קְרֵיבַיִךְ וּבִשְרָךְ אֲנָחְנָא׃ **ב**אוֹף מֵאִתְמָלֵי אוֹף מִדְקַדְמוֹי אוֹף כַּד הֲוָה שָׁאוּל מַלְכָּא אַתְּ הֲוֵיתָא מַפֵּק יָתָנָא לִקְרָבָא וּמָעֵיל יָתָנָא לְבֵית מִדְרְשָׁא וּמַלֵיף יַת יִשְרָאֵל וַאֲמַר יְיָ אֱלָהָךְ לָךְ אַנְתְּ תְּהֵא סַרְכָן וְתִשְׁלוֹט עַל עַמִי וּתְפַרְנֵס יַת יִשְרָאֵל וְאַנְתְּ תְּהֵא אַרְכוֹן עַל עַמִי יִשְרָאֵל׃ **ג**וַאֲתוֹ כָּל סָבֵי יִשְרָאֵל לְוַת מַלְכָּא לְחֶבְרוֹן וּגְזַר לְהוֹן דָוִד קְיָם בְּחֶבְרוֹן קֳדָם יְיָ וְרַבִּיוּ יָתֵיהּ לְמַלְכָּא עַל יִשְרָאֵל הֵי כְפִתְגָמָא דַייָ דְמַלֵיל עַל יְדוֹי דִשְׁמוּאֵל׃ **ד**וַאֲזַל דָוִיד וְכָל יִשְרָאֵל יְרוּשְׁלֵם הִיא יְבוּס וְתַמָן עַד הַהִיא שַׁעְתָּא יְבוּסָאֵי יָתְבֵי אַרְעָא׃ **ה**וַאֲמָרוּ יָתְבֵי יְבוּס לְדָוִיד לָא תֵיעוֹל הַלְכָא וּכְבַשׁ דָוִד יַת חַקְרָא דְצִיוֹן הִיא קַרְתָּא דְדָוִיד׃ **ו**וַאֲמַר דָוִיד כָּל דְיִקְטוֹל יְבוּסָאָה וְיִכְבּוֹשׁ יַת קַרְתָּא יִתְמַנֵי לְרַב חֵילָא וּלְרֵישׁ אוֹכְלוֹן (ס"א אוּכְלוֹזָא) וּסְלֵיק בְּקַדְמֵיתָא יוֹאָב בַּר צְרוּיָה וַהֲוָה לְרֵישׁ חֵילָא׃ **ז**וִיתֵיב דָוִיד בְּחַקְרָא בְּגִין כֵּן צָוְחִין לֵיהּ קַרְתָּא דְדָוִיד׃ **ח**וּבְנָא קַרְתָּא חֵזוּר (ס"א חֲזוֹר מִן מִלֵיתָא) חֵזוּר מִן מְלָתֵיהּ וְעַד חִזְרָנוּתָא וְיוֹאָב מְפַרְנֵס יַת שִׁיוּר קַרְתָּא׃ **ט**וַאֲזַל דָוִד אָזֵיל וְסַגִי וַיָי צְבָאוֹת הֲוָה בְסַעְדֵיהּ׃ **י**וְאִלֵין רֵישֵׁי גִבָּרַיָא דַהֲווֹ עִם דָוִד דְמִתַּקְפִין עִמֵיהּ בְּמַלְכוּתֵיהּ עִם יִשְרָאֵל לְאַמְלָכוּתֵיהּ הֵי כְפִתְגָמָא דַייָ עַל יִשְרָאֵל׃ **יא**וְאִלֵין סְכוֹמֵי גִבָּרַיָא דַהֲווֹ עִם דָוִד גִבָּרָא רֵישׁ מַשְׁרִיתָא יָתֵיב עַל כֻּרְסֵי דִינָא וְכָל נְבִיָא וַחְכִּימַיָא מַקְפִין (ס"א מַפְּקִין) לֵיהּ מְרַבֵּי בִמְשַׁח קוּדְשָׁא כַּד הֲוָה נָפֵק לִקְרָבָא הֲוָה מִסְתְּיַע מִלְעֵלָא וּבְמִתְּבֵיהּ לְאוּלְפַן אוֹרַיְתָא הֲוַת סַלְקַת שְׁמַעְתָּא אֲלִיבֵּיהּ בְּחִיר וּמְפַנֵק שַׁפִּיר בְּרֵיוֵיהּ וְיָאֶה בְּחֶזְוֵיהּ בָּקִי בְּחָכְמְתָא וְסָכְלָתָן בְּעֵצָתָא גִבָּר בִּגְבוּרְתָּא רֵישׁ מְתִיבְתָא בָּסִים בְּקָלָא וְרַבָּן בְּשִׁירָתָא וְסַרְכָן עַל כָּל גִבָּרַיָא וְהוּא מְתַקֵן בְּמָאנֵי זֵינָא וְנָטֵיל מוּרְנִיתֵיהּ דְבֵיהּ תָּלֵי אָתָא דְטַקֵס מַשִׁרְיַת יְהוּדָה וְנָפֵיק עַל פֻּם קַל רוּחָא דְקוּדְשָׁא וּנְצַח בִּקְרָבָא וּמְתַבֵּיב עַל יְדָא דְמוּרְנִיתָא תְּלַת מְאָה קְטִילִין בְּזִמְנָא חֲדָא׃ **יב**וּבַתְרוֹי אֶלְעָזָר בַּר דוֹדוֹ (ל"א) אַחֲבוֹי בַּר אֲחוּהִי בִּתְלָתָא גִבָּרַיָא׃ **יג**הוּא הֲוָה עִם דָוִד בַּפַּס דַמִים וּפְלִשְׁתָּאֵי אִתְכְּנִישׁוּ תַמָן לְסַדָרֵי קְרָבָא וַהֲוַת אַחְסָנַת חַקְלָא מַלְיָא עֲלַלְתָּא פַלְגָא טְלוֹפְחִין וּפַלְגָא סַעֲרִין וְעַמָא אַפָּכוּ מִן קֳדָם פְּלִשְׁתָּאֵי׃ **יד**וְאִתְעַתָּדוּ בִמְצַעָא אַחְסַנְתָּא וְשֵׁיזָבוּהָא וּקְטָלוּ יַת פְּלִשְׁתָּאֵי וּפְרַק יְיָ עַל יְדֵיהוֹן פּוּרְקָנָא רַבָּא׃ **טו**וּנְחָתוּ תְּלָתָא גִבָּרַיָא מִן גִבָּרֵי רֵישֵׁי מַשְׁרִיתָא עַל טִנָרָא לְוַת דָוִד לִמְעָרַת עֲדֻלָם וּמַשִׁרְיַת פְּלִשְׁתָּאֵי שַׁרְיָא בְּמֵישַׁר גִבָּרַיָא׃ **טז**וְדָוִד בְּכֵין הֲוָה בְּחַקְרָא וְאִיסְטְרִיג (ל"א) וְאִיסְטַרְטִיג פְּלִשְׁתָּאֵי בְּכֵין בְבֵית לָחֶם׃ **יז**וַחֲמֵידַת נַפְשָׁא דְדָוִד וַאֲמַר מָאן יִשְׁקִנַנִי מַיָא מִגוּבָא דְבֵית לָחֶם דִי בְתַרְעָא׃ **יח**וְאִתְגַבָּרוּ תְּלָתָא גִבָּרַיָא וְצַלָחוּ לְהוֹן אָרְחָא בְּמַשִׁרְיַת פְּלִשְׁתָּאֵי וּמְלוּ מַיָא מִגוּבָא דְבֵית לָחֶם דִי בְתַרְעָא וּנְטָלוּ וּנְסִיבוּ וַאֲתוֹ לְוַת דָוִד וְלָא צָבֵא דָוִד לְמִשְׁתֵּי יַתְהוֹן וַאֲמַר לְנַסָכָא יַתְהוֹן קֳדָם יְיָ׃ **יט**וַאֲמַר חַס לִי מִן קֳדָם יְיָ מִלְמֶעְבַּד דָא אֶפְשַׁר כְּאִלוּ אַדְמָא דְגֻבְרַיָא אִלֵין אֲנָא שָׁתֵי דַאֲזָלוּ בְּסַכָּנַת נַפְשְׁהוֹן אֲרוּם חוּלַף נַפְשְׁהוֹן אַיְתִיאוּנוּן וְלָא צָבֵא לְמִשְׁתֵּי יַתְהוֹן אִלֵין גְבוּרְתָּא עֲבָדוּ תְּלָתָא גִבָּרַיָא׃ **כ**וְאַבְשַׁי אֲחוֹי דְיוֹאָב הוּא (ס"א הוּא הֲוָה) רֵישׁ גִבָּרַיָא וְהוּא מְתַבֵּיב יַת מוֹרְנִיתֵיהּ עַל תְּלַת מְאָה קְטִילִין וְלֵיהּ שׁוּם בִּתְלָתָא גִבָּרַיָא׃ **כא**מִן תְּלָתָא אֲגַב תְּרֵין הֲוָה יַקִיר וַהֲוָה לְהוֹן לְרַבָּנָא וְלִתְלַת גְבוּרָן לָא מְטָא׃ **כב**בְּנָיָה בַר יְהוֹיָדָע בַּר גִבַּר דְחִיל חֲטָאִין וְלֵיהּ עוֹבָדִין טָבִין מִן קַבְצְאֵל הוּא קְטַל יַת תְּרֵין רַבְרְבֵי מוֹאָב דַהֲווֹן דַמְיָן לִתְרֵין אַרְיְוָן תַּקִיפִין הוּא נְחַת וּקְטַל יַת אַרְיְוָא בִּמְצַע גוּבָא בְּיוֹמָא דְתַלְגָא הוּא הֲוָה צַדִיקָא רַבָּא דְלָא הֲוָה דִיכְמָה לָא בְמַקְדְשָׁא (ס"א בְּמַקְדְשָׁא קַדְמָאָה וְלָא בְמַקְדְשָׁא תִּנְיָנָא) תִּנְיָנָא יוֹמָא חֲדָא דַחֲקַת רִגְלֵיהּ בְּחַדְרוֹנָא דְמִית וּנְחַת לְשִׁילוֹחַ וּתְבַר גָזִיזָא דְבַרְדָא וּטְבַל וּסְלִיק וּתְנָא סִפְרָא דְבֵי רַב הוּא סִפְרָא דְאוּרְיַת כַּהֲנַיָא בְּיוֹמָא זוֹטָא דְסִתְּוָא בְּעַשְרָא יוֹמִין בְּיַרְחָא דְטֵבֵת׃ **כג**וְהוּא קְטַל גַבְרָא מִצְרָאָה אֱנָשׁ דִמְשַׁחְתָּא חַמְשָׁא אַמִין בְּאַמַת מְלַךְ וּבִידָא דְמִצְרָאָה מוּרְנִיתָא דְסוּמְכֵיהּ כְּאַכְסָן דְגַרְדָאִין וּנְחַת לְוָתֵיהּ בְּחוּטְרָא וְתַקְפֵיהּ וַאֲנַס יַת מוּרְנִיתָא מִן יְדָא דְמִצְרָאָה וְקַטְלֵיהּ בְּמוּרְנִיתֵיהּ׃ **כד**אִלֵין גְבוּרְתָּא עֲבַד בְּנָיָהוּ בַּר יְהוֹיָדָע וְלֵיהּ שׁוּם בִּתְלָתָא גִבָּרַיָא׃ **כה**מִן גִבָּרַיָא תְּלָתָא אַגַב תְּרֵין הָא הוּא יַקִיר וְלִתְלַת (ס"א וְלִתְלַת גִבָּרַיָא) לָא מְטָא וּמַנֵי יָתֵיהּ דָוִד רֵישׁ מְתִיבְתָּא עַל תַּלְמִידוֹי׃ **כו**וְגִבָּרֵי עֲבָדֵי קְרָבָא עֲשָׁהאֵל אֲחוֹי דְיוֹאָב אֶלְחָנָן בַּר דוֹדוֹ דְמִן בֵּית לֶחֶם׃ **כז**שַׁמוֹת דְמִן הֲרַר חֵלֶץ דְמִן פְּלָן׃ **כח**עִירָא בַּר עִקֵשׁ דְמִן תְּקוֹעַ אֲבִיעֶזֶר דְמִן עֲנָתוֹת׃ **כט**סִבְּכַי דְמִן חֻשָׁת עִילַי מִדְבֵית אֲחוֹחַ׃ **ל**מַהְרֵי דְמִן נְטוֹפָת חֵלֶד בַּר בַּעֲנָה דְמִן נְטוֹפַת׃ **לא**אִתַּי בַּר רִיבַי דְמִן גִבְעַת בִּנְיָמִן בְּנָיָה דְמִן פִּרְעָתוֹן׃ **לב**חוּרַיָה דְמִן נַחֲלַיָא דְגָעַשׁ אֲבִיאֵל דְמִן עַרְבָת׃ **לג**עַזְמָוֶת דְמִן בַּחֲרוּם אֶלְיַחְבָּא דְמִן שַׁעַלְבוֹן׃ **לד**בְּנֵי הָשֵׁם דְמִן גִיזוֹן יוֹנָתָן בַּר שָׁגֵה דְמִן הֲרָר׃ **לה**אֲחִיאָם בַּר שָכָר דְמִן הֲרָר אֱלִיפָל בַּר אוּר׃ **לו**חֵפֶר דְמִן מְכַרָת אֲחִיָה דְמִן פְּלוֹן׃ **לז**חֶצְרוֹ דְמִן כַּרְמְלָא נַעֲרַי בַּר אֶזְבָּי׃ **לח**יוֹאֵל אֲחוֹי דְנָתָן מִבְחָר בַּר הַגְרָא׃ **לט**צֶלֶק דְמִן בְּנֵי עַמוֹן נַחֲרַי דְמִן בֵּארוֹת נָטְלֵי (ס"א נָטֵיל) זְיָנֵי דְיוֹאָב בַּר צְרוּיָה׃ **מ**עִירָא דְמִן יֶתֶר גָרֵב דְמִן יֶתֶר׃ **מא**אוּרִיָה חִתָּאָה זָבָד בַּר אַחֲלָי׃ **מב**עֲזִיבָא בַּר שֵׁיזָא דְמִן (ס"א דְמִן שְׁבַט) שִׁבְטָא רְאוּבֵן רֵישׁ שִׁבְטָא דִרְאוּבֵן וְעִמֵיהּ תְּלָתִין גִבָּרִין׃ **מג**חָנָן בַּר מַעֲכָה וְיוֹשָׁפָט דְמִן מִתָן׃ **מד**עֻזִיָא דְמִן עַשְׁתָּרוֹת שָׁמָע וִיעִיאֵל בְּנֵי חוֹתָם דְמִן עֲרוֹעֵר׃ **מה**יְדִיעֲאֵל בַּר שִׁמְרִי וְיוֹחָא אֲחוֹי דְמִן תִּיץ׃ **מו**אֱלִיאֵל דְמִן מַחֲוָא וִירִיבַי וְיוֹשַׁוְיָה בְּנֵי אֶלְנָעַם וְיִתְמָה דְמִן בְּנֵי מוֹאָב׃ **מז**אֱלִיאֵל וְעוֹבֵד וְיַעֲשִיאֵל דְמִן מְצוֹבָיָה׃

**1 Chronicles 12**

**א**וְאִלֵין דַאֲתוֹ לְוַת דָוִד לְצִקְלַג עוֹד הֲוָה כָּבוּשׁ מִן קֳדָם שָׁאוּל בַּר קִיש וְהִנוּן בְּגִבָּרַיָא דִמְסַיְעִין לֵיהּ בִּקְרָבָא׃ **ב**אוּמָנִין לְמֵיגַר בְּקַשְׁתָּא רָאמָן גִירְרִין מִן יַמִינְהוֹן וּמִן שְמָאלֵיהוֹן רָגְמִין בְּאַבְנַיָא וּמְגִיחִין קְרָבָא בְּגִירְרִין וּבְקַשְׁתָּא מִקָרִיבֵי שָׁאוּל מִשִׁבְטָא דְבִנְיָמִין׃ **ג**דִמְמַנָא לְרֵישָׁא אֲחִיעֶזֶר וְיוֹאָשׁ בְּנֵי שָׁמָעָא דְמִן גִבְעָתָא וִיזִיאֵל וָפֶלֶט בְּנֵי עַזְמָוֶת וּבְרָכָה וְיֵהוּא דְמִן עֲנָתוֹת׃ **ד**וְיִשְׁמַעְיָה דְמִן גִבְעוֹן גִבַר בְּגִבָּרַיָא וּמָטָא לִגְבוּרַת גִבָּרִין׃ **ה**וְיִרְמְיָה וְיַחֲזִיאֵל וְיוֹחָנָן וְיוֹזָבָד דְמִן גְדֵרָה׃ **ו**וִירֵימוֹת וּבְעַלְיָה וּשְׁמַרְיָהוּ וּשְׁפַטְיָהוּ דְמִן חָרוּף׃ **ז**אֶלְקָנָה וְיִשִׁיָהוּ וַאֲזַרְאֵל וְיוֹעֶזֶר וְיָשָׁבְעָם דְמִן זַרְעֲיַת קרַח׃ **ח**וְיוֹעֵאלָה וּזְבַדְיָה בְּנֵי יְרוֹחָם מִן גְדוּר׃ **ט**וּמִן שִׁבְטָא דְגָד אִיתְפְּרָשׁוּ לְדָוִד בְּחַקְרָא בְּמַדְבְּרָא גִבָּרֵי חֵילָא אֱנָשֵׁי חֵילָא לִקְרָבָא מְסַדְרֵי תְרֵיסִין וְנָטְלֵי מוּרְנִיתָא וּדְמוּת אַרְיְוָא דְמוּתְהוֹן בִּקְרָבָא וְהֵי כְטָבַיָא עַל טוּרַיָא רְהָטִין לְאוֹחָאָה׃ **י**עֵזֶר רֵישָׁא עוֹבַדְיָה תִנְיָנָא אֱלִיאָב תְּלִיתָאָה׃ **יא**מִשְׁמַנָה רְבִיעָאָה יִרְמְיָה חֲמִישָׁאָה׃ **יב**עַתֵּי אֶשְׁתָּאָה אֱלִיאֵל שְׁבִיעָאָה׃ **יג**יוֹחָנָן תְּמִינָאָה אֶלְזָבָד תְּשִׁיעָאָה׃ **יד**יִרְמְיָהוּ עֲשִירָאָה מַכְבַּנַי חַד סְרָאָה׃ **טו**אִלֵין מִבְּנֵי גָד רֵישֵׁי חַיָלַיָא דְכָל חַד וְחַד הֲוָה מְסַדֵר קְרָבָא עִם אַלְפָא (ל"א) זְעִירָא דִבְּהוֹן עִם מְאָה וְרַבָּא עִם אַלְפָא׃ (ס"א מְסַדֵר עִם מְאָה וְהוּא מִן זוּטְרַיָא בְּרַם רַבְהָא דִבְהוֹן הֲוָה מְסַדָר קְרָבָא עִם אַלְפָא)׃ **טז**אִלֵין הִינוּן דִעֲבָרוּ יַת יַרְדְנָא בְּיַרְחָא קַדְמָאָה וְהוּא מִתְמַלֵי עַל כָּל פַּצִידוֹהִי וְאַפָּכוּ כָּל יַתְבֵי מֵישְׁרַיָא לְמַדִינְחָא וּלְמַעַרְבָא׃ **יז**וַאֲתוֹ מִן בְּנֵי בִנְיָמִן וִיהוּדָה עַד לְחַקְרָא לְוַת דָוִד׃ **יח**וּנְפַק דָוִד לִקָדָמֵיהוֹן וַאֲמַר לְהוֹן אִין לִשְׁלַם אֲתֵיתוּן לְוָתִי לְסַיָעוּתִי יְהִי לִי עֲלֵיכוֹן שְׁלַם לְבָבָא כַּחֲדָא וְאִין לְנַכָּלָא יָתִי לְאָעָקוּתִי בְּלָא חֲטוּפִין בִּידִי יִתְגְלֵא קֳדָם אֱלָהָא דַאֲבָהָתָנָא וְיִתְפְּרָע׃ **יט**וְרוּחַ גְבוּרָה לַבְשַׁת יַת עֲמָשַי רֵישׁ גִבָּרַיָא וַאֲתֵיב אַמְטוּלְתָּךְ דָוִד אָתֵינָא וּלְמֶהֱוֵי עִמָךְ בַּר יִשָׁי שְׁלָמָא בִּימָמָא וּשְׁלָמָא בְּלֵילְיָא לָךְ וּשְׁלָמָא לְדִמְסַיְעִין לָךְ אֲרוּם בְּסַעְדָךְ מֵימַר אֱלָהָךְ וְקַבְּלִנוּן דָוִד וּמַנֵנוּן בְּרֵישֵׁי מְזָרְזֵי חֵילָא׃ **כ**וּמִשִׁבְטָא מְנַשֶׁה שְׁרוֹ עִם דָוִד כַּד אֲתָא עִם פְּלִשְׁתָּאֵי עַל שָׁאוּל לַאֲגָחָא קְרָבָא וְלָא סְעָדוּנוּן אֲרוּם בְּעֵיטָתָא פְּטָרוּ יָתֵיהּ אִסְטַרְטִיגֵי פְלִשְׁתָּאֵי לְמֵימָר בְּרֵישָׁנָא לְמִקְטְלָא יְתוּב לְוַת רִבּוֹנֵיהּ שָׁאוּל׃ **כא**כַּד אֲזַל לְצִקְלָג שְׁרוֹ עֲלוֹהִי וְאִתְחַבָּרוּ עִמֵיהּ מִשִׁבְטָא מְנַשֶׁה עַדְנַח וְיוֹזָבָד וִידִיעֲאֵל וּמִיכָאֵל וְיוֹזָבָד וֶאֱלִיהוּא וְצִלְתַי רֵישֵׁי גִבָּרַיָא דְמִן שִׁבְטָא מְנַשֶׁה׃ **כב**וְהִנוּן סַיָעוּ עִם דָוִד עַל מְזָרְזֵי חֵילָא מְטוּל דְגִבָּרֵי חֵילָא הֲווֹ כֻלְהוֹן וַהֲווֹ מִתְמַנֵן רַבָּנֵי חֵילָא׃ **כג**אֲרוּם לִזְמַן יוֹמָא בְּיוֹמָא אַתְיָן לְוַת דָוִד לְסַיָעוּתֵיהּ עַד דַהֲווֹ לְמַשִׁרְיֵי אוּכְלוֹזִין סַגִיעִין כִּדְמוּת מַשִׁרְיֵי מַלְאָכַיָא דַיָי׃ **כד**וְאִלֵין סְכוֹמֵי רֵישֵׁי חֵילָא דִמְזָרְזִין לְחֵילָא דַאֲתוֹ לְוַת דָוִד לְחֶבְרוֹן לְאַחֲזָרָא מַלְכוּתָא דְשָׁאוּל לְוָתֵיהּ בִּגְזֵרַת מֵימְרָא דַיָי׃ **כה**בְּנֵי יְהוּדָה נָטְלֵי תְּרֵיסִין וּמוּרְנִין אֶשְׁתָּא אַלְפִין וְתַמְנֵי מְאָה מְזָרְזֵי חֵילָא׃ **כו**מִן בְּנֵי שִׁמְעוֹן גִבָּרֵי חֵילָא לְחַיָלָא שַׁבְעָא אַלְפִין וּמְאָה׃ **כז**מִן בְּנֵי לֵיוָאֵי אַרְבַּעַת אַלְפִין וְשִׁיתְּ מְאָה׃ **כח**וִיהוֹיָדָע אֲמַרְכּוֹל לְבֵית אַהֲרן וְעִמֵיהּ תְּלָתָא אַלְפִין וּשְׁבַע מְאָה׃ **כט**וְצָדוֹק טָלֵי גִבָּר חֵילָא וּבֵית אֲבוֹי רַבָּנִין עֶשְרִין וּתְרֵין׃ **ל**וּמִן בְּנֵי בִנְיָמִן קְרֵיבוֹ דְשָׁאוּל תְּלָתָא אַלְפִין וְעַד כַּדוֹן בְּנֵיהוֹן נַטְרִין מַטְרַת שָׁאוּל׃ **לא**וּמִן בְּנֵי אֶפְרַיִם עֶשְרִין אַלְפִין וְתַמְנֵי מְאָה גִבָּרֵי חֵילָא אֱנָשֵׁי שְׁמָהָן לְבֵית אֲבָהַתְהוֹן׃ **לב**וּמִפַּלְגוּת שִׁבְטָא דִמְנַשֶׁה תַּמְנֵיסַר אַלְפִין דְאִתְפְּרִשׁוּ בִשְׁמָהָן לְמֵיעַל לְאַמְלָכָא יַת דָוִד׃ **לג**וּמִן בְּנֵי יִשָשכָר יָדְעֵי סוּכְלְתָנוּ לְעִדָנַיָא חַכִּימִין לְמִקְבַע רֵישֵׁי שְׁגִין וְרֵישֵׁי יַרְחִין וּלְעַבָּרָא יַרְחַיָא וּשְׁנַיָא סוֹפִיסְטִין בְּמוֹלָדָא דְסִיהֲרָא לְמִקְבַּע מוֹעֲדַיָא בְּעִדַנְהוֹן בְּקִיאִין בִּתְקוּפָתָא דְשִׁמְשָׁא אִצְרוֹלוֹגִין (ס"א אִצְטְרוֹלוֹגִין) בְּמַזָלַיָא וְכוֹכְבַיָא לְמִידַע מָה כַשְׁרִין לְמֶעְבַּד בֵּית יִשְרָאֵל רַבָּנֵיהוֹן רֵישֵׁי סַנֶדְרִיָא מָאתָן כָּל אֲחוּהוֹן עַבְדִין פִּתְגָמֵי אוֹרַיְתָא וְחַכִּימִין עַל מֵימַר פּוּמְהוֹן׃ **לד**וּמִשִׁבְטָא זְבֻלוּן נַפְקֵי חֵילָא מְסַדְרֵי קְרָבָא בְּכָל זְיָנֵי קְרָבָא חַמְשִׁין אַלְפִין וּלְמֶעְסַק בְּלָא לִבָּא וְלִבָּא׃ **לה**וּמִשִׁבְטָא נַפְתָּלִי רַבָּנִין אַלְפָא וְעִמְהוֹן בִּתְרֵיסִין וּמוּרְנִין תְּלָתִין וְשַׁבְעָא אַלְפִין׃ **לו**וּמִן שִׁבְטָא דָן מְסַדְרֵי קָרָבָא עֶשְרִין וְתַמְנֵי אַלְפִין וְשִׁית מְאָה׃ **לז**וּמִשִׁבְטָא אֲשֵׁר נַפְקָא חֵילָא לְסַדָרָא קְרָבָא אַרְבְּעִין אַלְפִין׃ **לח**וּמֵעִבְרָא לְיַרְדְנָא מִשִׁבְטָא רְאוּבֵן וּמִשִׁבְטָא גָד וּמִפַּלְגוּת שִׁבְטָא דִמְנַשֶׁה מְזָרְזִין בְּכָל זְיָנִין לְחֵילָא מְאָה וְעֶשְרִין אַלְפִין׃ **לט**כָּל אִלֵין אַנְשֵׁי קְרָבָא מְסַדְרֵי סִדְרָא בְּלֵב שְׁלִים אֲתוֹ לְחֶבְרוֹן לְאַמְלָכָא יַת דָוִד עַל כָּל יִשְרָאֵל וְאוֹף כָּל שְׁאָרָא דְיִשְרָאֵל לִבָּא חָד לְאַמְלָכָא יַת דָוִד׃ **מ**וַהֲווֹ תַמָן עִם דָוִד יוֹמִין תְּלָתָא אָכְלִין וְשָׁאתִין (ס"א וְשָׁתָאן) אֲרוּם זַמִינוּ לְהוֹן אֲחוּהוֹן׃ **מא**וְאוֹף דְקָרִיבִין לְהוֹן עַד יִשָשכָר וּזְבוּלֻן וְנַפְתָּלִי מַיְתִין לְהוֹן לַחְמָא בַּחֲמָרִין וּבִגְמַלִין וּבְכוּדָנִין וּבְתוֹרִין מְזוֹנָא וּמָנָן דְדִיבְלִין וְאֶתְכְּלִין דְעִנְבִין וַחֲמַר וּמְשַׁח וְתוֹרִין וְעָאן לְסָגְעִי מְטוּל דְחֶדְוָה הֲוַת בְּיִשְרָאֵל׃

**1 Chronicles 13**

**א**וְאִתְיָעַט דָוִד עִם רַבָּנֵי אַלְפַיָא וּמַאֲוָתָא לְכָל סַרְכָּן׃ **ב**וַאֲמַר דָוִד לְכָל קְהָלָא דְיִשְרָאֵל אִין קֳדָמֵיכוֹן שַׁפִיר וּמִן קֳדָם יְיָ אֱלָהָנָא אִית רַעְוָא נִתְקַף וְנִשְׁדַר מְטוּל אֲחָנָא דְאִשְׁתַּיְרוּן בְּכָל אַרְעֲתָא דְיִשְרָאֵל וְעִמְהוֹן כַּהֲנַיָא וְלֵוָאֵי בְּקִרְוֵי פַּרְוִילֵיהוֹן וְיִתְכַּנְשׁוּן לְוָתָנָא׃ **ג**וְנַחֲזוּר יַת אֲרוֹנָא דֵאלָהָנָא לְוָתָנָא אֲרוּם לָא תְבַעְנָא יָתֵיהּ בְּיוֹמֵי דְשָׁאוּל׃ **ד**וַאֲמָרוּ כָל קְהָלָא לְמֶעְבַּד כְּדֵין אֲרוּם תַּקִין פִּתְגָמָא קֳדָם כַּל עַמָא׃ **ה**וּכְנֵשׁ (ס"א וְאַכְנֵשׁ) דָוִד יַת כָּל יִשְרָאֵל מִן נִילוֹס דְמִצְרַיִם עַד מַעֲלָן לְאַנְטוֹכִיָא לְאַעֲלָאָה יַת אֲרוֹנָא דַייָ מִן קִרְיַת יְעָרִים׃ **ו**וּסְלִיק דָוִד וְכָל יִשְרָאֵל לְבַעֲלָה (ס"א בַּעֲלָתָה לְקִרְיַת יְעָרִים דִי לִיהוּדָה) לְקִרְיַת יְעָרִים לְאַעֲלָאָה יַת אֲרוֹנָא דַייָ הוּא יְיָ דִי שְׁכִנְתֵּיהּ שְׁרָא לְעֵיל מִן כְּרוּבַיָא דְאִתְקְרֵי שְׁמֵיהּ עֲלוֹהִי׃ **ז**וַאֲחִיתוּ יַת אֲרוֹנָא בַּעֲגַלְתָּא חַדְתָּא מִן בֵּית אֲבִינָדָב וְעֻזָא וְאַחְיוֹ מִדַבְּרִין בַּעֲגַלְתָּא׃ **ח**וְדָוִד וְכָל יִשְרָאֵל מְשַׁבְּחִין קֳדָם יְיָ בְּכָל תּוּקְפָא בְּשִׁירִין וּבְכִנְרִין וּבְנִבְלִין וּבְתֻפִּין וּבְצֶלְצְלִין וּבַחֲצוֹצְרָתָא׃ **ט**וַאֲתוֹ עַד אֲתַר מְתַקֵן וְאוֹשִׁיט עֻזָא יַת יְדֵיהּ לְמֵיחַד יַת אֲרוֹנָא אֲרוּם מְרַגוּהִי תוֹרַיָא׃ **י**וּתְקֵיף רוּגְזָא דַייָ בְּעֻזָא וּמְחָהִי מְטוּל דְאוֹשִׁיט יְדֵיהּ עַל אֲרוֹנָא וּמִית תַּמָן קֳדָם יְי׃ **יא**וּתְקֵיף לְדָוִד אֲרוּם תְּרַע יְיָ תִּרְעֲתָא בְּעֻזָא וּקְרָא לְאַתְרָא הַהוּא אֲתַר דְמִית בֵּיהּ עֻזָא עַד יוֹמָא הָדֵין׃ **יב**וּדְחִיל דָוִד מִן קֳדָם יְיָ בְּיוֹמָא הַהוּא לְמֵימַר אֵיכְדֵין אָעֵיל לְוָתִי יַת אֲרוֹנָא דַיָי׃ **יג**וְלָא אַפְנֵי דָוִד יַת אֲרוֹנָא לְוָתֵיהּ לְקַרְתָּא דְדָוִד וְאַפְּנֵיהּ לְבֵית עוֹבֵד אֱדוֹם גִתָּאָה׃ **יד**וְאִשְׁתְּהֵי אֲרוֹנָא דַייָ לְוַת עוֹבֵד אֱדוֹם בְּבַיְתֵיהּ תְּלָתָא יַרְחִין וּבָרִיךְ מֵימְרָא דַייָ יַת עוֹבֵד אֱדוֹם בִּבְנִין וּבְנֵי בְנִין דְאִתְעַבְּרַת אִתְּתֵיהּ וּתְמַנְיָא כַּלְתֵיהּ וִילִידָן תְּמַנְיָא תְּמַנְיָא בִּכְרֵיסָא חָד עַד דְאִשְׁתְּכָחוּ בֵּינֵי אֲבָהָן וּבְנִין בְּיוֹם חַד תַּמְנִין וְחַד וְיַת כָּל דִילֵיהּ בָּרִיךְ וְאַסְגֵי עַד לַחֲדָא׃

**1 Chronicles 14**

**א**וְשַׁדַר חוּרָם מַלְכָּא דְצוֹר אִזְגַדִין לְוַת דָוִד וְקֵיסֵי אַרְזִין וְאַרְדִכְלִין דְאוּמָנִין לְבִנְיַן כּוֹתְלָא וְנַגָרִין דְחַכִּימִין לְמִקְבּוֹעַ (ס"א לְמִקְטַע) קֵיסִין בְּעִדָנָא דְלָא שַׁלְטָא בְהוֹן מַלְטִיתָא וְלָא מִתְבַּזְעִין מִן שַׁרְבָא מְטוּל לְמִבְנֵי לֵיהּ הֵיכְלָא׃ **ב**וִידַע דָוִד אֲרוּם אַתְקְנֵיהּ מֵימְרָא דַייָ מַלְכָּא עַל יִשְרָאֵל וַאֲרוּם אִתְנְטָלַת אִיקָרֵיהּ לְעֵלָא וּמַלְכוּתֵיהּ מִן בִּגְלַל לְאוֹטָבָא לְעַמֵיהּ יִשְרָאֵל׃ **ג**וּנְסִיב דָוִד תּוּב נְשִׁין בִּירוּשְׁלֵם וְאוֹלִיד דָוִיד תּוּב בְּנִין וּבְנָן׃ **ד**וְאִלֵין שְׁמָהַת דְאִתְיְלִידוּ דַהֲווֹן מִתְרַבְּיָן בִּירוּשְׁלֵם שַׁמוּעַ וְשׁוֹבָב וְנָתָן וּשְׁלמה׃ **ה**וְיִבְחַר וֶאֱלִישׁוּעַ וְאֶלְפָּלֶט׃ **ו**וְנוֹגַהּ וְנֶפֶג וְיָפִיע׃ **ז**וֶאֱלִישָׁמָע וּבְעֶלְיָדָע וֶאֱלִיפָלֶט׃ **ח**וּשְׁמָעוּ פְלִשְׁתָּאֵי אֲרוּם אִתְרַבָּא דָוִד לְמַלְכָּא עַל כָּל יִשְרָאֵל וּסְלִיקוּ כָּל פְּלִשְׁתָּאֵי לְמִתְבַּע יַת דָוִד לִקְרָבָא וּשְׁמַע דָוִד וּנְפַק קֳדָמֵיהוֹן׃ **ט**וּפְלִשְׁתָּאֵי אֲתוֹ וְאִתְרְטִישׁוּ בְּמֵישַׁר גִבָּרַיָא׃ **י**וּשְׁאִיל דָוִד בְּמֵימְרָא דַייָ לְמֵימַר הַאִיסַק עַל פְּלִשְׁתָּאֵי וְתִמְסְרִנוּן בְּיָדִי וַאֲמַר יְיָ לֵיהּ סַק וְאֶמְסְרִנוּן בִּידָךְ׃ **יא**וּסְלִיקוּ בְמֵישַׁר פַּרְצַיָא (ס"א פְּרָצִים) וּמְחָנוּן תַּמָן דָוִד וַאֲמַר דָוִד תְּבַר יְיָ יַת בַּעֲלֵי דְבָבוֹי (ס"א דְבָבַי בִּידִי כְּתִבּוּר) דְדָוִד כְּתִבּוּר מָאן דְפָחָר דְמָלֵי מַיִין בְּגִין כֵּן שְׁמָא דְאַתְרָא הַהוּא מֵישַׁר פְּרִצִים עַד יוֹמָא הָדֵין׃ **יב**וּשְׁבָקוּ תַמָן יַת טַעֲוַתְהוֹן וַאֲמַר דָוִד וְאִתּוֹקְדוּ בְּנוּרָא׃ **יג**וְאוֹסִיפוּ תּוּב פְּלִשְׁתָּאֵי וְאִתְרְטִישׁוּ בְּמֵישְׁרָא׃ **יד**וְשָׁיֵל תּוּב דָוִד בְּמֵימְרָא דַייָ וַאֲמַר לֵיהּ יְיָ לָא תִסַק בַּתְרֵיהוֹן אִסְתְּחַר מֵעִלַוֵיהוֹן וּתְהָךְ לְהוֹן מִקָבֵל אִלָנַיָא׃ **טו**וִיהִי כְּמִשְׁמָעָךְ יַת קַל מַלְאֲכַיָא דְאַתְיָן לְסַיָעוּתָךְ בְּכֵין תִּפּוּק לִקְרָבָא אֲרוּם נְפַק מַלְאָךְ שָׁלִיחַ מִן קֳדָם יְיָ לְאַצְלָחָא קֳדָמָךְ לְמִקְטוֹל יַת מַשִׁרְיַת פְּלִשְׁתָּאֵי׃ **טז**וַעֲבַד דָוִד הֵיכָה דְפַקְדֵיהּ יְיָ וּמְחוֹ יַת מַשִׁרְיַת פְּלִשְׁתָּאֵי מִגִבְעוֹן וְעַד גָזְרָה׃ **יז**וּנְפַק שְׁמָא דְדָוִד בְּכָל אַרְעֲתָא וּמֵימְרָא דַייָ רְמָא דַחַלְתֵּיהּ עַל כָּל עַמְמַיָא׃

**1 Chronicles 15**

**א**וַעֲבַד לֵיהּ בָּתִּין בְּקַרְתָּא דְדָוִד וְאַתְקֵין אַתְרָא לַאֲרוֹנָא דַייָ וּפְרַס לֵיהּ מַשְׁכְּנָא׃ **ב**הָא בְכֵין אֲמַר דָוִד דְלָא כַשְׁרִין לְמֵיטַל יַת אֲרוֹנָא דַייָ אֱלָהֵן לֵיוָאֵי אֲרוּם בְּהוֹן אִתְרְעֵי יְיָ לְמֵיטַל יַת אֲרוֹנָא דַייָ וּלְשַׁמָשָׁא יָתֵיהּ עַד עַלְמָא׃ **ג**וּכְנַשׁ (ס"א וְאַכְנֵשׁ) דָוִד יַת כָּל יִשְרָאֵל לִירוּשָׁלַםִ לְאַסָקָא יַת אֲרוֹנָא דַייָ לְאַתְרֵיהּ דְזַמִין לֵיהּ׃ **ד**וּכְנַשׁ דָוִד יַת בְּנֵי אַהֲרן וְיַת לֵיוָאֵי׃ **ה**לִבְנֵי קְהָת אוּרִיאֵל רַבָּנָא וַאֲחוּהִי מְאָה וְעֶשְרִין׃ **ו**לִבְנֵי מְרָרִי עֲשָיָה רַבָּנָא וַאֲחוּהִי מָאתָן וְעֶשְרִין׃ **ז**לִבְנֵי גֵרְשׁוֹם יוֹאֵל רַבָּנָא וַאֲחוּהִי מְאָה וּתְלָתִין׃ **ח**לִבְנֵי אֱלִיצָפָן שְׁמַעְיָה רַבָּנָא וַאֲחוּהִי מָאתָן׃ **ט**לִבְנֵי חֶבְרוֹן אֱלִיאֵל רַבָּנָא וַאֲחוּהִי תַמְנָן׃ **י**לִבְנֵי עֻזִיאֵל עַמִינָדָב רַבָּנָא וַאֲחוּהִי מְאָה וּתְרֵיסָר׃ **יא**וּקְרָא דָוִד לְצָדוֹק וּלְאֶבְיָתָר כַּהֲנַיָא וּלְלֵיוָאֵי לְאוּרִיאֵל עֲשָיָה וְיוֹאֵל וּשְׁמַעְיָה וֶאֱלִיאֵל וְעַמִינָדָב׃ **יב**וַאֲמַר לְהוֹן אַתּוּן רֵישֵׁי אֲבָהַת לְלֵיוָאֵי אִזְדַמָנוּ אַתּוּן וַאֲחוּכוֹן וְתַסְקוּן יַת אֲרוֹנָא דַייָ אֱלָהָא דְיִשְרָאֵל לְאַתְרָא דְזַמֵנִית לֵיהּ׃ **יג**אֲרוּם בְּקַדְמֵיתָא עַד לָא הֲוֵיתוּן אַתּוּן תְּרַע יְיָ אֱלָהָנָא בָּנָא אֲרוּם לָא תְבַעֲנוֹהִי כִזְחָזֵי׃ **יד**וְאִזְדַמְנוּ כַּהֲנַיָא וְלֵיוָאֵי לְאַסָקָא יַת אֲרוֹנָא דַייָ אֱלָהָא דְיִשְרָאֵל׃ **טו**וּנְטָלוּ לֵיוָאֵי (ס"א בְּנֵי לֵיוָאֵי) יַת אֲרוֹנָא דַייָ הֵיכְמָא דִי פַקֵיד משֶׁה הֵי כְפִתְגָמָא דַייָ עַל כִּתְפֵיהוֹן בַּאֲסְלַוָן (ס"א בְּאַסְלַוָן עֲלֵיהוֹן) עִלַוֵיהוֹן׃ **טז**וַאֲמַר דָוִד לְרַבְרְבָנֵי (ס"א לְרַבָּנֵי) לֵיוָאֵי לְאַסָקָא יַת אֲחוּהוֹן דִמְשַׁבְּחַיָא בְּמָאנֵי תֻשְׁבְּחָתָא בְּנִבְלִין וְכִנָרִין וְצֶלְצְלִין מַשְׁמְעִין לַאֲרָמָא בְּקָלָא לְחֶדְוָא׃ **יז**וְאוֹקִימוּ לֵיוָאֵי יַת הֵימָן בַּר יוֹאֵל וּמִן קָרִיבוֹהִי אָסָף בַּר בֶּרֶכְיָהוּ וּמִן בְּנֵי מְרָרִי קָרִיבֵיהוֹן אֵיתָן בַּר קוּשָׁיָהוּ׃ **יח**וְעִמְהוֹן אֲחוּהוֹן בְּתִנְיָנוּת זְכַרְיָהוּ בַר (ס"א בֶּן) וְיַעֲזִיאֵל וּשְׁמִירָמוֹת וִיחִיאֵל וְעֻנִי אֱלִיאָב וּבְנָיָהוּ וּמַעֲשֵיָהוּ וּמַתִּתְיָהוּ וֶאֱלִיפְלֵהוּ וּמִקְנֵיָהוּ וְעוֹבֵד אֱדוֹם וִיעִיאֵל תַּרְעַיָא׃ **יט**וּמְשַׁבְּחַיָא הֵימָן אָסָף וְאֵיתָן בְּצֶלְצְלִין דִנְחָשָׁא לְאַשְׁמָעָא׃ **כ**וּזְכַרְיָה וְעֻזִיאֵל וּשְׁמִירָמוֹת וִיחִיאֵל וְעֻנִי וֶאֱלִיאָב וּמַעֲשֵיָהוּ וּבְנָיָהוּ בְּנִבְלִים עַל בַּסִימוּת קַלְפוֹנִין דִי שְׁבָחָא׃ **כא**וּמַתִּתְיָהוּ וֶאֱלִיפְלֵהוּ וּמִקְנַיָהוּ וְעוֹבֵד אֱדוֹם וִיעִיאֵל וַעַזַזְיָהוּ בְּכִנָרִין עַל תְּמַנְיָתָא לִמְשַׁבָּחָא׃ **כב**וּכְנַנְיָהוּ רַב לֵיוָאֵי בְּמַטוּל מִתְרַבְרֵב עַל נַטְלֵי מַטוּלָא אֲרוּם סוּכְלְתָן הוּא׃ **כג**וּבֶרֶכְיָה וְאֶלְקָנָה תַּרְעַיָא לִפְרַסָא דְתַמָן אֲרוֹנָא׃ **כד**וּשְׁבַנְיָהוּ וְיוֹשָׁפָט וּנְתַנְאֵל וַעֲמָשַי וּזְכַרְיָהוּ וּבְנָיָהוּ וֶאֱלִיעֶזֶר כַּהֲנַיָא מְחַצְצְרִין בַּחֲצוֹצְרָתָא קֳדָם אֲרוֹנָא דַייָ וְעוֹבֵד אֱדוֹם וִיחִיָה תַרְעַיָא לִפְרָסָא דְתַמָן אֲרוֹנָא׃ **כה**וַהֲוָה דָוִד וְסָבֵי יִשְרָאֵל וְרַבָּנֵי אַלְפִין דְאָזְלִין לְאַסָקָא יַת אֲרוֹן קְיָמָא דַייָ מִן בֵּית עוֹבֵד אֱדוֹם בְּחֶדְוָא׃ **כו**וַהֲוָה כַּד סְעֵיד יְיָ יַת לֵיוָאֵי נַטְלֵי אֲרוֹן קְיָמָא דַייָ וְדַבָּחוּ שַׁבְעָה תוֹרִין וְשַׁבְעָא אִמְרִין׃ **כז**וְדָוִד הֲוָה מִתְעַטָף בְּמַנְטֵר דְבוּץ וְכָל לֵיוָאֵי נָטְלִין יַת אֲרוֹנָא וּמְשַׁבְּחַיָא וּכְנָנְיָה רַב נַטְלֵי מְטוּלָא וְעַל דָוִד כַּרְדוּט דְבוּץ׃ **כח**וְכָל יִשְרָאֵל מַסְקִין יַת אֲרוֹנָא קְיָמָא דַייָ בְּיַבָּבָא וּבְקוֹל שׁוֹפָרָא וּבַחֲצוֹצַרְתָּא וּבִמְצֶלְצְלִין דְמַשְׁמִיעִין בְּנִבְלִין וְכִנָרִין׃ **כט**וַהֲוָה אֲרוֹנָא קְיָמָא דַייָ אָתֵי עַד קַרְתָּא דְדָוִד וּמִיכַל בְּרַת שָׁאוּל אוֹדִיקַת מִן חַרְכָּא (ס"א חֲרַכָּא) וַחֲמַת יַת מַלְכָּא מְטַפֵז וּמְשַׁבֵּחַ וּבְסַרַת עֲלוֹי בְּלִבְבָהּ׃

**1 Chronicles 16**

**א**וְאַיְתִיאוּ יַת אֲרוֹנָא דַייָ וַאֲקִימוּ יָתֵיהּ בִּמְצַע מַשְׁכְּנָא דִי פְרַס לֵיהּ דָוִד וְקָרִיבוּ עֲלָוָן וְנִכְסַת קוּדְשִׁין קֳדָם יְי׃ **ב**וּפְסַק דָוִד מִן לְמִסַק עֲלָתָא וְנִכְסַת קוּדְשִׁין וּבָרִיךְ יַת עַמָא בְּשׁוּם מֵימְרָא דַיָי׃ **ג**וּפְלַג לְכָל אֱנָשׁ יִשְרָאֵל מִגְבַר וְעַל אִתָּא לְכָל חַד טוּלְמָא דְלַחְמָא חֲדָא וּפְלוּג חַד מִן אֶשְׁתָּא בְתוֹרָא וּמָנָא חַד מִן אֶשְׁתָּה בְּהִינָא דְחַמְרָא׃ **ד**וּמַנִי קֳדָם אֲרוֹנָא דַייָ מִן לֵיוָאֵי מְשַׁבְּחַיָא וּלְאַדְכָּרָה וּלְאוֹדוֹי וּלְשַׁבָּחוּ קֳדָם יְיָ אֱלָהָא דְיִשְרָאֵל׃ **ה**אָסָף בְּרֵישָׁא וְתִנְיָנֵיהּ זְכַרְיָה וִיעִיאֵל וּשְׁמִירָמוֹת וִיחִיאֵל וּמַתִּתְיָה וֶאֱלִיאָב וּבִנָיָהוּ וְעוֹבֵד אֱדוֹם וִיעִיאֵל בְּזֵינֵי זְמַר וּבְכִנָרִין וְאָסָף בְּצֶלְצְלִין לְאַשְׁמָעָא (ס"א מְשַׁבֵּחַ)׃ **ו**וּבְנָיָהוּ וְיַחֲזִיאֵל כַּהֲנַיָא בַּחֲצוֹצְרָתָא תְּדִירָא קֳדָם אֲרוֹנָא קְיָמָא דַיָי׃ **ז**בְּיוֹמָא הַהוּא הָא בְּכֵין אִתִּמְנָא (ס"א אִתְמַנָא) דָוִד בְּרֵישָׁא לְשַׁבָּחָא קֳדָם יְיָ בִּידָא דְאָסָף וַאֲחוֹהִי׃ **ח**שַׁבָּחוּ קֳדָם יְיָ קְרוֹ בִשְׁמֵיהּ הוֹדָעוּ בְּעַמְמַיָא עוֹבָדוֹי (ס"א עוֹבָדוֹהִי)׃ **ט**שַׁבְּחוּ קֳדָמוֹי זַמַרוּ קֳדָמוּ מַלִילוּ כֻלְהוֹן פְּרִשְׁוָתֵיהּ׃ **י**אִשְׁתַּבְּחוּן בְּשׁוּם קוּדְשִׁיָהּ יֵחְדֵי לִבְּהוֹן דְתָבְעֵי מֵימְרָא דַיָי׃ **יא**תְּבָעוּ מֵימְרָא דַייָ וְתָקְפֵיהּ קַבִּילוּ אַפּוֹהִי (ס"א אַפּוֹי) תְּדִירָא׃ **יב**אִדְכְרוּ פְּרִשְׁוָתֵיהּ דִי עֲבַד תִּימְהוֹהִי וְדִינֵי פוּמֵיהּ׃ **יג**זַרְעָא דְיִשְרָאֵל עַבְדֵיהּ בְּנֵי יַעֲקב דְיִתְרְעֵי בְּהוֹן׃ **יד**הוּא יְיָ אֱלָהָנָא בְּכוּלָא אַרְעָא דִינוֹהִי׃ **טו**אִדְכְרוּ לְעָלָם קְיָמָא (ס"א קְיָמֵיהּ) פִּתְגָמָא דְפַקֵיד לְאַלְפִין דָרִין׃ **טז**דִי גְזַר עִם אַבְרָהָם וּקְיָמֵיהּ לְיִצְחָק׃ **יז**וְאוֹקִימֵיהּ (ס"א וְאוֹקְמָהּ) לְיַעֲקב לִגְזֵירָא וּלְיִשְרָאֵל קְיַם עֲלָם׃ **יח**לְמֵימַר לְכוֹן אֶתֵּן יַת אַרְעָא דִכְנָעַן עֲדַב אַחְסַנְתְּכוֹן׃ **יט**כַּד הֲוֵיתוּן עַם דְמִנְיָן קַלִילִין וְיַתְבֵין בָּהּ׃ **כ**וְהַלִיכוּ מִן עַמָא לְוַת עַמָא וּמִן מַלְכוּ לְעַמָא חוֹרָן׃ **כא**לָא יִרְשֵׁי (ס"א אַרְשִׁי) גְבַר לְטַלְמָא (ס"א לְטִלוּמְהוֹן) לְהוֹן וְאוֹכַח אַמְטוּלְהוֹן מַלְכַיָא׃ **כב**לָא תִנְזְקוּן בְּקַדְשַׁי (ס"א בְּקַדִישַׁי) דְרַבִּיתְנוּן בְּשׁוּם טָב וּבִנְבִיָי לָא תַבְאִשׁוּן׃ **כג**שַׁבָּחוּ קֳדָם יְיָ כָּל יָתְבֵי אַרְעָא בַּשַרוּ מִיוֹמָא לְיוֹמָא פּוּרְקָנֵיהּ׃ **כד**אִשְׁתָּעוּ (ס"א אַשְׁמָעוּ) בְּעַמְמַיָא יַת יְקָרֵיהּ בְּכֻלְהוֹן אוּמַיָא פְּרִשְׁוָתֵיהּ׃ **כה**מְטוּל דְרַב יְיָ וּמְשֻׁבָּח לַחֲדָא וְדָחִיל הוּא עַל כֻּלְהוֹן מַלְאֲכַיָא׃ **כו**מְטוּל דְכֻלְהוֹן טַעֲוַת עַמְמַיָא דַחֲלָן דְלֵית בְּהוֹן צְרוֹךְ וַיַי שְׁמַיָא עֲבָד׃ **כז**זִיוָא וְשִׁבְּהוֹרָא קֳדָמוֹי תָּקְפָא וְדִיצוּתָא בְּאַתְרֵיהּ׃ **כח**הֲבוּ קֳדָם יְיָ גְנֵיסַת דְעַמְמַיָא הֲבוּ קֳדָם יְיָ אִיקָרָא וְתוּקְפָא׃ **כט**הֲבוּ קֳדָם יְיָ אֵיקַר שְׁמֵיהּ טוּלוּ תִקְרוֹבְתָּא וְעוּלוּ קֳדָמוֹהִי סְגוּדוּ קֳדָם יְיָ בְּשִׁבְהוֹרֵי קוּדְשָׁא׃ **ל**אִזְדַעְזְעוּ מִן קֳדָמוֹי כָּל יַתְבֵי אַרְעָא בְּרַם אַתְקִין אַרְעָא דְלָא תִזְדַעֲזָע׃ **לא**יֶחֱדוּן אַנְגְלֵי מְרוֹמָא וִיבוּעוּן יָתְבֵי אַרְעָא וְיֵימְרוּן בְּעַמַיָא יְיָ מָלָךְ׃ **לב**יַכְלֵי יַמָא וּמְלָאֵיהּ יְבוּעוּן אִלָנֵי חַקְלָא וְכָל עִשְבָּע דִי בֵיהּ׃ **לג**הָא בְּכֵין יְרַנְנוּ אִילָנֵי חוּרְשָׁא מִן קֳדָם יְיָ אֲרוּם אִתְגְלֵי לְמִדָן כָּל יָתְבֵי אַרְעָא׃ **לד**אוֹדוּ קֳדָם יְיָ אֲרוּם טָב מְטוּל דִי לְעָלָם טוּבֵיהּ׃ **לה**וְאִמְרוּ פְּרוֹק יָתָנָא אֱלָהָא פּוּרְקָנָנָא וּכְנוֹשׁ יָתָנָא וְשֵׁזִיב יָתָנָא מִן עַמְמַיָא לְאוֹדוֹיֵי לְשׁוּם קֻדְשָׁךְ לְאִשְׁתַּבָּחָא בְּתֻשְׁבָּחָתָךְ׃ **לו**בְּרִיךְ יְיָ אֱלָהָא דְיִשְרָאֵל מִן עָלְמָא הָדֵין וְעַד עָלְמָא דְאָתֵי וַאֲמָרוּ כָל עַמָא אָמֵן שְׁבָחָא (ס"א וְשַׁבָּחָא) קֳדָם יְי׃ **לז**וּשְׁבַק תַּמָן קֳדָם אֲרוֹנָא קְיָמָא דַייָ לְאָסָף וְלַאֲחוּהִי לְשַׁמָשָׁא קֳדָם אֲרוֹנָא תְּדִירָא פִּתְגָם יוֹם בְּיוֹמֵיהּ׃ **לח**וְעוֹבֵד אֱדוֹם וַאֲחֵיהוֹן אֶשְׁתִּין וּתְמַנְיָא וְעוֹבֵד אֱדוֹם בַּר יְדוּתוּן וְחוֹסָה לִתְרָעַיָא׃ **לט**וְיַת צָדוֹק כַּהֲנָא וַאֲחוּהִי כַּהֲנַיָא קֳדָם מַשְׁכְּנָא דַייָ בְּבֵית כְּנִשְׁתָּא דִבְגִבְעוֹן׃ **מ**לְאַסָקָא עֲלָוָן קֳדָם יְיָ עַל מַדְבַּח עֲלָתָא תְּדִירָא לְצַפְרָא וּלְרַמְשָׁא וּלְכָל מָה דִכְתִיב בְּאוֹרַיְתָא דַייָ דְפַקֵיד עַל יִשְרָאֵל׃ **מא**וְעִמְהוֹן הֵימָן וִידוּתוּן וּשְׁיַר בְּחִירַיָא דְאִתְפְּרִשׁוּ בִּשְׁמָהָן לְאוֹדוֹיֵי קֳדָם יְיָ מְטוּל דִי לְעָלַם טוֹבֵיהּ׃ **מב**וְעִמְהוֹן הֵימָן וִידוּתוּן בַּחֲצוֹצְרָתָא וְצֶלְצְלִין לְמַשְׁמָעַיָא וְזֵינֵי תוּשְׁבָּחָא קֳדָם יְיָ וּבְנֵי יְדוּתוּן מִמַנָן עַל תְּרָעַיָא׃ **מג**וַאֲזָלוּ כָּל עַמָא אֱנָשׁ לְבֵיתֵיהּ וַחֲזַר דָוִד לְבָרָכָא יַת עַמָא׃

**1 Chronicles 17**

**א**וַהֲוָה כַּד יָתֵיב מַלְכָּא (ס"א מַלְכָּא דָוִיד) בְּבַיְתֵיהּ וַאֲמַר דָוִד לְנָתָן נְבִיָא הָא אֲנָא יָתֵיב בְּבֵיתָא דְמַטְלֵל בְּכִיוֹרֵי אַרְזַיָא וַאֲרוֹנָא קְיָמָא דַייָ שָׁרֵי בְּמַשְׁכְּנָא בְּגוֹ יְרִיעָתָא׃ **ב**וַאֲמַר נָתָן לְדָוִד כָּל דִבְלִבָּךְ עֱבֵד אֲרוּם מֵימְרָא דַייָ בְּסַעְדָךְ׃ **ג**וַהֲוָה בְּלֵילְיָא הַהוּא וַהֲוָה פִּתְגַם נְבוּאָה מִן קֳדָם יְיָ עִם נָתָן לְמֵימָר׃ **ד**אֱזֵיל וְתֵימַר לְוַת דָוִד עַבְדִי כִּדְנָן אֲמַר יְיָ לָא תִבְנֶה קֳדָמַי בֵּיתָא לְאַשְׁרָאָה שְׁכִנְתִּי בֵיהּ׃ **ה**אֲרוּם לָא אַשְׁרֵיתִי שְׁכִנְתִּי בְּבֵיתָא לְמִן יוֹמָא דְאַסֵקִית עַמִי יַת יִשְרָאֵל מִמִצְרַיִם עַד יוֹמָא הָדֵין וַהֲוֵיתִי מַשְׁרֵי שְׁכִנְתִּי מִמַשְׁכַּן זִמְנָא לְנוֹב וּמִנוֹב לְשִׁילה וּמִשִׁילה לְמַשְׁכַּן גִבְעוֹן׃ **ו**בְּכָל אֲתַר דְאַשְׁרֵיתִי שְׁכִנְתִּי בְּכָל מָה דִמְהַלְכָא שְׁכִנְתִּי בִּבְנֵי יִשְרָאֵל הַאֶפְשָׁר דְמַלְלָא מַלֵילִית עִם חַד מִן נְגוֹדַיָא דְיִשְרָאֵל דִי פַקֵדִית לְפַרְנָסָא יַת עַמִי לְמֵימַר לְמָה לָא בְנֵיתוֹן קֳדָמַי בֵּיתָא דִמְטַלַל בְּכִיוֹרֵי אַרְזַיָא׃ **ז**וְכַדוֹן כִּדְנָן תֵּימַר לְעַבְדִי לְדָוִד כִּדְנַן אֲמַר יְיָ צְבָאוֹת אֲנָא דְבַרְתָּךְ מִן דִירָא מִן בָּתַר עָנָא לְמֶהֱוֵי מַלְכָּא עַל עַמִי יִשְרָאֵל׃ **ח**וַהֲוָה מֵימְרִי בְּסַעְדָךְ בְּכָל אֲתַר דִהַלִיכְתָּא וְשֵׁיצֵיתִי יַת כָּל בַּעֲלֵי דְבָבָךְ מִן קֳדָמָךְ וַעֲבָדִית לָךְ שׁוּם טָב כְּשׁוּם אֲבָהָת עַלְמָא רַבְרְבַיָא דְהֲווֹן בְּאַרְעָא׃ **ט**וַאֲשַׁוֵי אֲתַר מְתַקֵן לְעַמִי וָאֵקַיְמִנוּן וְיִשְׁרוּן בְּאַתְרֵיהוֹן וְלָא יְזוּעוּן תּוּב וְלָא יוֹסְפוּן בְּנֵי רִשְׁעָא לְמִלְעֵי יַתְהוֹן כְּמָא דְסַגֵפִנוּן בְּקַדְמֵיתָא׃ **י**וּלְמִן יוֹמָא דִי פַקֵידִית נְגוֹדַיָא עַל עַמִי יִשְרָאֵל וְתַבְּרִית יַת כָּל בַּעֲלֵי דְבָבָךְ וְחַוֵיתִי לָךְ אֲרוּם מַלְכּוּ יְקַיֵם לָךְ יְי׃ **יא**וִיהִי אֲרוּם יִשְׁלְמוּן יוֹמַיָךְ לְמֵיהַךְ עִם אֲבָהָתָךְ וַאֲקֵים יַת בְּנָךְ בַּתְרָךְ בַּר דְתוֹלִיד וְאַתְקֵין יַת מַלְכוּתֵיהּ׃ **יב**הוּא יִבְנֵה לִי בֵּית מַקְדְשָׁא לִשְׁמִי וְאַתְקֵין יַת כּוּרְסֵי מַלְכוּתֵיהּ עַד עָלְמָא׃ **יג**אֲנָא אֲחַבֵּב יָתֵיהּ כְּאַבָּא לִבְרֵיהּ וְהוּא יְהֵא חֲבִיב קֳדָמַי כִּבְרָא לְאַבָּא וְטוּבִי לָא אַעְדִי מִנֵיהּ הֵיכְמָא דְעַדֵיתִי מִן שָׁאוּל דַהֲוָה מְלֵיךְ מִקֳדָמָךְ׃ **יד**וַאֲקַיְמִנֵיהּ מְהֵימָן בְּעַמִי בְּבֵית מַקְדְשִׁי וּבְמַלְכוּתִי עַד עָלְמָא וְכוּרְסֵי מַלְכוּתֵיהּ יְהֵא מְתַקֵן עַד עָלְמָא׃ **טו**הֵי כְּכָל פִּתְגָמַיָא הָאִלֵין וְהֵי כְּכָל נְבוּאֲתָא הָדָא מַלֵל נָתָן עִם דָוִד׃ **טז**וַאֲתָא דָוִד (ס"א מַלְכָּא דָוִד) וְאִשְׁתְּהִי בִּצְלוֹתָא קֳדָם יְיָ וַאֲמַר לֵית אֲנָא כְּמֵיסַת יְיָ אֱלהִים וּמָן בֵּיתִי אֲרוּם אַמְטִיתָנִי עַד הַלְכָא לְמֶחֱסַן מַלְכוּתָא׃ **יז**וַהֲוָת קַלִילָא דָא קֳדָמָךְ יְיָ אֱלהִים וּמַלֵלְתָּא עַל בֵּית עַבְדָךְ לְעָלְמָא דְאָתֵי וְאַחֲזַיְתַנִי לְמֵיקַם בִּסְדַר (ס"א כְּסֵדַר גַבְרַיָא) גִבָּרַיָא יְיָ אֱלהִים׃ **יח**מָה יוֹסִיף תּוּב דָוִד לְמַלָלָא קֳדָמָךְ וְאַתְּ עֲבַדְתָּא בָּעוּתָא דְעַבְדָךְ (ס"א דַעֲבַדְתָּ לְיַקָרָא יָתִי) לְיַקָרָא יָתֵיהּ וְאַנְתְּ יַת עַבְדָךְ יְדָעְתָּא׃ **יט**יְיָ בְּגִין עַבְדָךְ (ס"א וְכִרְעוּתָךְ) וּבִרְעוּתָךְ עֲבַדְתָּא יַת כָּל רְבוּתָא הָדָא לְהוֹדְעָא יַת עַבְדָךְ יַת כָּל רַבְרְבָתָא׃ **כ**יְיָ לֵית דִכְוָתָךְ וְלֵית אֱלָהָא בַּר מִנָךְ בְּכל דִי שְׁמַעְנָא וַאֲמָרוּ קַדְמָנָא׃ **כא**וּמִן כְּוָת עַמָךְ יִשְרָאֵל עַמָא יְחִידָאֵי וּבְחִיר בְּאַרְעָא דְאִתְגְלֵי מַלְאַךְ שְׁלִיחַ מִן קֳדָם יְיָ לְמִפְרַק לֵיהּ עָם וּלְשַׁוָאָה לֵיהּ שׁוּם וּלְמֶעְבַּד לְהוֹן רַבְרְבָן וַחֲסִינָן לְתָרָכָא מִן קֳדָם עַמָךְ דִפְרַקְתָּא מִמִצְרַיִם עַמְמַיָא׃ **כב**וְאַתְּקֵנְתָּא יַת עַמָךְ יִשְרָאֵל לָךְ לְעָם עַד עָלְמָא וְאַתְּ הֲוֵיתָא לְהוֹן לֵאלָהָא׃ **כג**וּכְדוֹן יְיָ פִּתְגָמָא דִי מַלֵלְתָּא עַל עַבְדָךְ וְעַל בֵּיתֵיהּ יְהֵא מְהֵימָן עַד עָלְמָא וַעֲבֵיד הֵיכְלָא (ס"א הֵיכְמָה) דִי מַלֵילְתָּא׃ **כד**וִיהֵא מְהֵימָן וְיִתְרַבֵּי שְׁמָךְ עַד עָלְמָא יְיָ מָרֵי חֵילְוָתָא יְיָ אֱלָהָא דְיִשְרָאֵל הוּא אֱלָהָא לְיִשְרָאֵל וּבֵית דָוִד עַבְדָךְ יְהֵא מְתַקֵן קֳדָמָךְ׃ **כה**אֲרוּם אַתְּ יְיָ חַוֵיתָא לְעַבְדָךְ לְמֵימָר מַלְכוּ אֲקַיֵם לָךְ בְּגִין כֵּן אַשְׁכַּח עַבְדָךְ פִּתְחָא דְפוּמָא לְצַלָאָה קֳדָמָךְ׃ **כו**וּכְדוֹן יְיָ אַתְּ הוּא אֱלָהָא דְמַלֵלְתָּא עַל עַבְדָךְ יַת טַבְתָא הָדָא׃ **כז**וּכְדוֹן שְׁרֵיתָא לְבָרָכָא יַת בֵּית עַבְדָךְ לְמֶהֱוֵי קְיַם לְעַלְמָא קֳדָמָךְ אֲרוּם אַתְּ יְיָ בָּרַכְתָּא וּמְבָרָךְ יְהִי לְעָלְמָא׃

**1 Chronicles 18**

**א**וַהֲוָה מִן בָּתַר כְּדֵין (ס"א כֵּן) וּמְחָא דָוִד יַת פְּלִשְׁתָּאֵי וְאַכְנִיעוֹנִין (ס"א וְתַבְּרִנוּן) וּדְבַר יַת גַת וְיַת כַּפְרָנָהָא מִן יַד פְּלִשְׁתָּאֵי׃ **ב**וּמְחָא יַת מוֹאֲבָאֵי וַהֲווֹ מוֹאֲבָאֵי לְעַבְדִין לְדָוִד נָטְלֵי פְרַס מְקַרְבֵי דוֹרוֹן׃ **ג**וּמְחָא דָוִד יַת הֲדַרְעֶזֶר מַלְכָּא דְצוֹבָה בַּחֲמַת כַּד אֲזַל לַאֲקָמָא (ל"א לְאַשְׁנָאָה) תְּחוּמֵיהּ בִּנְהַר פְּרָת׃ **ד**וַאֲחַד דָוִד מִנֵיהּ אֲלַף רְתִיכִין וְשִׁבְעַת אַלְפִין פָרָשִׁין וְעֶשְרִין אַלְפִין גוּבְרִין רִגְלָאִין וַעֲקַר דָוִד יַת כָּל רְתִיכַיָא וְשַׁיַר מִנְהוֹן מְאָה רְתִיכִין׃ **ה**וַאֲתוֹי אֱנָשֵׁי אֲרַם דַרְמֶשֶק לְסַיָעָה לַהֲדַרְעֶזֶר מַלְכָּא דְצוֹבָה וּקְטַל דָוִד בָּאֲרָמָאֵי עֶשְרִין וּתְרֵין אַלְפִין גוּבְרִין׃ **ו**וּמַנִי דָוִד אִסְטְרַדְיוֹטִין (ס"א אִסְטַרְטְיוֹטִין) בַּאֲרַם דַרְמֶשֶק וַהֲווֹ אֲרָמָאֵי לְדָוִד עַבְדִין נָטְלֵי פְרַס מַסְקֵי מַסִין וּפְרַק יְיָ לְדָוִד בְּכָל אֲתַר דִי הֲלִיךְ׃ **ז**וּנְסֵיב דָוִד יַת תְּרֵיסֵי דַהֲבָא דִהֲווֹ עַל עַבְדֵי הֲדַרְעֶזֶר וְאַיְתֵיאוֹנוּן לִירוּשְׁלֵם׃ **ח**וּמִן טִבְחַת וּמִן כּוּן קִרְוֵי הֲדַרְעֶזֶר נְסִיב דָוִד נְחָשָׁא סַגֵי לַחֲדָא מִנֵיהּ עֲבַד שְׁלמה יַת יַמָא דִנְחָשָׁא וְיַת עַמוּדַיָא וְיַת מָאנֵי דִנְחָשָׁא׃ **ט**וּשְׁמַע תּוֹעוּ מַלְכָּא דְאַנְטוּכְיָא (ס"א דְאַנְטְיוּכָא) אֲרוּם קְטַל דָוִד יַת כָּל מַשִׁרְיַת מַלְכָּא דְצוֹבָה׃ **י**וְשַׁדַר יַת הֲדוֹרָם בְּרֵיהּ לְוַת מַלְכָּא דָוִד לְמִשְׁיַל לֵיהּ בִּשְׁלָם וּלְבָרָכוּתֵיהּ מִן בִּגְלַל דַאֲגִיחַ קְרָבָא בַּהֲדַרְעֶזֶר וְקַטְלֵיהּ אֲרוּם גְבַר עָבֵיד קְרָבִין עִם תּוֹעוּ הֲוָה הֲדַרְעֶזֶר וְכָל מָאנֵי דַהֲבָא וְכַסְפָּא וּנְחָשָׁא דְשַׁדַר לֵיהּ׃ **יא**אוֹף הִנוּן אַקְדִישׁ מַלְכָּא דָוִד קֳדָם יְיָ עִם כַּסְפָּא וְדַהֲבָא דִי שְׁבָא מִכָּל עַמְמַיָא מִן אֱדוֹם וּמִן מוֹאָב וּמִבְּנֵי עַמוֹן וּמִן פְּלִשְׁתָּאֵי וּמֵעֲמָלֵקָאֵי׃ **יב**וַאֲבִישַׁי בַּר צְרוּיָה קְטַל יַת אֱדוֹמָאֵי בְּחֵילַת מֶלַח תַּמְנֵיסַר אַלְפִין׃ **יג**וּמַנֵי בֶּאֱדוֹם אִסְטְרַטְיוֹטִין וַהֲווֹ כָּל אֱדוֹמָאֵי עַבְדִין לְדָוִד וּפְרַק יְיָ יַת דָוִד בְּכָל אֲתַר דִי הֲלִיךְ׃ **יד**וּמְלַךְ דָוִד עַל כָּל יִשְרָאֵל וַהֲוָה (דָוִד) עֲבַד דִין וּקְשׁוֹט לְכָל עַמֵיהּ׃ **טו**וְיוֹאָב בַּר צְרוּיָה מְמַנָא עַל חֵילָא וִיהוֹשָׁפָט בַּר אֲחִילוּד מְמֵנָא (ס"א דִמְמַנָא עַל דוּכְרָנָא) דָכְרָנֵיהּ׃ **טז**וְצָדוֹק בַּר אֲחִיטוּב וַאֲחִימֶלֶךְ בַּר אֶבְיָתָר סֵגָנִי כְּהוּנְתָּא רַבְּתָא וְשַׁוְשָׁא סַפְרָא׃ **יז**וּבְנָיָהוּ בַּר יְהוֹיָדָע מְמַנָא עַל סַנְדְרֵי רַבְּתָא וְעַל סַנְדְרֵי זוֹטָא וַהֲוָה שָׁאֵיל בְּאוּרַיָא וְתֻמַיָא וְעַל מֵימַר פּוּמֵיהּ הֲווֹן קַשְׁתַּיָא וְקַלָעַיָא לִקְרָבָא וּבְנֵי דָוִד יָתְבִין בְּקַדְמֵיתָא לְמַטְרָא דְמַלְכָּא׃

**1 Chronicles 19**

**א**וַהֲוָה מִן בָּתַר כְּדֵין וּמִית נָחָשׁ מַלְכָּא דִבְנֵי עַמוֹן וּמְלִיךְ בְּרֵיהּ תְּחוֹתוֹהִי׃ **ב**וַאֲמַר דָוִד אַעְבֵּיד טִיבוּ עִם חָנוּן בַּר נָחָשׁ מְטוּל דִעֲבַד אֲבוּהִי עִמִי טִיבוּ וּשְׁלַח (ס"א וְשַׁדַר) דָוִד אִזְגַדִין לְנַחָמוּתֵיהּ עַל אֲבוּהִי וַאֲתוֹ עַבְדֵי דָוִד לְאַרְעָא בְּנֵי עַמוֹן לְוַת חָנוּן לְנַחָמוּתֵיהּ׃ **ג**וַאֲמָרוּ רַבְרְבֵי בְּנֵי עַמוֹן לְחָנוּן הַאֶפְשַׁר דִי מְיַקֵר דָוִד יַת אֲבוּךְ קֳדָמָךְ אֲרוּם שַׁדַר לָךְ מְנַחֲמִין הֲלָא מִן בִּגְלַל לְמֶחְקַר וּלְהַפָכָא וּלְאַלָלָא יַת אַרְעָא אֲתוֹ עַבְדוֹהִי לְוָתָךְ׃ **ד**וּדְבַר חָנוּן יַת עַבְדֵי דָוִד וּגְרָעִנוּן וּפְסִיק יַת לְבוּשֵׁיהוֹן מִן פַּלָגֵיהוֹן עַד בֵּית בַּהֲתַתְהוֹן וּפַטְרִנוּן׃ **ה**וַאֲזָלוּ וְחַוִיאוּ עַל עֵיסַק גִבָּרַיָא (ס"א וְגַבְרַיָא) וְשַׁדַר לְקַדָמוּתְהוֹן אֲרוּם הֲווֹן גִבָּרַיָא מִתְכַּלְמִין לַחֲדָא וַאֲמַר מַלְכָּא תִּיבוּ בִּירִיחוֹ עַד זְמַן דִי יִרְבֵּי דִקְנֵיכוֹן וּתְתוּבוּן׃ **ו**וַחֲמוֹן בְּנֵי עַמוֹן אֲרוּם אִתְגְרִיאוּ בְּדָוִד וְשַׁדַר חָנוּן וּבְנֵי עַמוֹן אֲלַף קִנְטֵירִין דִכְסַף לְמִיגַר לְהוֹן מִן אֲרַם דְעַל פְּרָת וּמִן אֲרַם דְעַל מַעֲכָה וּמִצוֹבָה אַרְתַּכִּין וּפָרָשִׁן׃ **ז**וַאֲגַרוּ לְהוֹן תְּלָתִין וּתְרֵין אַלְפִין אַרְתַּכִּין וְיַת מֶלֶךְ מַעֲכָה וְיַת עַמֵיהּ וַאֲתוֹ וּשְׁרוֹ קֳדָם מֵידְבָא וּבְנֵי עַמוֹן אִתְכְּנִישׁוּ מִקִרְוֵיהוֹן וַאֲתוֹ לַאֲגָחָא קְרָבָא׃ **ח**וּשְׁמַע דָוִד וְשַׁדַר יַת יוֹאָב וְיַת כָּל רֵישֵׁי חֵילָא וְאוֹכְלוֹסֵי גִבָּרַיָא׃ **ט**וּנְפָקוּ בְנֵי עַמוֹן וְסַדָרוּ קְרָבָא בְּמַעֲלָנָא דְקַרְתָּא וּמַלְכַיָא דַאֲתוֹ בִּלְחוֹדֵיהוֹן בְּחַקְלָא׃ **י**וַחֲמָא יוֹאָב אֲרוּם תַּקִיפוּ עָבְדֵי קְרָבָא עֲלוֹי מִן קֳדָמוֹי וּמִן בַּתְרוֹהִי וּבְחַר מִכָּל עוּלֵימֵי יִשְרָאֵל וּשְׁדַר (ס"א וְסַדַר) קְרָבָא לְקַדָמוּת אֲרָם׃ **יא**וְיַת שְׁיָר עַמָא מַנִי בְּיַד אֲבִישַׁי אֲחוּהִי וְסַדָרוּ קְרָבָא לִקְדָמוּת בְּנֵי עַמוֹן׃ **יב**וַאֲמַר אִין מְתַקְפִין מִנִי אֲרָמָאֵי וּתְהֵי לִי לְפָרִיק וְאִין בְּנֵי עַמוֹן יִתְקְפוּן מִנָךְ וְאֶפְרְקִנָךְ׃ **יג**אִתְקַף וְנִתְקְפָה מְטוּל עַמָנָא וּמְטוּל קִרְוֵי אֱלָהָנָא וַיָי דְתַקֵן קֳדָמוֹהִי יַעְבֵּיד׃ **יד**וּקְרֵיב יוֹאָב וְעַמָא דִי עִמֵיהּ קֳדָם אֲרַם לִקְרָבָא וַאֲפָכוּ מִן קֳדָמוֹהִי׃ **טו**וּבְנֵי עַמוֹן חֲמוֹן אֲרוּם אֲפָּכוּ אֱנָשׁ אֲרַם וַאֲפָּכוּ בְּרָם אִנוּן מִן קֳדָם אֲבִישַׁי אֲחוּהִי וַעֲלוֹ לְקַרְתָּא וַאֲתָא יוֹאָב לִירוּשְׁלֵם׃ **טז**וַחֲמוֹן אֱנָשׁ אֲרַם אֲרוּם אִתְבָּרוּ קֳדָם יִשְרָאֵל וְשַׁדָרוּ אִזְגַדִין וְאַפִּיקוּ יַת אֲרָם דִי בְעֵיבַר פְרָת וְשׁוֹפָךְ רַב חֵילָא דְהֲדַרְעֶזֶר קֳדָמֵיהוֹן׃ **יז**וְאִתְחֲוָא לְדָוִד וּכְנַשׁ יַת כָּל יִשְרָאֵל וַעֲבַר יַת יַרְדְנָא וַאֲתָא לְוַתְהוֹן וְסַדַר לְקִבְלֵיהוֹן וְסַדַר דָוִד לְקַדָמוּת אֲרָם קְרָבָא וַאֲגִיחוּ עִמֵיהּ׃ **יח**וַאֲפָּכוּ אֱנָשׁ אֲרַם מִן קֳדָם יִשְרָאֵל וּקְטַל דָוִד מֵאֱנָשֵׁי אֲרַם שַׁבְעַת אַלְפִין אַרְתַּכִּין וְאַרְבְּעִין אַלְפִין גוּבְרִין רִגְלָאִין וְיַת שׁוֹפָךְ רַב חֵלַיָה קְטָל׃ **יט**וַחֲמוֹן עַבְדֵי הֲדַרְעֶזֶר אֲרוּם אִתַּבָּרוּ קֳדָם יִשְרָאֵל וְאַשְׁלַמוּ עִם דָוִד וּפְלָחוּ לֵיהּ וְלָא צְבוֹ אֱנָשֵׁי אֲרַם לְמִפְרַק יַת בְּנֵי עַמוֹן תּוּב׃

**1 Chronicles 20**

**א**וַהֲוָה לִזְמַן סוֹפָא דְשַׁתָּא לְעִדַן דְנַפְקִין מַלְכַיָא מִן בֵּית מַלְכוּתְהוֹן בְּיוֹמֵי יֶרַח נִיסָן וּדְבַר יוֹאָב יַת מַשִׁרְיַת אוֹכְלָסָא וְחַבִּיל יַת אַרְעָא בְּנֵי עַמוֹן וַאֲתָא וְאָעֵיק עַל רַבָּה וְדָוִד הֲוָה יָתֵיב בִּירוּשְׁלֵם וּמְחָא יוֹאָב יַת רַבָּה וְחַבְּלָהּ׃ **ב**וּנְסִיב דָוִד יַת כְּלִיל מַלְכְּהוֹן מֵעַל רֵאשֵׁיהּ וְאַשְׁכְּחָא מַתְקַל קַנְטֵינֵר (ס"א קִנְטֵר) דְדַהֲבָא סְנֵינָא וּבָהּ קְבִיעָא אֶבֶן טָבָא דַהֲוַת טִימִין דִידָהּ קַנְטִינֵר דְדַהֲבָא סְנֵינָא הִיא הֲוַת אַבְנָא שְׁאֶבְתָּא דְסוֹבָרָא יַת רִמוּץ דַהֲבָא בַּאֲוֵירָא וַהֲוַת עַל רֵישׁ דָוִד וַעֲדִי קַרְתָּא אַפֵּיק סַגִי לַחֲדָא׃ **ג**וְיַת עַמָא דְבָהּ אַגְלֵי וּמְסָאַרְיַתְהוֹן (ס"א וּמַסַר יַתְהוֹן בִּמְסָרִין כו' סִמְפּוֹרִין) בִּמְסַאֲרִין וּבְמוֹרִיגֵי סִיפּוֹרִין דְפַרְזְלָא וְהֵיכְדֵין עֲבַד דָוִד לְכָל קִרְוֵי בְנֵי עַמוֹן וְתָב דָוִד וְכָל עַמָא לִירוּשְׁלֵם׃ **ד**וַהֲוַת מִן בָּתַר כְּדֵין וְקָמַת קְרָבָא בְּגֶזֶר עִם פְּלִשְׁתָּאֵי בְּכֵין קְטַל סִבְּכַי דְמִן חוּשַׁת יַת סִיפַּי מִבְּנֵי עָרְפָּה דְמִן בְּנֵי גִבָּרַיָא וְאִתְבְּרוּ׃ **ה**וַהֲוָת תּוּב קְרָבָא עִם פְּלִשְׁתָּאֵי וּקְטַל דָוִד בַּר יִשַׁי הוּא גַבְרָא חֲסִידָא דַהֲוָה מִתְּעַר מִשִׁנְתֵּיהּ בְּפַלְגוּת לֵילְיָא לְשַׁבָּחָא קֳדָם יְיָ יַת לַחְמִי אֲחוּהִי דְגָלְיַת בְּיוֹמָא דִקְטַל יַת גָלְיָת דְמִן גַת וְאָעָא דְמוּרְנִיתֵיהּ הֵי כְאַכְסָן דְגַרְדָאִין׃ **ו**וַהֲוָת תּוּב קְרָבָא בְּגַת וַהֲוָה תַּמָן גְבַר דִמְכִילְתָא וְאֶצְבְּעָתֵיהּ אֶשְׁתָּה בְּכָל יְדָא וְאֶשְׁתָּה בְּכָל רִגְלָא סְכוֹמְהוֹן עֶשְרִין וְאַרְבְּעָא וְאוֹף הוּא אִתְיְלִיד לְעָרְפָּה מִן גִבָּרַיָא׃ **ז**וְחַסַד יַת יִשְרָאֵל וּקְטַל יָתֵיהּ יְהוֹנָתָן בַּר שִׁמְעָא אֲחוּהִי דְדָוִד׃ **ח**אִלֵין אִתְיְלִידוּ לְעָרְפָּה בְּגַת וְאִתְמְסָרוּ בִּידוֹי דְדָוִיד וּבִידוֹי דְעַבְדוֹהִי׃

**1 Chronicles 21**

**א**וַאֲקֵים יְיָ סִטְנָא עַל יִשְרָאֵל וְאִתְגְרֵי בְּדָוִד לְמִמְנֵי יַת יִשְרָאֵל׃ **ב**וַאֲמַר דָוִד לְיוֹאָב וּלְרַבָּנֵי עַמָא אֲזִילוּ מְנוּ יַת יִשְרָאֵל מִבֵּירָא דְשֶׁבַע וְעַד פַּמְיָאַס (ס"א פַּמִּיאַס) וְאַיְתִיאוּ לְוָתִי וְאִדַע יַת סְכוּמְהוֹן וְיַת מִנְיַנְהוֹן׃ **ג**וַאֲמַר יוֹאָב יוֹסֵף יְיָ עַל עַמֵיהּ הֵי (ס"א הֵיךְ) כְאִלֵין מְאָה זִימְנִין הֲלָא רִבּוֹנִי מַלְכָּא שַׁלִיט עֲלֵיהוֹן וְכֻלְהוֹן לְרִבּוֹנִי לְעַבְדִין לְמָה יִבְעֵי הָדָא פִּתְגָמָא רִבּוֹנִי וּלְמָה יְהֵא לְחוֹבָא עַל יִשְרָאֵל׃ **ד**וּפִתְגָמָא דְמַלְכָּא תַּקִיף עַל יוֹאָב וּנְפַק יוֹאָב וְטַיֵל בְּכָל יִשְרָאֵל וְתָב לִירוּשָׁלָם׃ **ה**וּמְסַר יוֹאָב יַת חוּשְׁבָּן מִנְיַן עַמָא לְדָוִד וַהֲווֹ כֻּלְהוֹן יִשְרָאֵל אֶלֶף אַלְפִין וּמְאָה אַלְפִין גְבַר שָׁלְפֵי סְיָפָא וֶאֱנַשׁ יְהוּדָה אַרְבָּעָה מְאָה וְשַׁבְעִין אַלְפִין גְבַר שַׁלְפָן (ס"א שַׁלְפֵי) סְיָפָא׃ **ו**וְשִׁבְטָא לֵוִי וְשִׁבְטָא בִּנְיָמִין לָא מְנָא אֲרוּם מְרָחָקָא פִּתְגָמָא דְמַלְכָּא עַל יוֹאָב׃ **ז**וּבְאִישׁ קֳדָם יְיָ עַל פִּתְגָמָא הָדֵין וּמְחָא יְיָ יַת יִשְרָאֵל׃ **ח**וַאֲמַר דָוִד קֳדָם יְיָ חָבִית לַחֲדָא עַל דִי עֲבָדִית יַת פִּתְגָמָא הָדֵין וְכַדוּן שְׁבוֹק כַּדוּן יַת חוֹבָא דְעַבְדָךְ אֲרוּם אִטַפְּשִׁית עַד לַחֲדָא׃ **ט**וּמַלֵל יְיָ עִם גָד נְבִיָא דְדָוִד לְמֵימָר׃ **י**אֱזֵיל וּתְמַלֵיל לְדָוִד לְמֵימַר כִּדְנָן אֲמַר יְיָ חֲדָא מִן תְּלַת אֲנָא רָמֵי עֲלָךְ בְּחַר (ס"א בְּרוֹר) לְךָ חֲדָא מִנְהוֹן וְאַעְבֵּיד לָךְ׃ **יא**וַאֲתָא גָד לְדָוִד וַאֲמַר לֵיהּ כִּדְנָן אֲמַר יְיָ קַבֵּל עֲלָךְ׃ **יב**אִין תְּלַת שְׁנִין כַּפְנָא וְאִין תְּלַת יַרְחִין מַפַּךְ וְשַׁלְחֵי קֳדָם סַנְאָךְ וּסְיָפָא דִבְעֵיל דְבָבָךְ תְּהֵא לָךְ לְמַדְבְּקָא וְאִין תְּלָתָא יוֹמִין קְטָלִין דְחַרְבָּא מִן קֳדָם יְיָ וּמוֹתָנָא בְּאַרְעָא מְחַבֵּל בְּכָל תְּחוּמָא דְיִשְרָאֵל וְכַדוּן חֲמֵי מָה אֲתִיב לִמְשַׁדַר יָתִי פִתְגָמָא׃ **יג**וַאֲמַר דָוִד לְגָד אִין אֲנָא בָּרֵיר יַת כַּפְנָא יֵימְרוּן דְבֵית יִשְרָאֵל אוּרַיָאִיָא דְדָוִד מַלְיָן עִיבוּרָא וְלָא אִכַּפַת לֵיהּ אִין יְמוּתוּן עַמָא בֵית יִשְרָאֵל בְּכַפְנָא וְאִין אֲנָא בָּרֵיר יַת קְרָבָא וּלְמִפַּךְ מִן קֳדָם סַנְאָה (ס"א סַנְאַי) יֵימְרוּן דְבֵית יִשְרָאֵל דָוִד גַבְרָא וּמָרֵי קְרָבָא וְלָא אִכַּפַּת לֵיהּ אִין יִפְּלוּן עַמָא בֵּית יִשְרָאֵל קְטִילִין בְּחַרְבָּא הָא עִיק לִי לַחֲדָא אִתְּמְסַר כְּדוֹן בְּיַד מֵימְרָא דַייָ אֲרוּם סַגִיעִין רַחֲמוֹהִי וּבְיַד בְּנֵי אֱנָשָׁא לָא אִתְּמְסָר׃ **יד**וִיהַב יְיָ מוֹתָנָא בְּיִשְרָאֵל וּנְפָלוּ מִיִשְרָאֵל שַׁבְעִין אַלְפִין גוּבְרִין׃ **טו**וְשַׁדַר מֵימְרָא דַייָ מַלְאֲכָא דְמוֹתָא לִירוּשְׁלֵם לְחַבָּלוּתָהּ וּבְחַבָּלוּתֵיהּ אִסְתַּכַּל בְּאֶפְרָא דַעֲקֵדְתָּא דְיִצְחָק (דִי) בִּיסוֹדָא דְמַדְבְּחָא וְאִדְכַּר קְיָמֵיהּ דְעִם אַבְרָהָם דְקַיֵם בְּטַוַר פּוּלְחָנָא וּבֵית מַקְדְשָׁא דִלְעֵיל דְתַמָן נַפְשָׁת צַדִיקַיָא וְאוֹקוֹנִין דְיַעֲקב דִקְבִיעַ בְּכוּרְסֵי יְקָרָא וְתָב בְּמֵימְרֵיהּ עַל בִּישְׁתָּא דַאֲמַר לְמֶעְבַּד וַאֲמַר לְמַלְאֲכָא מְחַבְּלָא מִשְׁתְּיָךְ מִסְתְּיָךְ) כְּדוּן טוֹל אֲבִישַׁי רַבְּהוֹן מִבֵּינֵיהוֹן וּפְסוֹק מֵחֲתַךְ (ס"א מְחָתָךְ) מִן שְׁיֵר עַמָא וּמַלְאָךְ שְׁלִיחַ מִן קֳדָם יְיָ הֲוָה קָאֵם בְּבֵית אִדְרֵי דְאַרְוָן (ס"א דְאָרְנָן) יְבוּסָאָה׃ **טז**וּזְקַף דָוִד יַת עֵינוֹהִי וַחֲמָא יַת מַלְאֲכָא דַייָ קָאֵם וְתָלֵיל בַּאֲוִירָא בֵּין אַרְעָא וּבֵין שְׁמַיָא וּסְיָפֵיהּ שְׁלִיפָא בִידֵיהּ רְכִינָא עַל יְרוּשָׁלָםִ וּנְפַל דָוִד וְסַפְרַיָא וְסָבַיָא דַאֲסִירִין וּמְזָרְזִין בְּשַקְיָה וְאִתְרְכִינוּ עַל אַפֵּיהוֹן׃ **יז**וַאֲמַר דָוִד קֳדָם יְיָ הֲלָא אֲנָא הוּא דַאֲמָרִית לְמִמְנֵי יַת עַמָא וַאֲנָא הוּא דְחָבִית וְאַבְאָשָׁא אַבְאֵישִׁית וְאִלֵין עַמָא דְאִנוּן הֵי כְּעָנָא בְּיַד רַעְיָא מַה עֲבָדוּ יְיָ אֱלהַי תְּהִי כַדוּן מַחֲתַךְ (ס"א מְחָתָךְ) בִּי וּבְבֵית אַבָּא וּבְעַמָךְ לָא תְהֵא לְמוֹתָנָא׃ **יח**וּמַלְאָךְ שְׁלִיחַ מִן קֳדָם יְיָ אֲמַר לְגָד לְמֵימַר לְדָוִד דִי יִסַק דָוִד לַאֲקָמָא מַדְבְּחָא קֳדָם יְיָ בְּבֵית אִדְרֵי דְאַרְוָן יְבוּסָאָה׃ **יט**וּסְלֵיק דָוִד בְּפִתְגָמָא (ס"א כְּפִתְגָמָא) דְגָד דְמַלֵל בִּשְׁמָא דַיָי׃ **כ**וְתָב אַרְוָן וְחָמֵא יַת מַלְאֲכָא וְאַרְבַּעְתֵּי בְנוֹי עִמֵיהּ מְטַמְרָן מִן קֳדָם מַלְאֲכָא וְאַרְוָן חֲבִיט חִטַיָא׃ **כא**וַאֲתָא דָוִד עַד אַרְוָן וְאִסְתְּכִי אַרְוָן וַחֲמָא יַת דָוִד וּנְפַק מִן אִדְרָא וּסְגִיד לְמַלְכָּא עַל אַפּוֹהִי עַל אַרְעָא׃ **כב**וַאֲמַר דָוִד לְאַרְוָן הַב לִי יַת אֲתַר בֵּית אִדְרָא וְאִבְנֵהּ בֵיהּ מַדְבְּחָא קֳדָם יְיָ בִּכְסַף שְׁלִים הַב יָתֵיהּ לִי וְתִתְכְּלֵי מוֹתָנָא מֵעַל עַמָא׃ **כג**וַאֲמַר אַרְוָן לְדָוִד סַב לָךְ וְיַעְבֵּד רִבּוֹנֵי מַלְכָּא דְכָשַׁר קֳדָמוֹהִי חֲמִי יְהָבֵית תּוֹרַיָא לְעָלָתָא וְקוּרְקְסְוָתָא (ס"א וְקוּרְקַסְוָתָא) לְצַלָחָא לְקִיסֵי סִדוּרָא וְחִנְטַיָא לְמִנְחָתָא כּוֹלָא יְהָבִית׃ **כד**וַאֲמַר מַלְכָּא דָוִד לְאַרְוָן לָא אֲרוּם מִזְבַּן אַזְבּוּן בִּכְסַף שְׁלִים אֲרוּם לָא אֶסַב מִן דִילָךְ לִשְׁמָא דַייָ לְאַסָקָא עֲלָתָא לְמַגָן׃ **כה**וִיהַב דָוִד לְאַרְוָן דָמִין עַל אַתְרָא סִלְעִין דִדְהָב מַתְקָל שִׁיתּ מְאָה׃ **כו**וּבְנָא תַמָן דָוִד מַדְבְּחָא לִשְׁמָא דַייָ וְאַסֵיק עֲלָוָן וְנִכְסַת קוּדְשִׁין וְצַלֵי קֳדָם יְיָ וְקַבֵּיל צְלוֹתֵיהּ בְּאֶשָׁא דִנְחָתָת מִן שְׁמַיָא עַל מַדְבְּחָא עֲלָתָא׃ **כז**וַאֲמַר יְיָ לְמַלְאֲכָא לְחַבָּלָא (ס"א מְחַבְּלָא) מִסְתְּיַךְ וַאֲתֵיב סְיָפֵיהּ לְלִידְנָהּ (לי"ן) לְתֵיקָהּ׃ **כח**בְּעִדָנָא הַהִיא כַּד חֲמָא דָוִד אֲרוּם קַבֵּיל יְיָ צְלוֹתֵיהּ בְּאִדְרֵי אַרְוָן יְבוּסָאֵי וְדַבַּח תַּמָן׃ **כט**וּמַשְׁכְּנָא דַייָ דִעֲבַד משֶׁה בְּמַדְבְּרָא וּמַדְבְּחָא דְעֲלָתָא בְּעִדָנָא הַהִיא בְּמַקְדְשָׁא דִבְגִבְעוֹן׃ **ל**וְלָא סַפֵּיק דָוִד לְמֵיזַל קֳדָמוֹהִי לְמִתְבַּע אוּלְפָן מִן קֳדָם יְיָ אֲרוּם אִתְבְּהִיל מִן קֳדָם סְיָפָא דְמַלְאָךְ שָׁלִיחַ מִן קֳדָם יְי׃

**1 Chronicles 22**

**א**וַאֲמַר דָוִד דֵין הוּא אַתְרָא דִכְשַׁר לְמִתְבְּנָאָה תַמָן בֵּית מַקְדְשָׁא דַייָ וְדֵין מַדְבְּחָא דִכְשַׁר לַעֲלָתָא לִדְבֵית יִשְרָאֵל׃ **ב**וַאֲמַר דָוִד לְמִכְנַשׁ יַת גִיוֹרַיָא דִי בְאַרְעָא דְיִשְרָאֵל וַאֲקֵים פַּסְלִין לְמִפְסַל אַבְנִין פְּסִילַן לְמִבְנֵי בֵית מַקְדְשָׁא דַיָי׃ **ג**וּפַּרְזְלָא סַגִי לְמַסְמְרִין לְדָשֵׁי תַרְעַיָא לְלַפְּפָא (ס"א לְלַפְפֵי) אַתְקֵן דָוִד וּנְחָשָׁא לְסוּגְעָא עַד דְלָא אֶפְשַׁר לְמִתְקַל׃ **ד**וְקֵיסֵי אֲרָזַיָא עַד דְלֵית מִנְיָן אֲרוּם אַיְתֵיאוּ צִיוֹדָנָאֵי וְצוֹרָאֵי קֵיסֵי אֲרָזַיָא לְסוּגְעָא לְדָוִד׃ **ה**וַאֲמַר דָוִד שְׁלמה בְרִי רוֹבִי וְרַכִּיךְ וּבֵית מַקְדְשָׁא לְמִבְנֵי לִשְׁמָא דַייָ חָסִין לְאַסְגָאָה לְעֵלָא לִשְׁמָא דַייָ וּלְתֻשְׁבְּחָא לְכָל אַרְעֲתָא אִיתַּקַן (ס"א אַתְקֵן) כַּדוּן לֵיהּ וְתַקִין דָוִד לְסוּגְעָא קֳדָם מוֹתֵיהּ׃ **ו**וּקְרָא לִשְׁלמה בְרֵיהּ וּפַקְדֵיהּ לְמִבְנֵי בֵּית מַקְדְשָׁא לִשְׁמָא דַייָ אֱלָהָא דְיִשְרָאֵל׃ **ז**וַאֲמַר דָוִד לִשְׁלמה בְּרִי אֲנָא הֲוָה עִם לִבְבִי לְמִבְנֵי בֵּית מַקְדְשָׁא לִשְׁמָא דַייָ אֱלהָי׃ **ח**וַהֲוָה עֲלַי פִּתְגָם נְבוּאָה מִן קֳדָם יְיָ לְמֵימָר אַדְמָא לְסוּגְעָא אַשְׁדֵיתָא וּקְרָבִין רַבְרְבָן עֲבַדְתָּא לָא אֶפְשַׁר לָךְ לְמִבְנֵי בֵּית מַקְדְשָׁא לִשְׁמִי אֲרוּם אַדְמִין סַגִיעִין אַשְׁדֵיתָא עַל אַרְעָא קֳדָמַי׃ **ט**הָא בַּר אִתְיְלִיד לָךְ הוּא יְהֵא גַבְרָא (ס"א גְבַר) נְיָחָא וַאֲנִיחַ לֵיהּ מִכָל בַּעֲלֵי דְבָבוֹי מִן חֲזוֹר חֲזוֹר אֲרוּם שְׁלמה יְהֵי שְׁמֵיהּ וּשְׁלָמָא וְשַׁדוּכָא אֶתֵּן עַל יִשְרָאֵל בְּיוֹמוֹהִי׃ **י**הוּא יִבְנֵי בֵּית מַקְדְשָׁא לִשְׁמִי וְהוּא יְהֵי חָבִיב קֳדָמַי כִּבְרָא וַאֲנָא אֲרַחֵים לֵיהּ הֵי כְאַבָּא וְאַתְקֵן כּוּרְסֵי מַלְכוּתֵיהּ עַל יִשְרָאֵל עַד עָלְמָא׃ **יא**וְכַדוּן בְּרִי יְהֵי מֵימְרָא דַייָ בְּסַעְדָךְ וְתַצְלַח וְתִבְנֵי בֵּית מַקְדְשָׁא דַייָ אֱלָהָךְ הֵיכְמָה דִי מַלֵל עֲלָךְ׃ **יב**בְּרַך יִתֵּן לָךְ יְיָ סֻכְלְתָנָא וּבְיוֹנְתָּא וִימַנִינָךְ לְמַלְכָּא עַל יִשְרָאֵל וּלְמִנְטַר יַת אוֹרַיְתָא דַייָ אֱלָהָךְ׃ **יג**הָא בְּכֵין תַּצְלַח אִין תִּינְטַר (ס"א תִּטַר) לְמֶעְבַּד יַת קְיָמָא דַייָ וְיַת דִינַיָא דִי פַקֵיד יְיָ יַת משֶׁה עַל יִשְרָאֵל תְּקַף וֶאֱלֵם לָא תִדְחַל וְלָא תִתְּבָר׃ **יד**וְהָא בְּסִגוּפִי וּבְצוֹמִי אַתְקֵנִית לְבֵית מַקְדְשָׁא דַייָ דַהֲבָא קִנְטְרִין מְאָה אַלְפִין וְכַסְפָּא אֲלַף אַלְפִין קִנְטְרִין וְלִנְחָשָׁא וּלְפַרְזָלָא לֵית מַתְקַל אֲרוּם לְסִגְעָא הֲוָה וְקֵיסִין וְאַבְנִין אַתְקְנִית וְעִלָוֵיהוֹן תּוֹסִיף׃ **טו**וְעִמָךְ לְסוּגֵי עָבְדֵי עֲבִידְתָּא פְסוֹלַיָא וְנַגָרֵי אַבְנָא וְקִיסָא וְכָל חַכִּימָא בְּכָל עֲבִידְתָּא׃ **טז**לְדַהֲבָא לְכַסְפָּא לִנְחָשָׁא וּלְפַרְזָלָא לֵית סְכוֹם וּמִנְיָן קוּם וַעֲבֵיד וִיהֵא מֵימְרָא דַייָ בְּסַעְדָךְ׃ **יז**וּפַקֵיד דָוִד לְכָל סַרְכֵי יִשְרָאֵל לְסַיָעָא לִשְׁלמה בְּרֵיהּ׃ **יח**הֲלָא מֵימְרָא דַייָ אֱלָהָכוֹן בְּסַעְדְכוֹן וְיַנִיחַ לְכוֹן מִן חֲזוֹר חֲזוֹר אֲרוּם מְסַר בִּידִי יַת כָּל יָתְבֵי אַרְעָא וְאִתְכְּבִישַׁת אַרְעָא קֳדָם יְיָ וּקְדָם עַמֵיהּ׃ **יט**כַּדוּן הָבוּ לִבְּכוֹן וְנַפְשְׁכוֹן לְמִתְבַּע מִן קֳדָם יְיָ אֱלָהָכוֹן וְקוּמוּ וּבְנוּ יַת בֵּית מַקְדְשָׁא דַייָ אֱלָהָכוֹן לְאָעָלָא יַת אֲרוֹן קְיָמָא דַייָ וּמָאנֵי קוּדְשָׁא דַייָ לְבֵיתָא דְמִתְבְּנֵי לִשְׁמָא דַיָי׃

**1 Chronicles 23**

**א**וְדָוִד סִיב וּשְבַע יוֹמִין וְאַמְלִיךְ יַת שְׁלמה בְרֵיהּ עַל יִשְרָאֵל׃ **ב**וּכְנַשׁ יַת כָּל רַבְרְבֵי יִשְרָאֵל וְכַהֲנָא וְלֵיוָאֵי׃ **ג**וּמְנוֹ (ס"א וְאִתְמְנִיאוּ) לֵיוָאֵי מִבַר תְּלָתִין שְׁנִין וּלְעֵילָא וַהֲוָה מִנְיַנְהוֹן לְגֻלְגְלַתְהוֹן לְגוּבְרַיָא תַּמְנֵי וּתְלָתִין אַלְפִין׃ **ד**מִן אִלֵין מְמַנָן רַבָּנִין עַל עֲבֵידַת בֵּית מַקְדְשָׁא דַייָ אַרְבְּעָה וְעֶשְרִין אַלְפִין וְסַרְכַיָא וְדַיָנַיָא אֶשְׁתָּה אַלְפִין׃ **ה**וְאַרְבְּעָה אַלְפִין תַּרְעַיָא וְאַרְבְּעָה אַלְפִין מְשַׁבְּחַיָא קֳדָם יְיָ בְּזֵינֵי זְמַר דִי עֲבָדִית לְשַׁבָּחָא (ס"א קֳדָם יְיָ לְשַׁבָּחָא)׃ **ו**וּפַלְגִנוּן דָוִד פַּלְגוּתָא לִבְנֵי לֵוִי לְגֵרְשׁוֹן קְהָת וּמְרָרִי׃ **ז**לְגֵרְשׁוֹן לַעֲדָן וְשִׁמְעִי׃ **ח**בְּנֵי לַעְדָן דְמִתְמַנָא לְרֵישָׁא יְחִיאֵל זֵיתָם וְיוֹאֵל תְּלָתָא׃ **ט**בְּנֵי שִׁמְעִי שְׁלוֹמִית וַחֲזִיאֵל וְהָרָן תְּלָתָא אִלֵין רֵישֵׁי אֲבָהָתָא לְבֵית לַעְדָן׃ **י**וּבְנֵי שִׁמְעִי יַחַת זִינָא וִיעוּשׁ וּבְרִיעָה אִלֵין בְּנֵי שִׁמְעִי אַרְבְּעָה׃ **יא**וַהֲוָה יַחַת מְמַנָא לְרֵישָׁא וְזִיזָא תִנְיָנָא וִיעוּשׁ וּבְרִיעָה לָא אַסְגִיעוּ בְּנִין וַהֲווֹ לְבֵית אַבָּא מְמַנָן לְמַטַרְתָּא חֲדָא׃ **יב**בְּנֵי קְהָת עַמְרָם וְיִצְהָר חֶבְרוֹן וְעֻזִיאֵל אַרְבְּעָה׃ **יג**בְּנֵי עַמְרָם אַהֲרן וּמשֶׁה וְאִתְפָּרֵשׁ אַהֲרן לְקַדָשׁוּתֵיהּ קוֹדֶשׁ קוּדְשִׁין הוּא וּבְנוֹהִי עַד עָלְמָא לְאַסָקָא קְטוֹרֶת בּוּסְמִין קֳדָם יְיָ לְשַׁמָשׁוּתֵיהּ וּלְבָרָכָא בִשְׁמֵיהּ עַד עַלְמָא׃ **יד**וּמשֶׁה נְבִיָא דַייָ וּבְנוֹהִי אִתְקְרוּן עַל שִׁבְטָא דְלֵוִי׃ **טו**בְּנֵי משֶׁה גֵרְשׁוֹם וֶאֱלִיעֶזֶר׃ **טז**בְּנֵי גֵרְשׁוֹם שְׁבוּאֵל מְמַנָא לְרֵישָׁא הוּא יְהוֹנָתָן דְאִתְמַנָא נְבִיָא שִׁקְרָא וּבְסִיבוּתֵיהּ עֲבַד תְּתוּבָא וּמַנֵי יָתֵיהּ דָוִד לְרֵישָׁא עַל אוֹצָרַיָא׃ **יז**וַהֲווֹ בְּנֵי אֱלִיעֶזֶר רְחַבְיָה מְמַנָא לְרֵישָׁא וְלָא הֲווֹ לֶאֱלִיעֶזֶר בְּנִין חוֹרָנִין וּבְגִין זַכְוָתֵיהּ דְמשֶׁה רְבוֹ בְּנֵי רְחַבְיָה וְסַגִיעוּ לְעֵיל מִן שִׁיתִּין רִיבְבָן׃ **יח**בְּנֵי יִצְהָר שְׁלוֹמִית מְמַנָא לְרֵישָׁא׃ **יט**בְּנֵי חֶבְרוֹן יְרִיָהוּ מְמַנָא לְרֵישָׁא אֲמַרְיָה תִּנְיָנָא יַחֲזִיאֵל תְּלִיתָאָה וִיקַמְעָם רְבִיעָאָה׃ **כ**בְּנֵי עֻזִיאֵל מִיכָה מְמַנָא לְרֵישָׁא וְיִשִׁיָה תִנְיָנָא׃ **כא**בְּנֵי מְרָרִי מַחְלִי וּמוּשִׁי בְּנֵי מַחְלִי אֶלְעָזָר וְקִישׁ׃ **כב**וּמִית אֶלְעָזָר וְלָא הֲווֹ לֵיהּ בְּנִין אֱלָהֵן בְּנָן וּנְסִיבִנוּן בְּנֵי קִישׁ אֲחָא דַאֲבוּהוֹן׃ **כג**בְּנֵי מוּשִׁי מַחְלִי וְעֵדֶר וִירֵמוֹת תְּלָתָא׃ **כד**אִלֵין בְּנֵי לֵוִי לְבֵית אֲבָהַתְהוֹן רֵישֵׁי אֲבָהָן לְמִנְיַנְהוֹן בְּמִנְיָן שְׁמָהָן לְגוּלְגְלַתְהוֹן עָבְדֵי עֲבִידְתָּא לְפָלְחָן בֵּית מַקְדְשָׁא דַייָ מִבַּר עֶשְרִין שְׁנִין וּלְעֵלָא׃ **כה**אֲרוּם אֲמַר דָוִד אַנְיַח מֵימְרָא דַייָ אֱלָהָא דְיִשְרָאֵל לְעַמֵיהּ וְאַשְׁרֵי שְׁכִנְתֵּיהּ בִּירוּשְׁלֵם עַד לְעָלְמָא׃ **כו**וּלְחוֹד אַף לְלֵיוָאֵי לָא כְשַׁר לְמֵיטַל יַת מַשְׁכְּנָא דַייָ וְיַת כָּל מָנוֹהִי לְפוּלְחָנֵיהּ׃ **כז**אֲרוּם בְּפִתְגָמֵי דָוִד דְאִתְנַבֵּי וַאֲמַר בְּחוֹרַנְיָתָא הִנוּן מִנְיַן בְּנֵי לֵוִי מִבַּר עֶשְרִין שְׁנִין וּלְעֵלָא׃ **כח**אֲרוּם אֲתַר מַשְׁרוֹיֵהוֹן בִּסְטַר בְּנֵי אַהֲרן לְפוּלְחַן בֵּית מַקְדְשָׁא דַייָ עַל דַרְתַּיָא וְעַל לִשְׁכַיָא וְעַל דַכְוָתָא לְכָל קוּדְשָׁא וְעִבִידַת פּוּלְחַן בֵּית מַקְדְשָׁא דַיָי׃ **כט**וְלִלְחֵם סִדוּרָא וּלְסוּלְתָּא וּלְמִנְחָתָא וּלְאַסְפּוֹגִין פַּטִירִין וּלְמַסִרְיָתָא וְלִרְבִיבָא וּלְכָל מְכִילְתָּא וּמְשַׁחְתָּא׃ **ל**וּלְמֵקָם בִּצְפַר בִּצְפַר לְאוֹדוֹיֵי וּלְשַׁבָּחוֹי קֳדָם יְיָ וְכִדְנַן לְרַמְשָׁא׃ **לא**וּלְכָל עִדָן דְמִתַּסְקָן עֲלָוָן קֳדָם יְיָ לְיוֹמֵי שַׁבַּיָא וּלְרֵישֵׁי יַרְחַיָא וּלְמוֹעֲדַיָא בְּמִנְיָנַיָא כַּד חָמֵי לְהוֹן תְּדִירָא קֳדָם יְי׃ **לב**וְיִטְרוּן יַת מַטְרַת מַשְׁכַּן זִמְנָא וְיַת מַטְרַת קוּדְשָׁא וּמַטְרַת בְּנֵי אַהֲרן אֲחוּהוֹן לַעֲבִידַת בֵּית מַקְדְשָׁא דַיָי׃

**1 Chronicles 24**

**א**וְלִבְנֵי אַהֲרן פַּלְגוּתְהוֹן בְּנֵי אַהֲרן נָדָב וַאֲבִיהוּא אֶלְעָזָר וְאִיתָמָר׃ **ב**וּמִית נָדָב וַאֲבִיהוּא עַל אַפֵּי אֲבוּהוֹן וּבְנִין דִכְרִין לָא הֲווֹ לְהוֹן וְשַׁמִישׁוּ אֶלְעָזָר וְאִיתָמָר׃ **ג**וּפַלֵיגִנוּן דָוִד וְצָדוֹק מִן בְּנֵי אֶלְעָזָר וַאֲחִימֶלֶךְ מִן בְּנֵי אִיתָמָר לְמִנְיַנְהוֹן בְּפוּלְחַנְהוֹן׃ **ד**וְאִשְׁתַּכָּחוּ בְּנֵי אֶלְעָזָר סַגִיעִין לְרֵישֵׁי גִבָּרַיָא (ס"א גֻבְרַיָא) מִן בְּנֵי אִיתָמָר וּפַלְגִנוּן לִבְנֵי אֶלְעָזָר רֵישִׁין לְבֵית אֲבָהָן אֶשְׁתָּה עַשְרֵה וְלִבְנֵי אִיתָמָר תְּמַנְיָא (ס"א לְבֵית אֲבָהַתְהוֹן תְּמַנְיָן)׃ **ה**וּפַלְגִנוּן בְּעַדְבִין אִלֵין עִם אִלֵין אֲרוּם הֲווֹ רַבָּנִין קַדִשִׁין וְרַבָּנִין מְשַׁמְשִׁין קֳדָם יְיָ מִבְּנֵי אֶלְעָזָר וּמִבְּנֵי אִיתָמָר׃ **ו**וְכַתְבִנוּן משֶׁה סַפְרָא רַבָּא דְמִתְקְרֵי שְׁמַעְיָה בַּר נְתַנְאֵל מִן שִׁבְטָא לֵוִי וַהֲוָה מִתְקְרֵי כְתָבָא קֳדָם מַלְכָּא וְרַבְרְבַיָא וְצָדוֹק כַּהֲנָא וַאֲחִימֶלֶךְ בַּר אֶבְיָתָר וְרֵישֵׁי אֲבָהָתָא לְכַהֲנַיָא בֵּית אַבָּא חַד מִתְאַחַד אֶשְׁתֵּה עֶשְרֵי לְמַטְרַת אֶלְעָזָר וּדְמִתְאַחַד מִתְאַחַד תְּמַנְיָא לְמַטְרַת אִיתָמָר׃ **ז**וּנְפַק עַדְבָא קַדְמָאָה לִיהוֹיָרִיב לִידֵעְיָה תִנְיָנָא׃ **ח**לְחָרִים תְּלִיתָאָה לִשְעוֹרִים רְבִיעָאָה׃ **ט**לְמַלְכִּיָה חֲמִישָׁאָה לְמִיָמִין שְׁתִיתָאָה׃ **י**לְהַקוֹץ שְׁבִיעָאָה לַאֲבִיָה תְּמִינָאָה׃ **יא**לְיֵשׁוּעַ תְּשִׁיעָאָה לִשְׁכַנְיָהוּ עֲשִירָאָה׃ **יב**לְאֶלְיָשִׁיב חַד סְרָאָה לְיָקִים תְּרֵיסְרָאָה׃ **יג**לְחֻפָּה תְּלֵיסְרָאָה לְיֶשֶׁבְאָב אַרְבַּסְרָאָה׃ **יד**לְבִלְגָה חֲמֵיסְרָאָה לְאִמֵר שִׁיסְרָאָה׃ **טו**לְחֵזִיר שֶׁבְסְרָאָה לְהַפִּצֵץ תַּמְנֵסְרָאָה׃ **טז**לִפְתַחְיָה תְּשִׁיסְרָאָה לִיחֶזְקֵאל עֶשְרִין׃ **יז**לְיָכִין עֶשְרִין וְחַד לְגָמוּל עֶשְרִין וּתְּרֵין׃ **יח**לִדְלָיָהוּ עֶשְרִין וְאַרְבְּעָה׃ **יט**אִלֵין מִנְיָנֵיהוֹן לְפוּלְחַנְהוֹן לְמֵיעָל לְבֵית מַקְדְשָׁא דַייָ כַּד חָמֵי לְהוֹן בְּיַד אַהֲרן אֲבוּהוֹן הֵיכְמָה דִי פַקְדֵיהּ יְיָ אֱלָהָא דְיִשְרָאֵל׃ **כ**וְלִבְנֵי לֵוִי דְאִשְׁתִּיָרוּ לִבְנֵי עַמְרָם שׁוּבָאֵל לִבְנֵי שׁוּבָאֵל יֶחְדֵיָה׃ **כא**לִרְחַבְיָה לִבְנֵי רְחַבְיָה רֵישָׁא יִשִׁיָה׃ **כב**לְיִצְהָר שְׁלוֹמִית לִבְנֵי שְׁלוֹמִית יָחַת׃ **כג**וּבְנֵי יְרִיָהוּ אֲמַרְיָהוּ תִּנְיָנָא יַחֲזִיאֵל תְּלִיתָאָה יְקַמְעָם רְבִיעָאָה׃ **כד**בְּנֵי עֻזִיאֵל מִיכָה לִבְנֵי מִיכָה שָׁמִיר׃ **כה**אֲחוֹי דְמִיכָה יִשִׁיָה לִבְנֵי יִשִׁיָה זְכַרְיָהוּ׃ **כו**בְנֵי מְרָרִי מַחְלִי וּמוּשִׁי בְּנֵי יַעֲזִיָהוּ בְּנוֹ׃ **כז**בְּנֵי מְרָרִי לְיַעֲזִיָהוּ בְּנוֹ וְשׁוֹהַם וְזַכּוּר וְעִבְרִי׃ **כח**לְמַחְלִי אֶלְעָזָר וְלָא הֲווֹ לֵיהּ בְּנִין׃ **כט**לְקִישׁ בְּנֵי קִישׁ יְרַחְמְאֵל׃ **ל**וּבְנֵי מוּשִׁי מַחְלִי וְעֵדֶר וִירֵימוֹת אִלֵין בְּנֵי לֵיוָאֵי לְבֵית אֲבָהַתְהוֹן׃ **לא**וּרְמוֹ אוֹף הִנוּן עַדְבִין כָּל קֳבֵל אֲחוּהוֹן בְּנֵי אַהֲרן קֳדָם דָוִד מַלְכָּא וְצָדוֹק וַאֲחִימֶלֶךְ וְרֵישֵׁי אֲבָהָת לְכַהֲנַיָא וּלְוֵיוָאֵי אֲבָהָת רֵישָׁא קֳבֵל אֲחוּהִי זְעֵירָא׃

**1 Chronicles 25**

**א**וְאַפְרֵישׁ דָוִד וְרַבָּנֵי חֵילָא לְפוּלְחָנָא לִבְנֵי אָסָף וְהֵימָן וִידוּתוּן דְמִתְנַבְּאִין בְּכִנָרִין בְּנִבְלִין וּבְצֶלְצְלִין וַהֲוָה מִנְיַנְהוֹן גֻבְרֵי עָבְדֵי פוּלְחָנָא לְפוּלְחָנְהוֹן׃ **ב**לִבְנֵי אָסָף זַכּוּר וְיוֹסֵף וּנְתַנְיָה וַאֲשַׁרְאֵלָה בְּנֵי אָסָף עַל יְדוֹי דְאָסָף דְאִתְנַבֵּי בְּרוּחַ קוּדְשָׁא וּמִתְמַנָא לְרֵישָׁא עַל יְדָא דְמַלְכָּא׃ **ג**לִידוּתוּן בְּנֵי יְדוּתוּן גְדַלְיָהוּ וּצְרִי וִישַׁעְיָהוּ חֲשַׁבְיָא וּמַתִּתְיָהוּ אֶשְׁתָּה עַל יְדָא דַאֲבוּהוֹן יְדוּתוּן בְּכִנָרָא דְאִתְנַבֵּי עַל אוֹדָאוּתָא וְתוּשְׁבַּחְתָּא קֳדָם יְי׃ **ד**לְהֵימָן בְּנֵי הֵימָן בֻּקִיָהוּ מַתַּנְיָהוּ עֻזִיאֵל שְׁבוּאֵל וִירֵימוֹת חֲנַנְיָה חֲנָנִי אֱלִיאָתָה גִדַלְתִּי וְרמַמְתִּי עֶזֶר יֶשְׁבְּקָשָׁה מַלוֹתִי הוֹתִיר מַחֲזִיאת׃ **ה**כָּל אִלֵין בְּנֵי לְהֵימָן נְבִיָא דְמַלְכָּא בְּפִתְגָמֵי נְבוּאָה מִן קֳדָם יְיָ לְמִתְקַעבְּשׁוֹפָרָא וִיהַב יְיָ לְהֵימָן בְּנִין אַרְבֵּיסַר וּבְנָן תְּלָתָא׃ **ו**כָּל אִלֵין מְמַנָן עַל יְדָא דַאֲבוּהוֹן בְּשִׁירִין בְּבֵית מַקְדְשָׁא דַייָ בְּצֶלְצְלִין וּבְנִבְלִין וּבְכִנָרִין לַעֲבִידַת בֵּית מַקְדְשָׁא דַייָ עַל יְדוֹי דְמַלְכָּא וְאָסָף וִידוּתוּן וְהֵימָן׃ **ז**וַהֲוָה מִנְיְנֵיהוֹן עִם אֲחוּהוֹן מְאַלְפִין לְשַׁבָּחָא קֳדָם יְיָ כָּל סוּכְלְתָן מָאתָן וְתַמְנָן וּתְמַנְיָא׃ **ח**וּרְמוֹ עַדְבִין מַטַרְתָּא כָּל קֳבֵל מַטַרְתָּא כִּזְעֵירָא כֵּן רַבָּא סַפְרָא עִם תַּלְמִידָא׃ **ט**וּנְפַק עַדְבָא קַדְמָאָה לְאָסָף לְיוֹסֵף גְדַלְיָהוּ תִּנְיָנָא הוּא וַאֲחוֹהִי וּבְנוֹהִי תְּרֵיסָר׃ **י**תְּלִיתָאָה זַכּוּר בְּנוֹי וַאֲחוֹהִי תְּרֵיסָר׃ **יא**רְבִיעָאָה לְיֵצֶר בְּנוֹי וַאֲחוֹהִי תְּרֵיסָר׃ **יב**חֲמִישָׁאָה נְתַנְיָה בְנוֹי וַאֲחוֹהִי תְּרֵיסָר׃ **יג**שְׁתִיתָאָה בֻּקִיָהוּ בְנוֹי וַאֲחוֹהִי תְּרֵיסָר׃ **יד**שְׁבִיעָאָה יִשַרְאֵלָה בְּנוֹי וַאֲחוֹהִי תְּרֵיסָר׃ **טו**תְּמִינָאָה יְשַׁעְיָהוּ בְּנוֹי וַאֲחוֹהִי תְּרֵיסָר׃ **טז**תְּשִׁיעָאָה מַתַּנְיָהוּ בְּנוֹי וַאֲחוֹהִי תְּרֵיסָר׃ **יז**עֲשִירָאָה שִׁמְעִי בְּנוֹי וַאֲחוֹהִי תְּרֵיסָר׃ **יח**חַדְסְרָאָה עֲזַרְאֵל בְּנוֹי וַאֲחוֹהִי תְּרֵיסָר׃ **יט**תְּרֵיסְרָאָה לַחֲשַׁבְיָה בְּנוֹי וַאֲחוֹהִי תְּרֵיסָר׃ **כ**לִתְלַתְסַר שׁוּבָאֵל בְּנוֹי וַאֲחוֹהִי תְּרֵיסָר׃ **כא**לְאַרְבֵּסַר מַתִּתְיָהוּ בְּנוֹי וַאֲחוֹהִי תְּרֵיסָר׃ **כב**לַחֲמֵיסַר לִירֵימוֹת בְּנוֹי וַאֲחוֹהִי תְּרֵיסָר׃ **כג**לְשִׁתְּסַר לַחֲנַנְיָה בְּנוֹי וַאֲחוֹהִי תְּרֵיסָר׃ **כד**לְשֶׁבְסַר לְיָשְׁבְּקָשָׁה בְּנוֹי וַאֲחוֹהִי תְּרֵיסָר׃ **כה**לְתַמְנֵיסַר לַחֲנָנִי בְּנוֹי וַאֲחוֹהִי תְּרֵיסָר׃ **כו**לִתְשֵׁיסְרֵי לְמַלוֹתִי בְּנוֹי וַאֲחוֹהִי תְּרֵיסָר׃ **כז**לְעֶשְרִין לֶאֱלִיָתָה בְּנוֹי וַאֲחוֹהִי תְּרֵיסָר׃ **כח**לְעֶשְרִין וְחַד לְהוֹתִיר בְּנוֹי וַאֲחוֹהִי תְּרֵיסָר׃ **כט**לְעֶשְרִין וּתְרֵין לְגִדַלְתִּי בְּנוֹי וַאֲחוֹהִי תְּרֵיסָר׃ **ל**לְעֶשְרִין וּתְלָתָא לְמַחֲזִיאוֹת בְּנוֹי וַאֲחוֹהִי תְּרֵיסָר׃ **לא**לְעֶשְרִין וְאַרְבָּעָה לְרוֹמַמְתִּי עֶזֶר בְּנוֹי וַאֲחוֹהִי תְּרֵיסָר׃

**1 Chronicles 26**

**א**לְפַלְגוּתָא לְתַרְעַיָא לִבְנֵי קרַח מְשֶׁלֶמְיָהוּ בַּר קוֹרֵא מִן בְּנֵי אָסָף׃ **ב**וְלִמְשֶׁלֶמְיָהוּ בְּנִין זְכַרְיהוּ בּוּכְרָא יְדִיעֲאֵל תִּנְיָנָא זְבַדְיָהוּ תְּלִיתָאָה יַתְנִיאֵל רְבִיעָאָה׃ **ג**עֵילָם חֲמִישָׁאָה יְהוֹחָנָן שְׁתִיתָאָה אֶלְיְהוֹעֵינַי שְׁבִיעָאָה׃ **ד**וּלְעבֵד אֱדוֹם בְּנִין שְׁמַעְיָה בּוּכְרָא יְהוֹזָבָד תִּנְיָנָא יוֹאָח תְּלִיתָאָה וְשָכָר רְבִיעָאָה וּנְתַנְאֵל חֲמִישָׁאָה׃ **ה**עַמִיאֵל שְׁתִיתָאָה יִשָשכָר שְׁבִיעָאָה פְּעוּלְתַי תְּמִינָאָה אֲרוּם בְּרִיךְ יָתֵיהּ יְיָ עַל עֵיסַק אֲרוֹנָא דַייָ דַהֲוָה בְּבַיְתֵיהּ כַּד אַיְתֵיוֹהִי וְאַעֲנִיעוֹהִי בְּבֵיתֵיהּ וּפַלִיג לֵיהּ אִיקָרָא וַחֲמָא מִבְּנוֹי (ס"א מִבְּנוֹהִי) וּמִבְּנֵי בְנוֹי תַּמְנִין וּתְרֵין רַבָּנֵי לֵיוָאֵי׃ **ו**וְלִשְׁמַעְיָה בְרֵיהּ אִתְיְלִידוּ בְּנִין שַׁלִיטִין לְבֵית אֲבָהַתְהוֹן אֲרוּם רַבָּנִין גִבָּרֵי חֵילָא אִנוּן׃ **ז**בְּנֵי שְׁמַעְיָה עָתְנִי וּרְפָאֵל וְעוֹבֵד אֱדוֹם אֶלְזָבָד אֲחוֹי רַבָּנֵי חֵילָא אֱלִיהוּ וּסְמַכְיָהוּ׃ **ח**כָּל אִלֵין מִבְּנֵי עוֹבֵד אֱדוֹם אִנוּן וּבְנֵיהוֹן וַאֲחֵיהוֹן גִבָּרֵי חֵילָא בַּחֲיָלָא (ס"א בְּחֵילָא) לְפוּלְחָנָא שִׁתִּין וּתְרֵין לְעוֹבֵד אֱדוֹם׃ **ט**וְלִמְשֶׁלֶמְיָהוּ בְּנִין וַאֲחִין גִבָּרֵי חֵילָא תַּמְנֵיסָר׃ **י**וּלְחסָה מִן בְּנֵי מְרָרִי בְּנִין שִׁמְרִי רֵישָׁא אֲרוּם לָא הֲוָה בּוּכְרָא וּמַנְיֵהּ אֲבוֹי לְרֵישָׁא׃ **יא**חִלְקִיָהוּ תִּנְיָנָא טְבַלְיָהוּ תְּלִיתָאָה זְכַרְיָהוּ רְבִיעָאָה כָּל בְּנִין וְאַחִין דִי לְחוֹסָה תְּלֵיתְסָר׃ **יב**לְאִלֵין פַּלְגוּת תָּרָעַיָא לְרֵישֵׁי גֻבְרַיָא מַטַרְתָּא כָּל קֳבֵל אֲחוּהוֹן לְשַׁמָשָׁא בְּבֵית מַקְדְשָׁא דַיָי׃ **יג**וּרְמוֹ עַדְבִין כִּזְעֵירָא כְּרַבָּא לְבֵית אֲבָהַתְהוֹן לְתַרְעָא וְתַרְעָא׃ **יד**וּנְפַל עַדְבָא לְמַדִינְחָא לְשֶׁלֶמְיָהוּ וּזְכַרְיָהוּ בְּרֵיהּ יוֹעֵץ מְלִיךְ בְּסָכְלְתָנָא רְמוֹ עַדְבִין וּנְפַק עַדְבֵיהּ לְצִפּוּנָא׃ **טו**לְעוֹבֵד אֱדוֹם דָרוֹמָא וְלִבְנוֹי בֵּית שִׁקְפַיָא׃ **טז**לְשֻׁפִּים וּלְחוֹסָה לְמַעַרְבָא עִם תַּרְעָא דְמִתְרְמָא בְּכִיבְשָׁא דְסַלְקָא כָּל קֳבֵל בֵּית מַקְדְשָׁא מַטְרָא כָּל קֳבֵל מַטְרָא׃ **יז**לְמַדִינְחָא לֵיוָאֵי (ס"א לְלֵיוָאֵי) אֶשְׁתָּה לְצִפּוּנָא לְיוֹמָא אַרְבְּעָה לְדָרוֹמָא לְיוֹמָא אַרְבְּעָה וּלְבֵית שִׁקְפַיָא תְּרֵין (ס"א תְּרֵיסָר) תְּרֵין׃ **יח**כְּלַפֵי בָרָא לְמַעַרְבָא אַרְבְּעָה לְכִיבְשָׁא תְּרֵין כְּלַפֵּי בָרָא׃ **יט**אִלֵין פַּלְגוּת תַּרְעַיָא לִבְנֵי קרַח וְלִבְנֵי מְרָרִי׃ **כ**וְלֵיוָאֵי אֲחִיָה עַל תִּסְבְּרֵי בֵית מַקְדְשָׁא דַייָ וּלְתִסְבְּרֵי קוּדְשַׁיָא׃ **כא**בְּנֵי לַעְדָן בְּנֵי גֵרְשׁוֹן לְלַעְדָן רֵישִׁי אֲבָהָתָא לְלַעְדָן מִבְּנֵי גֵרְשׁוֹן יְחִיאֵל׃ **כב**בְּנֵי יְחִיאֵל זֵיתָם וְיוֹאֵל אֲחוֹי עַל אוּרְיָרֵי בֵּית מַקְדְשָׁא דַיָי׃ **כג**לְעַמְרָם לְיִצְהָר לְחֶבְרוֹן לְעֻזִיאֵל׃ **כד**וּשְׁבוּאֵל הוּא יוֹנָתָן בַּר גֵרְשׁוֹם בַּר משֶׁה תָּב לְדַחַלְתָּא דַייָ וְכַד חֲמָא דָוִד דַהֲוָה מִתְבָּהֵיל עַל מְמוֹנָא מַנְיִהּ נְגוֹדָא עַל תִּסְבְּרַיָא׃ **כה**וַאֲחוֹי לֶאֱלִיעֶזֶר רְחַבְיָהוּ בְּרֵיהּ יְשַׁעְיָהוּ בְּרֵיהּ וְיוֹרָם בְּרֵיהּ וְזִכְרִי בְרֵיהּ וּשְׁלוֹמִית בְּרֵיהּ׃ **כו**הוּא שְׁלוֹמִית וַאֲחוֹי מְמַנָן עַל כָּל תִּסְבְּרֵי קוּדְשַׁיָא דְאַקְדִישׁ דָוִד מַלְכָּא וְרֵישֵׁי אֲבָהָתָא לְרַבָּנֵי אַלְפִין וּמַאֲוָתָא וְרַבָּנֵי חֵילָא׃ **כז**מִן קְרָבַיָא וּמִן עֲדָאָה אַקְדִישׁוּ לְתָקְפָא לְבֵית מַקְדְשָׁא דַיָי׃ **כח**וְכָל הֶקְדֵישָׁא דְאַקְדִישׁ שְׁמוּאֵל סָכוֹאָה וְשָׁאוּל בַּר קִישׁ וְאַבְנֵר בַּר נֵר וְיוֹאָב בַּר צְרוּיָה כָּל הֶקְדֵישָׁא הֲוָה עַל יְדָא דִשְׁלוֹמִית וַאֲחוֹי׃ **כט**לְזַרְעֲיַת יִצְהָר בַּרָיָתָא עַל יִשְרָאֵל לְסָרְכַיָא וּלְדַיָנַיָא׃ **ל**לְחֶבְרוֹן חֲשַׁבְיָהוּ וַאֲחוֹי גִבָּרֵי חֵילָא אַלְפָא וּשְׁבַע מְאָה עַל אַסְעָרוּת יִשְרָאֵל מֵעִיבְרָא לְיַרְדְנָא מַעֲרָבָא לְכָל עֲבִידְתָּא דַייָ וְלַעֲבִידַת מַלְכָּא׃ **לא**לְזַרְעֲיַת חֶבְרוֹן יְרִיָה מִתְמַנָא לְרֵישָׁא לְזַרְעֲיַת חֶבְרוֹן לִגְנֵסוֹי לַאֲבָהָתָא בִּשְׁנַת אַרְבְּעִין לְמַלְכוּת דָוִד אִתְבָּעוּ וְאִשְׁתְּכַח בְּהוֹן גִבָּרֵי חֵילָא בְּיַעְזֵר גִלְעָד׃ **לב**וַאֲחוֹי גִבָּרֵי חֵילָא תְּרֵין אַלְפִין וּשְׁבַע מְאָה רֵישֵׁי אֲבָהָתָא וּמַנִינוּן דָוִד (ס"א דָוִד מַלְכָּא) עַל שֵׁבֶט רְאוּבֵן וְשֵׁבֶט גָד וּפַלְגוּת שִׁבְטָא דִמְנַשֶׁה לְכָל פִּתְגָמָא דַייָ וּפִתְגַם דְמַלְכָּא׃

**1 Chronicles 27**

**א**וּבְנֵי יִשְרָאֵל לְמִנְיַנְהוֹן רֵישֵׁי אֲבָהָן וְרַבָּנֵי אַלְפִין וּמַאֲוָתָא וְסַרְכֵיהוֹן דִמְשַׁמְשִׁין יַת מַלְכָּא לְכָל עֵיסַק פַלְגְוָתָא דְעַיְלָא וּדְנַפְקָא יֶרַח בְּיֶרַח לְכֻלְהוֹן יַרְחֵי שַׁתָּא פַלְגוּתָא חֲדָא עֶשְרִין וְאַרְבְּעָה אַלְפִין׃ **ב**עַל פַּלְגוּתָא קַדְמֵיתָא לְיַרְחָא דְנִיסָן יָשָׁבְעָם בַּר זַבְדִיאֵל וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **ג**מִן בְּנֵי פֶרֶץ מְמַנָא לְרֵישָׁא לְכָל רַבָּנֵי חֵילְוָתָא לְיַרְחָא קַדְמָאָה׃ **ד**וְעַל פַּלְגוּתָא דְיַרְחָא תִנְיָנָא דְאִיָיר דוֹדַי מִזַרְעֲיַת אֲחוֹחַ וּפְלוּגְתֵּיהּ מִקְלוֹת נְגוֹדָא וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **ה**רַב חֵילָא תְּלִיתָאָה לְיַרְחָא דְסִיוָן בְּנָיָהוּ בַּר יְהוֹיָדָע כַּהֲנָא מְמַנָא לְרֵישָׁא וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **ו**הוּא בְנָיָהוּ גִבָּרָא כָּל קֳבֵל תְּלָתִין וּלְעֵיל מִתְּלָתִין וּפְלוּגְתֵּיהּ עַמִיזָבָד בְּרֵיהּ׃ **ז**רְבִיעָאָה לְיַרְחָא דְתַּמוּז עֲשָהאֵל אֲחוֹי דְיוֹאָב וּזְבַדְיָה בְּרֵיהּ אִתְמַנָא בַתְרוֹי וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **ח**חַמְשָׁאָה לְיַרְחָא דְאָב רַבָּא שַׁמְהוּת דְמִן זַרְעֲיַת יִזְרַח וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **ט**אֶשְׁתָּאָה לְיַרְחָא דֶאֱלוּל עִירָא בַּר עִקֵשׁ דְמִן תְּקוֹעַ וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **י**שְׁבִיעָאָה לְיַרְחָא דְתִשְׁרִי חֵלֶץ דְמִן זַרְעֲיַת פְּלָן מִן בְּנֵי אֶפְרַיִם וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **יא**תְּמִינָאָה לְיַרְחָא דְמַרְחֶשְׁוָן סִבְּכַי דְמִן זַרְעֲיַת חוּשִׁי לְבֵית זָרַח וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **יב**תְּשִׁיעָאָה לְיַרְחָא דְכִסְלֵיו אֲבִיעֶזֶר דְמִן עֲנָתוֹת לְשֵׁבֶט בִּנְיָמִן וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **יג**עֲשִירָאָה לְיַרְחָא דְטֵבֶת מַהֲרַי דְמִן נְטוֹפָה לְזַרְעֲיַת זָרַח וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **יד**חַדְסֵירָאָה לְחַדְסַר יַרְחָא דִשְׁבָט בְּנָיָה דְמִן פִּרְעָתוֹן מִן בְּנֵי אֶפְרָיִם וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **טו**תְּרֵיסְרָאָה לִתְרֵיסַר יַרְחָא דַאֲדָר חֶלְדַי דְמִן נְטוֹפָה לְזַרְעֲיַת עָתְנִיאֵל וְעַל פְּלוּגְתֵּיהּ עֶשְרִין וְאַרְבְּעָה אַלְפִין׃ **טז**וְעַל שִׁבְטַיָא דְיִשְרָאֵל לְשֵׁבַט דִרְאוּבֵן נָגוֹדָא אֱלִיעֶזֶר בַּר זִכְרִי לְשֵׁבַט שִׁמְעוֹן שְׁפַטְיָהוּ בַּר מַעֲכָה׃ **יז**לְשֵׁבַט לֵוִי חֲשַׁבְיָה בַּר קְמוּאֵל לְבֵית אַהֲרן צָדוֹק׃ **יח**לְשֵׁבַט יְהוּדָה אֱלִיהוּ מֵאֲחֵי דָוִד לְשֵׁבַט יִשָשכָר עָמְרִי בַּר מִיכָאֵל׃ **יט**לְשֵׁבַט זְבוּלֻן יִשְׁמַעְיָהוּ בַּר עוֹבַדְיָהוּ לְשֵׁבַט נַפְתָּלִי יְרִימוֹת בַּר עַזְרִיאֵל׃ **כ**לִבְנֵי אֶפְרַיִם הוֹשַׁע בַּר עֲזַזְיָהוּ לְפַלְגוּת שִׁבְטָא דִמְנַשֶׁה יוֹאֵל בַּר פְּדָיָהוּ׃ **כא**לְפַלְגוּת שִׁבְטָא דִמְנַשֶׁה דִבְגִלְעָד יִדוֹ בַּר זְכַרְיָהוּ לְשֵׁבַט בִּנְיָמִין יַעֲשִיאֵל בַּר אַבְנֵר׃ **כב**לְשֵׁבַט דָן עֲזַרְאֵל בַּר יְרוֹחָם אִלֵין רַבְרְבַיָא שִׁבְטַיָא דְיִשְרָאֵל׃ **כג**וְלָא קַבֵּל דָוִד חוּשְׁבַּנְהוֹן לְמִבַּר עֶשְרִין שְׁנִין וּלְרָע אֲרוּם אֲמַר יְיָ לְאַסְגָאָה יַת יִשְרָאֵל הֵי כְּכוֹכְבֵי שְׁמַיָא׃ **כד**יוֹאָב בַּר צְרוּיָה שָׁרֵי לְמִמְנֵי יַת יִשְרָאֵל וְלָא סְפַק לְמִמְנֵי עַד דִהֲוָה עַל דָא רוּגְזָא עַל יִשְרָאֵל וּמִיתוּ בְּמוֹתָנָא וְלָא סְלִיק מִמִנְיָנָא (ס"א מִנְיָנָא בְּמִנְיָן) הֵי בְמִנְיָן פִּתְגָמֵי יוֹמָנָא דִלְמַלְכָּא דָוִד׃ **כה**וְעַל תִּסְבְּרֵי מַלְכָּא עַזְמָוֶת בַּר עֲדִיאֵל וְעַל אוֹרְיָרַיָא דִבְחַקְלָא בְּקִרְיָתָא וּבְכוּפְרָנַיָא וּבְמִגְדָלַיָת יְהוֹנָתָן בַּר עֻזִיָהוּ׃ **כו**וְעַל עָבְדֵי עֱבִידְתָּא בְּחַקְלָא לְפוּלְחָנָא דְאַרְעָא עֶזְרִי בַּר כְּלוּב׃ **כז**וְעַל כְּרָמַיָא שִׁמְעִי דְמִן רָמָתָא וְעַל עֱֲבִידְתָּא דְבִכְרָמַיָא לְמַרְתְּפַיָא דְחַמְרָא זַבְדִי דְמִן שְׁפָם׃ **כח**וְעַל זֵיתַיָא וְשִׁקְמַיָא דִי בִשְׁפֶלְתָּא בַּעַל חָנָן דְמִן גָדֵר וְעַל מִשְׁחָא יוֹעָשׁ׃ **כט**וְעַל תּוֹרֵי דְרָעָן בְּמֵישְׁרָא שִׁרְטֵי דְמִן שָׁרוֹ וְעַל תּוֹרֵי דְבַעֲמָקַיָא שָׁפָט בַּר עַדְלָי׃ **ל**וְעַל גַמְלַיָא אוֹבִיל עַרְבָאָה וְעַל אַתְנַן יַחְדְיָהוּ דְמִן מֵרוֹן׃ **לא**וְעַל עָנָא יָזִיז הַגְרָאָה כָּל אִלֵין רַבָּנֵי קִנְיָנָא דִי לְמַלְכָּא דָוִד׃ **לב**וִיהוֹנָתָן אַחֲבוֹי דְדָוִד מְלִיךְ גְבַר סֳכְלְתָן וְסַפְרָא הוּא וִיחִיאֵל בַּר חַכְּמוֹנִי עִם בְּנֵי מַלְכָּא׃ **לג**וַאֲחִיתוֹפֶל מְלִיךְ לְמַלְכָּא וְחוּשַׁי אַרְכָאָה שׁוֹשְׁבִינָא (ס"א חַבְרָא) דְמַלְכָּא׃ **לד**וְכַד הֲווֹ צְרִיכִין לְמִפַּק בִּקְרָבָא מִתְמַלְכִין בַּאֲחִיתּוֹפֶל הֲווֹ שָׁאֲלִין בְּאוּרַיָא וְתֻמַיָא מִן יְהוֹיָדָע בַּר בְּנָיָהוּ רֵישׁ סַנְהֶדְרִין אֲמַרְכְּלָא דְכַהֲנַיָא וּמִן אֶבְיָתָר כַּהֲנָא רַבָּא וּמִן דְשָׁאֲלִין בְּאוּרַיָא וְתֻמַיָא נַפְקִין לִקְרָבָא מְזָרְזֵי חֵילָא קַשְׁתַּיָא וְקַלְעַיָא וְקַלְעַיָא וַעֲלֵיהוֹן רַב חֵילָא דִי לְמַלְכָּא יוֹאָב׃

**1 Chronicles 28**

**א**וּכְנָשׁ (ס"א וְאַכְנֵשׁ) דָוִד יַת כָּל רַבָּנֵי יִשְרָאֵל רַבָּנֵי שִׁבְטַיָא וְרַבָּנֵי פְּלוּגְוָתָא דִי מְשַׁמְשִׁין יַת מַלְכָּא וְרַבָּנֵי אַלְפִין וְרַבָּנֵי מַאֲוָתָא וְרַבָּנֵי כָל קִנְיָנָא וְגֵיתָא דִי לְמַלְכָּא וְלִבְנוֹהִי עִם רַבָּנַיָא וְגִבָּרַיָא וּלְכָל (ס"א לְכָל גִבָּר חֵילָא) גִבָּרָא בִּירוּשְׁלֵם׃ **ב**וְקָם דָוִד מַלְכָּא עַל רַגְלוֹי וַאֲמַר קַבִּילוּ מִנִי אַחַי וְעַמִי אַחַי כָּל בֵּית יִשְרָאֵל וְעַמִי גִיוֹרַיָא דִי בְקִרְוֵיהוֹן אֲנָא הֲוָה עִם לִבְבִי לְמִבְנֵי בֵית מָשְׁרֵי לַאֲרוֹן קְיָמָא דַייָ וְלִכְבַשׁ כֻּרְסֵי יְקָרָא דַייָ וְאַתְקֵנִית לְמִבְנֵי׃ **ג**וּמֵימְרָא דַייָ אֲמַר לִי לָא תִבְנֵה בֵּית מַקְדְשָׁא לִשְׁמִי אֲרוּם גְבַר עֲבֵד קְרָבַיָא אַתְּ וְאַדְמִין שְׁדֵיתָא׃ **ד**וְאִתְרְעֵי יְיָ אֱלָהָא דְיִשְרָאֵל בִּי מִכָּל בֵּית אַבָּא לְמֶהֱוֵי מַלְכָּא עַל יִשְרָאֵל לְעָלָם אֲרוּם בְּשֵׁבַט יְהוּדָה אִתְרְעֵי לְנָגוֹדָא וּבְבֵית יְהוּדָה בֵּיתֵיהּ דְאַבָּא וּבִבְנֵי אַבָּא בִּי אִתְרְעֵי לְמֶהֱוֵי מַלְכָּא עַל יִשְרָאֵל׃ **ה**וּמִן כֻּלְהוֹן בְּנֵי אֲרוּם בְּנִין סַגִיעִין יְהַב לִי יְיָ וְאִתְרְעֵי בִשְׁלמה בְרִי לְמִתַּב עַל כּוּרְסֵי מַלְכוּתָא דַייָ לְאִתְמְנָאָה עַל יִשְרָאֵל׃ **ו**וַאֲמַר לִי שְׁלמה בְּרָךְ הוּא יִבְנֵי בֵּית מַקְדְשִׁי וְדָרָתַי מְטוּל דְאִתְרְעֵיתִי בֵּיהּ לְמִרְחַם יָתֵיהּ לְמֶהֱוֵי קֳדָמַי חֲבִיב הֵי כִבְרָא וַאֲנָא אֶהֱוֵי לֵיהּ הֵי כְאַבָּא׃ **ז**וְאַתְקֵן יַת מַלְכוּתֵיהּ עַד לְעָלָם אִין יִתַּקַף לְמֶעְבַּד פִּקוּדַי וְדִינַי הֵי כְיוֹמָא הָדֵין׃ **ח**וְכַדוּן קֳדָם כָּל יִשְרָאֵל קְהָלָא דַייָ וְקָדָם מֵימְרָא דַייָ נְטָרוּ וּתְבָעוּ כָּל פִּקוּדַיָא דַייָ אֱלָהָכוֹן מִן בִּגְלַל דְתִרְתוּן יַת אַרְעָא טָבְתָּא וְתַחְסְנוּן לִבְנֵיכוֹן מִן בַּתְרֵיכוֹן עַד עָלְמָא׃ **ט**וְאַנְתְּ שְׁלמה בְרִי דַע יַת אֱלָהָא דַאֲבוּךְ וּפְלַח קֳדָמוֹי בְּלֵב שְׁלִים וּבְנַפְשָׁא רְעֵיתָא אֲרוּם כֻּלְהוֹן יִצְרַיָא דְלִבָּא תְּבַע יְיָ וְכֻלְהוֹן הַרְהוֹרֵי מַחֲשַׁבְתָּא מֵבִין אִין תִּתְבְּעִנֵיהּ יִשְׁתְּכַח לָךְ בְּעִדָן דְתִתְבַּע דַחַלְתֵּיהּ וְתִתְבְּעִנֵיהּ וְאִין תִּשְׁבְּקִנֵיהּ יְרַחֲקִנָךְ לְעָלְמָא׃ **י**חֲמֵי כְדֵין אֲרוּם מֵימְרָא דַייָ אִתְרְעֵי בָּךְ לְמִבְנֵי בֵיתָא לְמַקְדְשָׁא אִתּוֹקַף וַעֲבַד׃ **יא**וּמְסַר דָוִד לִשְׁלמה בְרֵיהּ יַת צוּרַת אוּלָמָא וְיַת בָּתּוֹהִי וְקוּרְטוֹרוֹהִי וּמַסְקוֹנוֹהִי וְקִטוֹנוֹהִי גַוָאִין וּבֵית כַּפּוֹרֵי׃ **יב**וְצוּרַת כָּל דִי הֲוָה צָרִיךְ בְּרוּחַ נְבוּאָה דְעִמֵיהּ לְדָרַת בֵּית מַקְדְשָׁא דַייָ וּלְכֻלְהוֹן לִשְׁכָּתָא חֲזוֹר חֲזוֹר לְתִסְבְּרֵי בֵּית מַקְדְשָׁא דַייָ וּלְתִסְבְּרֵי קוּדְשַׁיָא׃ **יג**וּלְפַלְגָוַת כַּהֲנַיָא וְלֵיוָאֵי וּלְכָל עֲבִידַת פּוּלְחָנָא לְבֵית מַקְדְשָׁא דַייָ וּלכָל מָאנֵי עֲבִידַת בֵּית מַקְדְשָׁא דַיָי׃ **יד**לְדַהֲבָא בְּמַתְקְלָא לְדַהֲבָא וּלְכָל מָאנֵי פּוּלְחָנָא וּפוּלְחָנָא לְכָל מָאנֵי דְכַסְפָּא בְּמַתְקְלָא לְכָל מָאנֵי פוּלְחָנָא וּפוּלְחָנָא׃ **טו**וּמַתְקְלָא לִמְנוֹרַת דַהֲבָא וּבוֹצִינֵיהוֹן דַהֲבָא בְּמַתְקְלָא מְנַרְתָּא וּמְנַרְתָּא וּבוֹצִינָהָא וְלִמְנוֹרַת כַּסְפָּא בְּמַתְקְלָא לִמְנַרְתָּא וּבוֹצִינָהָא הֵי כַעֲבִידַת מְנַרְתָּא וּמְנַרְתָּא׃ **טז**וְיַת דַהֲבָא מַתְקַל לְפָתוֹרַיָא דְסִדוּרַיָא לְפָתוֹרָא וּפָתוֹרָא וְכַסְפָּא לְפָתוֹרַיָא דְכַסְפָּא׃ **יז**וּמְשִׁלְיָתָא וּמִזְרְקַיָא וְקַסְוָתָא דִדְהַב דְכֵי וְלִכְפוֹרֵי דַהֲבָא בְּמַתְקְלָא לִכְפוֹרָא וּכְפוֹרָא וְלִכְפוֹרֵי כַסְפָּא בְּמַתְקְלָא לִכְפוֹרָא וּכְפוֹרָא׃ **יח**וּלְמַדְבַּח קְטרֶת בּוּסְמַיָא דְדַהֲבָא סְנֵינָא בְּמַתְקְלָא וּלְצוּרַת רְתִיכָא הֵי כְצוּרַת כַּפּוֹרְתָּא דְתַמָן צוּרַת כְּרוּבִין דִדְהַב דְפָרְשִׁין גַדְפֵיהוֹן וּמַטְלָן עַל אֲרוֹן קְיָמָא דַיָי׃ **יט**כּוֹלָא בִּכְתָבָא מִידָא דַייָ הֲוָה עֲלַי לְאִסְתַּכָּלָא בְּכָל עֲבִידַת צוּרָתָא׃ **כ**וַאֲמַר דָוִד לִשְׁלמה בְּרֵיהּ תְּקַף וֶעֱלַם וַעֲבֵיד לָא תִדְחַל וְלָא תִתְּבַּר אֲרוּם מֵימְרָא דַייָ אֱלהַי בְּסַעְדָךְ לָא יִשְׁבְּקִנָךְ וְלָא יְרַחֲקִנָךְ עַד זְמַן לְמִשְׁלַם כָּל עֲבִידַת פּוּלְחַן בֵּית מַקְדְשָׁא דַיָי׃ **כא**וְהָא פְּלוּגַת כַּהֲנַיָא וְלֵיוָאֵי לְכָל פּוּלְחַן בֵּית מַקְדְשָׁא דַייָ וְעִמָךְ בְּכָל עֲבִידְתָּא לְכָל דְאִתְרְעֵי בְּחָכְמְתָא לְכָל פּוּלְחָנָא וְרַבְרְבַיָא וְכָל עַמָא בְּסַעְדָךְ לְכֻלְהוֹן עִסָקָךְ׃

**1 Chronicles 29**

**א**וַאֲמַר דָוִד מַלְכָּא לְכָל קְהָלָא שְׁלמה בְרִי חַד וְאִתְרְעֵי בֵיהּ יְיָ טְלֵי רַכִּיךְ וּפֻלְחָנָא סַגִיעָא אֲרוּם לָא לְשׁוּם בַּר נְשָׁא פְּלָטִירָא אֲרוּם לְשׁוּם מֵימְרָא דַייָ אֱלהִים׃ **ב**וּבְכָל חֵילִי אַתְקֵנִית לְבֵית מַקְדְשָׁא אֱלָהֵי דַהֲבָא לְעוֹבָדָא דְדַהֲבָא וְכַסְפָּא לְעוֹבָדָא דְכַסְפָּא וּנְחָשָׁא לְעוֹבָדָא דִנְחָשָׁא וּפַרְזְלָא לְעוֹבָדָא דְפַרְזְלָא וְקֵיסִין לְעוֹבָדָא דְקֵיסַיָא אַבְנֵי בוּרְלָא וְאַשְׁלָמוּתָא אַזְמַרְגְזִין וְצִיוּרִין וְכָל מַרְגְלִיתָא יְקַרְתָּא וְאַבְנֵי מַרְמוֹרַיָא לְסוּגֵי׃ **ג**וְתוּב כַּד אִתְרְעֵיתִי בְּבֵית מַקְדְשָׁא אֱלָהֵי אִית לִי אוֹצְרֵי דַהֲבָא וְכַסְפָּא יְהָבִית לְבֵית מִקְדָשׁ אֱלָהַי עַל כָּל מָה דְאַתְקֵינִית לְבֵית קוּדְשָׁא׃ **ד**תְּלָתָא אַלְפִין קַנְטֵרִין דִדְהַב מִן דְהַב אוֹפִיר וְשַׁבְעָא אַלְפִין קַנְטֵרִין כַּסְפָּא סְנֵינָא לִמְשׁוּעַ כּוֹתְלֵי בֵיתַיָא׃ **ה**לְדַהֲבָא לְדַהֲבָא וְכַסְפָּא לְכַסְפָּא וּלְכָל עֲבִידְתָּא בְּיַד נִגָרַיָא וּמַאן דִי יִצְבֵּי לְקָרָבָא קוּרְבָּנֵיהּ יוֹמָא דֵין יְקָרֵיב קֳדָם יְי׃ **ו**וְאִתְרְעִיוּ רַבָּנֵי אֲבָהָתָא וְרֵישֵׁי שִׁבְטָא דְיִשְרָאֵל וְרַבָּנֵי אַלְפִין וּמַאֲוָתָא וּלְרַבָּנֵי עֲבִידַת מַלְכָּא׃ **ז**וִיהָבוּ לַעֲבִידַת בֵּית מַקְדְשָׁא דַייָ דַהֲבָא קִנְטַנְרִין חַמְשָׁא אַלְפִין וְזוּזִין (ס"א וּזְוָדִין) עַשְרָא אַלְפִין וְכַסְפָּא קִנְטֵנְרִין עַשְרָא אַלְפִין וּנְחָשָׁא רַבְבָתָא וּתְמַנְיָא אַלְפִין קִנְטֵנְרִין וּפַרְזְלָא מְאָה אַלְפִין קִנְטֵנְרִין׃ **ח**וּדְאִשְׁתְּכַּח גַבֵּיהּ מַרְגָלִיָתָא יְהָבוּ לְקוֹרְטוֹר בֵּית מַקְדְשָׁא דַייָ עַל יַד יְחִיאֵל מִזַרְעֲיַת גֵרְשׁוֹן׃ **ט**וּשְמָחוּ (ל"א וַחֲדוֹ) עַמָא מְטוּל דְאִתְנַדְבוּ אֲרוּם בְּלֵב שְׁלִים אִתְנַדְבוּ קֳדָם יְיָ וְאוֹף דָוִד מַלְכָּא חֲדֵה חֶדְוָה רַבְּתָא׃ **י**וּבָרִיךְ דָוִד יַת יְיָ לְמֵחֲמֵיהוֹן דְכָל קְהָלָא וַאֲמַר ָדוִד בְּרִיךְ אַנְתְּ יְיָ אֱלָהָא דְיִשְרָאֵל אֲבוּנָן מִן עַלְמָא הָדֵין וְעַד עָלְמָא דְאָתֵי׃ **יא**דִילָךְ יְיָ רְבוּתָא דִבְרֵתָא עָלְמָא בִּגְבוּרְתָּא רַבְתָּא וּגְבוּרְתָּא דְאַפֵּקְתָּא אֲבָהָתָנָא מִמִצְרַיִם בִּגְבוּרָן רַבְרְבָן וְאַעְבַּרְתִּנוּן יַת יַמָא וְאִתְגְלֵיתָא עַל טוּרָא דְסִינַי בְּשִׁבְהוֹרָא עִם כִּתֵּי מַלְאָכַיָא לְמִיתַּן אוֹרַיְתָא לְעַמָךְ וַעֲבַדְתָּא נִצְחָנִין בַּעֲמָלֵק וּבְסִיחוֹן וּבְעוֹג וּבְמַלְכֵי כְנַעֲנָאֵי וּבְזִיו יְקָרָךְ אֲקֵימְתָּא שִׁמְשָׁא בְּגִבְעוֹן וְסִהֲרָא בְּמֵשַׁר אַיָלוֹן עַד דְאִתְפְּרָעוּ עַמָא בֵּית יִשְרָאֵל מִן סַנְאֵיהוֹן אֲרוּם כֻּלְהוֹן עוֹבָדֵי יְדָךְ בִּשְׁמַיָא וּבְאַרְעָא וְאַתְּ שַׁלִיט עֲלֵיהוֹן וְסָבֵיל כָּל מָה דִי בִשְׁמַיָא וְכָל מָה דִי בְאַרְעָא דִילָךְ יְיָ מַלְכוּתָא בִּרְקִיעָא וּמִתְנַטֵל עַל כֻּלְהוֹן מַלְאָכַיָא דְבִשְׁמַיָא וְעַל כָּל דְמִתְמַנָן לְרֵישָׁא (ס"א לְרֵישִׁין) בְּאַרְעָא׃ **יב**וְעֻתְרָא דַעֲתִּירַיָא וִיקָרָא דְמַלְכַיָא וְשַׁלִיטַיָא מִן קֳדָמָךְ מִתְיְהֵב לְהוֹן וְאַנְתְּ שַׁלִיט בְּכוֹלָא וּבִידָךְ אִית יְכָלְתָּא לְרַבָּאָה וּלְתַקָפָא לְכלָא׃ **יג**וְכַדוּן אֱלָהָנָא מוֹדִין אֲנָן לָךְ וּמְשַׁבְּחִין לְשׁוּם תּוּשְׁבַּחְתָּךְ׃ **יד**וַאֲרוּם מָא אֲנָא וּמֶה עַמִי דְנִסְגֵי חֵילָא לְאִתְנַדָבָא כְּדָא אֲרוּם מִן קֳדָמָךְ מִתְיְהֵב כּוֹלָא וּמִן בִּרְכַּת יְדָךְ יְהַבְנָא לָךְ׃ **טו**אֲרוּם דַיָרִין אֲנָן גַבָּךְ וְתוֹתָבִין הֵי כְּכֻלְהוֹן אֲבָהָתָנָא הֵי כְּטוּלָא דְעוֹפָא דְפָרַח בַּאֲוִיר שְׁמַיָא הֵכְדֵין יוֹמָנָא עַל אַרְעָא וְלֵית סִיבּוּר לְבַר נְשָׁא דְיֵחֵי עַד עָלְמָא׃ **טז**יְיָ אֱלָהָנָא בְּכָל נִכְסִין סַגִיאִין הָאִלֵין דְאַתְקֵינָנָא לְמִבְנֵי לְשׁוּם יְקָרָךְ בֵּית מַקְדְשָׁא לְשַׁבָּחָא בֵּיהּ שׁוּם קוּדְשָׁךְ מִן יְדָךְ הִיא וְדִילָךְ כּוֹלָא׃ **יז**וִידָעִית אֱלָהֵי אֲרוּם בָּחִין לִבָּא אַתְּ וְעוֹבָדִין כָּשְׁרִין אַתְּ רָעֵי אֲנָא בְּקַשִׁיטוּת לִבְבִי אִתְנַדֵבִית כָּל אִלֵין וְכַדוּן עַמָךְ אֲנַחְנָא דְאִשְׁתַּכַּחוּ הָכָא חֲמִית מְטוּל בְּחֶדְוָה אֲתוֹ לְאִתְנַדְבָא לָךְ׃ **יח**יְיָ אֱלָהָא דְאַבְרָהָם יִצְחָק וְיִשְרָאֵל אַבְהָתָנָא נְטַר נִדְבָתָא דָא לִזְכוּתָא לְעָלָם לְקַשָׁטָא יֵצֶר הִרְהוּרֵי לִבְבָא דְעַמָךְ וְאַתְקֵין לִבְּהוֹן לְמִדְחַל לְוָתָךְ׃ **יט**וְלִשְׁלמה בְּרִי הַב לִבָּא שְׁלִים לְמִנְטַר פִקוּדָיִךְ סַהֲדָוָתָךְ וּקְיָמָךְ וּלְמֶעֱבָּד כּוֹלָא וּלְמִבְנֵי פַלָטֵירִין דְאַתְקֵנִית׃ **כ**וַאֲמַר דָוִד לְכָל קְהָלָא בָּרִיכוּ כַּדוּן יַת יְיָ אֱלָהָכוֹן וּבָרִיכוּ כָּל קְהָלָא קֳדָם יְיָ אֱלָהָא דַאֲבָהַתְהוֹן וּגְחִינוּ וּסְגִידוּ קֳדָם יְיָ וְקֳדָם מַלְכָּא׃ **כא**וְדַבָּחוּ קֳדָם יְיָ נִכְסַת קוּדְשִׁין וְאַסִיקוּ עֲלָוָן קֳדָם יְיָ לְבָתַר יוֹמָא הַהוּא תּוֹרִין אַלְפָא דִכְרִין אַלְפָא אִמְרִין אַלְפָא וְנִסְכֵּיהוֹן (אַלְפָא) וְנִכְסִין לְסַגִי לְכָל יִשְרָאֵל׃ **כב**וַאֲכָלוּ וּשְׁתִיאוּ קֳדָם יְיָ בְּיוֹמָא הַהוּא בְּחֶדְוָה רַבְּתָא וְאַמְלִיכוּ תִנְיָנוּת יַת שְׁלמה בַּר דָוִד וּמְשָׁחוּהִי קֳדָם יְיָ לְמַלְכָּא וּלְצָדוֹק לְכַהֲנָא רַבָּא׃ **כג**וִיתֵב שְׁלמה עַל כּוּרְסֵי מַלְכוּתָא עַל פּוּם מֵימְרָא דַייָ לְמַלְכָּא בַּאֲתַר דָוִד אֲבוּהִי וְאַצְלַח וְקַבִּילוּ מִנֵיהּ כָּל יִשְרָאֵל׃ **כד**וְכָל רַבְרְבַיָא וְגִבָּרַיָא וְאוֹף כָּל בְּנֵי מַלְכָּא דָוִד יְהָבוּ יְדָא תְּחוֹת שְׁלמה מַלְכָּא לְסַיָעָא יָתֵיהּ וּלְתַקָפוּתֵיהּ בְּכָל מַלְכוּתֵיהּ׃ **כה**וְרַבֵּי יְיָ יַת שְׁלמה לְעֵילָא קֳדָם כָּל יִשְרָאֵל וִיהַב עֲלוֹי זִיו מַלְכוּתָא וְשִׁבְהוֹרָא רַבָּא דְלָא הֲוָה דִכְמֵיהּ עַל כָּל מַלְכָּא קוֹמוֹי עַל יִשְרָאֵל׃ **כו**וְדָוִד בַּר יִשַׁי מְלַךְ עַל כֻּלְהוֹן בֵּית יִשְרָאֵל׃ **כז**וְיוֹמַיָא דִי מְלִיךְ דָוִד עַל יִשְרָאֵל אַרְבְּעִין שְׁנִין בְּחֶבְרוֹן מְלַךְ שְׁבַע שְׁנִין וּבִירוּשְׁלֵם מְלַךְ תְּלָתִין וּתְלַת שְׁנִין׃ **כח**וּמִית דָוִד בְּשֵיבוּ טַבְתָא סְבַע יוֹמִין בְּעֻתְרָא דִיקָרָא וְאַמְלִיךְ שְׁלמה בְרֵיהּ בְּאַתְרוֹהִי (ס"א תְּחוֹתהִי)׃ **כט**וּפִתְגָמֵי דָוִד מַלְכָּא קַדְמָאֵי וּבַתְרָאֵי הָא אִנוּן כְּתִיבִין עַל פִּתְגָמֵי שְׁמוּאֵל חָזוֹנָא וְעַל פִּתְגָמֵי נָתָן נְבִיָא וְעַל פִּתְגָמֵי גָד סָכוֹאָה׃ **ל**עִם כָּל מַלְכוּתֵיהּ וּגְבוּרְתֵּיהּ וְעִבִידְתֵּיהּ וְעִדָנַיָא דַעֲבָרוּ עֲלוֹהִי וְעַל יִשְרָאֵל וְעַל כֻּלְהוֹן מַלְכְּוָת אַרְעֲתָא׃

**2 Chronicles 1**

**א**וְאַתְקֵף שְׁלמה בַּר דָוִד עַל מַלְכוּתֵיהּ וּמֵימְרָא דַייָ הֲוָה בְסַעֲדֵיהּ וְרַבְּיֵהּ לְעֵלָא׃ **ב**וַאֲמַר שְׁלמה לְכָל יִשְרָאֵל לְרַבָּנֵי אַלְפִין וּמַאֲוָתָא וּלְדַיָנַיָא וּלְכָל רַבָּא לְכָל יִשְרָאֵל רֵישֵׁי אֲבָהָתָא׃ **ג**וַאֲזָלוּ שְׁלמה וְכָל קְהָלָא עִמֵיהּ לְרַמְתָא דְגִבְעוֹן אֲרוּם תַּמָן הֲוָה מַשְׁכַּן זִמְנָא דַייָ דִעַבַד משֶׁה עַבְדָא דַייָ בְּמַדְבְּרָא׃ **ד**בְּרַם אֲרוֹנָא דַייָ אַסֵיק דָוִד מִקִרְיַת יְעָרִים כַּד (ס"א בִּדְאַתְקִין) אַתְקִין לֵיהּ דָוִד אֲרוּם פְּרֵשׁ לֵיהּ מַשְׁכְּנָא בִירוּשָׁלָםִ׃ **ה**וּמַדְבְּחָא דִנְחָשָׁא דַעֲבַד בְּצַלְאֵל בַּר אוּרִי בַּר חוּר שַׁוִּי קֳדָם מַשְׁכְּנָא דַייָ וְתָבְעֵיהּ שְׁלמה וּקְהָלָא׃ **ו**וְאַסֵיק שְׁלמה תַּמָן עַל מַדְבְּחָא דִנְחָשָׁא קֳדָם יְיָ דִי בְמַשְׁכַּן זִמְנָא וְאַסֵיק עִלָוֵיהּ עֲלָוָן אַלְפָא׃ **ז**בְּלֵילְיָא הַהוּא אִתְגְלֵי יְיָ לִשְׁלמה וַאֲמַר לֵיהּ תַּבְעֵי (ס"א תְּבַע) מָה אֶתֶּן לָךְ׃ **ח**וַאֲמַר שְׁלמה קֳדָם יְיָ אַתְּ עֲבַדְתָּא עִם דָוִד אַבָּא טַבְתָא רַבְּתָא וְאַמְלַכְתָּא יָתִי בְּאַתְרוֹהִי׃ **ט**כַּדוּן יְיָ אֱלהִים יְהִי מְהֵימָן פִּתְגָמָךְ דִמַלֵלְתָּא עִם דָוִד אַבָּא אֲרוּם אַנְתְּ אַמְלַכְתַּנִי עַל יִשְרָאֵל עַם סַגִי הֵי כְּעַפְרָא דְאַרְעָא׃ **י**כַּדוּן חָכְמְתָא וּמַנְדְעָא הַב לִי וְאֶפּוֹק קֳדָם עַמָא הָדֵין וְאֵעוֹל אֲרוּם מָן יַסְפִּיק לְמֵידָן יַת עַמָא רַבָּא הָדֵין׃ **יא**וַאֲמַר יְיָ לִשְׁלמה חֲלַף דַהֲוַת דָא מַחֲשַׁבְתָּא עִם לְבָבָךְ וְלָא תְבַעְתָּא עוּתַר נִכְסִין וִיקָרָא וְיַת נַפְשָׁאַת סַנְאָךְ וְאוֹף יוֹמִין סַגִיעִין לָא שְׁיֵלְתָּא וּשְׁיֵלְתָּא לָךְ חָכְמְתָא וּמַנְדְעָא דִי תַסְפִּיק לְמִדַן יַת עַמִי דְאַמְלֵכְתָּךְ עֲלוֹהִי׃ **יב**חָכְמְתָא וּמַנְדְעָא יְהִיבִין לָךְ וְעֻתְרָא וְנִכְסִין וִיקַר אֶתֵּן לָךְ דְלָא הֲוָה הֵיכְנָא לְמַלְכַיָא דִי קֳדָמָךְ וּמִן בַּתְרָךְ לָא יְהֵי כֵן׃ **יג**וַאֲתָא שְׁלמה לְרַמָתָא דִבְגִבְעוֹן וּמִתַּמָן לִירוּשְׁלֵם לִקֳדָם מַשְׁכַּן זִמְנָא וּמְלַךְ עַל יִשְרָאֵל׃ **יד**וּכְנַשׁ שְׁלמה אַרְתַּכִין וּפָרָשִׁין וַהֲווֹ לֵיהּ אַלְפָא וְאַרְבַּע מְאָה אַרְתַּכִּין וּתְרֵיסַר אַלְפִין פָּרָשִׁין וְאַשְׁרֵינוּן בְּקִרְוֵי רְתִיכַיָא בַּר מִן מָה דַהֲווֹ עִם מַלְכָּא בִּירוּשְׁלֵם׃ **טו**וִיהַב מַלְכָּא שְׁלמה יַת כַּסְפָּא וְיַת דַהֲבָא מְזֻלְזָלִין בִּירוּשָׁלֵם הֵי כְאַבְנַיָא וְיַת אַרְזַיָא יְהַב הֵי כְשִׁקְמַיָא דִי בִשְׁפֵלָתָא לְסוֹגֵי׃ **טז**וּמַפְקָנוּת סוּסַיְתָא דִי לִשְׁלמה מִמִצְרַיִם וּמָזוֹן דְזַבְּנִין תַּגָרֵי מַלְכָּא לֵית אֶפְשַׁר דִי יְזַבְּנוּן מָזוֹן אֱלָהֵן מִן מַלְכָּא בִּדְמֵי׃ **יז**וּמַסְקִין וּמַפְקִין מִמִצְרַיִם רְתִיכָא בְּשִׁיתְּ מְאָה סִלְעִין דִכְסַף וְסוּסָא בִּמְאָה וְחַמְשִׁין וְהָכְדֵין לְכֻלְהוֹן מַלְכֵי חִתָּאֵי וּמַלְכֵי אֲרַם עַל יְדֵיהוֹן מַפְּקִין׃ **יח**וַאֲמַר שְׁלמה לְמִבְנֵי בית מקדשא לשמא דַייָ וּבֵיתָא לְמַלְכוּתֵיהּ׃

**2 Chronicles 2**

**א**וּמְנָא שְׁלמה שַׁבְעִין אַלְפִין גוּבְרִין גִבָרִין נָטְלֵי טוֹעֲנָא וְתַמְנִין אַלְפִין דְפָסְלִין בְּטוּרָא וְשַׁלִיטִין מְמַנָן עֲלֵיהוֹן תְּלָתָא אַלְפִין וְשִׁיתְּ מְאָה׃ **ב**וְשַׁדַר שְׁלמה לְוַת חוּרָם מַלְכָּא דְצוֹר לְמֵימַר הֵיכְמָה דִעֲבַדְתָּא עִם אַבָּא וּשְׁדַרְתָּא לֵיהּ אַרְזִין לְמִבְנֵי לֵיהּ בֵּיתָא לְמִתַּב בֵּיהּ׃ **ג**הָא אֲנָא בָּנֵי בֵּית מַקְדְשָׁא לִשְׁמָא דַייָ אֱלָהַי לְאִתְקַדְשָׁא לֵיהּ לְמֶהֱוֵי אֲתַר מְזֻמָן לְאַסָקָא קֳדָמוֹהִי קְטוֹרֶת בּוּסְמִין וְסִדוּרָא דִי לְחַם תְּדִירָא וַעֲלָוָן לְצַפְרָא וּלְרַמְשָׁא וּלְיוֹמֵי שַׁבַּתַּיָא וּלְיַרְחַיָא וּלְזִמְנַיָא דַייָ אֱלָהָנָא לְעָלְמָא תִּפְקוֹדְתָּא הָדָא עַל יִשְרָאֵל׃ **ד**וּבֵית מַקְדְשָׁא דִי אֲנָא בָנֵי רַב אֲרוּם רַבָּא אֱלָהָנָא מִכּוּלְהוֹן דַחֲלַיָא דְעַמְמַיָא׃ **ה**וּמַן יְסוֹבַר חֵילָא לְמִבְנֵי לֵיהּ בֵּית מַקְדְשָׁא אֲרוּם שְׁמַיָא אַרְעִיתָא וּשְׁמַיָא מְצִיעִיתָא וּשְׁמַיָא עִלָא לֵית אֶפְשַׁר דִי יְסוֹבְרוּן יָתֵיהּ מְטוּל דְהוּא סָבִיל כּלָא בִּדְרַע גְבוּרְתֵּיהּ שְׁמַיָא כֻּרְסֵי יְקָרֵיהּ וְאַרְעָא כְּבַשׁ קֳדָמוֹי וּתְהוֹמִין וְכָל עַלְמָא מִסְתּוֹבְרִין בְּרוּחַ מֵימְרֵיהּ וּמַן אֲנָא דְאֶבְנֵי לֵיהּ בֵּיתָא אֱלָהֵן לְאַסָקָא בּוּסְמִין קֳדָמוֹהִי׃ **ו**וְכַדוּן שְׁדַר לִי גְבַר חַכִּים לְמֶעְבַּד עֲבִידְתָּא בְּדַהֲבָא וּבְכַסְפָּא וּבִנְחָשָׁא וּבְפַרְזְלָא וּבְאַרְגְוָנָא וּבִזְהוֹרִיתָא וְתִכְלָא וְיָדַע לְמִגְלַף כְּתָב (ס"א שְׁטַר) מְפָרֵשׁ גְלִיפָן עִם חַכִּימַיָא דְעִמִי בִיהוּדָה וּבִירוּשָׁלַםִ דְאַתְקֵין דָוִד אַבָּא׃ **ז**וּשְׁדַר לִי קֵיסֵי אַרְזִין בְּרָתִין וְאַלְגוּמַיָא מִן לִבְנָן אֲרוּם קֳדָמַי גַלִי דְעַבְדָךְ יָדְעִן לְמֵיקַץ קֵיסִין מִן לִבְנָן וְהָא עַבְדֵי עִם עַבְדָךְ׃ **ח**וּלְאַתְקָנָא לִי קֵיסִין לְסוֹגִי אֲרוּם בֵּיתָא דִי אֲנָא בָנֵי רַבָּא וּפְרִישָׁא׃ **ט**וְהָא לִקְטָעַיָא וְלִמְקַטְעֵי קֵיסִין יְהָבִית חִטִין פַּרְנוּס לְעַבְדָךְ כּוֹרִין עֶשְרִין אַלְפָא וְשַעֲרִין כּוֹרִין עֶשְרִין אַלְפָא וְחַמְרָא בָּתִּין עֶשְרִין אַלְפָא׃ **י**וַאֲמַר חִירָם מַלְכָּא דְצוֹר בִּכְתָבָא דְשַׁדַר לִשְׁלמה בִּדְרָחֵים יְיָ יַת עַמֵיהּ מַנִיתָךְ (ס"א מַנִי יָתָךְ) עֲלֵיהוֹן לְמַלְכָּא׃ **יא**וַאֲמַר חִירָם בְּרִיךְ יְיָ אֱלָהָא דְיִשְרָאֵל דִעֲבַד יַת שְׁמַיָא וְיַת אַרְעָא דִי יְהַב לְדָוִד מַלְכָּא בָּר חַכִּים יָדַע סוּכְלְתָנָא וּבְיוֹנְתָּא דִי יִבְנֶה בֵּית מַקְדְשָׁא לִשְׁמָא דַייָ וּבֵיתָא לְמַלְכוּתֵיהּ׃ **יב**וְכַדוּן שַׁדָרִית גְבַר חַכִּים יָדַע בְּיוֹנְתָּא לְחִירָם אַבָּא׃ **יג**בַּר אִתְּתָא מִבְנַת דָן וַאֲבוּהָא דְאִתְּתָא מִשֵׁבַט נַפְתָּלִי וְאִתְנְסִיבַת לִגְבַר דְמִן צוֹר וַאֲבוּהִי דְחִירָם צוֹרָאָה יָדַע לְמֶעְבַּד עֲבִידְתָּא בְּדַהֲבָא וּבְכַסְפָּא וּבִנְחָשָׁא בְּפַרְזְלָא בְּאַבְנָא וּבְקֵיסַיָא בְּאַרְגְוָנָא בְּתִכְלָא וּבְבוּצָא וּבִזְהוֹרִיתָא וּלְמִגְלַף כְּתַב מְפָרֵשׁ וְגָלֵיף וּלְאַלָפָא כָּל אוּמַנְוָן דְיִתְיְהַב לֵיהּ עִם חַכִּימַיָךְ וְעִם חַכִּימֵי רִבּוֹנִי דָוִד אָבוּךְ׃ **יד**וְכַדוּן חִטִין וְסַעֲרִין וּמִשְׁחָא וְחַמְרָא דִאֲמַר רִבּוֹנִי יְשַׁדַר לְעַבְדוֹהִי׃ **טו**וַאֲנַחְנָא נֵיקוֹץ קֵיסִין מִן לִבְנָן הֵי כְּכָל צַרְכָךְ וְנַיְתִנוּן לָךְ תּוּרְגְמִין לְיַמָא דְיָפוֹ וְאַנְתְּ תַּסִיק יַתְהוֹן לִירוּשָׁלָםִ׃ **טז**וּמְנִי שְׁלמה יַת כָּל תּוֹתְבַיָא דְדָיְרִין בְּאַרְעָא דְיִשְרָאֵל מִן בָּתַר מִנְיָנַיָא דִמְנֵינוּן דָוִד אֲבוּהִי וְאִשְׁתַּכָּחוּ מְאָה וְחַמְשִׁין וְשִׁיתְּ מְאָה׃ **יז**וַעֲבַד מִנְהוֹן חֲבוֹרָן (ס"א גוּבְרִין) שַׁבְעִין אַלְפִין דִמְסוֹבְרִין בְּכִתְפָא וְתַמְנִין אַלְפִין דְפָסְלִין בְּטוּרָא וּתְלָתָא אַלְפִין וְשִׁית מְאָה דְשַׁלִיטִין מְטוּל לְאַפְלָחָא יַת עַמָא׃

**2 Chronicles 3**

**א**וּשְׁרִי שְׁלמה לְמִבְנֵי יַת בֵּית מַקְדְשָׁא דַייָ בִּירוּשָׁלַםִ בְּטוּר מוֹרִיָה בַּאֲתַר דִפְלַח וְצַלִי אַבְרָהָם תַּמָן בִּשְׁמָא דַייָ הוּא אֲתַר אֲרַע פּוּלְחָנָא דְתַמָן פָּלְחִין קֳדָם יְיָ כָּל דָרַיָא וְתַמָן אַסֵיק אַבְרָהָם יַת יִצְחָק בְּרֵיהּ לַעֲלָתָא וְשֵׁזְבֵיהּ מֵימְרָא דַייָ וְאִתְמְנֵי דִכְרָא חִלוּפֵיהּ תַּמָן צַלִי יַעֲקב בְּמֵעַרְקֵיהּ מִן קֳדָם עֵשָו אֲחוֹי תַּמָן אִתְגְלִי מַלְאָכָא דַייָ לְדָוִד בִּזְמַן דְאַתְקֵין מַדְבְּחָא בְּאַתִרָא דִיזְבַן מִן אַרְוָן בְּבֵית אִדְרֵי דְאַרְוָן יְבוּסָאֵי׃ **ב**וּשְׁרִי לְמִבְנֵי יָתֵיהּ בְּיַרְחָא דְאִיָר הוּא יַרְחָא תִּנְיָנָא בִּתְרֵין יוֹמִין לְיַרְחָא בִּשְׁנַת אַרְבַּע לְמַלְכוּתֵיהּ׃ **ג**וְאִלֵין מָשְׁחָתָא דְבַסִים יָתֵיהּ שְׁלמה כַּד שָׁרֵי לְמִבְנֵי יַת בֵּית מַקְדְשָׁא דַייָ אוּרְכָּא בְּמָשְׁחָתָא קַדְמַיָתָא עַתִּיקָתָא אַמִין שִׁתִּין וּפוּתְיָא אַמִין עַשְרִין׃ **ד**וְאוּלָמָא דְעַל אַפֵּי אוּרְכָּא עַל אַפֵּי פוּתְיָא דְבֵיתָא אַמִין עַשְרִין וְרוּמָא מְאָה וְעַשְרִין וְחֲפָהִי מִן לְגָיו דְהַב דְכֵי׃ **ה**וְיַת בֵּיתָא רַבָּא חֲפָא נִסְרִין דִבְרָתִין וַחֲפָהִי דְהַב טָב וְאַסֵיק עֲלוֹהִי צוּרַת דִקְלִין וְתִכַּיָא׃ **ו**וַחֲפָא יַת בֵּיתָא אֶבֶן טָבָא לְתֻשְׁבַּחְתְּא מְרַמְצָא בְּדַהֲבָא דְהַב פַּרְוָיִם׃ **ז**וַחֲפָא יַת בֵּיתָא לָרִישַׁיָא וּסְקוּפַיָא וְכוֹתְלוֹהִי וְדָשׁוֹהִי דַהֲבָא וּגְלַף צוּרַת כְּרוּבִין עַל כּוֹתְלַיָא׃ **ח**וַעֲבַד יַת בֵּית קוֹדֶשׁ קוּדְשַׁיָא אוּרְכֵּיהּ עַל אַפֵּי פוּתְיָא דְבֵיתָא אַמִין עַשְרִין וּפוּתְיֵהּ אַמִין עַשְרִין וַחֲפָהִי דְהַב טָב לְקִנְטֵנָרִין שִׁיתְּ מְאָה׃ **ט**וּמַתְקַל לְמַסְמְרַיָא לְתִקְלִין חַמְשִׁין דִהֲבָא וְעַלִיָתָא חֲפָא דַהֲבָא׃ **י**וַעֲבַד בְּבֵית קוֹדֶשׁ קוּדְשַׁיָא כְּרוּבִין תְּרֵין עוֹבַד שׁוֹשַׁנִין וַחֲפוֹ יַתְהוֹן דַהֲבָא׃ **יא**וְגַדְפֵי כְּרוּבַיָא אוּרְכְּהוֹן אַמִין עֶשְרִין גַדְפָא חַד לְאַמִין חָמֵשׁ מַטְיָא לְכוֹתֵל בֵּיתָא וְגַדְפָא חוֹרַנְיָתָא אַמִין חָמֵשׁ מָטֵי לְגַדְפָא דִכְרוּבָא חַד (ס"א חוֹרָנָא)׃ **יב**וְגַדְפָא דִכְרוּבָא חַד אַמִין חֲמֵשׁ מָטֵי לְכוֹתֵל בֵּיתָא וְגַדְפָא חוֹרַנְיָתָא אַמִין חֲמֵשׁ מִדַבְקָא לְגַדְפָא דִי כְרוּבָא חָד׃ **יג**גַדְפֵי כְרוּבַיָא הָאִלֵין פְּרִישָׁן אַמִין עֶשְרִין וְהִנוּן קָיְמִין עַל רִגְלֵיהוֹן וְאַפֵּיהוֹן לְגָיו׃ **יד**וַעֲבַד יַת פַּרְגוֹדָא תִּכְלָא וְאַרְגְוָנָא וּזְהוֹרִיתָא וּבוּצָא וְאַסֵיק עֲלוֹהִי צוּרַת כְּרוּבִין׃ **טו**וַעֲבַד קֳדָם בֵּיתָא עַמוּדִין תְּרֵין אַמִין תְּלָתִין וְחַמְשָׁא אוּרְכָּא וְקָרוֹנְתָּא הֵי כִדְמוּת שְׁרַגָא דְעַל רֵישֵׁיהּ אַמִין חַמְשָׁא׃ **טז**וַעֲבַד תִּכִּין בְּבֵית כַּפּוֹרֵי וִיהַב עַל רֵישׁ עַמוּדַיָא וַעֲבַד רִמוֹנִין מְאָה וִיהֵב בְּתִכַּיָא׃ **יז**וַאֲקֵים יַת עַמוּדַיָא עַל אַפֵּי הֵיכְלָא חַד מִן יְמִינָא וְחַד מִן שְמָאלָא וּקְרָא שׁוּם יַמִינָאָה יָכִין עַל שׁוּם דְאִתַּקְנַת מַלְכוּתָא דְבֵית דָוִד וְשׁוּם סְמָאלָא בוֹעַז עַל שׁוּם בּוֹעַז רַב בֵּית אַבָּא לְבֵית יְהוּדָה דְמִנֵיהּ נְפָקוּ כָּל מַלְכַיָא דְבֵית יְהוּדָה׃

**2 Chronicles 4**

**א**וַעֲבַד יַת מַדְבְּחָא דִנְחָשָׁא עֶשְרִין אַמִין אוּרְכֵּיהּ וְעֶשְרִין אַמִין פוּתְיֵה וְעַשְרָא אַמִין רוּמֵיהּ׃ **ב**וַעֲבַד יַת יַמָא מֻתָּךְ עֲשַר אַמִין מִן שִפְתֵיהּ לְשִפְתֵיהּ סְגַלְגַל חֲזוֹר חֲזוֹר וַחֲמֵשׁ אַמִין רוּמֵיהּ וְחוּט מְשַׁח תְּלָתִין אַמִין מַקַף לֵיהּ חֲזוֹר חֲזוֹר׃ **ג**וְצוּרַת תּוֹרִין מִלְרַע לֵיהּ חֲזוֹר חֲזוֹר מַקְפִין יָתֵיהּ עֲשַר אַמִין מַקְפִין יַת יַמָא חֲזוֹר חֲזוֹר תְּרֵין סִדְרִין דְתוֹרֵי מִתְּכִין בְּאַתָּכוּתֵיהּ׃ **ד**קָאֵם עַל תְּרֵיסַר תּוֹרִין תְּלָתָא אַפֵּיהוֹן לְצִפּוּנָא וּתְלָתָא אַפֵּיהוֹן לְמַעַרְבָא וּתְלָתָא אַפֵּיהוֹן לְדָרוֹמָא וּתְלָתָא אַפֵּיהוֹן לְמַדִינְחָא וְיַמָא מִתְּקֵן עֲלֵיהוֹן מִלְעֵלָא וְכָל אֲחוֹרֵיהוֹן לְגָיו׃ **ה**וְסוּמְכֵיהּ פּוּשְׁכָא וְסִפְתֵיהּ הֵי כְעוֹבַד כְּלִיד סְגַלְגַל לְקִיט כְּשׁוֹשַׁנָהָא נָקֵיט תְּלָתָא אַלְפִין בַּתִּין בְּיוֹבָשׁ תְּרֵין אַלְפִין בָּתִּין בְּרוּטְבָא מַחֲסֵיל׃ **ו**וַעֲבַד כִּיוֹרִין עַשְרָא וִיהַב חַמְשָׁא מִן יַמִינָא דְכִיוֹרָא דִי עֲבַד בְּצַלְאֵל וְחַמְשָׁא מִן שְמָאלֵיהּ לְמִחֲלַל בְּהוֹן יַת עוֹבַד עֲלָתָא מְרִיחִין בְּהוֹן וְכִירָא דִבְצַלְאֵל לְקִדוּשׁ כַּהֲנָא רַבָּא וְיַמָא לְקִדוּשׁ כַּהֲנָא בֵּיהּ׃ **ז**וַעֲבַד מְנַרְתָּא דְדַהֲבָא עֲשַרְתֵּי כַּד חֲמֵי לְהוֹן וִיהַב בְּהֵיכְלָא חַמְשָׁא מִן יַמִינָא לִמְנַרְתָּא דִעֲבַד בְּצַלְאֵל וְחַמְשָׁא מִן שְמָאלָא׃ **ח**וַעֲבַד פָּתוֹרִין עַשְרָא וַאֲגַח בְּהֵיכְלָא חַמְשָׁא מִן יַמִינָא לְפָתוֹרָא דִעֲבַד בְּצַלְאֵל וְחַמְשָׁא מִן שְמָאלָא וַעֲבַד פְּיָלֵי דְהַב מְאָה׃ **ט**וַעֲבַד דַרְתָּא דְכַהֲנַיָא וְדַרְתָּא רַבְּתָא וְדָשִׁין לְדַרְתָּא וְדָשֵׁיהוֹן חֲפָא נְחָשָׁא׃ **י**וְיַת יַמָא יְהַב מִן עֵיבַר יַמִינָא לְרוּחַ קִדוּמָא מַדִינְחָא מִקֳבֵיל דָרוֹמָא׃ **יא**וַעֲבַד חִירָם יַת כִּיוֹרַיָא וְיַת מַגְרוֹפְיָתָא וְיַת פְּיָלַיָא וַחֲסַל חִירָם לְמֶעְבַד יַת עֲבִידְתָּא דִי עֲבַד לְמַלְכָּא שְׁלמה בְּבֵית מַקְדְשָׁא דַיָי׃ **יב**עֲמוּדַיָא תְּרֵין וְאַגָנִין וּקְרוּנְתָוַן עַל רֵישׁ עַמוּדַיָא תַּרְתֵּין וְסַרְגַיָא תַּרְתֵּין לְכַסָאָה יַת תַּרְתֵּין אֲגָנֵי קְרוּנְתָוַן דִי עַל רֵישׁ עַמוּדַיָא׃ **יג**וְיַת רִמוֹנַיָא אַרְבַּע מְאָה לְתַרְתֵּין סָרִגַיָת תְּרֵין סִדְרִין דְרִמוֹנִין לְסָרִגְתָּא חֲדָא לְכַסָאָה יַת אַגָנֵי קְרוּנְתָוַן דְעַל אַפֵּי עַמוּדַיָא׃ **יד**וְיַת בְּסִיסַיָא עֲבַד וְיַת כִּיוֹרַיָא עֲבַד עַל בְּסִיסַיָא׃ **טו**וְיַת יַמָא חָד וְיַת תּוֹרֵי תְּרֵיסַר תְּחוֹתוֹהִי׃ **טז**וְיַת דוּדַיָא וְיַת מַגְרוֹפְיָתָא וְיַת צִנוֹרְיָתָא וְיַת כָּל מָנֵיהוֹן עֲבַד חִירָם אַבֵּיהּ (ס"א אֲבוּהִי) לְמַלְכָּא שְׁלמה לְבֵית מַקְדְשָׁא נְחַשׁ מֻצְהָב׃ **יז**בְּמֵשְׁרֵי יַרְדְנָא אַתִּיכִנוּן מַלְכָּא בְּעוֹבֵי גַרְגִישְׁתָּא בֵּין סוּכּוֹת וּבֵין צְרֵדָת׃ **יח**וַעֲבַד שְׁלמה כָּל מָנַיָא הָאִלֵין לְסוֹגִי לַחֲדָא אֲרוּם לֵית סוֹף לְמַתְקַל נְחָשָׁא׃ **יט**וַעֲבַד שְׁלמה יַת כָּל מָנַיָא דִי בְּבֵית מַקְדְשָׁא דַייָ וְיַת מַדְבְּחָא דְדַהֲבָא וְיַת פָּתוֹרַיָא דִעֲלֵיהוֹן לְחֵם אַפַּיָא׃ **כ**וְיַת מְנַרְתָּא וּבוֹצִינֵיהוֹן לְאַדְלָקוּתְהוֹן כַּד חֲמֵי קֳדָם בֵּית כַּפּוֹרֵי דְהַב טָב׃ **כא**וְשׁוֹשַׁנָהָא (ס"א וְשׁוֹשַׁנְתָּא) וּבוֹצִינַיָא וְצִבְתַּיָא דְהַב דְכֵי הוּא גְמִיר כּוֹלָא דִדְהַב׃ **כב**וּמְזַמְרַיָא וּמִזְרְקַיָא וּבָזִיכַיָא וּמַחְתְּיָתָא דְהַב טָב וּתְרַע בֵּיתָא דָשׁוֹהִי גַוְיָתָא לְקוֹדֶשׁ קוּדְשַׁיָא וְדָשֵׁי בֵּיתָא לְהֵיכְלָא דַהֲבָא׃

**2 Chronicles 5**

**א**וּשְׁלֵימַת כָּל עֲבִידְתָּא דִעֲבַד שְׁלמה לְבֵית מַקְדְשָׁא דַייָ וְאַיְתֵי שְׁלמה יַת קָדְשֵׁי דָוִד אֲבוּהִי וְיַת כַּסְפָּא וְיַת דַהֲבָא וְיַת כָּל מָנַיָא יְהַב בְּאוֹצְרֵי בֵּית מַקְדְשָׁא דַיָי׃ **ב**הָא בְכֵין כְּנַשׁ שְׁלמה יַת סָבֵי יִשְרָאֵל וְיַת כָּל רֵישֵׁי שִׁבְטַיָא רַבְרְבֵי אֲבָהָתָא לִבְנֵי יִשְרָאֵל לִירוּשְׁלֵם לְאַסָקָא יַת אֲרוֹן קְיָמָא דַייָ מִן קַרְתָּא דְדָוִד הִיא צִיוֹן׃ **ג**וְאִתְכַּנָשׁוּ לְוַת מַלְכָּא שְׁלמה כָּל אֱנָשׁ יִשְרָאֵל בְּחַגָא דִמְטַלַיָא דְהוּא בְּיַרְחָא שְׁבִיעָאָה׃ **ד**וַאֲתוֹ כָּל סָבֵי יִשְרָאֵל וּנְטָלוּ לֵיוָאֵי (ס"א כַּהֲנַיָא) יַת אֲרוֹנָא׃ **ה**וְאַסִיקוּ יַת אֲרוֹנָא וְיַת מַשְׁכָּן זִמְנָא וְיַת כָּל מָאנֵי קוּדְשָׁא דִי בְמַשְׁכְּנָא וְאַסִיקוּ (ס"א אַסִיקוּ) יַתְהוֹן כַּהֲנַיָא וְלֵיוָאֵי׃ **ו**וּמַלְכָּא שְׁלמה וְכָל כְּנִשְׁתָּא דְיִשְרָאֵל דְאִזְדַמְנוּ עֲלוֹהִי קֳדָם אֲרוֹנָא מְנַכְסִין וְדַבְּחִין עָאן וְתוֹרִין דְלֵית לְהוֹן סְכוֹמָא וְלָא יִתְמְנוּן מִן סוּגְעֵי׃ **ז**וְאָעִילוּ כַּהֲנַיָא יַת אֲרוֹנָא קְיָמָא דַייָ לְאַתְרֵיהּ לְבֵית כַּפּוֹרֵי דִמְתַקֵן לֵיהּ כִּמְצַע בֵּיתָא לְקוֹדֶשׁ קוּדְשַׁיָא לִתְחוֹת גַדְפֵי כְרוּבַיָא׃ **ח**וַהֲווֹ כְּרוּבַיָא פְרִישַׁן (ס"א פְרִיסָן) גַדְפֵיהוֹן לְעֵלָא עַל אֲתַר אֲרוֹנָא וּמְטַלְלִין כְּרוּבַיָא עַל אֲרוֹנָא וְעַל נַגָרוֹהִי מִלְעֵילָא׃ **ט**וַאֲרִיכוּ נַגָרַיָא (ס"א נִגְרַיָא) וַהֲווֹן בְּלִיטִין וּמִתְחֲזָן (ס"א וּמִתְחַזְרִין) רֵישֵׁי נַגָרַיָא מִן אֲרוֹנָא הֵי כְּתַרְתֵּין תַּדְיָן עַל אַפֵּי בֵּית כַּפּוֹרֵי וְלָא מִתְחֲזָן לְבָרָא מִן פַּרְגוֹדָא וַהֲוָאָן תַּמָן עַד יוֹמָא הָדֵין׃ **י**לֵית מִדַעַם מֵיחַת בַּאֲרוֹנָא לְחוֹד תְּרֵין לוּחַיָא דִי יְהַב תַּמָן משֶׁה כַּד אִתְּבָרוּ עַל עֵיסַר עֶגְלָא דַעֲבָדוּ בְחוֹרֵב וּתְרֵין לוּחַיָא חוֹרַנְיָתָא שְׁרִירַיָא דַעֲלֵיהוֹן חָקִיק כְּתָב מְפָרַשׁ עֲשַרְתֵּי דַבֵּרַיָא הִנוּן לוּחֵי קְיָמָא דִגְזַר יְיָ עִם בְּנֵי יִשְרָאֵל בְּמִפַּקְהוֹן מִמִצְרָיִם׃ **יא**וַהֲוָה כַּד נְפָקוּ כַּהֲנַיָא מִן קוּדְשָׁא אֲרוּם כָּל כַּהֲנַיָא דְיִשְׁתַּכְּחוּ (ס"א דְאִשְׁתַּכְּחוּ) תַּמָן בְּקוּדְשָׁא אִתְקַדָשׁוּ לֵית לְהוֹן עִסְקָא בְּמַטְרַת בֵּיתָא לִפְלוּגָת לֵיוָאֵי׃ **יב**וְלֵיוָאֵי מְשַׁבְּחַיָא לְכֻלְהוֹן גְנֵיסַיָא לְאָסָף לְהֵימָן לִידוּתוּן וְלִבְנֵיהוֹן וְלַאֲחוּהוֹן לָבְשִׁין לְבוּשִׁין דְבוּץ מְשַׁבְּחִין בְּצִלְצְלִין בְּנִבְלִין וּבְכִנְרִין קָיְמִין מִמַדְנְחָא (ס"א מִמַדְבַּח) לְמַדְבְּחָא וְעִמְהוֹן כַּהֲנַיָא עַד מְאָה וְעֶשְרִין מְחַצְצְרִין בַּחֲצוֹצְרָתָא׃ **יג**וַהֲוָה (ס"א וַהֲווֹן) כַּחֲדָא מְכַוְנִין לִמְחַצְרַיָא וְלִמְשַׁבְּחַיָא לְאַשְׁמָעָא קַל חַד לְשַׁבּוֹחוֹי וּלְאוֹדוֹי לִשְׁמָא דַייָ וּבַאֲרָמוֹת קָלָא בַּחֲצוֹצְרָתָא וּבְצִלְצְלִין וּבְזֵינֵי זְמַר (ס"א זְמָרָא) וּבְתוּשְׁבְּחָא קֳדָם יְיָ אֲרוּם טָב אֲרוּם לְעָלָם טוּבֵיהּ וּבֵית מַקְדְשָׁא אִתְמְלֵי (ס"א יִתְמְלֵי) עֲנַן אֲמִיטְתָּא בְּבֵית מַקְדְשָׁא דַיָי׃ **יד**וְלָא יָכִילוּ כַּהֲנַיָא לְמֵקָם לְשַׁמָשָׁא מִן קֳדָם עֲנָנָא (ס"א עֲנָן) יְקָרָא אֲרוּם אִתְמְלֵי יְקָרָא דַייָ יַת בֵּית מַקְדְשָׁא דַיָי׃

**2 Chronicles 6**

**א**הָא בְּכֵין אֲמַר שְׁלמה יְיָ אִתְרְעֵי לְאַשְׁרָאָה שְׁכִינְתֵּיהּ בְּקַרְתָּא דִירוּשְׁלֵם בְּבֵית מַקְדְשָׁא דִי בְּנֵיתִי לְשׁוּם מֵימְרֵיהּ וַעֲנַן אֲמִיטְתָּא כְּבַשׁ קֳדָמוֹי׃ **ב**וַאֲנָא בְּנֵיתִי בֵית מַקְדְשָׁא קֳדָמָךְ אֲתַר מְתַקֵן לְבֵית שְׁכִינְתָּךְ וּמְכַוֵן כָּל קֳבֵל כּוּרְסֵי בֵּית מוֹתָבָךְ דְבִשְׁמַיָא לְעָלְמִין (ס"א לְעַלְמַיָא)׃ **ג**וְאַחֲזַר מַלְכָּא יַת אַפּוֹהִי וּבָרִיךְ יַת כָּל קְהָלָא דַייָ (ס"א דְיִשְרָאֵל) וְכָל קְהָלָא דְיִשְרָאֵל קָיְמִין׃ **ד**וַאֲמַר בְּרִיךְ שְׁמָא דַייָ אֱלָהָא דְיִשְרָאֵל דִי גְזַר בְּמֵימְרֵיהּ עִם דָוִד אַבָּא וּבִרְעוּתֵיהּ קַיֵם לְמֵימָר׃ **ה**מִן יוֹמָא דִי (ס"א דְאַפְּקֵית) אַפֵיקִית יַת עַמִי יִשְרָאֵל מֵאַרְעָא דְמִצְרַיִם לָא אִתְרְעֵיתִי בְּקַרְתָּא מִכָּל שִׁבְטַיָא דְיִשְרָאֵל לְאַשְׁרָאָה שְׁכִנְתִּי תַּמָן וְלָא אִתְרְעֵיתִי בִגְבַר לְמֶהֱוֵי מַלְכָּא עַל עַמִי יִשְרָאֵל׃ **ו**וְאִתְרְעֵיתִי בִּירוּשְׁלֵם לְאַשְׁרָאָה שְׁכִנְתִּי תַּמָן וְאִתְרְעֵיתִי בְּדָוִד לְמֶהֱוֵי מַלְכָּא עַל עַמִי יִשְרָאֵל׃ **ז**וַהֲוָה בְּלִבָּא דְדָוִד אַבָּא לְמִבְנֵי בֵיתָא לִשְׁמָא דַייָ אֱלָהָא דְיִשְרָאֵל׃ **ח**וַאֲמַר יְיָ לְדָוִד אַבָּא חֲלַף דִי הֲוָה עִם לִבְבָךְ לְמִבְנֵי בֵיתָא לִשְׁמִי אַתְקֵנְתָּא אֲרוּם הֲוָה עִם לִבְבָךְ׃ **ט**לְחוֹד אַתְּ לָא תִבְנֵי בֵיתָא אֲרוּם בַּר דְתוֹלִיד הוּא יִבְנֵי בֵיתָא לִשְׁמִי׃ **י**וְקַיֵם (ס"א וַאֲקֵים) יְיָ יַת פִּתְגָמֵיהּ דִי מַלֵיל וְקָמִית בְּאַתְרֵיהּ דְדָוִד אַבָּא וִיתֵיבִית עַל כּוּרְסֵי מַלְכוּתָא דְיִשְרָאֵל הֵיכְמָה דִי מַלֵל יְיָ וּבְנֵיתִי בֵּית מַקְדְשָׁא לְשׁוּם מֵימְרָא דַייָ אֱלָהָא דְיִשְרָאֵל׃ **יא**וְשַׁוֵיתִי תַמָן יַת אֲרוֹנָא דְתַמָן לוּחֵי קְיָמָא דַייָ דִי גְזַר עִם בְּנֵי יִשְרָאֵל׃ **יב**וְקָם קֳדָם מַדְבְּחָא דַייָ כָּל קֳבֵל כָּל קְהָלָא דְיִשְרָאֵל וּפְרַש יְדוֹי בִּצְלוֹ׃ **יג**אֲרוּם עֲבַד שְׁלמה כִּיוֹרָא דִנְחָשָׁא וִיהָבֵיהּ בִּמְצַע דַרְתָּא בַּעֲזָרַת קוּדְשָׁא חֲמֵשׁ אַמִין אוּרְכֵּיהּ וַחֲמֵשׁ אַמִין פּוּתְיֵהּ וּתְלַת אַמִין רוּמֵיהּ וְקָם עֲלוֹי וּכְרַע עַל בִּרְכּוֹי כָּל קֳבֵל כָּל קְהָלָא דְיִשְרָאֵל וּפְרַש יְדוֹי בִּצְלוֹ לְצֵית שְׁמַיָא׃ **יד**וַאֲמַר (דִי) יְיָ אֱלָהָא דְיִשְרָאֵל לָא אִית בַּר מִנָךְ אַתְּ הוּא אֱלָהָא דִי שְׁכִנְתָּךְ שָׁרֵא בִּשְׁמַיָא מִלְעֵילָא וְשַׁלִיט עַל אַרְעָא מִלְרַע נָטֵיר קְיָמָא וְטִיבוּ לְעַבְדָךְ דִי מְהַלְכִין בְּאָרְחָתָךְ וּפָלְחִין קֳדָמָךְ בְּכָל רַעֲוַת (ס"א רְעוּת) נַפְשְׁהוֹן וּבְכָל יִצְרָא דְלִבְּהוֹן׃ **טו**דִי נְטַרְתָּא לְעַבְדָךְ דָוִד אַבָּא יַת דְמַלֵלְתָּא לֵיהּ וּגְזַרְתָּא בְמֵימְרָךְ וּבִרְעוּתָךְ קַיֵמְתָּא הֵי בִזְמַן (ס"א כִּזְמַן) יוֹמָא הָדֵין׃ **טז**וּכְדוֹן יְיָ אֱלָהָא דְיִשְרָאֵל טַר לְעַבְדָךְ דָוִד אַבָּא יַת דִי מַלֵלְתָּא לֵיהּ לְמֵימַר לָא יִפְסק לָךְ גְבַר מִן קֳדָמַי יָתֵיב עַל כּוּרְסֵי מַלְכוּתָא דְיִשְרָאֵל לְחוֹד אִין יִנְטְרוּן בְּנָךְ יַת אָרְחַתְהוֹן לְהַלָכָא בְּאוֹרַיְתָא הֵיכְמָה דְהַלֵכְתָּא קֳדָמָי׃ **יז**וּכְדוֹן יְיָ אֱלָהָא דְיִשְרָאֵל יִתְקַיְמוּן פִּתְגָמָיִךְ דִי מַלֵלְתָּא לְעַבְדָךְ לְדָוִד׃ **יח**אֲרוּם מַן יְסוֹבַר וּמַאן יִדְמֵי דִי בְקוּשְׁטָא אִתְרְעֵי יְיָ לְאַשְׁרָאָה שְׁכִנְתֵּיהּ בְגוֹ בְּנֵי נָשָׁא דְדַיְרִין עַל אַרְעָא הָא שְׁמַיָא עִלָאֵי וּשְׁמַיָא מֵצָעָאֵי וּשְׁמַיָא תַּתָּאֵי לֵית אֶפְשַׁר לְהוֹן דִי יְסוֹבְרוּן יְקַר שְׁכִנְתָּךְ אֲרוּם אַתְּ הוּא אֱלָהָא סָבֵיל כּוֹלָא שְׁמַיָא וְאַרְעָא וּתְהוֹמַיָא וְכָל מָה דְאִית בְּהוֹן אַף אֱלָהֵן בֵּיתָא הָדֵין דִי בְנֵיתִי׃ **יט**וְתִתְפְּנֵי לִצְלוֹתָא דְעַבְדָךְ וּלְבָעוּתֵיהּ יְיָ אֱלָהָי לְקַבָּלָא בָּעוּתָא וּצְלוֹתָא דִי עַבְדָךְ מְצַלִי קֳדָמָךְ׃ **כ**לְמֶהֱוֵי רַעֲוָא קֳדָמָךְ לְאַגָנָא עַל בֵּיתָא הָדֵין יֵימָם וְלֵילֵי לְאַתְרָא דִאֲמַרְתָּ לְאַשְׁרָאָה שְׁכִנְתָּךְ תַּמָן לְקַבָּלָא צְלוֹתָא דִי צַלִי (ס"א יִצְלֵי) עַבְדָךְ עַל אַתְרָא הָדֵין׃ **כא**וּתְקַבֵּל בָּעוּתָא דְעַבְדָךְ וְעַמָךְ יִשְרָאֵל דִי יְצַלוּן לְאַפֵּי אַתְרָא הָדֵין וְאַתְּ תְּקַבֵּל מֵאֲתַר בֵּית שְׁכִנְתָּךְ מִן שְׁמַיָא וּתְקַבֵּל צְלוֹתְהוֹן וְתִשְׁבַּק לְחוֹבֵיהוֹן׃ **כב**אִין יִסְרַח גְבַר עַל חַבְרֵיהּ וְיַרְשֵׁי בֵיהּ מוּמֵי לְאוֹמָיוּתֵיהּ וְיֵתֵי וְיוֹמִינֵיהּ קֳדָם מַדְבְּחָךְ בְּבֵיתָא הָדֵין׃ **כג**וְאַתְּ תְּקַבֵּל מִן שְׁמַיָא וְתַעְבֵּיד וְתָדִין יַת עַבְדָךְ לַאֲתָבָא גוּמְלָא לְחַיָבָא לְמִתַּן אָרְחֵיהּ בְּרֵישֵׁיהּ וּלְזַכָּאָה זַכַּאי לְמִתַּן לֵיהּ הֵי כִּזְכוּתֵיהּ׃ **כד**וְאִין כַּד יִתַּבְּרוּן עַמָךְ יִשְרָאֵל קֳדָם בַּעְלֵי דְבָבֵיהוֹן אֲרוּם יְחוֹבוּן קֳדָמָךְ וִיתוּבוּן לְפוּלְחָנָךְ וְיוֹדוּן יַת שְׁמָךְ וִיצַלוּן (ס"א וְיִצְלוּן) וְיִבְעוּן מִנָךְ בְּבֵיתָא הָדֵין׃ **כה**וְאַתְּ תְּקַבֵּל מִן שְׁמַיָא וְתִשְׁבּוֹק לְחוֹבֵי עַמָךְ יִשְרָאֵל וּתְתֵבִנוּן לְאַרְעָא דִי יְהַבְתָּא לְהוֹן וְלַאֲבָהַתְהוֹן׃ **כו**כַּד מִתְכַּלְיָן שְׁמַיָא מִלְאָחָתָא מִטְרָא אֲרוּם יְחוֹבוּן קֳדָמָךְ וִיצַלוּן לְאַפֵּי אַתְרָא הָדֵין וְיוֹדוּן יַת שְׁמָךְ וּמֵחוֹבֵיהוֹן יְתוּבוּן אֲרוּם תְּקַבֵּל צְלוֹתְהוֹן׃ **כז**וְאַתְּ תְּקַבֵּל מִן שְׁמַיָא וְתִשְׁבּוֹק לְחוֹבֵי דְעַבְדָךְ וְעַמָךְ יִשְרָאֵל אֲרוּם תַּלֵיפִנוּן יַת אוֹרַח תִּקְנָא דִיְהָכוּן בָּהּ וְתִתֵּן מִטְרָא עַל אַרְעָךְ דִי יְהַבְתָּא לְעַמָךְ לְאַחֲסָנָא׃ **כח**אוּלְצַן כַּפְנָא כַּד יְהֵא בְאַרְעָא מוֹתָנָא כַּד יְהֵי שׁוּדְפָנָא וְיוּרְקָנָא גוֹבַאי וּשְׁמוֹטָא כַּד יְהֵי אֲרוּם יְעִיקוּן לְהוֹן בַּעֲלֵי דְבָבֵיהוֹן בַּאֲרַע קִרְוֵיהוֹן כָּל מַכְתַּשׁ וְכָל מְרָע׃ **כט**כָּל צְלוֹתָא כָּל בָּעוּתָא דִי תְהֵא בִּפְנֵי (ס"א בְּפֻם) כָל אֱנָשׁ מִכָּל עַמָךְ יִשְרָאֵל דִי יִנְדְעוּן אֱנָשׁ מַכְתָּשֵׁיהּ וְכֵיבֵיהּ וְיִפְרוֹשׁ יְדוֹי בִּצְלוֹ לְאַפֵּי בֵיתָא הָדֵין׃ **ל**וְאַתְּ תְּקַבֵּל מִן שְׁמַיָא מֵאֲתַר בֵּית שְׁכִנְתָּךְ וְתִשְׁבּוֹק לְחוֹבֵיהוֹן וְתִתֵּן לְכָל גְבַר (הֵי) כְּכָל אָרְחָתֵיהּ דִי יְפַרְסֵם (ס"א יִתְפַּרְסֵם) קֳדָמָךְ לִבֵּיהּ אֲרוּם אַתְּ הוּא וְלֵית בַּר מִנָךְ וּלְחוֹד קֳדָמָךְ גַלְיָן לִבְבַיָא דִבְנֵי נָשָׁא׃ **לא**מִן בִּגְלַל דְיִדַחֲלוּן מִן קֳדָמָךְ לִמְהַךְ בְּאָרְחָן דְתַקְנָן קֳדָמָךְ כָּל יוֹמַיָא דְאִנוּן קָיְמִין עַל אַפֵּי אַרְעָא דִי יְהַבְתָּא לַאֲבָהָתָנָא׃ **לב**וְאוֹף מִן בַּר עַמְמִין דְלָא מֵעַמָךְ יִשְרָאֵל הוּא וְיֵתֵי מֵאַרַע רְחִיקָא מְטוּל שְׁמָךְ רַבָּא וְאִידָךְ תַּקִיפָא וְאֶדְרָעָךְ מְרָמָם וְיֵיתוּן וִיצַלוּן לְאַפֵּי בֵיתָא הָדֵין׃ **לג**וְאַתְּ תְּקַבֵּל מִן שְׁמַיָא מֵאֲתַר בֵּית שְׁכִנְתָּךְ וְתַעֲבֵּיד הֵי כְּכָל מָה דִי יְצַלֵי קֳדָמָךְ בַּר עַמְמִין מִן בִּגְלַל דִי יִנְדְעוּן כָּל עַמְמֵי אַרְעָא יַת שְׁמָךְ וּלְמִדְחַל מִן קֳדָמָךְ הֵי כְעַמָךְ יִשְרָאֵל וּלְמִדַע אֲרוּם שְׁמָךְ אִתְקְרֵי עַל בֵּיתָא הָדֵין דִי בְנֵיתִי׃ **לד**כַּד (ס"א אַרוּם) יִפְקוּן עַמָךְ לַאֲגָחָא קְרָבָא עַל בַּעֲלֵי דְבָבֵיהוֹן בְּאָרְחָא דִי תִשְׁלְחִנוּן וּמְצַלְיַן (ס"א וְיִצְלוּן) קֳדָמָךְ כָּל קֳבֵל אוֹרַח אַפֵּי קַרְתָּא הָדָא דְאִתְרְעֵיתָא בָהּ וּבֵית מַקְדְשָׁא דִי בְנֵיתִי לִשְׁמָךְ׃ **לה**וּתְקַבֵּל מִן שְׁמַיָא יַת צְלוֹתְהוֹן וְיַת בָּעוּתְהוֹן וְתִתְפְּרַע עוּלְבַּנְהוֹן׃ **לו**כַּד יְחוֹבוּן קֳדָמָךְ אֲרוּם לֵית בַּר נַשׁ דְלָא חָטֵי וְיֵחוּל רָגְזָךְ בְּהוֹן וְתִמְסְרִנוּן קֳדָם בַּעֲלֵי דְבָבֵיהוֹן וְיִשְׁבּוֹנוּן שִׁבְיְהוֹן וְיַגְלִנּוּן לְאַרְעָא רְחִיקָא אוֹ קְרִיבָא׃ **לז**וִיתוּבוּן לְלִבְּהוֹן דְחַלְתָּךְ בְּאַרְעָא דְאִשְׁתְּבִיוּ תַמָן וִיתוּבוּן וְיִבְעוּן מִנָךְ בַּאֲרַע שֶׁבְיְהוֹן לְמֵימַר חַבְנָא וְאִטְפַשְׁנָא (ס"א וְאִתַּפַּשְׁנָא) וּסְרַחְנָא׃ **לח**וִיתוּבוּן לְפוּלְחָנָךְ בְּכָל לִבְּהוֹן וּבְכָל נַפְשְׁהוֹן בַּאֲרַע שִׁבְיָהוֹן דִשְׁבוֹ יַתְהוֹן וִיצַלוּן קֳדָמָךְ וִיכַוְנוּן לִבְּהוֹן לְאַפֵּי אוֹרַח אַרְעֲהוֹן דִי יְהַבְתָּא לַאֲבָהַתְהוֹן וְקַרְתָּא דְאִתְרְעֵיתָא וּלְבֵית מַקְדְשָׁא דִי בְנֵיתִי לִשְׁמָךְ׃ **לט**וּתְקַבֵּל מִן שְׁמַיָא מִן מְדוֹר בֵּית שְׁכִנְתָּךְ יַת צְלוֹתְהוֹן וְיַת בָעוּתְהוֹן וְתִתְפָּרַע עוּלְבָּנְהוֹן וְתִשְׁבּוֹק לְעַמָךְ דִי חָבוּ קֳדָמָךְ׃ **מ**כַּדוּן אֱלהַי יְהֵי רַעֲוָא מִן קֳדָמָךְ וְצַיְתֵי אָדְנָךְ לְקַבָּלָא צְלוֹתְהוֹן דְאִנוּן מְכַוְנִין לִבְּהוֹן לְצַלָאָה כָּל קֳבֵל אַתְרָא הָדֵין׃ **מא**וְכַדוּן קוּם יְיָ אֱלהִים אֵל שַׁדַי בִּיקָרָךְ אַתְּ וַאֲרוֹן יְקַר תּוּקְפָךְ כּהֲנַיִךְ יְיָ אֱלהִים יִלְבְּשׁוּן לְבוּשִׁין דִיקָר בְּפוּרְקָנָךְ (ס"א בְּפוּרְקָנָא) וַחֲסִידַיִךְ יֶחְדוּן בְּטַבְתָּא׃ **מב**יְיָ אֱלהִים לָא תְּתֵיב אַפֵּי מְשִׁיחָךְ רֵיקָנוּ אִדְכַּר לְחַסְדֵי דָוִד עַבְדָךְ׃

**2 Chronicles 7**

**א**וְכַד פָּסַק שְׁלמה מִלְצַלָאָה וְאֶשְׁתָּא נַחֲתַת וְאִשְׁתְּרַבְּבַת מִן שְׁמַיָא עִלָוֵי מַדְבְּחָא וְגַמָרַת עֲלָתָא וְנִכְסַת קוּדְשַׁיָא וְאִיקַר שְׁכִנְתֵּיהּ דַייָ אִתְמְלֵי יַת בֵּיתָא׃ **ב**וְלָא יְכִילוּ כַּהֲנַיָא לְמֵיעָל לְבֵית מַקְדָשָׁא דַייָ אֲרוּם אִתְמְלֵי אִיקַר שְׁכִנְתָּא דַייָ יַת בֵּית מַקְדְשָׁא דַיָי׃ **ג**וְכָל בְּנֵי יִשְרָאֵל חַמְיָן כַּד נְחָתַת וְאִשְׁתְּרַבְּבַת אֶשְׁתָּא עַל בֵּיתָא וְאִיקַר שְׁכִנְתָּא דַייָ שְׁרָא עַל בֵּיתָא וּגְחִנוּ (ס"א וְגָחֲכוּ) עַל אַפֵּיהוֹן עַל אַרְעָא עַל רוֹבָדָא וְסָגְדָן וּמוֹדָן קֳדָם יְיָ אֲרוּם טָב אֲרוּם לְעָלָם טוּבֵיהּ׃ **ד**וּמַלְכָּא וְכָל עַמָא דָבְחִין דִבְחָא קֳדָם יְיָ׃ **ה**וּדְבַח שְׁלמה מַלְכָּא יַת דִבְחָא תּוֹרִין עֶשְרִין וּתְרֵין אַלְפִין וְעָאן מְאָה וְעֶשְרִין אַלְפִין וַחֲנַכוּ יַת בֵּית מַקְדְשָׁא דַייָ מַלְכָּא וְכָל עַמָא׃ **ו**וְכַהֲנַיָא עַל מַטַרְתְּהוֹן קְיָמִין וְלֵיוָאֵי עַל דוּכַנְהוֹן בְּזֵינֵי זְמַר וּמְשַׁבְּחִין קֳדָם יְיָ דְקָרֵיב יַת דָוִד לְמַנָאָה יָתֵיהּ מַלְכָּא וְאַשְׁרֵי עֲלוֹי (ס"א עִלָוֵיהּ) רוּחַ קוּדְשָׁא לְאוֹדָאָה קֳדָם יְיָ אֲרוּם לְעָלָם טוּבֵיהּ וְכַהֲנַיָא תָּקְעִין בַּחֲצוֹצְרַיָא לְקִבְלֵיהוֹן וְכָל יִשְרָאֵל קָיְמִין׃ **ז**וְקַדִישׁ שְׁלמה יַת מְצִיעוּת דַרְתָּא דִי קֳדָם בֵּית מַקְדְשָׁא דַייָ אֲרוּם עֲבַד תַּמָן יַת עֲלָוָתָא וְיַת תַּרְבֵּי נִכְסַת קוּדְשַׁיָא מְטוּל דְמַדְבְּחָא דִנְחָשָׁא דִי עֲבַד שְׁלמה דָחִיק וְלָא יְכִיל לְסוֹבָרָא יַת עֲלָתָא וְיַת מִנְחָתָא וְיַת תַּרְבַּיָא׃ **ח**וַעֲבַד שְׁלמה יַת חַגָא בְּעִדָנָא (ס"א בְּעִדָנָא הַהִיא שִׁבַּעְתִּי) שִׁבְעֲתֵי יוֹמִין מִן בָּתַר דִעֲבַד שִׁבְעֲתֵי יוֹמִין דַחֲנֻכַּת בֵּיתָא וְכֻלְהוֹן יִשְרָאֵל עִמֵיהּ קְהָלָא רַבָּא לַחֲדָא מִן מַעֲלָנָא דְאַנְטוּכְיָא עַד נִילוֹס דְמִצְרָיִם׃ **ט**וַעֲבָדוּ בְּיוֹמָא תְמִינָאָה כְּנֵישׁ קֳדָם יְיָ אֲרוּם חֲנֻכַּת מַדְבְּחָא עֲבָדוּ שִׁבְעֲתֵי יוֹמִין וְחַגָא דִמְטַלַיָא שִׁבְעֲתֵי יוֹמִין׃ **י**וּבְיוֹם עֶשְרִין וּתְלָתָא לְיַרְחָא שְׁבִיעָאָה פְּטַר יַת עַמָא לְמַשְׁכְּנֵיהוֹן וַאֲזָלוּ לְקִרְוֵיהוֹן חָדָן וְשַׁפִּירֵי לִבָּא עַל כָּל טַבְתָא דִעֲבַד יְיָ לְדָוִד עַבְדֵיהּ דְאִתְפַּתְּחָן תַּרְעֵי בֵּית מַקְדְשָׁא מְטוּל זְכוּתֵיהּ וְלִשְׁלמה בְּרֵיהּ דְקַבֵּיל יְיָ צְלוֹתֵיהּ וּשְׁרַת שְׁכִנְתָּא דַייָ בְּבֵית מַקְדְשָׁא וּלְיִשְרָאֵל עַמֵיהּ דְאִתְקַבָּלוּ בְּרַעֲוָא קָרְבְּנֵיהוֹן וּנְחָתַת אֶשְׁתָּא מִן שְׁמַיָא וְאִשְׁתְּרַבְּבַת עַל מַדְבְּחָא וְגַמָרַת נִכְסֵיהוֹן׃ **יא**וּפְסַק שְׁלמה יַת בֵּית מַקְדְשָׁא דַייָ וְיַת בֵּית מַלְכוּתָא וַחֲסַל (ס"א וַחֲסִיל) יַת כָּל מָה דִמְסָלֵיק (ס"א דִסַלִיק) עַל לִבָּא דִשְׁלמה לְמֶעְבַּד בְּבֵית מַקְדְשָׁא דַייָ וּבְבֵיתֵיהּ עֲבַד וְאַצְלָח׃ **יב**וְאִתְגְלֵי מֵימְרָא דַייָ לִשְׁלמה בְּלֵילְיָא וַאֲמַר לֵיהּ שְׁמִיעָא קֳדָמַי צְלוֹתָךְ וְאִתְרְעֵיתִי בְּאַתְרָא הָדֵין לְמֶהֱוֵי לִי לְבֵית דְבַח קוּרְבָּנַיָא׃ **יג**הָא כַּד אַכְלֵי שְׁמַיָא מִלְאָחָתָא מִטְרָא וְהָא כַד אַפְקֵד עַל גוֹבַאי לְאֵכוּל (ס"א לְמֵיכַל) פֵּירֵי אַרְעָא וְכַד אֲגָרֵי מַלְאַךְ דְמוֹתָא עַל חוֹבֵיהוֹן דְעַמִי׃ **יד**וּמִתְכַּנְעִין עַמִי דְאִתְקְרֵי שְׁמִי עֲלֵיהוֹן וְיַעְבְּדוּן תְּתוּבְתָּא (ס"א תְּתוּבָא וְיִצְלוּן) וִיצַלוּן וְיִבְעוּן מִן קֳדָמַי וִיתוּבוּן מִן אָרְחַתְהוֹן בִּישַׁיָא וַאֲנָא אֲקַבֵּל מִן שְׁמַיָא תְּתוּבְתְּהוֹן וְאֶשְׁרֵי וְאֶשְׁבּוֹק לְחוֹבֵיהוֹן וְאָעֵיל אַסְוָתָא (ס"א אַסוּתָא) לְאַרְעָהוֹן׃ **טו**כַּדוּן יְהֵי רַעֲוָא מִן קֳדָם מֵימְרִי דְאַצְלִי אוּדְנַי לְקַבָּלָא צְלוֹתָא דִמְצַלְיָן עַמִי בְּאַנְפֵּי אַתְרָא הָדֵין׃ **טז**וְכַדוּן אִתְרְעִיתִי בְמֵימְרִי וְקַדֵישִׁית יַת בֵּיתָא הָדֵין לְאַשְׁרָאָה שְׁכִנְתִּי תַּמָן עַד עָלָם וִיהֵי רְעוּתִי לְאוֹטָבָא תַמָן כָּל יוֹמַיָא׃ **יז**וְאַתְּ (ס"א וְאַתְּ פְלַח) אִין תִּפְלַח קֳדָמַי וּתְהָךְ בְּאָרְחָן דְתַקְנָן קֳדָמַי הֵיכְמָה דְהַלִיךְ דָוִד אֲבוּךְ וּלְמֶעְבַד הֵיכְמָה דִי פַקֵדִתָּךְ וּקְיָמַי וְדִינַי תִּטָר׃ **יח**וְאָקֵים יַת כּוּרְסֵי מַלְכוּתָךְ הֵיכְמָה דִגְזָרִית עִם דָוִד אֲבוּךְ לְמֵימָר לָא יִפְסוֹק לָךְ גְבַר יָתֵיב עַל כּוּרְסֵי מַלְכוּתִי וְשַׁלִיט עַל יִשְרָאֵל׃ **יט**וְאִין תָיְבִין אַתּוּן וְתִשְׁבְּקוּן קְיָמַי וּפִקוּדַי דִי יְהָבִית קֳדָמֵיכוֹן וּתְהָכוּן וְתִפְלְחוּן לְטַעֲוָת עַמְמִין נָכְרָאִין וְתִסְגְדוּן לְהוֹן׃ **כ**וֶאֱטַלְטְלִנוּן מֵעִלָוֵי אַרְעָאִי דִי יְהָבִית לְהוֹן וְיַת בֵּיתָא הָדֵין דִקַדֵישִׁית לְאַשְׁרָאָה בֵּיהּ שְׁכִינְתִּי אֲרַחֵק מִן קֳדָמַי וְאֶתְּנִנֵיהּ לְמַתְלִין וּלְשׁוּעֵי בְּכָל עַמְמַיָא׃ **כא**וּבֵיתָא הָדֵין דִי הֲוָה עִלָאָה יְהֵי חָרוֹב כָּל מָאן דִי יְעִבַּר עֲלוֹי יִכְלֵי וְיֵמַר מְטוּל מָה עֲבַד יְיָ הֵכְדֵין לְאַרְעָא הָדָא וּלְבֵיתָא הָדֵין׃ **כב**וְיֵמְרוּן מִן בִּגְלַל דִשְׁבָקוּ יַת פּוּלְחָנָא דַייָ אֱלָהָא דַאֲבָהַתְהוֹן דְאַפֵּקִנוּן מֵאַרְעָא דְמִצְרַיִם וְאַתְקִיפוּ בְּטַעֲוַת עַמְמַיָא וּסְגִידוּ לְהוֹן וּפַלְחוּנוּן מְטוּל הֵיכְנָא אַיְתֵי עֲלֵיהוֹן יַת כָּל בִּישְׁתָּא הָדָא׃

**2 Chronicles 8**

**א**וַהֲוָה מִסוֹף עֶשְרִין שְׁנִין דִבְנָא שְׁלמה יַת בֵּית מַקְדְשָׁא דַייָ וְיַת בֵּיתֵיהּ׃ **ב**וְקִרְוַיָא דִיהַב חִירָם לִשְׁלמה בְּנָא (ס"א בְּנָא שְׁלמה) יַתְהוֹן וְאוֹתִיב תַּמָן יַת בְּנֵי יִשְרָאֵל׃ **ג**וַאֲזַל שְׁלמה לַחֲמָתָא דְצוֹבָה וְאַתְקֵיף צְיָרָא עֲלָהּ׃ **ד**וּבְנָא יַת תַּדְמוֹר בְּמַדְבְּרָא וְיַת כָּל קִרְוֵי בֵּית אוֹצָרַיָא דִבְנָא שְׁלמה בַּחֲמָתָא׃ **ה**וּבְנָא יַת בֵּית חוֹרוֹן עִלָאָה וְיַת בֵּית חוֹרוֹן אַרְעָאָה קִרְוִין כְּרִיכָן מַקְפָן שׁוּרָן דָשִׁין וְעִבָּרִין׃ **ו**וְיַת בַּעֲלָת וְיַת כָּל קִרְוֵי בֵּית אוֹצָרַיָא דִהֲווֹ לִשְׁלמה וְיַת כָּל קִרְוֵי פָרָשַׁיָא וְיַת כָּל רְעוּת לִבֵּיהּ (ס"א לְבֵית) דִשְׁלמה דִי צָבֵא לְמֶעְבַּד וּלְמִבְנֵי בִּירוּשְׁלֵם וּבְלִבְנִי (ס"א וּבִלְבָנוֹן) וּבְכָל אֲרַע שׁוּלְטָנֵיהּ׃ **ז**כָּל עַמָא דְאִשְׁתַּיַר מִן חִתָּאֵי וֶאֱמוֹרָאֵי וּפְרִזָאֵי וְחִוָאֵי וִיבוּסָאֵי דְלָא מִיִשְרָאֵל אִנוּן׃ **ח**מִן בְּנֵיהוֹן דְאִשְׁתַּיָרוּ בַתְרֵיהוֹן בְּאַרְעָא דִי לָא שֵׁיצִנוּן בְּנֵי יִשְרָאֵל וִיהָבִנוּן שְׁלמה לִמַסְקֵי מִסִין עַד יוֹמָא הָדֵין׃ **ט**וּמִן בְּנֵי יִשְרָאֵל דִי לָא יְהַב שְׁלמה לְמֶהֱוֵי פָלְחִין לַעֲבִידְתֵּיהּ אֲרוּם אִנוּן גֻבְרֵי מַגִיחֵי קְרָבָא וְרַבָּנֵי גִבָּרוֹי וְרַבָּנֵי אַרְתְּכוֹהִי (ס"א אַרְתְּכוֹי) וּפָרָשׁוֹהִי׃ **י**וְאִלֵין רַבָּנֵי אִסְטַרְטֵיגַיָא דִי לְמַלְכָּא שְׁלמה מָאתָן וְחַמְשִׁין דִי מְכַבְּשִׁין בְּעַמָא׃ **יא**וְיַת בִּתְיָה בְּרַתֵּיהּ דְפַרְעה אַסִיק שְׁלמה מִקַרְתָּא דְדָוִד לְפַלְטֵירִין דִבְנָא לָהּ אֲרוּם אֲמַר לָא אֶפְשַׁר דְתִשְׁלַט לִי אִתְּתָא בְּבֵית דָוִד מַלְכָּא דְיִשְרָאֵל אֲרוּם קוּדְשָׁא אִנוּן וְלָא כָשָׁר דְתִתֵיב תַּמָן אִתְּתָא מִן בָּתַר דְעַל לְוַתְהוֹן אֲרוֹנָא דַיָי׃ **יב**הָא בְּכֵין אַסֵיק שְׁלמה עֲלָוָן קֳדָם יְיָ עַל מַדְבְּחָא דַייָ דִבְנָא קֳדָם אוּלָמָא׃ **יג**וּבְמִסַת יוֹמָא בְּיוֹמֵיהּ לְאַסָקָא קָרְבָּן תְּדִירָא הֵי כְתַפְקֶדְתָּא דְמשֶׁה לְשַׁבָּתַיָא וּמוּסְפַיָא לְרֵישֵׁי יַרְחַיָא וּלְמוֹעֲדַיָא תְּלַת זִמְנִין בְּשַׁתָּא בְּחַגָא דְפַטִירַיָא וּבְחַגָא דִמְטָלַיָא׃ **יד**וַאֲקֵים הֵיכְמָה דִי פַקֵיד דָוִד אֲבוֹי יַת פְּלוּגַת כַּהֲנַיָא עַל עֲבִידְתְּהוֹן וְלֵיוָאֵי עַל מַטַרְתְּהוֹן לְשַׁבַּחָא וּלְשַׁמָשָׁא כָּל קֳבֵל כַּהֲנַיָא כְּמִסַת יוֹמָא בְּיוֹמֵיהּ וּלְתַרָעַיָא בִּפְלוּגָתְהוֹן לְכָל תַּרְעָא וְתַרְעָא אֲרוּם הֵיכְנָא (ס"א הֵיכְמָא) תַּפְקֵדְתָּא דְדָוִד נְבִיָא דַיָי׃ **טו**וְלָא עָדוּ תַּפְקֶדְתָּא דְמַלְכָּא עַל כַּהֲנַיָא וְלֵיוָאֵי לְכָל פִּתְגָמַיָא וּלְאוֹצְרַיָא׃ **טז**וְאִתַּקְנַת כָּל עֲבִידַת שְׁלמה מִן יוֹמָא דְאִתְיַסֵד בֵּית מַקְדְשָׁא דַייָ עַד יוֹמָא דְאִשְׁתֵּיצֵי וּשְׁלִים בֵּית מַקְדְשָׁא דַיָי׃ **יז**הָא בְּכֵן הַלִיךְ שְׁלמה לִכְּרַךְ תַּרְנְגוֹלָא וּלְאֵילוֹת דְעַל כֵּיף יַמָא בְּאַרְעָא דֶאֱדוֹם׃ **יח**וּשְׁדַר לֵיהּ חוּרָם בִּידָא דְעַבְדוֹי אִלְפַּיָא וְעַבְדִין חַכִּימִין בְּיַמָא וַאֲתוֹ עִם עַבְדֵי שְׁלמה לְאוֹפִיר וּנְסִיבוּ (ס"א וְדַבָּרוּ מִתַּמָן) מִתַּמָן אַרְבַּע מְאָה וְחַמְשִׁין קִנְטֵנְרִין דְדַהֲבָא וְאַיְתִיוּ לְוַת מַלְכָּא שְׁלמה׃

**2 Chronicles 9**

**א**וּמַלְכַּת זְמַרְגַד שְׁמַעַת יַת שֵׁמַע שְׁלמה וַאֲתָת לְנִסָאָה יַת שְׁלמה בְּמִתְלָוָן דְחִידִין בִּירוּשְׁלֵם בְּחֵיל תַּקִיף לַחֲדָא וְהוּגְנִין טְעִינִין בּוּסְמִין וְדַהֲבָא לְסוּגֵי וּמַרְגְלָיָן בְּחִירַן וַאֲתַת לְוַת שְׁלמה וּמַלֵלַת עִמֵיהּ יַת כָּל מַה דַהֲוָא עִם לִבָּהּ׃ **ב**וְתַנִי לָהּ שְׁלמה יַת כָּל פִּתְגָמָהָא וְלָא אִתְכַּסֵי מִן שְׁלמה מִדַעַם דְלָא תַנִי לָהּ׃ **ג**וַחֲמַת מַלְכָּא זְמַרְגַד יַת חָכְמַת שְׁלמה וּבֵית מַקְדְשָׁא דִי בְנָא׃ **ד**וּמֵיכְלָא דְפָתוֹרֵיהּ וְאַסְחָרוּת עַבְדוֹי וּמוֹקְמָנָא דְשַׁמְשׁוֹי וּלְבוּשֵׁיהוֹן וְשַׁקְוָתֵיהּ וּלְבוּשֵׁיהוֹן וּמַסְקָתֵיהּ דְסַלִיק לְבֵית מַקְדְשָׁא דַייָ וְלָא אִשְׁתַּיָרַת בָּהּ תּוּב רוּחָא׃ **ה**וַאֲמַרַת לְמַלְכָּא קוּשְׁטָא פִּתְגָמָא דִי (ס"א דִשְׁמָעֵית) שִׁמְעֵית בְאַרְעָאִי מְטוּל דְבִירָיָךְ (ס"א דִבְרָיָךְ) וּמְטוּל חָכְמָתָךְ׃ **ו**וְלָא הֵמְנִית לְפִתְגָמַיָא עַד דַאֲתֵיתִי וַחֲמָאָה עֵינַי וְהָא לָא אִתְחַוָא לִי פַּלְגוּת מִן סוּגְעָא דְחָכְמְתָךְ אוֹסִפְתָּא (ס"א אוֹסִפַת) עַל שְׁמוּעֲתָא דִי שְׁמָעִית׃ **ז**טוֹבֵיהוֹן דְגַבְרַיִךְ וְטוֹבֵיהוֹן דְעַבְדָךְ אִלֵין דְקָיְמִין קֳדָמָךְ תְּדִירָא וְשָׁמְעִין יַת חָכְמָתָךְ׃ **ח**יְהֵי יְיָ אֱלָהָךְ מְבָרָךְ דְאִתְרְעֵי בָּךְ לְמַנָאָה יָתָךְ מַלְכָּא לְמֵתַב עַל כּוּרְסֵי מַלְכוּתָא לְמֶהֱוֵי מְלִיךְ קֳדָם יְיָ אֱלָהָךְ בְּדִרָחִים יְיָ אֱלָהָךְ יַת יִשְרָאֵל לְקַיָמוּתֵיהּ לְעָלָם וּמַנִי יָתָךְ עִלָוֵיהוֹן לְמַלְכָּא לְמֶעְבַּד דִין דִקְשׁוֹט וּזְכוּ׃ **ט**וִיהַבַת לְמַלְכָּא מְאָה וְעֶשְרִין קִנְטֵירִין דִי דְהַב וּבוּסְמַיָא לְסוּגֵי לַחֲדָא וּמַרְגְלָיַן בְּחִירַן לָא הֲוָה הֵי כְבוּסְמָא הַהוּא דִי יְהַבַת מַלְכַּת זְמַרְגַד לִשְׁלמה (ס"א לְמַלְכָּא שְׁלמה)׃ **י**וְאוֹף עַבְדֵי חִירָם וְעַבְדֵי שְׁלמה דְאַיְתִיאוּ דַהֲבָא מֵאוֹפִיר אַיְתִיאוּ קֵיסֵי אַלְגוּמַיָא (ס"א אַלְמוּגַיָא) וּמַרְגְלִיתָא בְּחִירָן׃ **יא**וַעֲבַד מַלְכָּא מִן קֵיסֵי אַלְמוּגַיָא כִּבְשַׁיָא לְסָעֵיד לְבֵית מַקְדְשָׁא דַייָ וּלְבֵית מַלְכָּא וְכִנָרַיָא וְנִבְלַיָא לִבְנֵי לֵוִי דִמְשַׁבְּחִין בְּהוֹן וְלָא אִתְחֲמוֹן דִכְמַתְהוֹן מִן קַדְמַת דְנָא בְּאַרְעָא דְבֵית יְהוּדָה׃ **יב**וּמַלְכָּא שְׁלמה יְהַב לְמַלְכַּת זְמַרְגַּד יַת כָּל רְעוּתָהּ דִבְעַת מִנֵיהּ לְבַר דִי יְהַב לָהּ חִלוּפֵי מָה דְאַיְתִיאַת לְוַת מַלְכָּא וְאִתְפְּנִיאַת וַאֲזָלַת לְאַרְעָהָא הִיא וְעַבְדָהָא׃ **יג**וַהֲוָה מַתְקְלָא דְדַהֲבָא דִי הֲוָה אָתֵי לִשְׁלמה בְּשַׁתָּא חֲדָא שִׁיתְּ מְאָה וְשִׁתִּין וְשִׁיתְּ קִנְטֵרִין דְדַהֲבָא׃ **יד**בַּר מֵאֲגַר אוּמָנַיָא וּסְחוֹרַת תַּגָרַיָא וְכָל מַלְכֵי (ס"א מַלְכַיָא דַעֲרַב וּפַּחֲוָרָא דְאַרְעָא) סִיסְטְוָתָא וְשַׁלְטוֹנֵי אַרְעָא דְמוֹבָלִין כְּרַגָא דַהֲבָא וְכַסְפָּא לִשְׁלמה׃ **טו**וַעֲבַד מַלְכָּא שְׁלמה מָאתָן עֲגִילִין דְדַהֲבָא סְנִינָא וְעַזְלִין יָתֵיהּ הֵי כְּחוּטָא שִׁיתְּ מְאָה סִלְעִין דְדַהֲבָא סְנִינָא סָלֵיק עַל עִגוּלָא חָד׃ **טז**וּתְלַת מְאָה תְּרֵיסִין דְדַהֲבָא סְנִינָא (דְעַזְלִין יָתֵיהּ הֵי כְחוּטָא) תְּלַת מְאָה סִלְעִין דְדַהֲבָא סָלֵיק עַל תְּרֵיסָא חֲדָא (ס"א וִיהַב יַתְהוֹן מַלְכָּא בְּבֵיתָא יַעֲרָא דְכַרְמְלָא) וּמַנִינוּן מַלְכָּא בְּבֵיתָא מְקֵירַת מַלְכַיָא׃ **יז**וַעֲבַד מַלְכָּא כּוּרְסְיָא דְשֵׁן דְפִיל רַבָּא וַחֲפָהִי דְהַב דְכֵי׃ **יח**וְשִׁיתָּא מַסוֹקְיָן לְכוּרְסְיָא וְכֵיבַשׁ בְּדַהֲבָא סְגַלְגְלֵי כוּרְסָא מְדַבְּקִין בֵּיהּ וְאַשְׁדְיָתָא (ס"א וְאַשַׁרְתָּ) מִכָּא וּמִכָּא עַל אֲתַר בֵּית מוֹתָבָא וּתְרֵין אַרְיָוָן קָיְמִין כָּל קֳבֵל אַשְׁדְיָתָא (ס"א אַשְׁרָתָא)׃ **יט**וּתְרֵיסַר אַרְיְוָן קַיְמִין תַּמָן עַל שִׁיתְּ מַסוֹקְיָן מִכָּא וּמִכָּא לָא אַתְעֲבֵיד הֵיכְנָא לְכֻלְהוֹן מַלְכְּוָתָא׃ **כ**וְכֻלְהוֹן מָאנֵי מִשְׁתְּיָא דְמַלְכָּא שְׁלמה וּמָאנֵי (ס"א וְכָל מָאנֵי) בֵּית מְקֵירַת מַלְכָּא דְהַב טָב לֵית בְּהוֹן כַּסְפָּא אֲרוּם לָא אִתְחֲשִׁיב סִימָא בְּיוֹמֵי שְׁלמה לְמִדָעַם׃ **כא**אֲרוּם אִלְפַּיָא לְמַלְכָּא דְאָזְלִין לְאַפַרְקַיָא (ס"א לְאַפְרִיקָא) עִם עַבְדַיָא דְחִירָם זִימְנָא חֲדָא לִתְלַת שְׁנִין אַתְיָן אִלְפַּיָא דְאַפְרִיקַיָא (ס"א דְאַפְרִיקָא) טְעִינָן דַהֲבָא וְסִימָא וְשֵׁן דְפִיל וְקוֹפִין וּטְוָסִין (ס"א וְטַוָסִין)׃ **כב**וְרַבָּא מַלְכָּא שְׁלמה מִן כֻּלְהוֹן מַלְכֵי אַרְעָא לְעוּתַּר וּלְחָכְמְתָא׃ **כג**וְכֻלְהוֹן מַלְכֵי אַרְעָא בָּעֵן יַת סְבַר אַפֵּי שְׁלמה לְמִשְׁמַע יַת חָכְמְתֵיהּ דִיהַב יְיָ בְּלִבֵּיהּ׃ **כד**וְאִנוּן מַיְתִין גְבַר דוֹרוֹנֵיהּ מָאנֵי דְכַסְפָּא וּמָאנֵי דְדַהֲבָא וּפַלְדֵסִין דְבוּץ (ס"א דָכִין) זֵינֵי קְרָבָא וּבוּסְמָנִין סוּסָוָן וְכוֹדָנִין גְזֵירַת שְׁנָא בִּשְׁנָא׃ **כה**וַהֲוָה לִשְׁלמה אַרְבַּע אַלְפִין אוּרְיָן דְסוּסָוָן וְאַרְתַּכִּין וּתְרֵיסַר אַלְפִין פָּרָשִׁין וְאַשְׁרֵינוּן בְּקִרְוֵי אַרְתַּכַּיָא בַּר מִן מָה דִי הֲוֵי עִם מַלְכָּא בִּירוּשְׁלֵם׃ **כו**וַהֲוָה שַׁלִיט בְּכֻלְהוֹן מַלְכַיָא מִן פְּרַת וְעַד אַרְעָא דִפְלִשְׁתָּאֵי וְעַד תְּחוּם מִצְרָיִם׃ **כז**וִיהַב מַלְכָּא יַת סִימָא בִּירוּשְׁלֵם זָלֵיל הֵי כְאַבְנַיָא וְיַת אַרְזַיָא יְהֵב בְּזִילוּתָא הֵי כְּשִׁקְמָנַיָא דְבִשְׁפֶלְתָּא לְסוּגֵי׃ **כח**וּמַפְּקִין סוּסָוָן מִמִצְרַיִם לִשְׁלמה וּמִן כֻּלְהוֹן אַרְעָתָא׃ **כט**וּמוֹתַר מִלֵי שְׁלמה קַדְמָאֵי וּבַתְרָאֵי הֲלָא אִנּוּן כְּתִיבִין עַל פִּתְגָמֵי נָתָן נְבִיָא וְעַל נְבוּאֲתֵיהּ דַאֲחִיָה דְמִן שִׁילה וּבְחֶזְוָנָא דְעִדוֹ נְבִיָא דְאִתְנַבְּאוּ עַל יָרָבְעָם בַּר נְבָט׃ **ל**וּמְלִיךְ שְׁלמה בִּירוּשְׁלֵם עַל כֻּלְהוֹן (ס"א כָּל) יִשְרָאֵל אַרְבְּעִין שְׁנִין׃ **לא**וּשְׁכִיב שְׁלמה עִם אֲבָהָתוֹי וּקְבָרוּ יָתֵיהּ בְּקַרְתָּא דְדָוִיד אֲבוֹי וּמְלִיךְ רְחַבְעָם בְּרֵיהּ בְּאַתְרוֹי׃

**2 Chronicles 10**

**א**וַאֲזַל רְחַבְעָם לִשְׁכֶם אֲרוּם בִּשְׁכֶם אֲתוֹ כָּל יִשְרָאֵל לְאַמְלָכָא יָתֵיהּ׃ **ב**וַהֲוָה כַּד שְׁמַע יָרָבְעָם בַּר נְבָט וְהוּא שָׁרֵי בְמִצְרַיִם דִי עֲרַק מִן קֳדָם שְׁלמה (ס"א שְׁלמה מַלְכָּא) וְתָב יָרָבְעָם מִמִצְרָיִם׃ **ג**וּשְׁדָרוּ וּקְרוֹ לֵיהּ וְאֲתָא יָרָבְעָם וְכָל יִשְרָאֵל וּמַלִילוּ עִם רְחַבְעָם לְמֵימַר׃ **ד**אָבוּךְ אַקְשֵׁי יַת נִירָנָא וְכַדוּן אָקֵיל אַנְתְּ מִן פּוּלְחָנָא דְאָבוּךְ קַשְׁיָן וּמִן נִירֵיהּ תַּקִיפָא דִי יְהַב עֲלָנָא וְנִפְלְחִנָךְ׃ **ה**וַאֲמַר לְהוֹן עַד זְמַן תְּלָתָא יוֹמִין אוֹרִיכוּ וְתוּבוּ לְוָתִי וַאֲזָלוּ עַמָא׃ **ו**וְאִתְמְלִיךְ מַלְכָּא רְחַבְעָם עִם סָבַיָא דִהֲווֹ קָיְמִין וּמְשַׁמְשִׁין קֳדָם שְׁלמה אֲבוֹי בְּמֶהֱוֵיהּ קַיָם לְמֵימָר אֵכְדֵין אַתּוּן מִתְמַלְכִין לְאָתָבָא לְעַמָא הָדֵין פִּתְגָמָא׃ **ז**וּמַלִילוּ עִמֵיהּ לְמֵימָר אִין תְּהֵא לְטָב לְעַמָא הָדֵין וְתִתְרְעֵי בְהוֹן וִיהוֹן לָךְ לְעַבְדִין כָּל יוֹמַיָא׃ **ח**וּשְׁבַק יַת מִלְכַּת סָבַיָא דִמְלָכוֹהִי וְאִתְמְלִיךְ בְּטָלַיָא דִי רַבִּיאוּ עִמֵיהּ דִי קַיְמִין וּמְשַׁמְשִׁין קֳדָמוֹי׃ **ט**וַאֲמַר לְהוֹן מָה אַתּוּן מִתְמַלְכִין וְנָתִיב פִּתְגָמָא יַת עַמָא הָדֵין דִי מַלִילוּ לְוָתִי לְמֵימַר (ס"א עִמִי) אַקֵיל מִן נִירָא דִי יְהַב אָבוּךְ עֲלָנָא׃ **י**וּמַלִילוּ עִמֵיהּ טָלַיָא דִי רַבִּיאוּ עִמֵיהּ לְמֵימַר כִּדְנַן תֵּימַר לְעַמָא דִמַלִילוּ עִמָךְ לְמֵימַר אֲבוּךְ אַתְקֵיף יַת נִירָנָא וְאַנְתְּ אַקֵיל מִנָנָא כִּדְנַן תֵּימַר לְהוֹן חַלָשׁוּתִי תַקִיפָא מִן גְבוּרְתֵּי דְאַבָּא׃ **יא**וְכַדוּן אַבָּא רְמָא עִלָוֵיכוֹן נִיר תַּקִיף וַאֲנָא אוֹסִיף עַל נִירֵיכוֹן אַבָּא רְדָא יַתְכוֹן בְּשַׁרְבִיטִין וַאֲנָא אֵרַדֵי יַתְכוֹן בְּמַרְגָנִין׃ **יב**וַאֲתָא יָרָבְעָם וְכָל עַמָא לְוַת רְחַבְעָם בְּיוֹמָא תְּלִיתָאָה הֵיכְמָא דִי מַלֵיל מַלְכָּא לְמֵימַר תּוּבוּ לְוָתִי בְּיוֹמָא תְּלִיתָאָה׃ **יג**וְאָתֵיבִנוּן מַלְכָּא פִּתְגָמָא קַשְׁיָן וּשְׁבַק מַלְכָּא רְחַבְעָם יַת מִלְכַּת סָבַיָא׃ **יד**וּמַלֵיל לְהוֹן כְּמִלְכַּת טָלַיָא לְמֵימַר אַבָּא אֲיַקֵר יַת נִירֵיכוֹן וַאֲנָא אוֹסִיף עֲלוֹהִי אַבָּא רְדָא יַתְכוֹן בְּשַׁרְבִיטִין וַאֲנָא בְּמַרְגָנִין׃ **טו**וְלָא קַבִּיל מַלְכָּא מִן עַמָא אֲרוּם הֲוַת תּוּסְקְפָא מִן קֳדָם יְיָ מִן בִּגְלַל לְאָקָמָא יְיָ יַת פִּתְגָמֵיהּ דִי מַלֵיל בְּיַד אֲחִיָה דְמִן שִׁילוֹ עַל יָרָבְעָם בַּר נְבָט׃ **טז**וְכֻלְהוֹן יִשְרָאֵל חֲמוֹן אֲרוּם לָא קַבִּיל מַלְכָּא מִנְהוֹן וַאֲתִיבוּ עַמָא יַת מַלְכָּא לְמֵימַר מָה אִית לָנָא חוּלַק בְּדָוִד וְאַחְסַנְתָּא בִּבְרֵיהּ דְיִשַׁי גְבַר לְקִרְוָיִךְ יִשְרָאֵל כַּדוּן מְלוֹךְ עַל אַנְשֵׁי בֵיתָךְ דָוִד וַאֲזָלוּ כֻלְהוֹן יִשְרָאֵל לְקִרְוֵיהוֹן׃ **יז**וּבְנֵי יִשְרָאֵל דְיָתְבִין בְּקִרְוֵי יְהוּדָה וְאַמְלִיךְ (ס"א וּמְלַךְ) עֲלֵיהוֹן רְחַבְעָם׃ **יח**וּשְׁדַר מַלְכָּא רְחַבְעָם יַת הֲדוֹרָם דִמְמַנֵי עַל מַסְקֵי מִסִין וּפְתָקוּ בֵיהּ בְּנֵי יִשְרָאֵל אַבְנַיָא וּמִית וּמַלְכָּא רְחַבְעָם אִתַּקַף לְמִסַק בְּאַרְתְּכָא לְמִפַּךְ לִירוּשְׁלֵם׃ **יט**וּמְרָדוּ בֵּית יִשְרָאֵל בְּבֵית דָוִד עַד יוֹמָא (ס"א זְמַן יוֹמָא) הָדֵין׃

**2 Chronicles 11**

**א**וַאֲתָא רְחַבְעָם לִירוּשְׁלֵם וּכְנַשׁ יַת בֵּית יְהוּדָה וּבִנְיָמִין מְאָה וְתַמְנָן אַלְפִין גְבַר גְבַר אֱנָשֵׁי עָבְדֵי קְרָבָא לְמִסְדְרָא סִדְרֵי קְרָבָא עִם בֵּית יִשְרָאֵל לְאָתָבָא יַת מַלְכוּתָא לִרְחַבְעָם׃ **ב**וַהֲוָה פִּתְגָם נְבוּאָה מִן קֳדָם יְיָ עִם שְׁמַעְיָהוּ נְבִיָא דַייָ לְמֵימָר׃ **ג**אֱמַר לִרְחַבְעָם בַּר שְׁלמה מְלִיךְ שִׁבְטָא דְבֵית יְהוּדָה וְעִם כָּל בֵּית יִשְרָאֵל דְבִיהוּדָה וּבִנְיָמִין לְמֵימָר׃ **ד**כִּדְנַן אֲמַר יְיָ לָא תִסְקוּן וְלָא תְגִיחוּן קְרָבָא עִם אֲחוּכוֹן בְּנֵי יִשְרָאֵל תּוּבוּ גְבַר לְבֵיתֵיהּ אֲרוּם מִן קֳדָם יְיָ הֲוָה פִּתְגָמָא הָדֵין וְקַבִּילוּ יַת פִּתְגָמֵי יְיָ וְתָבוּ מִלְמֵיזַל לְוַת יָרָבְעָם׃ **ה**וִיתֵב רְחַבְעָם בִּירוּשְׁלֵם וּבְנָא קִרְוִין כְּרִיכָן בְּאַרְעָא שִׁבְטָא דְבֵית יְהוּדָה׃ **ו**וּבְנָא יַת בֵּית לֶחֶם וְיַת עֵיטָם וְיַת תְּקוֹעַ׃ **ז**וְיַת בֵּית צוּר וְיַת שׁוֹכוֹ וְיַת עֲדֻלָם׃ **ח**וְיַת גַת וְיַת מָרֵשָׁה וְיַת זִיף׃ **ט**וְיַת אֲדוֹרַיִם וְיָת לָכִישׁ וְיַת עֲזֵקָה׃ **י**וְיַת צָרְעָה וְיַת אַיָלוֹן וְיַת חֶבְרוֹן דִבְשִׁבְטָא יְהוּדָה וּבְשִׁבְטָא דְבִנְיָמִין קִרְוִין כְּרִיכָן׃ **יא**וְשַׁפִּיץ וְתַקִיף יַת קִרְוִין (ס"ש קִרְוַיָא כְּרִיכָתָא) כְּרַכָּתָא וּמַנִי בְהוֹן אַרְכוֹנִין וְתִסְבְּרִין מַלְיָן מִכְלָא וּמִשְׁחָא וְחַמְרָא׃ **יב**וּבְכָל קִרְיָה וְקִרְיָה יְהַב עֲגִילִין וּמוּרְנִין וְתַקִיפִנוּן לְסוּגֵי לַחֲדָא וַהֲווֹן לֵיהּ שִׁבְטָא דִיהוּדָה וּבִנְיָמִין׃ **יג**וְכַהֲנַיָא וְלֵיוָאֵי דִבְכָל יִשְרָאֵל (ס"א תְּחוּם יִשְרָאֵל) אִתְעַתָּדוּ עֲלוֹהִי מִכָּל תְּחוּמֵיהוֹן׃ **יד**אֲרוּם שְׁבָקוּ לֵיוָאֵי יַת פַּרְוִילֵהוֹן וַאֲחוּדַתְהוֹן (ס"א וַאֲתוֹ) וַאֲזָלוּ לְשִׁבְטָא דִיהוּדָה וְלִירוּשְׁלֵם אֲרוּם עַכְּבִנוּן וְלָא שַׁבְקִנוּן יָרָבְעָם וּבְנוֹי מִלְשַׁמֵשׁ קֳדָם יְיָ׃ **טו**וַאֲקֵים לֵיהּ כּוּמָרִין לְבָמָתַיָא וּלְשֵׁדִין וּלְעֶגְלִין דִי עֲבָד׃ **טז**וּבַתְרֵיהוֹן מִכָּל שִׁבְטַיָא דְיִשְרָאֵל דְיָהֲבִין יַת לִבְּהוֹן לְמִתְבַע אוּלְפַן מִן קֳדָם יְיָ אֱלָהָא דְיִשְרָאֵל אֲתוֹ לִירוּשְׁלֵם לְדַבָּחָא קֳדָם יְיָ אֱלָהָא דַאֲבָהַתְהוֹן׃ **יז**וְתַקִיפוּ יַת מַלְכוּתָא דְבֵית יְהוּדָה וְאַלִימוּ יַת רְחַבְעָם בַּר שְׁלמה לִשְׁנִין תְּלַת אֲרוּם הֲלִיכוּ בְּאוֹרַח דָוִד וּשְׁלמה לִשְׁנִין תְּלַת׃ **יח**וּנְסִיב לֵיהּ רְחַבְעָם אִתְּתָא יַת מַחֲלַת בַּר יְרֵימוֹת בַּר דָוִד וְיַת אֲבִיחַיִל בַּת אֱלִיאָב בַּר יִשָׁי׃ **יט**וִילִידַת לֵיהּ בְּנִין יַת יְעוּשׁ וְיַת שְׁמַרְיָה וְיַת זָהַם (ס"א דָהַם)׃ **כ**וּבַתְרָהָא נְסִיב יַת מַעֲכָה בַּת אַבְשָׁלוֹם וִילִידַת לֵיהּ יַת אֲבִיָה וְיַת עַתֵּי וְיַת זִיזָא וְיַת שְׁלמִית׃ **כא**וּרְחֵים רְחַבְעָם יַת מַעֲכָה בַּת אַבְשָׁלוֹם מִן כָּל נְשׁוֹהִי וּפִילַקְתּוֹהִי אֲרוּם נְשִׁין תַּמְנֵיסְרֵי נְסִיב פִילַקְתִּין שִׁתִּין וְאוֹלִיד עֶשְרִין וּתְמַנְיָא בְנִין וְשִׁתִּין בְּנָן׃ **כב**וּמַנֵי לְרֵישָׁא יַת (ס"א רְחַבְעָם יַת) אֲבִיָה בַּר מַעֲכָה לְאַרְכוֹן עַל אֲחוֹהִי אֲרוּם אֲמַר לְמִתַּן לֵיהּ מַלְכוּתָא׃ **כג**וּבְנָא וְשַׁפִּיץ קִרְוִין וּמַנִי מִכָּל בְּנוֹי עַל כָּל אַרְעֲתָא דְבֵית יְהוּדָה לְכֻלְהוֹן קִרְוַיָא כְּרִיכָתָא וִיהַב לְהוֹן מְזוֹנָא לְסוֹגֵי וּשְׁאֵיל לְמִסַב רִכְפַּת נְשַׁיָא׃

**2 Chronicles 12**

**א**וַהֲוָה כַּד אִתַּקְנַת מַלְכוּתֵיהּ דִרְחַבְעָם וְכַד אִתַּקַף שְׁבַק יַת אוֹרַיְתָא דַייָ וְכָל יִשְרָאֵל עִמֵיהּ׃ **ב**וַהֲוָה בְּשַׁתָּא חֲמִישֵׁיתָא לְמַלְכָּא רְחַבְעָם סְלִיק שֵׁישַׁק מַלְכָּא דְמִצְרַיִם עַל יְרוּשְׁלֵם מְטוּל דִשְׁקָרוּ בְּמֵימְרָא דַיָי׃ **ג**בְּאַלְפָא וּמָאתָן אַרְתַּכִּין וּבִשִׁתִּין אַלְפִין פָּרָשִׁין וְלֵית סְכוֹם לְעַמָא דִי אֲתוֹ עִמֵיהּ מִמִצְרַיִם לוּבָאֵי וְסוּכָאֵי וְכוּשָׁאֵי׃ **ד**וּכְבַשׁ יַת קִרְוַיָא כְּרִיכָתָא דִהֲווֹ לִיהוּדָה וַאֲתוֹ לִירוּשְׁלֵם׃ **ה**וּשְׁמַעְיָה נְבִיָא אֲתָא לְוַת רְחַבְעָם וְרַבָּנֵי יְהוּדָה דְאִתְכְּנָשׁוּ לִירוּשְׁלֵם מִן קֳדָם שֵׁישַׁק וַאֲמַר לְהוֹן כִּדְנָן אֲמַר יְיָ אַתּוּן שְׁבַקְתּוּן יַת דַחַלְתִּי וּבְרַם אֲנָא אֶשְׁבּוֹק יַתְכוֹן בִּידָא דְשֵׁישַׁק׃ **ו**וְאִתְכְּנָעוּ רַבָּנֵי יִשְרָאֵל וּמַלְכָּא וַאֲמָרוּ זַכָּאָה הוּא יְיָ׃ **ז**וְכַד גַלֵי קֳדָם יְיָ אֲרוּם אִתְכְּנָעוּ הֲוָה פִּתְגָם נְבוּאָה עִם שְׁמַעְיָה לְמֵימַר אִתְכְּנָעוּ עַמִי וְלָא אֲחַבְּלִנוּן וְאֶתֵּן לְהוֹן כִּזְעֵיר לְשֵׁזָבָא וְלָא תֵחוּל רוּגְזִי בִּירוּשְׁלֵם בִּידָא דְשֵׁישַׁק׃ **ח**אֲרוּם יֶהֱווּן לֵיהּ לְעַבְדִין וְיֵדְעוּן פּוּלְחָנִי וְשִׁעְבּוּד מַלְכְּוַת אַרְעֲתָא׃ **ט**וּסְלִיק שֵׁישַׁק מַלְכָּא דְמִצְרַיִם עַל יְרוּשְׁלֵם וּשְׁבָא יַת תִּסְבְּרֵי בֵּית מַקְדְשָׁא דַייָ וְיַת תִּסְבְּרֵי בֵּית מַלְכָּא וְיַת כָּל תֻּשְׁבְּחַת רִגוּנָא נְסִיב וּשְׁבָא יַת תְּרֵיסֵי דַהֲבָא דִעֲבַד שְׁלמה׃ **י**וַעֲבַד מַלְכָּא רְחַבְעָם חִלוּפֵיהוֹן עֲגִילִין דִנְחָשָׁא וּמַנִי עַל יַד רַבָּנֵי רַהֲטוֹנַיָא דְנָטְרִין תְּרַע בֵּית מַלְכָּא׃ **יא**וַהֲוָה כַּד עָלֵיל מַלְכָּא לְבֵית מַקְדְשָׁא דַייָ עָלְלִין רַהֲטוֹנַיָא וּנְטָלוּנוּן וּמְתִיבִין יַתְהוֹן לְדוֹכָא דְרַהֲטוֹנַיָא וּנְטָלוּנוּן וּמְתִיבִין יַתְהוֹן לְדוֹכָא דְרַהֲטוֹנַיָא׃ **יב**וְכַד תַּבַּר לִבֵּיהּ תָּב מִנֵיהּ רוּגְזָא דַייָ וְלָא אֲמַר לְחַבָּלָא וּלְשֵׁיצָאָה לְכָל עַמָא וְאוֹף בִּדְבֵית יְהוּדָה אֲמַר לְאַיְתָאָה פִּתְגָמִין טָבִין׃ **יג**וְאִתַּקַף מַלְכָּא רְחַבְעָם בִּירוּשְׁלֵם וּמְלַךְ אֲרוּם בַּר אַרְבְּעִין וַחֲדָא שְׁנִין הֲוָה (ס"א הֲוָה רְחַבְעָם) כַּד מְלַךְ וְשֶׁבְסָרֵי שְׁנִין מְלַךְ בִּירוּשְׁלֵם קַרְתָּא דְאִתְרְעִי יְיָ לְאַשְׁרָאָה שְׁכִנְתֵּיהּ תַּמָן מִכָּל שִׁבְטַיָא דְיִשְרָאֵל וְשׁוּם אִמֵיהּ נַעֲמָה עַמוֹנִיתָא (ס"א דְמִן נַעֲמֵיתָא)׃ **יד**וַעֲבַד דְבִישׁ אֲרוּם לָא כַּוֵן לִבֵּיהּ לְמִתְבַּע אוּלְפַן מִן קֳדָם יְיָ׃ **טו**וּפִתְגָמֵי רְחַבְעָם קַדְמָאֵי וּבַתְרָאֵי הֲלָא אִנוּן כְּתִיבִין בְּפִתְגָמֵי שְׁמַעְיָה נְבִיָא וְעִדוֹ נְבִיָא בְּסֵפֶר יִחוּס בֵּית דָוִד וְסִדְרֵי קְרָבַיָא דִהֲווֹ בֵּין רְחַבְעָם וּבֵין יָרָבְעָם כָּל יוֹמַיָא׃ **טז**וּשְׁכַב רְחַבְעָם עִם אֲבָהָתוֹי וְאִתְקַבַּר בְּקַרְתָּא דְדָוִד וּמְלֵיךְ אֲבִיָה בְּרֵיהּ בְּאַתְרוֹי׃

**2 Chronicles 13**

**א**בִּשְׁנַת תַּמְנֵסְרֵי לְמַלְכָּא יָרָבְעָם וּמְלַךְ אֲבִיָה עַל בֵּית יְהוּדָה׃ **ב**תְּלַת שְׁנִין מְלַךְ בִּירוּשְׁלֵם וְשׁוּם אִמֵיהּ מִיכָיָהוּ בְּרַת אוּרִיאֵל מִן גִבְעָתָא הִיא הֲוַת (ס"א מַעֲכָה) מִיכָה בְּרַת אַבְשָׁלוֹם וְאַמְטוּל דַהֲוַת אִתְּתָא כְּשֵׁרָתָא אִתְהַפְכָא לְמִתְקְרֵי מִיכָיָהוּ שְׁמָא דְמַעֲלֵי וְשׁוּם אֲבוּהָא אִתְהַפֵּךְ לְמִתְקְרֵי אוּרִיאֵל דְמִן גַבְעָתָא דְלָא לְמִדְכַּר שְׁמֵיהּ דְאַבְשָׁלוֹם וּקְרָבָא הֲוַת בֵּינֵי אֲבִיָה וּבֵינֵי יָרָבְעָם׃ **ג**וְטַקֵס אֲבִיָה אַרְתַכִּין (ס"א אַרְתְּכֵיהּ) וְסַדַר קְרָבָא בְחַיִל גִבָּרֵי עָבְדֵי קְרָבָא אַרְבַּע מְאָה אַלְפִין גוּבְרִין עוּלֵימִין וְיָרָבְעָם טַקֵיס עִמֵיהּ סִדְרֵי קְרָבָא בְּתַמְנֵי מְאָה אַלְפִין גוּבְרִין גִבָּרֵי חֵילָא׃ **ד**וְקָם אֲבִיָה מֵעִלָוֵי לְטוּר (ס"א לִטְוַר) צְמָרַיִם דִי בְטוּר שִׁבְטָא דְבֵית אֶפְרַיִם וַאֲמַר קַבִּילוּ מִנִי יָרָבְעָם וְכֻלְהוֹן בֵּית יִשְרָאֵל׃ **ה**הֲלָא לְכוֹן מִדַע אֲרוּם יְיָ אֱלָהָא דְיִשְרָאֵל יְהַב מַלְכוּתָא לְדָוִד וְאַשְׁלְטֵיהּ עַל יִשְרָאֵל לְעָלַם לֵיהּ וְלִבְנוֹי קְיַם מְלַח הֵיכְמָא דְמוֹי דְיַמָא לֵית אֶפְשַׁר דְמִתְמַתְּקַן לְעָלַם הֵי כְדֵין לֵית אֶפְשַׁר דְתַעְדִי שָׁלְטָנָא מִדְבֵית דָוִד עַד עָלְמָא׃ **ו**וְקָם יָרָבְעָם בַּר נְבָט עַבְדָא דִשְׁלמה בְרָא דְדָוִד וּמְרַד עַל רִבּוֹנֵיהּ׃ **ז**וְאִתְכַּנְשׁוּ לְוָתֵיהּ אֱנָשֵׁי סְרִיקִין בְּנֵי רִשְׁעָא וְאִתְאַלְמוּן עַל רְחַבְעָם בַּר שְׁלמה וּרְחַבְעָם הֲוָה טָלֵי וְרַכִּיךְ לִבָּא וְלָא אִתָּקַף קֳדָמֵיהוֹן׃ **ח**וְכַדוּן אַתּוּן אָמְרִין לְאַתְקָפָא קֳדָם מַלְכוּתָא דְמִן קֳדָם יְיָ אִתְיְהִיבַת בְּיַד בְּנוֹי דְדָוִד וְאַתּוּן רִכְפַּת עַמְמִין סַגִיעִין וְעִמְכוֹן עֶגְלִין דְדַהֲבָא דִי עֲבַד לְכוֹן יָרָבְעָם בַּר נְבָט דַחֲלָן (ס"א לְדַחֲלָן) אֱלָהָא׃ **ט**הֲלָא תָרֵכְתּוּן יַת כַּהֲנַיָא דַייָ בְּנֵי אַהֲרן וְלֵיוָאֵי וַעֲבַדְתּוּן לְכוֹן כּוּמְרִין הֵי כְעַמֵי אַרְעָתָא כָּל דְאָתֵי לְקָרָבָא קֻרְבְּנֵיהּ בְּתוֹר בַּר תּוֹרֵי וְדִכְרִין שַׁבְעָא וִיהֵי כָהֵין בַּר מִן מֵימְרָא דַיָי׃ **י**וַאֲנַחְנָא מֵימְרָא דַייָ בְּסַעֲדָנָא וְהוּא אֱלָהָנָא וְלָא שְׁבַקְנָא דְחַלְתֵּיהּ וְכַהֲנַיָא דִמְשַׁמְשִׁין קֳדָם יְיָ בְּנֵי אַהֲרן וְלֵיוָאֵי בְּעִיבִידְתָּא׃ **יא**וּמַסְקִין קְטוֹרֶת בּוּסְמִין קֳדָם יְיָ בִּצְפַר בִּצְפַר וּבִרְמַשׁ בִּרְמַשׁ וּקְטוֹרֶת בּוּסְמַיָא וְסִדוּר לַחְמָא עַל פָּתוֹרָא דְכֵי וּמְנוֹרְתָּא דְדַהֲבָא וּבוּצִינָהָא לְאַדְלָקָא בִּרְמַשׁ בִּרְמַשׁ אֲרוּם נָטְרִין אֲנַחְנָא יַת מַטְרַת מֵימְרָא דַייָ אֱלָהָנָא וְאַתּוּן שְׁבַקְתּוּן יַת דַחַלְתֵּיהּ׃ **יב**וְהָא עִמָנָא בְּרֵישָׁא יְיָ וְכַהֲנוֹהִי וַחֲצצְרוֹת יַבָּבָא לְיַבָּבָא עֲלֵיכוֹן בְּנֵי יִשְרָאֵל לָא תְנִיחוּן קֳדָם יְיָ אֱלָהָא דַאֲבָהַתְכוֹן אֲרוּם לָא תִצְלְחוּן׃ **יג**וְיָרָבְעָם אַסְחַר יַת כְּמָנָא לְמֵיתֵי מִן בַּתְרֵיהוֹן וַהֲווֹ לְאַפֵּי דְבֵית יְהוּדָה וּכְמָנָא מִן בַּתְרֵיהוֹן׃ **יד**וְאִסְתְּכִיוּ דְבֵית יְהוּדָה וְהָא לְהוֹן קְרָבָא מִן קֳדָמֵיהוֹן וּמִן בַּתְרֵיהוֹן וְקַבִּילוּ קֳדָם יְיָ וְכַהֲנַיָא מְחַצְרִין בַּחֲצצְרָתָא׃ **טו**וְיַבִּיבוּ אֱנָשׁ יְהוּדָה וַהֲוָה כַד יַבִּיבוּ אֱנָשׁ יְהוּדָה וּמֵימְרָא דַייָ תַּבַּר (ס"א תַּכְרִית) יַת יְרָבְעָם וְכֻלְהוֹן יִשְרָאֵל קֳדָם אֲבִיָה וּבֵית יְהוּדָה׃ **טז**וְאַפָּכוּ בְּנֵי יִשְרָאֵל מִן קֳדָם דְבֵית יְהוּדָה וּמְסָרִנוּן יְיָ בִּידֵיהוֹן׃ **יז**וּמְחוֹ בְּהוֹן אֲבִיָה וְעַמֵיהּ מְחָתָא רַבְּתָא וּנְפָלוּ קְטִילִין בְּחַרְבָּא מִדְבֵית יִשְרָאֵל חֲמֵשׁ מְאָה אַלְפִין גְבַר עוּלַיִם׃ **יח**וְאִתְּבָרוּ בְּנֵי יִשְרָאֵל בְּעִדָנָא הַהִיא וְאִתַּקְפוּ בְּנֵי יְהוּדָה אֲרוּם אִסְתְּמִיכוּ עַל מֵימְרָא דַייָ אֱלָהָא דַאֲבָהָתְהוֹן׃ **יט**וּרְדַף אֲבִיָה בָּתַר יָרָבְעָם וּכְבַשׁ מִנֵיהּ קִרְוִין בֵּית אֵל וְיַת כַּפְרָנָהָא וְיַת יְשָׁנָה וְיַת כַּפְרָנָהָא וְיַת עֶפְרוֹן וְכַפְרָנָהָא׃ **כ**וְלָא הֲוָה חֵילָא בְּיָרָבְעָם תּוּב בְּיוֹמֵי אֲבִיָהוּ וְתַבְרֵיהּ יְיָ וּמִית׃ **כא**וְאִתַּקַף אֲבִיָהוּ וּנְסִיב לֵיהּ נְשִׁין אַרְבֵּיסְרֵי וְאוֹלִיד עֶשְרִין וּתְרֵין בְּנִין וְשִׁתְּסְרֵי בְּנָן׃ **כב**וּשְׁאָר פִּתְגָמֵי אֲבִיָה וְאָרְחָתֵיהּ וּפִתְגָמוֹי כְּתִיבִין בְּמִדְרָשֵׁיהּ דִנְבִיָא עִדוֹ׃ **כג**וּשְׁכִיב אֲבִיָה עִם אֲבָהָתוֹי וּקְבָרוּ יָתֵיהּ בְּקַרְתָּא דְדָוִד וּמְלַךְ אָסָא בְּרֵיהּ בְּאַתְרוֹי בְּיוֹמוֹי שְׁדוֹכַת אַרְעָא דְיִשְרָאֵל עֵשַרְתֵּי שְׁנִין׃

**2 Chronicles 14**

**א**וַעֲבַד אָסָא דְתַקֵן וּדְכָשָׁר קֳדָם יְיָ אֱלהִים (ס"א אֱלָהֵיהּ)׃ **ב**וַעֲטֵר (ס"א וְעַטַר) יַת אֲגוֹרֵי עַמְמִין נִכְרָאִין וּבָמָתַיָא (ס"א וּבָמָתָא) וְתַבַּר יַת קָמָתָא וְקַצֵיץ יַת אֲשֵׁירָתָא׃ **ג**וַאֲמַר לִדְבֵית יְהוּדָה לְמִתְבַּע יַת דַחַלְתָּא דַייָ אֱלָהָא דַאֲבָהָתְהוֹן וּלְמֶעְבַּד יַת אוֹרַיְתָא וְתַפְקֶדְתָּא׃ **ד**וַעֲטַר מִכָּל קִרְוֵי יְהוּדָה יַת בָּסְמַיָא וְיַת חֲנִסְנְסַיָא וּשְׁדוֹכַת מַלְכוּתָא קֳדָמוֹי׃ **ה**וּבְנָא קִרְוִין כְּרִיכָן בִּיהוּדָה אֲרוּם שְׁדוֹכַת אַרְעָא דְיִשְרָאֵל וְלֵית עִמֵיהּ קְרָבָא בִּשְׁנַיָא הָאִלֵין כִּי (ס"א אֲרוּם שְׁבַק יְיָ) אֲגַח יְיָ לֵיהּ׃ **ו**וַאֲמַר לִיהוּדָה (ס"א לִדְבֵית יְהוּדָה) נִבְנֵי קִרְוַיָא אִלֵין וְנַפַף (ס"א וְנַקֵף) שׁוּרַיָא וּמִגְדְלַיָא דָשִׁין וְעַבְרִין עַד כְּדֵי אִתְכְּבִישׁוּ דַיְרֵי אַרְעָא קָדָמָנָא אֲרוּם תְּבַעְנָא יַת דַחַלְתָּא דַייָ אֱלָהָנָא תְּבַעְנָא אוּלְפַן מִן קָדָמוֹי וַאֲנַח לָנָא מֵחֲזוֹר חֲזוֹר וּבְנוֹ וְאַצְלָחוּ׃ **ז**וַהֲוָה לְאָסָא חֵילָא נָטְלֵי עֲגִילִין וּמוּרְנִי מִדְבֵית יְהוּדָה תְּלַת מְאָה אַלְפִין וּמִדְבֵית בִּנְיָמִין נַטְלֵי תְּרֵיסִין וְנָגְדֵי קַשְׁתִּין מָאתָן וּתְמַנְיָא (ס"א וּתְמָנָן) אַלְפִין כָּל אִלֵין גִבָּרֵי חֵילָא׃ **ח**וּנְפַק לְוַתְהוֹן זֶרַח כּוּשָׁאָה בְּחֵילָא אֶלֶף אַלְפִין וְאַרְתְּכִין תְּלַת מְאָה וַאֲתָא עַד מָרֵשָׁה׃ **ט**וּנְפַק אָסָא קֳדָמוֹי וְסַדָרוּ קְרָבָא בְּחֵילַת צְפַת דִלְמָרֵשָׁה׃ **י**וְצַלִי אָסָא קֳדָם יְיָ אֱלָהֵיהּ וַאֲמַר יְיָ אֱלהִים לֵית בַּר מִנָךְ לְמִסְעַד בֵּינֵי גִבָּרָא לְבֵין חֲלָשָׁא סְעוֹד יָתָנָא יְיָ אֱלָהָנָא אֲרוּם עַל מֵימְרָךְ אִסְתְּמַכְנָא וּבְשׁוּם מֵימְרָךְ אָתֵינָא עַל רִכְפַת עַמָא הָדֵין יְיָ אֱלָהָנָא אַנְתְּ לָא יִשְׁלוֹט עִמָךְ בַּר נָשׁ׃ **יא**וְתַבַּר יְיָ יַת כּוּשָׁאֵי קֳדָם אָסָא וְקֳדָם בֵּית יְהוּדָה וְאַפָּכוּ כּוּשָׁאֵי׃ **יב**וּרְדָפִנוּן אָסָא וְעַמָא דִי עִמֵיהּ עַד גְרָר וּנְפָלוּ מִן כּוּשָׁאֵי וְלָא הֲוַת לְהוֹן שֵׁיזְבוּתָא לְאִתְקַיָמָא אֲרוּם אִתְּבָרוּ קֳדָם יְיָ וְקֳדָם מַשִׁרְיָתֵיהּ וּנְטָלוּ עֲדָאָה סַגִיעָא לַחֲדָא׃ **יג**וּקְטָלוּ יַת כָּל יַתְבֵי קִרְוַיָא דַחֲזוֹר חֲזוֹר גְרָר אֲרוּם הֲוַת פַּחֲדָא (ס"א דַחֲלָא מִן קֳדָם יְיָ עֲלָוֵיהוֹן וּבְזוֹ) דַייָ עֲלֵיהוֹן וּבִזְתוּ יַת כָּל קִרְוַיָא אֲרוּם בִּזְתָא סַגִיעָא הֲוַת בְהוֹן׃ **יד**וְאוֹף מַשְׁכְּנֵי גֵיתֵיהוֹן מְחוֹ וּשְׁבוֹ אָעָן לְסוּגֵי וְגַמְלִין וְתָבוּ לִירוּשְׁלֵם׃

**2 Chronicles 15**

**א**וַעֲזַרְיָה בַּר עוֹדֵד שְׁרַת עֲלוֹי רוּחַ נְבוּאָה מִן קֳדָם יְיָ׃ **ב**וּנְפַק קֳדָם אָסָא וַאֲמַר קַבִּילוּ מִנִי אָסָא וְכָל יְהוּדָה וּבִנְיָמִין מֵימְרָא דַייָ בְּסַעְדְכוֹן בְּמֶהֱוֵיכוֹן אָזְלִין בְּאָרְחָתֵיהּ וְאִין תּוֹבְעִין אַתּוּן אוּלְפָן מִן קֳדָמוֹי יִשְׁתְּכַח לְכוֹן בְּעִדַן עֲקַתְכוֹן וְאִין תִּשְׁבְּקוּן דַחַלְתֵּיהּ יִשְׁבּוֹק יַתְכוֹן׃ **ג**וְיוֹמִין סַגִיאִין לִדְבֵית יִשְרָאֵל לָא יִתְפַּלְגוּן (ס"א דְאִתְפְּלְגוּ) עַל דְבֵית יְהוּדָה וּמָטֵי (ס"א וְסָטוּ בְּתֻךְ) בָּתַר יָרָבְעָם וְלָא פְלָחוּ לֵאלָהָא קְשׁוֹט וַהֲווֹן סָגְדִין לְעִגְלִין דִדְהַב וְלָא הֲוָה לְהוֹן כָּהֵין מַלֵיף זְכוּ אֱלָהֵן כּוּמְרַיָא דְמַסְקִין קְטוֹרְתָּא לְפוּלְחָנָא נָכְרֵיתָא וְלָא אִתְעַסְקוּ בְּאוֹרַיְתָא׃ **ד**וְתָבוּ כַּד עַיִק לְהוֹן לְפוּלְחָנָא דַייָ אֱלָהָא דְיִשְרָאֵל וּתְבָעוּ אוּלְפַן מִן קֳדָם (ס"א קֳדָמוֹי) יְיָ וְיִשְׁתְּכַח לְהוֹן׃ **ה**מְטוּל דִבְעִדָנַיָא הָאִנוּן לָא הֲוָה שְׁלָמָא לִדְנָפִיק לְחַקְלָא וּלְעָלִיל לְקַרְתָּא אֲרוּם שְׁגוּשְׁתָּא סְגִיאִין עַל כָּל יָתְבֵי אַרְעֲתָא׃ **ו**וַעֲבָדוּ סִיְעַתָא עַמָא בְּעַמָא (ס"א עַל עַמָא) קְרִי בִקְרִי אֲרוּם מֵימְרָא דַייָ שַׁגְשִׁנוּן בְּכָל עַקְתָא׃ **ז**וְאַתּוּן דְבֵית יְהוּדָה אִתַּקָפוּ וְלָא יִתְרַשְׁלַן יְדֵיכוֹן אֲרוּם אִית לְכוֹן אֲגַר טָב לְעִיבִדְתְּכוֹן׃ **ח**וְכַד שְׁמַע אָסָא יַת פִּתְגָמַיָא הָאִלֵין וּפִתְגָמֵי נְבוּאֲתָא דְעוֹדֵד נְבִיָא אִתְּקַף וְאַעְדֵי שִׁקוּצַיָא מִכָּל אַרְעָא דְבֵית יְהוּדָה וּבִנְיָמִין וּמִן קִרְוַיָא דִכְבַשׁ מִן טוּרָא דְבֵית אֶפְרַיִם וַחֲדַת יַת מַדְבְּחָא דַייָ דִי קֳדָם אוּלָמָא דַיָי׃ **ט**וּכְנַשׁ יַת כָּל אֱנָשׁ יְהוּדָה וּבִנְיָמִין וּדְדַיְרִין עִמְהוֹן מִדְבֵית אֶפְרַיִם וּמִדְבֵית מְנַשֶׁה וּמִדְבֵית שִׁמְעוֹן אֲרוּם שָׁרֵי עִמֵיהּ מִדְבֵית יִשְרָאֵל לְסוּגֵי בְּמֵחֲמֵיהוֹן אֲרוּם מֵימְרָא דַייָ אֱלָהֵיהּ בְּסַעְדֵיהּ׃ **י**וְאִתְכַּנְשׁוּ לִירוּשְׁלֵם בְּיַרְחָא תְלִיתָאָה לְשַׁתָּא חֲמֵסְרֵי לְמַלְכוּת אָסָא׃ **יא**וְדַבָּחוּ קֳדָם יְיָ בְּיוֹמָא הַהוּא בְּחַגָא דִשְׁבוּעַיָא מִן עֲדָאָה דְאַיְתִיאוּ תּוֹרָא שְׁבַע מְאָה וְאָעָן שַׁבְעָא אַלְפִין׃ **יב**וְעָלוּ בִּקְיָמָא לְמִתְבַּע יַת דַּחַלְתָּא דַייָ אֱלָהָא דַאֲבָהָתְהוֹן בְּכָל רְעוּתְהוֹן וּבְכָל נַפְשְׁהוֹן׃ **יג**וְכָל דִי לָא יִתְבַּע מִן קֳדָם יְיָ אֱלָהָא דְיִשְרָאֵל יִתְקְטַל לְמִן זְעֵירָא וְעַד רַבָּא לְמִן גַבְרָא וְעַד אִתְּתָא׃ **יד**וְקַיְמוּ קֳדָם יְיָ בְּקָל רַב וּבְיַבָּבָא וּבַחֲצוֹצְרָתָא וּבְשׁוֹפָרַיָא׃ **טו**וַחֲדוֹ כָּל אֱנַשׁ יְהוּדָה מְטוּל קוֹנָמָא אֲרוּם בְּכָל לִבְּהוֹן קַיִמוּ וּבְכָל רְעוּתְהוֹן תְּבָעוּ דַחַלְתֵּיהּ וְאִשְׁתְּכַח לְהוֹן וְאַנְיַח יְיָ לְהוֹן מִן חֲזוֹר חֲזוֹר׃ **טז**וְאוֹף מַעֲכָה אִמֵיהּ דְאָסָא אַעְדֵיהּ מִלְמֶהֱוֵי מַלְכְּתָא מְטוּל דִעֲבָדַת טַעֲוָתָא לְמִגָחָךְ קֳדָם אֲשֵׁרָתָא וְקַצֵיץ אָסָא יַת טַעֲוַת גִיחוּכָה וְאַדִיק וְאוֹקִיד וְטָלֵיק בְּנַחֲלָא דְקִדְרוֹן וּמִן בָּתַר דְתָבַת מַעֲכָה אִמֵיהּ דְאָסָא לְמֵהֱוֵי כְּשֵׁירָתָא אַהְדַר יַת שְׁמָהּ מִיכָיָהוּ בַּת אוּרִיאֵל דְמִן גִבְעָתָא מִן בִּגְלַל דְלָא לְמִדְכַּר יַת שְׁמָהָא קַדְמָאֵי דְלָא לְמִתְגַנְיָא בֵּיהּ׃ **יז**וּבְמָתָיָא (ס"א וּבְמָתַיָא) לָא עַטְרָא מִדְבֵית יִשְרָאֵל לְחוֹד לִבָּא דְאָסָא הֲוָה שְׁלִים כָּל יוֹמוֹי׃ **יח**וְאַיְתֵי יַת קֳדָשֵׁי אֲבוֹי וְקוּדְשׁוֹי לְבֵית מַקְדְשָׁא דַייָ סִימָא וְדַהֲבָא וּמָנַיָא׃ **יט**וְסִדְרֵי קְרָבָא לָא הֲוַת עַד שְׁנַת תְּלָתִין וַחֲמֵשׁ לְמַלְכוּתָא דְאָסָא׃

**2 Chronicles 16**

**א**בִּשְׁנַת תְּלָתִין וְשִׁיתְּ לְמַלְכוּת אָסָא סְלִיק בַּעְשָׁא מַלְכָּא דְיִשְרָאֵל עַל דְבֵית יְהוּדָה וּבְנָא יַת רָמָתָא מִן בִּגְלַל דְלָא לְמִשְׁבַּק נָפֵיק וְעָלֵיל לְאָסָא מְלִיךְ שִׁבְטָא דְבֵית יְהוּדָה׃ **ב**וְאַפִּיק אָסָא סִימָא וְדַהֲבָא מִן תִּסְבְּרֵי בֵּית מַקְדְשָׁא דַייָ וּמִבֵּית מַלְכָּא וּשְׁדַר לְבַר הֲדַד מַלְכָּא דַאֲרָם דְיָתֵיב בְּדַרְמֶשֶק לְמֵימָר׃ **ג**קְיָמָא בֵּין מֵימְרִי וּבֵין מֵימְרָךְ בֵּין אַבָּא וּבֵין אֲבוּךְ הָא שְׁדָרִית לְוָתָךְ סִימָא וְדַהֲבָא אֱזֵל אַשְׁנֵי קְיָמָךְ דְעִם בַּעְשָׁא מַלְכָּא דְיִשְרָאֵל וְיִסְתַּלֵק מֵעִלַוָי׃ **ד**וְקַבִּיל בַּר הֲדַד מִן מַלְכָּא אָסָא וּשְׁדַר יַת רַבָּנֵי חֵילְוָתָא דִי לֵיהּ לְקִרְוֵי יִשְרָאֵל וּמְחוֹ יַת עִיוֹן וְיַת דָן וְיַת אָבֵל מִמַעַרְבָא וְיַת כָּל בֵּית אוֹצָרִין דִי בְקִרְוֵי נַפְתָּלִי׃ **ה**וַהֲוָה כַּד שְׁמַע בַּעְשָׁא וּפְסַק מִלְמִבְנֵי יַת רָמָתָא וּבַטִיל יַת עִבִידְתֵּיהּ׃ **ו**וְאָסָא מַלְכָּא דְבַר יַת כָּל אֱנָשׁ יְהוּדָה וּנְטָלוּ יַת אַבְנֵי רָמָתָא וְיַת קֵסַיָהָא דִי בְנָא בַּעְשָׁא וּבְנָא בְהוֹן יַת גִבְעֲתָא וְיַת סָכוּתָא׃ **ז**וּבְעִדָנָא הַהִיא אֲתָא חֲנָנִי נְבִיָא לְוַת אָסָא מְלִיךְ שִׁבְטָא דְבֵית יְהוּדָה וַאֲמַר לֵיהּ כַּד אִסְתְּמַכְתָּא עַל מַלְכָּא דַאֲרָם וְלָא אִסְתְּמַכְתָּא עַל מֵימְרָא דַייָ אֱלהִים מְטוּל הֵיכְנָא אִשְׁתֵּיזִיב חֵיל מַלְכָּא דַאֲרָם מִן יְדָךְ׃ **ח**הֲלָא כּוּשָׁאֵי וְלוּבָאֵי הֲווֹ לְחֵיל סַגְיָא (ס"א סַגִי) לְאַרְתְּכִין וּלְפָרָשִׁין לַחֲדָא וּבְאִסְתְּמָכוּתָךְ עַל מֵימְרָא דַייָ מְסָרִנוּן בִּידָךְ׃ **ט**אֲרוּם יְיָ עֵינוֹהִי מִסְתַּכְּלִין בְּכָל אַרְעָא לְאִתַקָפָא עִם צַדִיקַיָא דְלִבְּהוֹן שְׁלִים לְוָתֵיהּ אִטְפֵשְׁתָּא (ס"א אַסְכֵילְתָּא) עַל דָא אֲרוּם מִבְּכֵן אִית עִמָךְ סַדְרֵי קְרָבַיָא׃ **י**וּרְגַז אָסָא עַל נְבִיָא וּמַנְיֵהּ בְּבֵית אֲסִרַיָא אֲרוּם אִתְנְסֵיס עִמֵיהּ עַל דָא וְשַׁעְבֵּיד אָסָא מִן עַמָא בְּעִדָנָא הַהִיא׃ **יא**וְהָא פִּתְגָמֵי אָסָא קַדְמָאֵי וּבַתְרָאֵי הָא אִנוּן כְּתִיבִין עַל סֵפֶר מַלְכַיָא דְבֵית יְהוּדָה וּדְבֵית יִשְרָאֵל׃ **יב**וּמְרָע אָסָא בִּשְׁנַת תְּלָתִין וּתְשַׁע לְמַלְכוּתֵיהּ וְאִתְחַגָר בְּרִגְלוֹי עַד לְעֵילָא אִתְגַבַּר מַרְעֵיהּ וְאוֹף כַּד מְרַע לָא תְבַע אוּלְפַן מִן קֳדָם יְיָ אֱלָהֵן בְּאַסְוָתָא׃ **יג**וּשְׁכִיב אָסָא עִם אֲבָהָתוֹי וּמִית בִּשְׁנַת חֲדָא וְאַרְבְּעִין כַּד מְלָךְ׃ **יד**וּקְבָרוּ יָתֵיהּ בְּבֵית קְבוּרְתֵּיהּ דְתַקֵין לֵיהּ בְּקַרְתָּא דְדָוִד וְאַשְׁכְּבוֹהִי בְּמַשְׁכְּבָא דִי מְלֵי בוּסְמִין וְזֵינֵי וְרֵיחָנִין מְבַסְמִין בּוּסְמָנִין עוֹבַד אַסְיָא וְאוֹקִידוּ לֵיהּ יְקֵידַת קֵיסֵי בּוּסְמַיָא (ס"א בּוּסְמִין רַבְּתָא) עַד לַחֲדָא׃

**2 Chronicles 17**

**א**וּמְלַךְ יְהוֹשָׁפָט בְּרֵיהּ בַּתְרֵיהּ וְאִתְּקַף עַל דְבֵית יִשְרָאֵל׃ **ב**וּמַנִי חֵילָוָן בְּכָל קִרְוֵי יְהוּדָה כְּרִיכָן וּמַנִי אִסְטַרְטִיגִין בְּאַרְעָא שִׁבְטָא דְבֵית יְהוּדָה וּבְקִרְוֵי אֶפְרַיִם דִי כְבַשׁ אָסָא אֲבוּהִי׃ **ג**וַהֲוָה מֵימְרָא דַייָ בְּסַעְדֵיהּ דִיהוֹשָׁפָט אֲרוּם הַלִיךְ בְּארְחָתֵיהּ דְדָוִד אֲבוֹי קַדְמָאֵי וְלָא תְבַע אוּלְפַן מִן טַעֲוָתָא׃ **ד**מְטוּל דִי לֵאלָהָא דְאָבוּהִי תְּבַע וּבְפִקוֹדוֹי הַלִיךְ וְלָא כְעוֹבָדִין בִּישִׁין דְבֵית יִשְרָאֵל׃ **ה**וְאַתְקֵין יְיָ יַת מַלְכוּתָא בִּידֵיהּ וִיהָבוּ כָּל דְבֵית יְהוּדָה דוֹרוֹן לִיהוֹשָׁפָט וַהֲוָה לֵיהּ עוּתְרָא וְנִכְסִין וִיקַר לְסוּגֵי׃ **ו**וְרָאֵים לִבֵּיהּ לְהַלָכָא בְאָרְחָן דְתַקְנָן קֳדָם יְיָ וְתוּב עֲטַר יַת בָּמָתַיָא וְיַת אֲשֵׁרַיָא מִדְבֵית יְהוּדָה׃ **ז**וּבְשַׁתָּא תְּלִיתָאָה לְמַלְכוּתֵיהּ שְׁדַר לְרַבְרְבָנוֹי לְבֵן חַיִל וּלְעוֹבַדְיָה וְלִזְכַרְיָה וְלִנְתַנְאֵל וּלְמִיכָיָהוּ לְאַלָפָא דַחַלְתָּא דַייָ בְּקִרְוֵי יְהוּדָה׃ **ח**וְעִמְהוֹן לֵיוָאֵי שְׁמַעְיָה וּנְתַנְיָה וּזְכַרְיָה (ס"א וּזְבַדְיָהוּ) וַעֲשָהאֵל וּשְׁמִירָמוֹת וִיהוֹנָתָן וַאֲדוֹנִיָהוּ וְטוֹבִיָה וְטוֹב אֲדוֹנִיָה לֵיוָאֵי וְעִמְהוֹן אֱלִישָׁמָע וִיהוֹרָם כַּהֲנַיָא׃ **ט**וְאַלִיפוּ בִדְבֵית יְהוּדָה וְעִמְהוֹן סֵפֶר אוֹרַיְתָא דַייָ וְאַסְחָרוּ בְּכָל קִרְוֵי יְהוּדָה וְאַלִיפוּ בְּעַמָא׃ **י**וַהֲוָה דְחִילָא דַייָ עַל כֻּלְהוֹן מַלְכְּוַת אַרְעָתָא דְחַזְרָנוּת יְהוּדָה וְלָא אַגִיחוּ קְרָבָא עִם יְהוֹשָׁפָט׃ **יא**וּמִן פְּלִשְׁתָּאֵי מַיְתִין דוֹרוֹן לִיהוֹשָׁפָט וְסִימָא וְדַהֲבָא תִּקְרוּבְתָּא אוֹף עַרְבָאֵי מַיְתִין לֵיהּ עָאן דִכְרִין שִׁבְעַת אַלְפִין וּשְׁבַע מְאָה וּתְיָשַׁיָא (ס"א וּבָרְחִין) שִׁבְעַת אַלְפִין וּשְׁבַע מְאָה׃ **יב**וַהֲוָה יְהוֹשָׁפָט אָזֵיל וְרָבֵי עַד לְעֵלָא וּבְנָא בִּיהוּדָה בִּרְנָיָתָא וְקִרְוֵי בֵּית אוֹצְרִין׃ **יג**וּפוּלְחָנָא סַגִיעָא הֲוַת לֵיהּ בְּקִרְוֵי יְהוּדָה וְגַבְרֵי עָבְדֵי קְרָבָא בִּירוּשְׁלֵם (ס"א גִבָּרֵי חֵילָא בִּירוּשְׁלֵם)׃ **יד**וְאִלֵין מִנְיָנֵיהוֹן לְבֵית אֲבָהָתְהוֹן לְשִׁבְטָא דִיהוּדָה רַבָּנֵי אַלְפִין עַדְנָא רַבָּא וְעִמֵיהּ גִבָּרֵי חֵילָא תְּלַת מְאָה אַלְפִין׃ **טו**וּדְשָׁרֵי סְמִיךְ עֲלוֹי יְהוֹחָנָן רַבָּא וְעִמֵיהּ מָאתָן וּתְמַנְיָא (ס"א וְתַמְנָן) אַלְפִין׃ **טז**וּדְשָׁרֵי סְמִיךְ עֲלוֹי עֲמַסְיָה בַּר זִכְרִי דְמִתְנַדֵב לַיָי (ס"א קֳדָם יְיָ) וְעִמֵיהּ מָאתָן אַלְפִין גִבָּרֵי חֵילָא׃ **יז**וּמִן שִׁבְטָא דְבִנְיָמִין גִבָּרֵי חֵילָא אֶלְיָדָע וְעִמֵיהּ נַגְדֵי קַשְׁתָּא וְאַחְדֵי תְרֵיסִין מָאתָן אַלְפִין׃ **יח**וּדְשָׁרֵי סְמִיךְ עֲלוֹי יְהוֹזָבָד וְעִמֵיהּ מְאָה וְתַמְנִין אַלְפִין מְזַרְזֵי חֵילָא׃ **יט**אִלֵין דִמְשַׁמְשִׁין יַת מַלְכָּא בַּר מִן דִי מַנִי מַלְכָּא בְקִרְוֵי כְּרִיכָן בְּכָל קְרְוֵי יְהוּדָה׃

**2 Chronicles 18**

**א**וַהֲוָה לִיהוֹשָׁפָט עוֹתַר וִיקַר לְסוּגֵי וְאִתְחַתֵּין עִם אַחְאָב׃ **ב**וּנְחַת לְסוֹף שְׁנִין (ס"א שְׁנַיָא) לְוַת אַחְאָב לְשׁמְרוֹן וּנְכֵס לֵיהּ אַחְאָב עָאן וְתוֹרֵי לְסוּגֵי וּלְעַמָא דְעִמֵיהּ וְשַׁדְלֵיהּ לְמִסַק (ס"א לְמֵיעַל) לְרָמוֹת גִלְעָד׃ **ג**וַאֲמַר אַחְאָב מַלְכָּא דְיִשְרָאֵל לִיהוֹשָׁפָט מְלִיךְ שִׁבְטָא דְבֵית יְהוּדָה הֲתֵיזֵיל עִמִי לְרָמוֹת גִלְעָד וַאֲמַר לֵיהּ אֲנָא דִכְוָתָךְ (ס"א דִכְמָתָךְ וְדִכְמָת) וְדִכְוַת עַמָךְ עַמִי מַה דְיִמְטֵי לָךְ יִמְטֵי לִי בִּקְרָבָא׃ **ד**וַאֲמַר יְהוֹשָׁפָט לְמַלְכָּא דְיִשְרָאֵל תְּבַע כַּדוּן יוֹמָא הָדֵין יַת פִּתְגָמָא דַיָי׃ **ה**וּכְנַשׁ מַלְכָּא דְיִשְרָאֵל יַת נְבִיאַיָא אַרְבַּע מְאָה גוּבְרִין וַאֲמַר לְהוֹן הֲכָשָׁר לָנָא דְנִסַק לְרָמוֹת גִלְעָד לִקְרָבָא אִין אֶתְמְנַע וַאֲמָרוּ סַק וְיִמְסוֹר יְיָ בִּידָא דְמַלְכָּא׃ **ו**וַאֲמַר יְהוֹשָׁפָט הַאֶפְשַׁר דְלֵית כָּא נְבִיָא דְכָשָׁר קֳדָם יְיָ תּוּב וְנִתְבַּע מִנֵיהּ׃ **ז**וַאֲמַר מַלְכָּא דְיִשְרָאֵל לִיהוֹשָׁפָט תּוּב אִית גַבְרָא חַד לְמִתְבַּע פִּתְגָמָא דַייָ מִנֵיהּ וַאֲנָא רְחִקְתֵּיהּ מְטוּל דְלֵיתוֹי מִתְנַבֵּי עֲלַי לְטָבְתָא אֲרוּם כָּל יוֹמוֹי לְבִישְׁתָּא הוּא מִיכָיָהוּ בַּר יִמְלָא וַאֲמַר יְהוֹשָׁפָט לָא יֵמַר מַלְכָּא הֵיכְנָא׃ **ח**וּקְרָא מַלְכָּא דְיִשְרָאֵל לְגַוָאָה (ס"א לְגַוָזָאָה) חַד וַאֲמַר סַרְהֵיב לְמֵיתֵי לְמִיכָיְהוּ בַּר יִמְלָא׃ **ט**וּמַלְכָּא דְיִשְרָאֵל וִיהוֹשָׁפָט מְלִיךְ שִׁבְטָא דְבֵית יְהוּדָה לְבוּשִׁין לְבֵישׁ (ס"א לְבוּשֵׁי) מַלְכוּתָא וְיָתְבִין מְסַחֲרִין הֵי כְפַלְגוּת אִדְרָא דָא תְּבַע מִן נְבִיֵי שִׁקְרָא וְדֵין תְּבַע אוּלְפַן מִן קֳדָם יְיָ וּמְצַלֵי בְּמַעְלָנָא דְשׁמְרוֹן וְכֻלְהוֹן נְבִיֵי שִׁקְרָא מִתְנַבָּן בִּשְׁקַר קֳדָמֵיהוֹן׃ **י**וַעֲבַד (ס"א וַעֲבַד לֵיהּ) צִדְקִיָהוּ בַּר כְּנַעֲנָא נְבִיָא שִׁקְרָא דְמוּת צוּרְתָּא דְקַרְנִין דְפַרְזֶל וַאֲמַר כִּדְנַן אֲמַר יְיָ בְּאִלֵין תִּקְטוֹל יַת אֱנָשׁ אֲרָם עַד דִי תְשֵׁיצִנוּן׃ **יא**וְכֻלְהוֹן נְבִיֵי שִׁקְרָא מִתְנַבָּן בִּשְׁקַר הֵיכְנָא לְמֵימַר סַק לְרָמוֹת גִלְעָד וְאַצְלַח וְיִמְסוֹר יְיָ בִּידָא דְמַלְכָּא׃ **יב**וְאִזְגַדָא דַאֲזַל לְמִקְרֵי לְמִיכָה מַלֵל לְוָתֵיהּ לְמֵימַר הָא פִתְגָמֵי נְבִיֵי שִׁקְרָא מַמְלָל חַד טָבָא וְתַקֵין קֳדָם מַלְכָּא וִיהֵי כַדוּן פִּתְגָמָךְ כַּחֲדָא מִנְהוֹן וּתְמַלֵיל פִּתְגָמִין תַּקְנִין׃ **יג**וַאֲמַר מִיכָה קַיָם הוּא יְיָ יַת דְיֵימַר אֱלָהֵי יָתֵיהּ אֲמַלֵל׃ **יד**וַאֲתָא לְוַת מַלְכָּא וַאֲמַר מַלְכָּא לְוָתֵיהּ מִיכָה הֲכָשָׁר דְנִסַק לְרָמוֹת גִלְעָד לְאַגָחָא קְרָבָא אִין אִתְמְנַע וַאֲמַר סְקוּ וְאַצְלְחוּ וְיִתְמְסָרוּ בִּידֵיכוֹן׃ **טו**וַאֲמַר לֵיהּ מַלְכָּא עַד כַּמָה זִמְנִין אֲנָא מְקַיֵם עֲלָךְ דְלָא תִתְנַבֵּי עֲלַי לְחוֹד קוּשְׁטָא (ס"א בְּשׁוּם מֵימְרָא דַיָי) דַיָי׃ **טז**וַאֲמַר חָמִית יַת (ס"א יַת כָּל) יִשְרָאֵל מְבַדְרִין עִלַוֵי טוּרַיָא הֵי כְעָנָא דְלֵית לְהוֹן רָעֵי וַאֲמַר יְיָ לֵית רִבּוֹנִין לְאִלֵין יְתוּבוּן אֱנָשׁ לְבַיְתֵה בִּשְׁלָם׃ **יז**וַאֲמַר מַלְכָּא דְיִשְרָאֵל לִיהוֹשָׁפָט הֲלָא אֲמָרִית לְוָתָךְ דְלָא יִתְנַבֵּי עֲלַי טָב אֲרוּם אֱלָהֵן לְבִישׁ׃ **יח**וַאֲמַר הָא בְּכֵין קַבִּיל (ס"א קַבֵּלוּ) פִּתְגָמָא נְבוּאֲתָא דַייָ חָמִית יַת אִיקַר שְׁכִנְתָּא דַייָ יָתִיב עַל כּוּרְסֵי יְקָרֵיהּ וְכֻלְהוֹן חַיָלֵי שְׁמַיָא קַיְמִין וּמְשַׁמְשִׁין מִן יַמִינֵיהּ וּמִן שְמָאלֵיהּ׃ **יט**וַאֲמַר יְיָ מָן יְשַׁרְגֵג יַת אַחְאָב מַלְכָּא דְיִשְרָאֵל וְיִסַק וְיִתְרְמֵי קְטִיל בְּרָמת גִלְעָד וַאֲמַר דֵין יֵימַר כִּכְדֵין וְדֵין יֵימַר כִּכְדֵין׃ **כ**וּנְפַק רוּחָא דְנָבוֹת דְמִן יִזְרְעֶאל מִמְחִיצַת צַדִיקַיָא וְקָם קֳדָם יְיָ וַאֲמַר אֲנָא אַטְעִנֵיהּ וַאֲמַר לֵיהּ יְיָ בַּמָה׃ **כא**וַאֲמַר אֶפּוֹק וֶאֱהֵא לְרוּחַ נְבוּאָת שְׁקַר בְּפוּמְהוֹן דְכֻלְהוֹן נְבִיאוֹהִי וַאֲמַר תַּטְעֵי וְאוֹף אִית לָךְ יוּכְלָא לְמִטְעֵי יַתְהוֹן בְּרַם לֵית לָךְ רְשׁוּ לְמִתַּב בֵּינֵי צַדִיקַיָא מְטוּל דְכָל מָאן דִמְמַלֵל שְׁקַר לֵית אֶפְשַׁר לֵיהּ דִיֶהֱוֵי מְדוֹרֵיהּ בֵּינֵי צַדִיקַיָא מִבְּכֵין פּוּק מִן לְוָתִי וַעֲבֵיד כֵּן׃ **כב**וְכַדוּן הָא מַנִי יְיָ רוּחַ נְבוּאַת שְׁקַר בְּפוּמְהוֹן דִי נְבִיאָן (ס"א נְבִיאַיִךְ) אִלֵין וּמִן קֳדָם יְיָ אִתְגְזַר לְאַיְתָאָה עֲלָךְ בִּישְׁתָּא׃ **כג**וּקְרַב צִדְקִיָהוּ בַּר כְּנַעֲנָה וְאַלְקֵי יַת מִיכָה עִלָוֵי (ס"א עֲלוֹי) לִסָתֵיהּ וַאֲמַר אֵי דָא שַׁעְתָּא אִסְתַּלְקָא רוּחַ נְבוּאָה מִן קֳדָם יְיָ מִנִי לְמַלָלָא עִמָךְ׃ **כד**וַאֲמַר מִיכָה הָא אַתְּ חָמֵי בְּיוֹמָא הַהוּא דְתֵיעוֹל תָּוָן בְּגַוָא תָּוָן לְאִטַמָרָא׃ **כה**וַאֲמַר מַלְכָּא דְיִשְרָאֵל דַבָּרוּ יַת מִיכָה וְאוֹתָבוּהִי גַבֵּי אָמוֹן רַב דִבְקַרְתָּא וְגַבֵּי יוֹאָשׁ בְּרֵיהּ דְמַלְכָּא׃ **כו**וְתֵימְרוּן כִּדְנָן אֲמַר מַלְכָּא מַנִי יַת דֵין בְּבֵית אֲסִירֵי וְאוֹכְלוּהִי לְחֵם בִּדְחוֹק וּמַיָא בִּדְחוֹק עַד זְמַן דְאֵתוּב בִּשְׁלָם׃ **כז**וַאֲמַר מִיכָה אִין מִיתַּב תְּתוּב בִּשְׁלָם לֵית רַעֲוָא דַייָ בִּי וְלָא אִתְמַלֵל בְּרוּחַ נְבוּאָתָא עִמִי וַאֲמַר שְׁמָעוּ עַמְמַיָא כֻּלְהוֹן׃ **כח**וּסְלִיק מַלְכָּא דְיִשְרָאֵל וִיהוֹשָׁפָט מַלְכָּא (ס"א מְלִיךְ) שִׁבְטָא דְבֵית יְהוּדָה לְרָמוֹת גִלְעָד׃ **כט**וַאֲמַר מַלְכָּא דְיִשְרָאֵל לִיהוֹשָׁפָט אֲנָא אִשְׁתַּנִי וְאֵעוֹל בִּקְרָבָא וְאַנְתְּ לְבוֹשׁ לְבוּשָׁךְ וְאִשְׁתַּנִי מַלְכָּא דְיִשְרָאֵל וְעַל בִּקְרָבָא׃ **ל**וּמַלְכָּא דַאֲרָם פַּקֵיד יַת רַבָּנֵי אַרְתְּכָא דִי לֵיהּ לְמֵימַר לָא תְגִיחוּן קְרָבָא עִם זְעֵירָא וְעִם רַבָּא אֲרוּם אֱלָהֵן עִם מַלְכָּא דְיִשְרָאֵל בִּלְחוֹדוֹי׃ **לא**וַהֲוָה כַּד חֲמוֹן רַבָּנֵי אַרְתְּכָא יַת יְהוֹשָׁפָט וְאִנוּן אֲמָרוּ בְּרַם מַלְכָּא דְיִשְרָאֵל הוּא וְאַסְחָרוּ עֲלוֹי לְאַגָחָא קְרָבָא וּצְוַח יְהוֹשָׁפָט וּמֵימְרָא דַייָ סַיֵעַ לֵיהּ וּדְחִקִנוּן (ס"א וְרַחֲקִנוּן) יְיָ מִנֵיהּ׃ **לב**וַהֲוָה כַּד חֲמוֹן רַבָּנֵי אַרְתְּכָא אֲרוּם לָא הֲוָה מַלְכָּא דְיִשְרָאֵל וְתָבוּ מֵאֲחוֹרוֹהִי׃ **לג**וְנַעֲמָן רַב חֵילָא דְרַב (ס"א דְמַלְכָּא) מַלְכָּא דַאֲרָם נָגֵד בְּקַשְׁתָּא לְקִבְלֵיהּ לְאַשְׁלָמָה נְבוּאַת אֵלִיָהוּ דְמִן תְּשׁוּב וּנְבוּאַת מִיכָה בַּר יִמְלָא וּמְחָא יַת מַלְכָּא דְיִשְרָאֵל בֵּינֵי לִבָּא וּבֵינֵי חֲצַר כַּבְדָא מֵאֲתַר מִדְבְּקַיָא דְשִׁרְיָנָא וַאֲמַר לְמַאן דְמַרְכִּיב לֵיהּ חֲזוֹר לַאֲחוֹרָךְ וְאַפֵקְנִי מִן מַשִׁרְיַת עָבְדֵי קְרָבָא אֲרוּם אִתְמְרָעִית׃ **לד**וּסְלִיקוּ עָבְדֵי קְרָבָא בְּיוֹמָא הַהוּא וּמַלְכָּא דְיִשְרָאֵל הֲוָה מִתַּקַף וְקָאִים בְּאַרְתְּכָא כָּל קֳבֵל אֱנָשׁ אֲרָם עַד רַמְשָׁא וּמִית לְעִדָן מִטְמַע (ס"א מִתְּבַע) שִׁמְשָׁא׃

**2 Chronicles 19**

**א**וְתָב יְהוֹשָׁפָט מְלִיךְ שִׁבְטָא דְבֵית יְהוּדָה לְבַיְתֵיהּ בִּשְׁלַם לִירוּשְׁלֵם׃ **ב**וּנְפַק לְקָדָמוֹי יְהוּא בַּר חֲנָנִי סְכוֹאָה וַאֲמַר לְמַלְכָּא יְהוֹשָׁפָט הֲכָשָׁר לָךְ דְעִם חַיָבָא הַלֵיכְתָּא לְסַיָעָא וּלְשַנְאֵי יְיָ תִּרְחַם (ס"א רְחַמְתָּא) וּבְדָא אִית עֲלָךְ רוּגְזָא מִן קֳדָם יְיָ׃ **ג**בְּרַם פִּתְגָמִין טָבִין אִשְׁתַּכָּחוּ עִמָךְ אֲרוּם פַּלֵיתָא אֲשֵׁירָתָא מִן אַרְעָא וְאַתְקֵנְתָּא לִבָּךְ לְמִתְבַּע דַחַלְתֵּיהּ (ס"א אוּלְפַן מִן קֳדָם יְיָ) דֵיהוָֹה׃ **ד**וִיתֵב יְהוֹשָׁפָט בִּירוּשְׁלֵם וְתָב וּנְפַק לְאַלָפָא בְּעַמָא מִבְּאֵרָא דְשֶׁבַע עַד טוּרָא (ס"א טַוָרָא) דְבֵית אֶפְרַיִם וַאֲתֵיבִנוּן לְדַחַלְתָּא דַייָ אֱלָהָא דַאֲבָהָתְהוֹן׃ **ה**וַאֲקֵים דַיָנִין בְּאַרְעָא בְּכָל קִרְוֵי יְהוּדָה כְּרִיכָן לִקְרֵי וּקְרֵי׃ **ו**וַאֲמַר לְדַיָנַיָא חֲמוֹן מָה אַתּוּן עָבְדִין אֲרוּם לָא קֳדָם בְּנֵי נְשָׁא אַתּוּן דַיְנִין אֲרוּם קֳדָם מֵימְרָא דַייָ וּשְׁכִנְתֵּיהּ שַׁרְיָא עִמְכוֹן בְּעֵיסַק דִינָא׃ **ז**וְכַדוּן יְהֵי דַחַלְתָּא דַייָ עֲלֵיכוֹן אִסְתַּמָרוּ וֶעֱבִידוּ אֲרוּם לֵית קֳדָם יְיָ אֱלָהָנָא שְׁקַר וּמִסַב אַפִּין וְקַבָּלוּת שׁחֲדָא׃ **ח**וְאוֹף בִּירוּשְׁלֵם אֲקֵים יְהוֹשָׁפָט בֵּין (ס"א מִן) לֵיוָאֵי וְכַהֲנַיָא וּמֵרֵישֵׁי אֲבָהָתָא דְבֵית יִשְרָאֵל לְדִינָא קֳדָם יְיָ וּלְמָלֵי מַצוּתָא וְתָבוּ לִירוּשְׁלֵם׃ **ט**וּפַקֵיד עֲלֵיהוֹן לְמֵימַר הַכְדֵין תַּעְבְּדוּן בְּדַחַלְתָּא דַייָ בְּהֵימְנוּתָא וְקוּשְׁטָא וּבְלֵב שְׁלִים׃ **י**וְכָל מַצֵי דְיֵעוֹל לְוַתְכוֹן מֵאֲחוּכוֹן דְיָתְבִין בְּקִרְוֵיהוֹן בֵּין גַבְרָא דְחַיָב דִין קְטוֹל לְגַבְרָא דְזַכָּאֵי מִן דִין קְטוֹל בֵּינֵי אוֹרַיְתָא לְתַפְקֵדְתָּא לִקְיָמַיָא וְדִינַיָא וְתַזְהֲרוּן יַתְהוֹן וְלָא יִתְחַיְבוּן קֳדָם יְיָ וִיהֵי רוּגְזָא עֲלֵיכוֹן וְעַל אֲחוּכוֹן הַכְדֵין תַּעְבְּדוּן וְלָא תִתְחַיְבוּן׃ **יא**וְהָא אֲמַרְיָהוּ כַּהֲנָא רַבָּא דִמְמַנָא לְרֵישׁ עֲלֵיכוֹן וּלְכָל פִּתְגָמָא דַייָ וּזְכַרְיָהוּ בַּר יִשְׁמָעֵאל אַרְכוֹנָא לְבֵית יְהוּדָה לְכָל פִּתְגָמָא דְמַלְכָּא וְסַרְכַיָא לֵיוָאֵי קֳדָמֵיכוֹן תַּקוּפוּ וְעִבִידוּ וִיהֵי מֵימְרָא דַייָ בְּסַעְדְכוֹן לְטָבָא (ס"א דְטָבָא)׃

**2 Chronicles 20**

**א**וַהֲוָה מִן בָּתַר כְּדֵין אֲתוֹ בְּנֵי מוֹאָב וּבְנֵי עַמוֹן וְעִמְהוֹן מִן אֱדוֹמָאֵי דְאִתְחַבָּרוּ עִם עַמוֹנָאֵי עַל יְהוֹשָׁפָט לְאַגָחָא קְרָבָא׃ **ב**וַאֲתוֹ וְאִתְחַוִיאוּ לִיהוֹשָׁפָט לְמֵימָר אֲתָא עֲלָךְ רִכְפַּת עַם סַגִי מִסְטָר לְמַעַרְבָא לַאֲרָם וְהָא אִנוּן בִּסְבֵיךְ דִקְלַיָא הִיא עֵין גֶדִי׃ **ג**וּדְחִיל לַחֲדָא וִיהַב יְהוֹשָׁפָט יַת אַפּוֹי לְמִתְבַּע אוּלְפַן מִן קֳדָם יְיָ וּגְזַר תַּעֲנֵיתָא עַל כָּל אֱנָשׁ יְהוּדָה׃ **ד**וְאִתְכַּנְשׁוּ אֱנָשׁ יְהוּדָה לְמִבְעֵי רַחֲמִין מִן קֳדָם יְיָ אוֹף מִכָּל קִרְוֵי יְהוּדָה אֲתוֹ לְמִתְבַּע אוּלְפַן מִן קֳדָם יְיָ׃ **ה**וְקָם יְהוֹשָׁפָט בִּקְהָלָא דְבֵית יְהוּדָה בִּירוּשְׁלֵם בְּבֵית מַקְדְשָׁא דַייָ קֳדָם דַרְתָּא חַדְתָּא׃ **ו**וַאֲמַר יְיָ אֱלָהָא דַאֲבָהָתָנָא הֲלָא אַתְּ הוּא יְיָ דִשְׁכִנְתָּךְ בִּשְׁמַיָא וְאַתְּ שַׁלִיט בְּכָל מַלְכְּוָתָא דְאַרְעָא דְעַמְמַיָא וּבִידָךְ חֵילָא וּגְבוּרְתָּא וְלֵית בַּר מִנָךְ וְלֵית יְכוֹלְתָּא לְכָל מַלְכַיָא לְמֵקוּם לְקִבְלָךְ׃ **ז**הֲלָא אַתְּ בְּמֵימְרָךְ אֱלָהָנָא תָּרֵיכְתָּא יַת יָתְבֵי אַרְעָא הָדָא מִן קֳדָם עַמָךְ יִשְרָאֵל וִיהַבְתָּהּ לִבְנֵי אַבְרָהָם רְחֵמָךְ לְעָלָם׃ **ח**וִיתִיבוּ בָהּ וּבְנוֹ לָךְ בָּהּ בֵּית מַקְדְשָׁא לְשׁוּם מֵימְרָךְ לְמֵימָר׃ **ט**כַּד תֵּיתֵי עֲלָנָא בִּישְׁתָּא קַטְלִין דְחַרְבָּא וּמוֹתָנָא וְאוּלְצָנָא נְצַלֵי קֳדָם בֵּית מַקְדְשָׁא הָדֵין קֳדָמָךְ אֲרוּם שְׁכִינְתָּךְ בְּבֵיתָא הָדֵין וְנִצְוָח לְוָתָךְ מֵעוּקְתָנָא וּתְקַבֵּל צְלוֹתָנָא וּתְפַרְקִנָנָא׃ **י**וְכַדוּן הָא בְנֵי עַמוֹן וּמוֹאָב וְטַוְרָא דְגִבְלָא דְלָא אַרְשֵׁיתָא לְבֵית יִשְרָאֵל לְמֵיתֵי לְאַגָחָא קְרָבָא בְּהוֹן בְּמֵיתֵיהוֹן מֵאַרְעָא דְמִצְרַיִם אֲרוּם סְטוֹ מִלְוַתְהוֹן וְלָא שֵׁיצֵיאִנוּן׃ **יא**וְהָא אִנוּן פַּרְעִין לָנָא בִּישְׁתָּא לְמֵיתֵי לְתָרָכוּתָנָא מֵאַחַסַנְתָּךְ דְאַחֲסַנְתָּא לָנָא (ס"א יָתָנָא)׃ **יב**אֱלָהָנָא הֲלָא תִתְפְּרַע מִנְהוֹן אֲרוּם לֵית בָּנָא חֵילָא לְמֵקוּם קֳדָם רִכְפַּת עַמָא סַגִי הָדֵין דִאֲתָא עֲלָנָא וַאֲנַחְנָא לֵית אֲנַחְנָא יָדְעִין מַה נַעְבֵּיד אֲרוּם לְוָתָךְ תְּלִינָן עַיְנֵינָן׃ **יג**וְכֻלְהוֹן דְבֵית יְהוּדָה קַיְמִין קֳדָם יְיָ אוֹף טַפְלְהוֹן אוֹף נְשֵׁיהוֹן וּבְנֵיהוֹן׃ **יד**וְיַחֲזִיאֵל בַּר זְכַרְיָה בַּר בְּנָיָה בַּר יְעִיאֵל בַּר מַתַּנְיָה לֵיוָאָה מִן בְּנֵי אָסָף שְׁרַת עֲלוֹי רוּחַ נְבוּאָה מִן קֳדָם יְיָ בִּמְצַע קְהָלָא׃ **טו**וַאֲמַר אֲצִיתוּ כָּל אֱנָשׁ יְהוּדָה וְיָתְבֵי יְרוּשָׁלָםִ וּמַלְכָּא יְהוֹשָׁפָט כִּדְנַן אֲמַר יְיָ לְכוֹן אַתּוּן לָא תִדְחֲלוּן וְלָא תִתְבְּרוּן מִן קֳדָם רִכְפַּת עַמָא סַגִי הָדֵין אֲרוּם לָא לְכוֹן סִדְרֵי קְרָבָא אֱלָהֵן קֳדָם יְיָ׃ **טז**יוֹמָא חֲרָא חוּתוּ עֲלֵיהוֹן הָאִנוּן סָלְקִין בְּמַסְקָנָא דְאוֹדִיקוּת (ס"א דְאוֹרִיקוּת כְּלִילָא וְתִשְׁבְּחוּן) כְּלִילָא וְתִשְׁכְּחוּן יַתְהוֹן בְּשִׁלְהֵי נַחֲלָא בְּאַפֵּי מַדְבְּרָא דִירוּאֵל׃ **יז**לָא דִלְכוֹן לְאַגָחָא קְרָבָא בְּדָא אִתְעַתָּדוּ קוּמוּ וַחֲמוֹן יַת פּוּרְקָנָא דַייָ עִמְכוֹן אֱנָשׁ יְהוּדָה וִירוּשְׁלֵם לָא תִדַחֲלוּן וְלָא תִתְּבְּרוּן לִמְחַר פּוּקוּ קֳדָמֵיהוֹן וּמֵימְרָא יְיָ בְּסַעְדְכוֹן׃ **יח**וּכְרַע יְהוֹשָׁפָט עַל אַפּוֹי עַל אַרְעָא וְכָל אֱנָשׁ יְהוּדָה וְיָתְבֵי יְרוּשְׁלֵם כָּרְעוּ קֳדָם יְיָ לְמִסְגוּד קֳדָם יְיָ׃ **יט**וְקָמוּ לֵיוָאֵי מִן בְּנֵי קְהָת וּמִן בְּנֵי קרַח לְשַׁבָּחָא קֳדָם יְיָ אֱלָהָא דְיִשְרָאֵל בְּקָלָא רָמָא לְעֵלָא׃ **כ**וְאַקְדִימוּ בְּצַפְרָא וּנְפָקוּ לְמַדְבְּרָא דִתְקוֹעַ וּבְמִפַקְהוֹן קָם יְהוֹשָׁפָט וַאֲמַר קַבִּילוּ מִנִי אֱנָשׁ יְהוּדָה וְיָתְבֵי יְרוּשְׁלֵם הֵמִינוּ בְמֵימְרָא דַייָ אֱלָהָכוֹן וְהֵמִינוּ בְּאוֹרַיְתֵיהּ וְהֵמִינוּ בִנְבִיאוֹהִי וְתִצְלְחוּן׃ **כא**וּמְלִיךְ לְעַמָא וַאֲקִים מְשַׁבְּחַיָא קֳדָם יְיָ וּמְשַׁבְּחַיָא בְּשִׁבְהוֹרָא דְקוּדְשָׁא בְּמִפְקֵיהּ קָמֵי מְזָרְזִין וְאָמְרִין שַׁבָּחוּ קֳדָם יְיָ אֲרוּם לְעָלַם טוּבֵיהּ׃ **כב**וּבְעִדָן דְשָׁרִיאוּ בְּתוּשְׁבַּחְתָּא וּמְשַׁבְּחִין מַנִי מֵימְרָא דַייָ כְּמָנַיָא (ס"א כַּמְנִין) עַל בְּנֵי עַמוֹן וּמוֹאָב וְטַוְרָא דְגִבְלָא דְאָתוּן (ס"א דַאֲתוֹ) לְאַגָחָא קְרָבָא עִם יְהוּדָה וְאִתְּבָרוּ׃ **כג**וְקָמוּ בְנֵי עַמוֹן וּמוֹאָב עַל יָתְבֵי טַוְרָא דְגִבְלָא לְגַמָרָא וּלְשֵׁיצָאָה וְכַד שֵׁצִיאוּ בְּיָתְבֵי גִבְלָא מִתְגָרַיָא (ס"א מִתְגָרְרִין) אֱנָשׁ בְּחַבְרֵיהּ לְחַבָּלָא׃ **כד**וֶאֱנַשׁ יְהוּדָה עַלוּ עַל סְכוּתָא לְמַדְבְּרָא וְאִתְפְּנִיאוּ לְרִכְפַּת חֵילְוָתָא וְהָא אִנוּן גוּשְׁמִין רָמְיַן (ס"א רָמִין) קְטִילִין עַל אַרְעָא וְלֵית שֵׁיזָבוּתָא׃ **כה**וַאֲתָא יְהוֹשָׁפָט וְעַמֵיהּ וְקָם לְמִבּוּז עֲדָאֵיהוֹן וְאַשְׁכָּחוּ בְהוֹן נִכְסִין סַגִיעִין וְקִנְיָנִין וְגוּשְׁמִין קְטִילִין וּמָאנֵי רְגוּגִין וְרוֹקָנוּ לְהוֹן עַד דְלָא יָכְלִין לְסוֹבָרָא וַהֲווֹן יוֹמִין תְּלָתָא בָּזְזִין יַת עֲדָאֵיהוֹן אֲרוּם סַגְיָא (ס"א סַגִי לַחֲדָא) הוּא׃ **כו**וּבְיוֹמָא רְבִיעָאָה אִתְכַּנְשׁוּ לְמֵישַׁר בִּרְכְּתָא אֲרוּם תַּמָן בָּרִיכוּ יַת מְטוּל הֵיכְנָא קְרוֹ יַת שְׁמָא דְאַתְרָא הַהוּא מֵישַׁר בִּרְכְּתָא עַד יוֹמָא הָדֵין׃ **כז**וְתָבוּ כָּל אֱנָשׁ יְהוּדָה וִירוּשְׁלֵם וִיהוֹשָׁפָט מְמַנָא בְּרֵישֵׁיהוֹן לְמִתַּב לִירוּשְׁלֵם בְּחֶדְוָה אֲרוּם אַחֲדִיאוּנוּן (ס"א אַחְדֵינוּן) מֵימְרָא דַייָ מִן בַּעֲלֵי דְבָבֵיהוֹן׃ **כח**וַאֲתוֹ לִירוּשְׁלֵם בְּנִבְלִין וּבְכִנָרִין וּבַחֲצוֹצְרָתָא לְבֵית מַקְדְשָׁא דַיָי׃ **כט**וַהֲוָה דְחַלְתָּא דַייָ עַל כָּל מַלְכְּוַת אַרְעָא כַּד שְׁמָעוּ אֲרוּם אֲגִיחַ קְרָבָא מֵימְרָא דַייָ עִם בַּעֲלֵי דְבָבֵיהוֹן דְיִשְרָאֵל׃ **ל**וּשְׁדוֹכַת מַלְכוּת יְהוֹשָׁפָט וְאַנְיַח לֵיהּ מֵימְרָא דַייָ מִן חֲזוֹר חֲזוֹר׃ **לא**וּמְלִיךְ יְהוֹשָׁפָט עַל אֱנָשׁ יְהוּדָה בַּר תְלָתִין וַחֲמֵשׁ וְעֶשְרִין וַחֲמֵשׁ שְׁנִין מְלַךְ בִּירוּשְׁלֵם וְשׁוּם אִמֵיהּ עֲזוּבָה בַּת שִׁלְחִי׃ **לב**וְהַלִיךְ בְּאוֹרַח אֲבוֹהִי אָסָא וְלָא עֲדָא מִנָהּ לְמֶעְבַּד דְכָשָׁר קֳדָם יְיָ׃ **לג**לְחוֹד יַת בָּסְמַיָא לָא עֲטָרוּ וְעַד כָּדוּן עַמָא לָא אַתְקִינוּ לִבְּהוֹן לְדַחַלְתָּא דַייָ אֱלָהָא דַאֲבָהָתְהוֹן׃ **לד**וּשְׁאָר פִּתְגָמֵי יְהוֹשָׁפָט קַדְמָאֵי וּבַתְרָאֵי הָא אִנוּן כְּתִיבִין בְּפִתְגָמֵי יֵהוּא בַּר חֲנָנִי דְאִתְמַנָא לַבְלַר עַל סֵפֶר דוּכְרָנַיָא לְמַלְכַיָא דְבֵית יִשְרָאֵל׃ **לה**וּמִן בָּתַר כְּדֵין אִתְחַבַּר יְהוֹשָׁפָט מְלִיךְ שִׁבְטָא דְבֵית יְהוּדָה עִם אֲחַזְיָהוּ מַלְכָּא דְיִשְרָאֵל דְהוּא אִתְחַיָב לְמֶהֱוֵי רִשְׁעָא׃ **לו**וְחַבְּרֵיהּ עִמֵיהּ לְמֶעְבַּד אִלְפַיָא לְמֵיזַל לְטוֹרְסוֹס לְיַמָא רַבָּא וַעֲבָדוּ אִלְפַיָא בִּכְרַךְ תַּרְנְגוֹלָא׃ **לז**וְאִתְנַבֵּי אֶלְעָזָר בַּר דוֹדָוָהוּ דְמִן מָרֵשָׁאָה עַל יְהוֹשָׁפָט לְמֵימַר כַּד אִתְחַבַּרְתָּא עִם אֲחַזְיָהוּ קִלְקַל מֵימְרָא דַייָ יַת עוֹבָדָיִךְ וְאִתְּבָרוּ אִלְפַיָא וְלָא יָכִילוּ לְמֵיזַל לְטוֹרְסוֹס׃

**2 Chronicles 21**

**א**וּשְׁכִיב יְהוֹשָׁפָט עִם אֲבָהָתוֹי וְאִתְקַבֵּר בְּקַרְתָּא דְדָוִד וּמְלִיךְ יְהוֹרָם בְּרֵיהּ בְּאַתְרוֹהִי׃ **ב**וְלֵיהּ אַחִין בְּנֵי יְהוֹשָׁפָט עֲזַרְיָה וִיחִיאֵל וּזְכַרְיָהוּ וַעֲזַרְיָהוּ וּמִיכָאֵל וּשְׁפַטְיָהוּ כָּל אִלֵין בְּנֵי יְהוֹשָׁפָט מַלְכָּא דְיִשְרָאֵל׃ **ג**וִיהַב לְהוֹן אֲבוּהוֹן מַתְּנַן סַגִיעִין לְכַסְפָּא וּלְדַהֲבָא וְלִלְבוּשִׁין דִיקָר וְאַקְנִיאוּנוּן עַל גַב קַרְקְעָא בַּהֲדֵי קִרְוִין כְּרִיכָן בְּאַרְעָא דְבֵית יְהוּדָה וְיַת מַלְכוּתָא יְהַב לִיהוֹרָם בְּרֵיהּ אֲרוּם הוּא בּוּכְרָא׃ **ד**וְקָם יְהוֹרָם עַל מַלְכוּתָא דַאֲבוּהִי וְאִתַּקַף וּקְטַל יַת כָּל אֲחוֹהִי בְחַרְבָּא וְאוֹף מֵרַבְרְבֵי יִשְרָאֵל׃ **ה**בַּר תְּלָתִין וְתַרְתֵּין שְׁנִין הֲוָה כַּד מְלַךְ וְתַמְנֵי שְׁנִין מְלַךְ בִּירוּשְׁלֵם׃ **ו**וְהַלִיךְ בְּאוֹרַח מַלְכַיָא דְבֵית יִשְרָאֵל הֵיכְמָה דִעֲבָדוּ בֵּית אַחְאָב אֲרוּם בַּת אַחְאָב הֲוַת לֵיהּ לְאִנְתּוּ וַעֲבֵד דְבִישׁ קֳדָם יְיָ׃ **ז**וְלָא הֲוַת רְעוּתָא מִן קֳדָם יְיָ לְחַבָּלָא יַת בֵּית דָוִד מִן בִּגְלַל קְיָמָא דִגְזַר עִם דָוִד וְהֵיכְמָה דַאֲמַר לְמִתַּן לֵיהּ מַלְכוּ וְלִבְנוֹי כָּל יוֹמַיָא׃ **ח**בְּיוֹמוֹי מְרָדוּ אֱדוֹמָאֵי וְאִשְׁתְּמִיטוּ מִתְּחוֹת יְדָא דְבֵית יְהוּדָה וְאַמְלִיכוּ עֲלֵיהוֹן מַלְכָּא׃ **ט**וַעֲבַר יְהוֹרָם עִם רַבְרְבָנוֹי וְכָל אַרְתְּכַיָא דְעִמֵיהּ וַהֲוָה כַּד קָם בְּלֵילְיָא וּקְטַל יַת אֱדוֹמָאֵי דְקַיְמִין חֲזוֹר חֲזוֹר לֵיהּ וְיַת רַבְרְבֵי אַרְתְּכִין׃ **י**וּמְרָדוּ אֱדוֹמָאֵי וְאִשְׁתְּמִיטוּ מִתְּחוֹת יְדָא דְבֵית יְהוּדָה עַד יוֹמָא הָדֵין הָא בְּכֵין מְרָדַת לִבְנָה בְּעִדָנָא הַהִיא וְאִשְׁתְּמִיטַת מִתְּחוֹת יְדֵיהּ אֲרוּם מְטוּל דִשְׁבַק יַת דְחַלְתָּא דַייָ אֱלָהָא דַאֲבָהָתוֹי׃ **יא**אוֹף הוּא עֲבַד בָּמְסַיָא בְּטַוְרֵי יְהוּדָה וְאַטְעֲוַת יָתְבֵי יְרוּשְׁלֵם וְאַטְעֵי יַת דְבֵית יְהוּדָה׃ **יב**וַאֲתָא לְוָתֵיהּ פִּטְקָא מִן אֵלִיָהוּ נְבִיָא לְמֵימָר כִּדְנַן אֲמַר יְיָ אֱלָהָא דְדָוִיד אֲבוּךְ חוּלַף דְלָא הַלִיכְתָּא בְּאָרְחֲתָא דִיהוֹשָׁפָט אֲבוּךְ וּבְאָרְחֲתָא דְאָסָא מְלִיךְ שִׁבְטָא דְבֵית יְהוּדָה׃ **יג**וְהַלִיכְתָּא בְּאָרְחַת מַלְכַיָא דְבֵית יִשְרָאֵל וְאַטְעֵיתָא יַת דְבֵית יְהוּדָה וְיָתְבֵי (ס"א וְיַת יָתְבֵי) יְרוּשְׁלֵם הֵיכְמָה דְאַטְעָא יַתְהוֹן דְבֵית אַחְאָב וְאוֹף יַת אֲחָךְ וּבֵית אֲבוּךְ דְטָבִין מִנָךְ קְטִילְתָּא׃ **יד**וְהָא מֵימְרָא דַייָ מְגָרֵי מוֹתָנָא רַבְּתָא בְּעַמָךְ וּבִבְנַיִךְ וּבִנְשַׁיִךְ וּבְכָל קִנְיָנֵךְ׃ **טו**וְאַנְתְּ בְּמַרְעִין סַגִיעִין בְּמַרְעִית מְעָיָךְ (ס"א מַעְיְנָךְ) עַד זְמַן דְיִפְקוּן מְעָיָךְ מִן גוּשְׁמָךְ מִן מַרְעִית דְיוֹרִיךְ עֲלָךְ יוֹמַיָא עַל שְׁנַיָא׃ **טז**וְתָרֵי (ס"א וְגָרֵי) מֵימְרָא דַייָ עַל יְהוֹרָם יַת רוּחָא דִפְלִשְׁתָּאֵי וַעֲרָבָאֵי דִי עַל תְּחוּמֵי אַפְרִיקָאֵי׃ **יז**וּסְלִיקוּ בְאַרְעָא דְבֵית יְהוּדָה וְכִבְּשׁוּהָא וּשְׁבוֹ יַת כָּל קִנְיָנָא דְאִשְׁתְּכַח לְבֵית מַלְכָּא אוֹף יַת בְּנוֹי וּנְשׁוֹי וְלָא אִשְׁתַּיַר לֵיהּ בַּר אֱלָהֵן אֲחַזְיָהוּ דְזוּטֵר בִּבְנוֹי׃ **יח**וּמִן בָּתַר כָּל דְנָא תַּבְרֵי מֵימְרָא דַייָ בִּמְעוֹנוֹי (ס"א בְּמַעְיְנוֹי) בְּמַרְעִין דְלֵית אֲסָא׃ **יט**וַהֲוָה לִזְמַן יוֹמִין וּשְׁנִין וּבְעִדָן דַעֲבַד צָרְכֵיהּ יַתִּיר מִן קִצֵיהּ לְיוֹמִין תְּרֵין נְפָקוּ מַעְיְנוֹי עִם מַרְעֵיהּ וּמִית בְּמַרְעִין בִּישִׁין וְלָא עֲבָדוּ לֵיהּ עַמֵיהּ יְקֵידָת קֵיסֵי בּוּסְמָנִין הֵיךְ יְקֵידַת אֲבָהָתוֹי׃ **כ**בַּר תְּלָתִין וְתַרְתֵּין שְׁנִין הֲוָה כַּד מְלַךְ וְתַמְנֵי שְׁנִין מְלַךְ בִּירוּשְׁלֵם וַאֲזַל לְבֵית קְבוּרְתָּא בְּלָא רִגוּגְתָּא וּקְבָרוּ יָתֵיהּ בְּקַרְתָּא דְדָוִד וְלָא בְּקִבְרֵי מַלְכַיָא׃

**2 Chronicles 22**

**א**וְאַמְלִיכוּ יָתְבֵי יְרוּשְׁלֵם יַת אֲחַזְיָהוּ בְרֵיהּ זְעֵירָא בְּאַתְרוֹהִי אֲרוּם כֻּלְהוֹן קַדְמָאֵי קְטָלוּ מַשִׁרְיָתָא דַאֲתָא עִם עַרְבָאֵי לְמַשִׁרְיַת פְּלִשְׁתָּאֵי וְאַפְרִיקָאֵי וּמְלַךְ אֲחַזְיָה בַּר יְהוֹרָם מְלִיךְ שִׁבְטָא דְבֵית יְהוּדָה׃ **ב**בַּר אַרְבְּעִין וּתְרֵין שְׁנִין אֲחַזְיָהוּ כַד מְלַךְ וְשַׁתָּא חֲדָא מְלַךְ בִּירוּשְׁלֵם וְשׁוּם אִמֵיהּ עֲתַלְיָהוּ בַּת עָמְרִי׃ **ג**אוֹף הוּא אֲזַל בְּארְחָתֵיהּ (ס"א בְּאָרְחָת) אֱנָשֵׁי בֵּית אַחְאָב אֲרוּם אִמֵיהּ הֲוַת מְמַלְכָא יָתֵיהּ לְאִתְחַיָבָא׃ **ד**וַעֲבַד דְבִישׁ קֳדָם יְיָ הֵיכְמָה דַעֲבָדוּ אַנְשֵׁי בֵּית אַחְאָב מְטוּל דְאִנוּן הֲווֹן לֵיהּ מְמַלְכִין בָּתַר דְמִית אֲבוֹי לְחַבֵּל לֵיהּ׃ **ה**אוֹף בְּמִלְכַתְהוֹן אֲזַל וְהַלִיךְ עִם יְהוֹרָם בַּר אַחְאָב מַלְכָּא דְיִשְרָאֵל לִקְרָבָא עַל חֲזָאֵל מַלְכָּא דַאֲרָם בְּרָמוֹת גִלְעָד וּקְטָלוּ אֲרַמָאֵי יַת יוֹרָם׃ **ו**וְתָב לְאִתַּסָאָה בְּיִזְרְעֶאל אֲרוּם מָחַיָא דִמְחוֹהִי בְּרָמָתָא בַּאֲגָחוּתֵיהּ עִם חֲזָאֵל מַלְכָּא דַאֲרָם וַעֲזַרְיָהוּ בַּר יְהוֹרָם מְלִיךְ שִׁבְטָא דְבֵית יְהוּדָה נְחַת לְמֶחֲמֵי יַת יְהוֹרָם בַּר אַחְאָב בְּיִזְרְעֶאל אֲרוּם מְרַע הוּא׃ **ז**וּמִן קֳדָם יְיָ הֲוַת תּוּסְקְפַת אֲחַזְיָהוּ לְמֵיתֵי לְוַת יְהוֹרָם וְכַד אֲתָא נְפַק עִם יְהוֹרָם לְוַת יֵהוּא בַּר נִמְשִׁי דְרַבְּיֵהּ אֵלִיָהוּ עַל פּוּם מֵימְרָא דַייָ לְשֵׁיצָאָה יַת בֵּית אַחְאָב׃ **ח**וַהֲוָה כַד אִדַיַן יֵהוּא עִם בֵּית אַחְאָב וְאַשְׁכָּח יַת רַבְרְבֵי יְהוּדָה וּבְנֵי אֲחֵי אֲחַזְיָהוּ מְשַׁמְשִׁין לַאֲחַזְיָהוּ וְקַטְלִנוּן׃ **ט**וּתְבַע יַת אֲחַזְיָהוּ וַאֲחָדוֹהִי וְהוּא מִטַמַר בְּשׁמְרוֹן וְאַתְיוֹהִי (ס"א וְאַיְתוּהִי) לְוַת יֵהוּא וְקַטְלוֹהִי וּקְבָרוֹהִי אֲרוּם אֲמָרוּ בְּרֵיהּ דִיהוֹשָׁפָט הוּא דִי תְּבַע יַת דְחַלְתָּא דַייָ בְּכָל לִבֵּיהּ וְלָא אִית לְבֵית אֲחַזְיָהוּ גְבַר דִי לֵיהּ חֵילָא לְמֵיחַד מַלְכוּתָא׃ **י**וַעֲתַלְיָהוּ אִמֵיהּ דַאֲחַזְיָהוּ חֲמַת אֲרוּם מִית בְּרָהּ וְקָמַת וּקְטָלַת יַת כָּל זַרְעָא דְמַלְכוּתָא דְלֶאֱנָשׁ בֵּית יְהוּדָה׃ **יא**וּנְסִיבַת יְהוֹשַׁבְעַת בְּרַת מַלְכָּא יַת יוֹאָשׁ בַּר אֲחַזְיָהוּ דִי יְלֵידַת לֵיהּ צִבְיָה מִן בְּאֵרָה דְשֶׁבַע וּגְנִיבַת יָתֵיהּ מִמְצַע בְּנֵי מַלְכָּא דְאִתְקְטִילוּ וִיהָבַת יָתֵיהּ וְיַת תּוּרְבַּנְתֵּיהּ בְּקוֹדֶשׁ קוּדְשַׁיָא וּטְמַרְתֵּיהּ יְהוֹשַׁבְעַת בְּרַת מַלְכָּא יְהוֹרָם אִתַּת יְהוֹיָדָע כַּהֲנָא אֲרוּם הִיא הֲוַת אֲחָתֵיהּ דַאֲחַזְיָהוּ מִן קֳדָם עֲתַלְיָהוּ וְלָא קְטַלְתֵּיהּ׃ **יב**וַהֲוָה עִמְהוֹן בְּבֵית מַקְדְשָׁא דַייָ מִטַמַר שִׁיתּ שְׁנִין וַעֲתַלְיָה מְלֶכֶת עַל אַרְעָא׃

**2 Chronicles 23**

**א**וּבְשַׁתָּא שְׁבִיעֲתָא אִתַּקַף יְהוֹיָדָע וּדְבַר יַת רַבָּנֵי מַאֲוָתָא לַעֲזַרְיָה בַּר יְרוֹחָם וּלְיִשְׁמָעֵאל בַּר יְהוֹחָנָן וְלַעֲזַרְיָהוּ בַּר עוֹבֵד וְיַת מַעֲשֵיָהוּ בַּר עֲדָיָהוּ וְיַת אֱלִישָׁפָט בַּר זִכְרִי וְאַעֵילִנוּן עִמֵיהּ בְּקִיוּמָא (ס"א בְּקוֹנָמָא)׃ **ב**וְאַחֲזָרוּ בִּיהוּדָה וּכְנָשׁוּ יַת לֵיוָאֵי מִכָּל קִרְוֵי יְהוּדָה וְרֵישֵׁי אֲבָהָתָא דִי לְיִשְרָאֵל וַאֲתוֹ לִירוּשְׁלֵם׃ **ג**וּגְזָרוּ כָּל קְהָלָא קְיָם בְּרִית (ס"א בְּבֵית) בְּמַקְדְשָׁא דַייָ עִם מַלְכָּא וַאֲמַר לְהוֹן הָא בְרֵיהּ דְמַלְכָּא יִמְלוֹךְ הֵיכְמָה דִי מַלֵיל יְיָ עַל בְּנוֹהִי דְדָוִד׃ **ד**דֵין פִּתְגָמָא דִי תַעְבְּדוּן תִּילְתָּא מִנְכוֹן עַלְלֵי מַטְרַת שַׁבְּתָא לְכַהֲנַיָא וּלְלֵיוָאֵי לְמַעֲלָנֵי תְּרַע פַּלְטֵירַיָא׃ **ה**וְתִילְתָּא בְּבֵית מַלְכָּא וְתִילְתָּא בִּתְרַע גִבָּרַיָא הוּא תְּרַע בֵּית אוּלְפָן סַנְהֶדְרִין וְכָל עַמָא בְּדָרַת בֵּית מַקְדְשָׁא דַיָי׃ **ו**וְלָא יֵעוּל לְבֵית מַקְדְשָׁא דַייָ אֱלָהֵין כַּהֲנַיָא וְשַׁמָשַׁיָא לְלֵיוָאֵי אִנוּן יַעֲלוּן אֲרוּם קוּדְשָׁא אִנוּן וְכָל עַמָא יְנַטְרוּן מַטְרַת בֵּית מַקְדְשָׁא דַיָי׃ **ז**וְיַקְפוּן לֵיוָאֵי יַת מַלְכָּא חֲזוֹר חֲזוֹר גְבַר וּזְיָנֵיהּ בִּידֵיהּ וּדְיֵעוּל לְבֵית מַקְדְשָׁא דַייָ יִתְקְטֵל וִיהוֹן עִם מַלְכָּא בְּמַעֲלֵיהּ וּבְמִפְּקֵיהּ׃ **ח**וַעֲבָדוּ לֵיוָאֵי וְכָל אֱנָשׁ יְהוּדָה כְּכָל מָה דִי פַקֵיד יְהוֹיָדָע כַּהֲנָא וּדְבָרוּ אֱנָשׁ יַת גַבְרוֹהִי עַלְלֵי מַטְרַת שַׁבְּתָא עִם נַפְקֵי מַטְרַת שַׁבְּתָא אֲרוּם לָא אַרְשֵׁי יְהוֹיָדָע כַּהֲנָא יַת פְּלוּגְוָתוֹהִי (ס"א פַּלְגְוָתָא)׃ **ט**וִיהַב יְהוֹיָדָע כַּהֲנָא לְרַבָּנֵי מַאֲוָתָא יַת מוּרְנְיָתָא וְיַת תְּרֵיסַיָא וְיַת עֲגִלְתָּא (ס"א עֲגִילַיָא) דִי לְמַלְכָּא דָוִד וְדִבְבֵית מַקְדְשָׁא דַיָי׃ **י**וַאֲקֵים יַת כָּל עַמָא וּגְבַר זְיָנֵיהּ בִּידֵיהּ מִן עִיבַּר בֵּיתָא מִן יַמִינָא עַד עִיבַּר בֵּיתָא מִן שְׁמָאלָא לְמַדְבְּחָא וּלְבֵית מַקְדְשָׁא עַל מַלְכָּא חֲזוֹר חֲזוֹר׃ **יא**וְאַפִּיקוּ יַת בְּרָא דְמַלְכָּא וִיהָבוּ עֲלוֹי יַת כִּלִילָא דְמַלְכוּתָא דִי דְבַר דָוִד מֵעַל רֵישָׁא דְמַלְכָּא דִבְנֵי עַמוֹן וּבָהּ אֶבֶן טָבָא וְשַׁיְבָה דִי הֲוָה חֲקִיק וּמְפָרַשׁ עֲלָהּ שְׁמָא רַבָּא וִיקָרָא דִקְבָעָהּ תַּמָן דָוִד בְּרוּחַ קוּדְשָׁא וַהֲוָה טִימִין דִידָהּ מַתְקַל קִנְטֵינַר דְדַהֲבָא וְסַהֲדוּתָא הִיא לְבֵית דָוִד לְכָל מַלְכָּא דִי לָא הֲוָה מִזַרְעֵיהּ דְדָוִד לָא הֲוַת מִתְקַבְּלָא עַל רֵישֵׁיהּ וְלֵית אֶפְשַׁר דִי סוֹבַר יָתָהּ וְכַד חֲמוֹן עַמָא דְאִתְקַבָּלַת עַל רֵישֵׁיהּ דִיהוֹאָשׁ וְסוֹבֵר יַת כְּלִילָא הֵימְנוּ דְמִזַרְעֵיהּ (ס"א דְמִזַרְעָא) דְדָוִד הוּא וּמִן יַד אַמְלִיכוּ יָתֵיהּ וְרַבִּיאוּ יָתֵיהּ יְהוֹיָדָע וּבְנוֹהִי וַאֲמָרוּ יִצְלָח מַלְכָּא בְמַלְכוּתֵיהּ׃ **יב**וּשְׁמָעַת עֲתַלְיָהוּ יַת קַל עַמָא דִמְרַבְּנִין (ס"א דִמְרַנְנִין) וּמְשַׁבְּחִין יַת מַלְכָּא וַאֲתַת לְוַת עַמָא לְבֵית מַקְדְשָׁא דַיָי׃ **יג**וַחֲמַת וְהָא מַלְכָּא קָאֵם עַל אִסְטְוָנֵיהּ בְּמַעֲלָנָא וְרַבְרְבַיָא וַחֲצוֹצְרָתָא קֳדָם מַלְכָּא וְכָל עַמָא דְאַרְעָא חָדְאִין וְתָקְעִין בַּחֲצוֹצְרָתָא וּמְשַׁבְּחִין בְּזֵינֵי תוּשְׁבָּחָתָא וּמַלְפִין לְשַׁבָּחָא וּבְזָעַת עֲתַלְיָהוּ יַת לְבוּשָׁהָא וַאֲמֶרֶת מְרָדָא מְרָדָא׃ **יד**וְאַפֵיק יְהוֹיָדָע כַּהֲנָא יַת רַבָּנֵי מַאֲוָתָא דִי מְמַנָן עַל חֵילָא וַאֲמַר לְהוֹן אַפְקוּהָא לְגָיו מִן סִדְרֵי מַעֲלָנַיָא וּדְיֵעוּל בַּתְרָהָא יִתְקְטֵל בְּחַרְבָּא אֲרוּם אֲמַר כַּהֲנָא לָא תִקְטְלֻנָהּ הָכָא דְלָא תְּסָאַב יַת בֵּית מַקְדְשָׁא דַיָי׃ **טו**וְשַׁוִיאוּ לָהּ אֲתַר (ס"א אֲתַר מְרֻוַח) וְעָלַת בְּאוֹרַח מַעֲלָנָא דִתְרַע סוּסְוָתָא לְבֵית מַלְכָּא וְקַטְלוּהָא תַּמָן׃ **טז**וּגְזַר יְהוֹיָדָע קְיָם בֵּין מֵימְרֵיהּ וּבֵין כָּל עַמָא וּבֵין מֵימְרָא דְמַלְכָּא לְמֶהֱוֵי לְעַם מְשַׁמֵשׁ קֳדָם יְיָ׃ **יז**וַאֲתוֹ כָּל עַמָא לְבֵית בַּעְלָא וְתַרְעֵי יָתֵיהּ וְיַת אֲגוֹרוֹהִי וְיַת צַלְמוֹהִי תְּבָרוּ וְיַת מַתָּן כּוּמָרָא דְבַעְלָא קְטָלוּ קֳדָם אֲגוֹרַיָא׃ **יח**וּמַנִי יְהוֹיָדָע מְמַנָן בְּבֵית מַקְדְשָׁא דַייָ בְּיַד כַּהֲנַיָא וְלֵיוָאֵי דִי פַלִיג דָוִד עַל בֵּית מַקְדְשָׁא דַייָ לְאַסָקָא עֲלָוָן קֳדָם יְיָ הֵיכְמָה דִכְתִיב בְּאוֹרַיְתָא דְמשֶׁה בְּחֶדְוָא וּבְתוּשְׁבְּחָא עַל יְדָא דְדָוִד׃ **יט**וַאֲקֵים תַּרְעַיָא עַל תַּרְעֵי בֵּית מַקְדְשָׁא דַייָ דְלָא יֵיעוֹל מְסָאַב לְכָל מִדָעַם׃ **כ**וּדְבַר יַת רַבָּנֵי מַאֲוָתָא וְיַת גִבָּרַיָא וְיַת שַׁלִיטַיָא בְּעַמָא וְיַת כָּל עַמָא דְאַרְעָא וְאָחִית יַת מַלְכָּא מִבֵּית מַקְדְשָׁא דַייָ וַאֲתוֹ בִּמְצַע תַּרְעָא עִלָאָה לְבֵית מַלְכָּא וְאוֹתִיבוּ יָתֵיהּ עַל כּוּרְסֵי מַלְכוּתָא׃ **כא**וַחֲדוֹ כָּל עַמָא דְאַרְעָא וְקַרְתָּא שְׁדוֹכַת וְיַת עֲתַלְיָהוּ קְטָלוּ בְחַרְבָּא׃

**2 Chronicles 24**

**א**בַּר שְׁבַע שְׁנִין יוֹאָשׁ כַּד מְלַךְ וְאַרְבְּעִין שְׁנִין מְלַךְ בִּירוּשְׁלֵם וְשׁוּם אִמֵיהּ צִבְיָה מִבְּאֵר (ס"א מִבְּאֵרָא דְשָׁבַע) שָׁבַע׃ **ב**וַעֲבַד יוֹאָשׁ דְכָשַׁר בְּעֵינֵי יְיָ כָּל יוֹמַיָא דִיהוֹיָדָע כַּהֲנָא׃ **ג**וּנְסִיב לֵיהּ יְהוֹיָדָע נְשִׁין תַּרְתֵּין וְאוֹלִיד בְּנִין וּבְנָן׃ **ד**וַהֲוָה מִן בָּתַר כְּדֵין הֲוָה עִם לִבֵּיהּ דְיוֹאָשׁ לְחַדָתָא יַת בֵּית מַקְדְשָׁא דַיָי׃ **ה**וּכְנַשׁ יַת כַּהֲנַיָא וְלֵיוָאֵי וַאֲמַר לְהוֹן פּוּקוּ לְקִרְוֵי יְהוּדָה וּכְנוּשׁוּ מִן כָּל יִשְרָאֵל כַּסְפָּא לְתַקָפָא יַת בֵּית מַקְדְשָׁא דַייָ אֱלָהָכוֹן מִסַת שְׁנָה בִּשְׁנָה וְאַתּוּן תְּסַרְהֲבוּן לְמַלָלָא וְלָא סַרְהִיבוּ לֵיוָאֵי׃ **ו**וּקְרָא מַלְכָּא לִיהוֹיָדָע אֲמַרְכְּלָא דִי מְמַנָא עַל רֵישָׁא וַאֲמַר לֵיהּ מָא דֵין לָא תְבַעְתָּא עַל לֵיוָאֵי לְאַיְתָאָה מִיהוּדָה וּמִירוּשְׁלֵם יַת מַשְׁכַּן זִמְנָא דְמשֶׁה עַבְדָא דַייָ וּקְהָלָא דְיִשְרָאֵל עִם מַשְׁכְּנָא דְסַהֲדוּתָא׃ **ז**אֲרוּם עֲתַלְיָהוּ חַיַבְתָּא וּבְנָהָא תְּרָעוּ יַת בֵּית מַקְדְשָׁא דַייָ וְאוֹף יַת קָדְשֵׁי בֵּית מַקְדְשָׁא דַייָ עֲבָדוּ לְטַעֲוָתָא׃ **ח**וַאֲמַר מַלְכָּא וַעֲבָדוּ אֲרוֹנָא חַד וְשַׁוְיוֹהִי בִתְרַע בֵּית מַקְדְשָׁא מִן לְבַר׃ **ט**וְאַעְבָרוּ כְרוֹז בִּיהוּדָה וּבִירוּשְׁלֵם לְאַיְתָאָה קֳדָם (ס"א קֳדָם מֵימְרָא דַיָי) יְיָ מַשְׁכַּן זִמְנָא דְמשֶׁה עַבְדָא דַייָ דִי עֲבַד לְכַפָּרָא עַל בְּנֵי יִשְרָאֵל בְּמַדְבְּרָא׃ **י**וַחֲדוֹ כָל רַבְרְבַיָא וְכָל עַמָא וְאַיְתִיאוּ נְדַבְתָּא וְרָמוּ בַּאֲרוֹנָא עַד לֵית סוֹף׃ **יא**וַהֲוָה בְּעִדָן דְאַיְתִיאוּ יַת אֲרוֹנָא לְמִנוּן (ס"א לִמְנִי) מַלְכָּא בִּידָא דְלֵיוָאֵי וְכַד חֲמוֹן אֲרוּם סְגָא כַּסְפָא בַּאֲרוֹנָא אֲתָא לַבְלְרָא דְמַלְכָּא וּסְגַן כַּהֲנָא דִי מְמַנָא לְרֵישָׁא וְרוֹקֵנוּן (ס"א וְרוֹקִינוּ) יַת אֲרוֹנָא וּנְטָלוֹהִי וַאֲתִיבוּ יָתֵיהּ לְאַתְרֵיהּ הֵכְדֵין עֲבָדוּ יוֹמָא בְּיוֹמָא וּכְנָשׁוּ כַּסְפָּא לְסוּגֵי׃ **יב**וִיהַב יָתֵיהּ מַלְכָּא וִיהוֹיָדָע לְעָבְדֵי עֲבִידַת פּוּלְחַן בֵּית מַקְדְשָׁא דַייָ וַהֲווֹן (ס"א וַהֲווֹ) אַגְרִין מְפַסְלִין וְנַגָרִין לְחַדָתָא בֵּית מַקְדְשָׁא דַייָ וְאוֹף לְנַגָרֵי פַרְזְלָא וּנְחָשָׁא לְתַקָפָא יַת בֵּית מַקְדְשָׁא דַיָי׃ **יג**וַעֲבָדוּ עָבְדֵי עִבִידְתָּא וּסְלִיקַת אַרְכָא לְעִבִידְתָּא בִּידֵיהוֹן וַאֲקִימוּ יַת בֵּית מַקְדְשָׁא דַייָ עַל תִּקוּנֵיהּ וְתַקְפּוֹהִי׃ **יד**וְכַד שֵׁצִיאוּ אַיְתִיאוּ קֳדָם מַלְכָּא וִיהוֹיָדָע יַת שְׁאַר כַּסְפָא וַעֲבָדוּ מָנַיָא לְבֵית מִקְדְשָׁא דַייָ מָאנֵי שִׁמוּשָׁא וּמָגִסַיָא (ס"א וְאַסָקָא וְכַפִּין וּמָאנֵי) וּבָזִכַיָא וּמָאנֵי דַהֲבָא וְכַסְפָּא וַהֲווֹ מַסְקִין עֲלָוָתָא בְּבֵית מַקְדְשָׁא דַייָ תְּדִירָא כָּל יוֹמֵי יְהוֹיָדָע׃ **טו**וְסִיב יְהוֹיָדָע וּשְבַע יוֹמִין וּמִית בַּר מְאָה וּתְלָתִין שְׁנִין הֲוָה כַּד מִית׃ **טז**וּקְבָרוּ יָתֵיהּ בְּקַרְתֵּיהּ דְדָוִד עִם מַלְכַיָא אֲרוּם עֲבַד מִצְוָתָא בְּיִשְרָאֵל וְעִם מֵימְרָא דַייָ וּבֵית מַקְדְשָׁא׃ **יז**וּבָתַר דְמִית יְהוֹיָדָע אֲתוֹ רַבְרְבֵי יְהוּדָה וּסְגִידוּ לְמַלְכָּא יוֹאָשׁ וְאַטְעִיאֻהִי בְּכֵין קַבֵּיל מַלְכָּא מִנְהוֹן טַעֲוַתְהוֹן׃ **יח**וּשְׁבָקוּ יַת בֵּית מַקְדְשָׁא דַייָ אֱלָהָא דַאֲבָהָתְהוֹן וּפְלָחוּ יַת אֲשֵׁרָתָא וְיַת טַעֲוָתָא וַהֲוָה רְגַז עַל אֱנָשׁ יְהוּדָה וִירוּשְׁלֵם מְטוּל סָרְחֲנוּתְהוֹן דָא׃ **יט**וּשְׁדַר בְּהוֹן נְבִיאַיָא לַאֲתָבוּתְהוֹן לְפוּלְחָנָא דַייָ וְאַסְהִידוּ בְּהוֹן וְלָא אֲצִתוּ׃ **כ**וְרוּחַ נְבוּאָה מִן קֳדָם יְיָ שְׁרַת עַל זְכַרְיָה בַּר יְהוֹיָדָע כַּהֲנָא כַּד חֲמָא יַת סָרְחָנוּת מַלְכָּא וְעַמָא דְמַסְקִין קְטוֹרֶת לְפִסְלָא בְּבֵית מַקְדְשָׁא דַייָ עַל מַדְבְּחָא בְּיוֹמָא דְכִפּוּרַיָא וּמְבַטְלִין כַּהֲנַיָא דַייָ מִלְמֶעְבַּד עֲלָוָתָא וְנִכְסָתָא וְקֻרְבַּן יוֹמָא וּמוּסְפַיָא הֵיכְמָה דְכָתִיב בְּסֵפֶר אוֹרַיְתָא דְמשֶׁה וְקָם מֵעַל לְעַמָא וַאֲמַר לְהוֹן כִּדְנַן אֲמַר יְיָ לְמָה אַתּוּן עָבְרִין פִּקוּדַיָא דַייָ וְלָא תַצְלְחוּן אֲרוּם שְׁבַקְתּוּן יַת פּוּלְחָנָא דַייָ וְיִשְׁבּוֹק יַתְכוֹן׃ **כא**וּמְרָדוּ עֲלוֹהִי וְאַטְלָיוּתֵיהּ (ס"א וְאַטְלוּ יָתֵיהּ) בְּאַבְנִין הֵי כְתַפְקֵידְתָּא דְמַלְכָּא בְּדָרַת בֵּית מַקְדְשָׁא דַיָי׃ **כב**וְלָא זְכַר יוֹאָשׁ מַלְכָּא יַת חִסְדָא דִי עֲבַד יְהוֹיָדָע אֲבוֹי עִמֵיהּ וּקְטַל יַת בְּרֵיהּ וְכַד מְטָא לִמְמַת אֲמַר יִתְגְלֵי קֳדָם יְיָ וְיִתְפְּרַע וְיִתְבָּע׃ **כג**וַהֲוָה לְסוֹפָא דְשַׁתָּא סְלִיקוּ עֲלוֹהִי חֵילְוָתָא אֲרָמָאֵי וַאֲתוֹ לִיהוּדָה וְלִירוּשְׁלֵם וּקְטָלוּ יַת כָּל רַבָּנֵי עַמָא מִן עַמָא וְכָל עֲדָאֵיהוֹן שְׁדָרוּ לְמַלְכָּא דַרְמָשֶק׃ **כד**אֲרוּם בְּצִבְחַר גוּבְרִין אֲתוֹ חֵילְוַת אֲרָמָאֵי וַיָי מְסַר בִּידֵיהוֹן חֵילָא לְסוּגֵי לַחֲדָא אֲרוּם שְׁבָקוּ יַת דְחַלְתָּא דַייָ אֱלָהָא דַאֲבָהָתְהוֹן וְעִם יוֹאָשׁ עֲבָדוּ דִינִין׃ **כה**וּבְמֵיזַלְהוֹן מִן לְוָתֵיהּ אֲרוּם שְׁבָקוּ יָתֵיהּ בְּמַרְעִין בִּישִׁין סַגִיאִין מְרָדוּ עֲלוֹהִי עַבְדוֹהִי מִן בִּגְלַל לְאִתְפְּרָעָא דְמֵי בְנֵי יְהוֹיָדָע כַּהֲנָא וּקְטָלוֹהִי עַל עַרְסֵיהּ וּמִית וּקְבָרוֹהִי בְּקַרְתָּא דְדָוִד וְלָא קְבָרוֹהִי בְּקִבְרֵי מַלְכַיָא׃ **כו**וְאִלֵין דִי מְרָדוּ עֲלוֹהִי זָבָד בַּר שִׁמְעָת עַמוֹנִיתָא וִיהוֹזָבָד בַּר שִׁמְרִית מוֹאֲבִיתָא׃ **כז**וּבְנוֹי דְמִן רִמוֹ) מַסְקִין מִסַק עַל דְבֵית יְהוּדָה כַּד הֲוָה מִסַד (ס"א מִתְיַסֵד) בֵּית מַקְדְשָׁא דַייָ בַּר מִמֵימַר מַלְכָּא וְכַהֲנַיָא וְאִתְקְטָלוּ בִּקְרָבָא מְטוּל חוֹבֵי אֲבוּהוֹן וְהָאִנוּן כְּתִיבִין עַל פַּתְשֶׁגֶן סֵפֶר מַלְכַיָא וּמְלִיךְ אֲמַצְיָהוּ בְּרֵיהּ בְּאַתְרוֹהִי׃

**2 Chronicles 25**

**א**בַּר עֶשְרִין וַחֲמֵשׁ שְׁנִין מְלַךְ אֲמַצְיָהוּ וְעֶשְרִין וּתְשַׁע שְׁנִין מְלַךְ בִּירוּשְׁלֵם וְשׁוּם אִמֵיהּ יְהוֹעַדָן מִירוּשְׁלֵם׃ **ב**וַעֲבַד דְכָשָׁר קֳדָם יְיָ לְחוֹד לָא בִּלְבַב שְׁלִים׃ **ג**וַהֲוָה כַּד תַּקִיפַת מַלְכוּתָא עֲלוֹהִי וּקְטַל יַת עַבְדוֹהִי דִי קְטָלוּ יַת מַלְכָּא אֲבוּהִי׃ **ד**וְיַת בְּנֵיהוֹן לָא קְטָל מִן בִּגְלַל דִכְתִיב בְּסִפְרָא דְמשֶׁה דִי פַקֵיד יְיָ לְמֵימַר לָא יְמוּתוּן אֲבָהָן מְטוּל חוֹבֵי בְּנִין וּבְנִין לָא יְמוּתוּן מְטוּל חוֹבֵי אֲבָהָן אֲרוּם אֱנָשׁ מְטוּל חוֹבֵיהּ יְמוּתוּן׃ **ה**וּכְנַשׁ אֲמַצְיָהוּ יַת אֱנָשׁ יְהוּדָה וַאֲקֵימִנוּן לְבֵית אֲבָהָתָא לְרַבָּנֵי אַלְפִין וּלְרַבָּנֵי מַאֲוָתָא לְכָל אֱנָשׁ יְהוּדָה וּבִנְיָמִין וּמְמַנִין (ס"א וּמִנְנוּן) לְמִבַּר עֶשְרִין שְׁנִין וּלְעֵלָא וְאַשְׁכְּחִנוּן תְּלַת מְאָה אַלְפִין עוּלִין (ס"א גֻבְרִין עוּלֵם) נָפֵק חֵילָא אָחֵד מוּרְנֵיתָא וַעֲגִילָא׃ **ו**וַאֲגַר מִיִשְרָאֵל מְאָה אַלְפִין גִבָּרֵי חֵילָא בִּמְאָה קִנְטְרִין דִכְסָף׃ **ז**וּנְבִיָא דַייָ אֲתָא לְוָתֵיהּ לְמֵימַר לָא יֵיתֵי עִמָךְ חֵילָא דְיִשְרָאֵל אֲרוּם לֵית מֵימְרָא דַייָ בְּסַעְדְהוֹן דְיִשְרָאֵל כָּל מַלְכוּת שִׁבְטָא דְבֵית אֶפְרָיִם׃ **ח**אֲרוּם אִין עָלֵיל אַתְּ עִם שִׁבְטָא דְבֵית אֶפְרָיִם יְתַקְלִנָךְ יְיָ קֳדָם בַּעֲלֵי דְבָבָא אֲרוּם אִית חֵילָא בִּידָא דַייָ לְמִסְעָד וּלְתַקְלָא׃ **ט**וַאֲמַר אֲמַצְיָהוּ לִנְבִיָא דַייָ וּמָה אִית לְמֶעְבַּד לִמְאָה קִנְטְרִין דִי יְהָבִית אֲגַר לְמַשִׁרְיַת יִשְרָאֵל וַאֲמַר נְבִיָא דַייָ אִית חֵילָא קֳדָם יְיָ לְמִתַּן לָךְ סַגִי מִן דֵין׃ **י**וְאַפְרֵישִׁנוּן אֲמַצְיָהוּ לְמַשְׁרִיתָא דִי אֲתָא לְוָתֵיהּ מֵאֶפְרַיִם וְאַרְשֵׁיאוּנוּן לְמֵיזַל לְאַתְרְהוֹן וּתְקַף רֻגְזֵהוֹן לַחֲדָא בִיהוּדָה וְתָבוּ לְאַתְרְהוֹן בִּתְקוֹף רְגַז׃ **יא**וַאֲמַצְיָהוּ אִתַּקָף וּדְבַר יַת עַמֵיהּ וַאֲזַל לְחֵילַת מִלְחָא וּמְחָא יַת בְּנֵי שֵעִיר עֲשַרְתֵּי אַלְפִין׃ **יב**וַעֲשַרְתֵּי אַלְפִין כַּד חַיִין שְׁבוֹ בְּנֵי יְהוּדָה וְאַיְתִיאוּנוּן לְרֵישׁ טִנָרָא וּטְלָקוּנוּן מְרֵישׁ (ס"א מִן רֵישׁ) טִנָרָא וְכֻלְהוֹן אִתְבְּזָעוּ׃ **יג**וּבְנֵי מַשִׁרְיָא דְאָתִיב אֲמַצְיָהוּ מִלְמֵיזַל עִמֵיהּ לִקְרָבָא וְאִתְנְגִידוּ בְּקִרְוֵי יְהוּדָה מִשׁוֹמְרוֹן וְעַד בֵּית חוֹרוֹן וּקְטָלוּ מִנְהוֹן תְלָתָא אַלְפִין וּבְזוֹ בִּיזְתָא רַבְּתָא׃ **יד**וַהֲוָה בָּתַר דִי אֲתָא אֲמַצְיָהוּ מִן לְמִקְטַל יַת אֱדוֹמָאֵי וְאַיְתֵי (ס"א וְאַיְתִיאוּ) יַת טַעֲוַת בְּנֵי גְבָל וַאֲקֵימִנוּן לֵיהּ לְדַחֲלָן וּקְדָמֵיהוֹן יִסְגוֹד וְקָדָמֵיהוֹן יַסִיק בּוּסְמִין׃ **טו**וּתְקַף רוּגְזָא דַייָ בַּאֲמַצְיָהוּ וּשְׁדַר לְוָתֵיהּ נְבִיָא וַאֲמַר לֵיהּ לְמָה תְּבַעְתָּא יַת טַעֲוַת עַמְמַיָא דִי לָא שֵׁיזִיבוּ יַת עַמְהוֹן מִן יְדָךְ׃ **טז**וַהֲוָה בְּמַלָלוּתֵיהּ עִמֵיהּ וַאֲמַר לֵיהּ אֶפְשָׁר לְמִמְלַךְ לְמַלְכָּא מַנִיאוּ יָתָךְ פְּסוֹק לָךְ לְמָה יְקַטְלוּנָךְ וּפְסַק נְבִיָא מִלְאִתְנַבָּאָה וַאֲמַר יְדָעִית אֲרוּם מְלִיךְ יְיָ לְחַבָּלוּתָךְ מְטוּל דִי עֲבַדְתָּא דָא וְלָא קַבֵּלְתָּא לְמִלְכָתִי׃ **יז**וְאִתְמְלַךְ אֲמַצְיָהוּ מְלִיךְ שִׁבְטָא דְבֵית יְהוּדָה וּשְׁדַר לְוַת יוֹאָשׁ בַּר יְהוֹאָחָז בַּר יֵהוּא מַלְכָּא דְיִשְרָאֵל לְמֵימַר אִיתָא (ס"א אַיְתֵי וְנִתְחַמֵי) וּמִתְחַמֵי אַפִּין בְּאַפִּין בִּקְרָבָא׃ **יח**וּשְׁדַר יוֹאָשׁ מַלְכָּא דְיִשְרָאֵל לְוַת אֲמַצְיָהוּ מַלְכָּא דְבֵית יְהוּדָה לְמֵימָר סִילְוָא דִי בְּלִבְנַן שְׁדַר לְוַת אַרְזָא דִי בְּלִבְנַן לְמֵימַר הַב יַת בְּרַתָּךְ לִבְרִי לְאִנְתּוּ וַעֲדַת חֵיזַת בְּרָא דִי בְּלִבְנַן וְדוּשִׁישַׁת יַת סִילְוָא הַכְדֵין עֲבַדְתָּהָא (ס"א עַבִדְתָּא) בְּעִדָן דִשְׁדַרְתָּא לְוָתִי וַאֲגַרְתָּא מִדְבֵית יִשְרָאֵל מְאָה אַלְפִין גִבָרֵי חֵילָא בִּמְאָה קִנְטֵירִין דִכְסַף וּמִן בָּתַר כְּדֵין פְטַרְתִּנוּן מִן לְמֵיזַל עִמָךְ בִּקְרָבָא וּשְׁדַרְתִּנוּן בִּתְקוֹף רִגְזְהוֹן וְאִתְנְגִידוּ בַּאֲרַע מַלְכוּתָךְ וּקְטָלוּ מִנְהוֹן תְּלָתָא אַלְפִין וּבְזוֹ בִּיזְתָא רַבְּתָא׃ **יט**אֲמַרְתָּא בְּמֵימְרָךְ הָא קְטַלְתָּא (ס"א קִטְלֵית) יַת אֱדוֹמָאֵי וְאִתְרַם עֲלָךְ לִבָּךְ לְאִתְיַקָרָא כַדוּן תִּיב בְּבֵיתָךְ לְמָא אַתְּ מִתְגָרֵי בְּבִישְׁתָּא וְתִפֵּל אַנְתְּ וֶאֱנָשׁ יְהוּדָה עִמָךְ׃ **כ**וְלָא קַבִּיל אֲמַצְיָהוּ אֲרוּם מִן קֳדָם יְיָ הוּא מִן בִּגְלַל לְמִמְסַרְהוֹן בִּידֵיהוֹן אֲרוּם תְּבָעוּ יַת פּוּלְחָן דַחֲלָן דֶאֱדוֹם׃ **כא**וּסְלִיק יוֹאָשׁ מַלְכָּא דְבֵית יִשְרָאֵל וְאִתְחֲמִיאוּ אַפִּין בְּאַפִּין בִּקְרָבָא הוּא וַאֲמַצְיָהוּ מְלִיךְ שִׁבְטָא דְבֵית יְהוּדָה בְּבֵית שֶׁמֶשׁ דִי לְשִׁבְטָא יְהוּדָה׃ **כב**וְאִתְּבָרוּ אֱנָשׁ יְהוּדָה קֳדָם אֱנָשׁ יִשְרָאֵל וְאַפָּכוּ גְבַר לְקִרְווֹהִי׃ **כג**וְיַת אֲמַצְיָהוּ מְלִיךְ שִׁבְטָא דְבֵית יְהוּדָה בַּר יוֹאָשׁ בַּר יְהוֹאָחָז אֲחַד יוֹאָשׁ מַלְכָּא דְבֵית יִשְרָאֵל בְּבֵית שֶׁמֶשׁ וְאַיְתֵיהּ לִירוּשְׁלֵם וּתְרַע בְּשׁוּרָא דִירוּשְׁלֵם מִתַּרְעָא דְאֶפְרַיִם עַד תְּרַע זָוִיתָא אַרְבַּע מְאָה אַמִין׃ **כד**וְכָל דַהֲבָא וְכַסְפָּא וְכָל מָנַיָא דְאִשְׁתַּכְּחוּ בְּבֵית מַקְדְשָׁא דַייָ דְאַקְדִישׁ עוֹבֵד אֱדוֹם בְּעִדַן דִנְסִיב (ס"א דִי נְסֵב) דָוִד מִן בַּיְתֵיהּ יַת אֲרוֹנָא דַייָ כַּד אֲתִיבוּ יָתֵיב פְּלִשְׁתָּאֵי וּבָרְכֵיהּ יְיָ וְיַת תִּסְבְּרֵי בֵּית מַלְכָּא וְיַת בְּנֵי רַבְרְבָנַיָא דְמִתְמַשְׁכְּנִין גַבֵּיהּ וְתָב לְשׁוֹמְרוֹן׃ **כה**וַחֲיָא אֲמַצְיָהוּ בַּר יוֹאָשׁ מַלְכָּא דְבֵית יְהוּדָה בָּתַר דְמִית יוֹאָשׁ בַּר יְהוֹאָחָז מַלְכָּא דְבֵית יִשְרָאֵל חֲמֵסְרֵי שְׁנִין׃ **כו**וּשְׁאָר פִּתְגָמֵי אֲמַצְיָהוּ קַדְמָאֵי דְהַלֵיךְ בִּדְחַלְתָּא דַייָ וּבַתְרָאֵי דִי סְטָא מִן אָרְחָן דְתַקְנָן קֳדָם יְיָ הֲלָא אִנוּן כְּתִיבִין עַל סֵפֶר מַלְכַיָא דְבֵית יְהוּדָה וּדְבֵית יִשְרָאֵל׃ **כז**וּמִן עִדָן דִי סְטָא אֲמַצְיָהוּ מִבָּתַר פּוּלְחָנָא דַייָ וּמְרָדוּ עֲלוֹי מְרָדָא בִּירוּשְׁלֵם וְאַפִּיךְ לְלָכִישׁ וּשְׁדָרוּ בַּתְרוֹי לְלָכִישׁ וְקַטְלוֹהִי תַמָן׃ **כח**וּנְטָלוֹהִי עַל סוּסְוָתָא וּקְבָרוּ יָתֵיהּ עִם אֲבָהָתוֹי בְּקַרְתָּא דִיהוּדָה׃

**2 Chronicles 26**

**א**וְדַבָּרוּ כָּל עַמָא דְבֵית יְהוּדָה יַת עֻזִיָהוּ וְהוּא בַּר שִׁתְּסְרֵי שְׁנִין וְאַמְלִיכוּ יָתֵיהּ תְּחוֹת אֲבוֹי אֲמַצְיָהוּ׃ **ב**הוּא בְּנָה יַת אֵלוֹת וַאֲתִיבָה לִדְבֵית יְהוּדָה בָּתַר דִשְׁכִיב מַלְכָּא עִם אֲבָהָתוֹי׃ **ג**בַּר שִׁתְּסְרֵי שְׁנִין עֻזִיָהוּ כַּד מְלַךְ וְחַמְשִׁין וְתַרְתֵּין שְׁנִין מְלַךְ בִּירוּשְׁלֵם וְשׁוּם אִמֵיהּ יְכָלְיָה מִן יְרוּשְׁלֵם׃ **ד**וַעֲבַד דְכָשָׁר קֳדָם יְיָ הֵי כְּכָל מָה דִי עֲבַד אֲמַצְיָה אֲבוֹי׃ **ה**וַהֲוָה לְמִתְבַּע אוּלְפַן מִן קֳדָם יְיָ בְּיוֹמֵי זְכַרְיָהוּ דְמַלֵיף בִּדְחַלְתָּא דַייָ וּבְיוֹמַיָא דִתְבַע אוּלְפַן מִן קֳדָם יְיָ אַצְלְחֵיהּ יְיָ׃ **ו**וּנְפַק וַאֲגִיחַ קְרָבָא בִּפְלִשְׁתָּאֵי וּתְרַע יַת שׁוֹרָא דְגַת וְיַת שׁוֹרָא דְאַשְׁדוֹד וּבְנָא קִרְוַיָא (ס"א קִרְוִין) בְּאַשְׁדוֹד וּבִפְלִשְׁתָּאֵי׃ **ז**וְסַעְדֵיהּ מֵימְרָא דַייָ עַל פְּלִשְׁתָּאֵי וְעַל עַרְבָאֵי דְיַתְבִין בִּגְרָר וּבְמֵישַׁר מָעוֹן (ס"א בִּנְדָר וּבְמֵישַׁר מְעוּן)׃ **ח**וִיהָבוּ עַמוֹנָאֵי תִּקְרוֹבְתָּא לְעֻזִיָהוּ וַאֲזַל שְׁמֵיהּ עַד מָטֵי מִצְרַיִם עַד אֲרֵי תַּקִיף לְעֵלָא׃ **ט**וּבְנָא עֻזִיָהוּ מִגְדָלִין בִּירוּשְׁלֵם עַל תְּרַע זָוֵיתָא (ס"א זַוְיְתָא) וְעַל תְּרַע חֵילָתָא וְעַל בְּאוּמָנַיָא וְתַקִיפִנוּן׃ **י**וּבְנָא מִגְדָלַיָא בְּמַדְבְּרָא וּפְסַל גוּבִין סַגִיעִין אֲרוּם עוּתַר סַגְיָא הֲוָה לֵיהּ וּבִשְׁפֶלְתָּא וּבְמֵישְׁרָא פָּלְחֵי חַקְלִין בְּתוֹרַיָא וְעִנְבֵי כַרְמִין בְּטַוָרָא וּבְכַרְמְלָא אֲרוּם רָחֵים פּוּלְחָנָא דְאַרְעָא הֲוָה׃ **יא**וַהֲוָה לְעֻזִיָהוּ מַשִׁרְיָן עָבְדֵי קְרָבָא וְנַפְקֵי חֵילָא לְמַשִׁרְיָא בִּסְכוֹם מִנְיָנֵיהוֹן בִּידָא דִיעִיאֵל לַבְלְרָא וּמַעֲשֵיָהוּ סַרְכָא עַל יְדָא דַחֲנַנְיָהוּ מִן רַבָּנֵי מַלְכָּא׃ **יב**כָּל מִנְיָן רֵישֵׁי אֲבָהָתָא לְגִבָּרֵי חֵילָא תְּרֵין אַלְפִין וְשִׁיתְּ מְאָה׃ **יג**וְעַל יְדֵיהוֹן מַשִׁרְיַת חֵילָא תְּלַת מְאָה אַלְפִין וּשְׁבַע אַלְפִין וַחֲמֵשׁ מְאָה עָבְדֵי קְרָבָא בִּגְבוּרַת חֵילָא לְמִסְעַד לְמַלְכָּא עַל בְּעֵיל דְבָבָא׃ **יד**וְאַתְקֵן לְהוֹן עֻזִיָהוּ לְכָל חֵילָא תְּרֵסִין וּמוּרְנִין וְקוּלְסִין וְשִׁרְיָנִין וְקַשְׁתִּין וּלְאַבְנֵי קְלָעַיָא׃ **טו**וַעֲבַד בִּירוּשְׁלֵם אוּמָנוּתָא בְּמַחְשַׁבְתָּא קוּשְׁקֵי חֲלִילַיָא בְּעוֹבַד אוּמָנוּת אוּמָנָא לְמֶהֱוֵי עַל מִגְדָלַיָא וְעַל זִוְיָתָא לְמִפְתַּק בְּגִירְרִין וּלְמִשְׁדֵי בְּאַבְנִין רַבְרְבִין וּנְפַק שְׁמֵיהּ עַד לְמֵרָחִיק אֲרוּם אַפְרֵישׁ לְאִסְתַּיְעָא עַד כְּדֵי אִתַּקַף׃ **טז**וּכְדֵי אִתַּקַף אִתְּגַס לִבֵּיהּ עַד דְאִתְחַבֵּל וּשְׁקַר בְּמֵימְרָא דַייָ אֱלָהֵיהּ וְעַל לְהֵיכְלָא דַייָ לְאַסָקָא עַל מַדְבְּחָא דִקְטוֹרֶת בּוּסְמִין׃ **יז**וְעַל בַּתְרוֹי עֲזַרְיָהוּ כַּהֲנָא וְעִמֵיהּ כַּהֲנַיָא דַייָ תַּמְנָן בְּנֵי חֵילָא׃ **יח**וְקָמוּ עַל עֻזִיָהוּ מַלְכָּא וַאֲמָרוּ לֵיהּ לֵית לָךְ רְשׁוּ עֻזִיָהוּ לְאַסָקָא קְטוֹרֶת בּוּסְמִין קֳדָם יְיָ אֲרוּם לְכַהֲנַיָא בְּנֵי אַהֲרן דְמִתְקַדְשִׁין לְאַסָקָא קְטוֹרֶת בּוּסְמִין פּוּק מִן מַקְדְשָׁא אֲרוּם שַׁקַרְתָּא וְלָא דִילָךְ לִיקָרָא בִּקְטַרְתָּא קֳדָם יְיָ׃ **יט**וְאִתְנְסִיס עֻזִיָהוּ וּבִידֵיהּ מַחְתְּיָתָא לְאַסָקָא וְכַד אִתְנְסִיס עִם כַּהֲנַיָא וּסְגִירוּתָא סַגְיַת בְּבֵית אַפּוֹהִי קֳדָם כַּהֲנַיָא בְּבֵית מַקְדְשָׁא דַייָ מֵעִלַוֵי מַדְבְּחָא דִקְטַרְתָּא׃ **כ**וְאִתְפְנֵי לְוָתֵיהּ עֲזַרְיָהוּ כַּהֲנָא דִיָי מְמַנָא לְרֵישָׁא וְכָל כַּהֲנַיָא וְהָא הוּא סְגִיר בְּבֵית אַפּוֹהִי וְסַרְהִבוֹהִי לְמִפַּק וְאוֹף הוּא סַרְהֵיב לְמִפַּק אֲרוּם אַיְתֵי עֲלוֹהִי מֵימְרָא דַייָ מַכְתְּשָׁא׃ **כא**וַהֲוָה מַלְכָּא עֻזִיָהוּ סְגִיר עַד יוֹם מוֹתֵיהּ וִיתֵב בְּבֵית סְגִירוּתָא בַּר מִירוּשְׁלֵם כַּד סְגִיר אֲרוּם אִתְפְּרַשׁ מֵאֱנַשׁ בֵּיתֵיהּ עַל מָה דְאִתְגְזַר עֲלוֹי בְּבֵית מַקְדְשָׁא דַייָ וְיוֹתָם בְּרֵיהּ מְמַנָא עַל בֵּית מַלְכָּא דָאִין יַת עַמָא דְאַרְעָא׃ **כב**וּשְׁאַר פִּתְגָמֵי עֻזִיָהוּ קַדְמָאֵי עַד לָא סְרַח וְאִסְתְּגִיר וּבַתְרָאֵי מִן בָּתַר דְאִסְתְּגִיר כְּתַב יְשַׁעְיָהוּ בַר אָמוֹץ נָבִיָא׃ **כג**וּשְׁכַב עֻזִיָהוּ עִם אַבָהָתוֹי וּקְבָרוּ יָתֵיהּ עִם אַבָהָתוֹי בַּחֲקַל קְבוּרְתָּא דִי הֲוַת לְמַלְכַיָא אֲרוּם אֲמָרוּ סְגִיר הוּא וּמְלַךְ יוֹתָם בְּרֵיהּ תְּחוֹתוֹי׃

**2 Chronicles 27**

**א**בַּר עֶשְרִין וְחָמֵשׁ שְׁנִין יוֹתָם כַּד מְלַךְ וְשִׁתְּסְרֵי שְׁנִין מְלַךְ בִּירוּשְׁלֵם וְשׁוּם אִמֵיהּ יְרוּשָׁה בְּרַת צָדוֹק׃ **ב**וַעֲבַד דְכָשָׁר קֳדָם יְיָ הֵי כְּכָל מָה דִי עֲבַד עֻזִיָהוּ אֲבוֹי לְחוֹד לָא עַל לְהֵיכְלָא דַייָ וְעַד כַּדוּן עַמָא מְקַלְקְלִין׃ **ג**הוּא בְּנָא יַת תְּרַע בֵּית מַקְדְשָׁא דַייָ עִלָאָה וּבְשׁוּר פַּלְטֵירִין גַוָאָה בְּנָא לִסוּגִי׃ **ד**וְקִרְוִין בְּנָא בְּטַוְרָא דְבֵית יְהוּדָה וּבִתְקוֹף כְּרַכִּין בְּנָא בִּירַנְיָתָא וּמִגְדָלַיָא׃ **ה**וְהוּא אֲגִיחַ קְרָבָא עִם מַלְכָּא דִבְנֵי עַמוֹן וְאִתַּקַף עִלָוֵיהוֹן וִיהָבוּ לֵיהּ בְּנֵי עַמוֹן בְּשַׁתָּא הַהִיא מְאָה קַנְטֵינְרִין דִכְסַף וְעַשְרָא אַלְפִין כּוֹרִין דְחִנְטִין וְשַׁעֲרִין עַשְרָא אַלְפִין דָא אֲתִיבוּ לֵיהּ בְּנֵי עַמוֹן וּבְשַׁתָּא תִּנְיֵתָא (ס"א תִּנְיָנָא) וּתְלִיתָאָה׃ **ו**וְאִתַּקַף יוֹתָם אֲרוּם תַּקִין יְיָ מַלְכוּתֵיהּ מִן בִּגְלַל דְתַקֵין אוֹרְחָתֵיהּ קֳדָם יְיָ אֱלָהֵיהּ׃ **ז**וּשְׁאַר פִּתְגָמֵי יוֹתָם וְכָל סִדְרֵי קְרָבֵיהּ וְאוֹרְחָתֵיהּ הָא אִנוּן כְּתִיבִין עַל סֵפֶר מַלְכַיָא דְבֵית יִשְרָאֵל וִיהוּדָה׃ **ח**בַּר עֶשְרִין וַחֲמֵשׁ שְׁנִין הֲוָה כַּד מְלַךְ וְשִׁתְּסְרֵי שְׁנִין מְלַךְ בִּירוּשְׁלֵם׃ **ט**וּשְׁכִיב יוֹתָם עִם אֲבָהָתוֹי וּקְבָרוּ יָתֵיהּ בְּקַרְתָּא דְדָוִיד וּמְלַךְ אָחָז בְּרֵיהּ תְּחוֹתוֹי׃

**2 Chronicles 28**

**א**בַּר עֶשְרִין שְׁנִין אָחָז כַּד מְלַךְ וְשִׁתְּסְרֵי שְׁנִין מְלַךְ בִּירוּשְׁלֵם וְלָא עָבֵד דְכָשָׁר קֳדָם יְיָ הֵי כְּדָוִד אֲבוֹי׃ **ב**וַאֲזַל בְּאָרְחַתְהוֹן (ס"א בְּאָרְחֲתָא) דְמַלְכַיָא דְבֵית יִשְרָאֵל וְאוֹף מַתְּכָן עֲבַד לְבַעֲלַיָא׃ **ג**וְהוּא אַסִיק קְטוֹרְתָּא בְּחֵילַת בַּר הִנוֹם וְאַבְעֵר (ס"א וְאַעְבֵּר) יַת בְּנוֹהִי בְּאֶשְׁתָּא וְשֵׁזִיב מֵימְרָא דַייָ מִנְהוֹן יַת חִזְקִיָה מִן בִּגְלַל דִגְלֵי קֳדָם יְיָ דְמִנֵיהּ אִטְמוֹסִין (ס"א אֱטִמוֹסִין) דְיִפְּקוּן תְּלָתָא צַדִיקַיָא חֲנַנְיָה מִישָׁאֵל וַעֲזַרְיָה דֶאֱטִימוֹסִין דִי מְסָרוּן גַרְמֵיהוֹן דְיִתְרְמוּן לְגוֹ אַתּוּן נוּרָא יְקֵידְתָּא מִן בִּגְלַל שְׁמָא רַבָּא וְיַקִירָא וְאִשְׁתֵּזְבוּ מִן יְקֵידְתָּא בְּקַדְמֵיתָא אִשְׁתֵּיזִב אַבְרָהָם מִן יְקֵידַת אַתּוּן נוּרָא דְכַשְדָאֵי דְטַלְקֵיהּ תַּמָן נִמְרוֹד מִן בִּגְלַל דְלָא פְלַח לְטַעֲוָתֵיהּ (ס"א לְטָעוּתֵיהּ וּבְתִנְיָנִיתָא) וּבְתִנְיָתָא אִשְׁתֵּיזְבַת תָּמָר מִן יְקֵידַת נוּרָא דְבֵית דִינֵיהּ דִיהוּדָה כַּד אֲמַר אַפְקוּהָא וְתִתּוֹקַד בִּתְלִיתָאָה אִשְׁתֵּיזִב מִן יְקֵידַת נוּרָא חִזְקִיָה בַּר אָחָז בִּזְמַן דְטַלְקֵיהּ אֲבוֹי בְּחֵילַת בַּר הִנוֹם בְּבָמְסַיָא דְתוֹפֶת בִּרְבִיעֵתָא אִשְׁתֵזְבוּ חֲנַנְיָה מִישָׁאֵל וַעֲזַרְיָה מִן אַתּוּן נוּרָא יְקֵידְתָּא דִנְבוּכַדְנֶאצַר מַלְכָּא דְבָבֶל בַּחֲמִישֵׁיתָא אִשְׁתֵּיזִב יְהוֹשֻׁעַ בַּר יְהוֹצָדָק כַּהֲנָא רַבָּא כַּד טַלְקֵיהּ נְבוּכַד נֶאצַר רְשִׁיעָא בְּאַתּוּן נוּרָא יְקֵידְתָּא עִם אַחְאָב בַּר קוֹלָיָה וְצִדְקִיָהוּ בַּר מַעֲשֵיָהוּ נְבִיאֵי שִׁקְרָא וְהִנוּן אִתּוֹקְדוּ בְּנוּרָא וִיהוֹשֻׁעַ בַּר יְהוֹצָדָק אִשְׁתֵּיזִב מְטוּל זָכְוָתֵיהּ בְּרַם אָחָז אַרְשַׁע לְמֶעְבַּד הֵי כְּתוֹעֲבַת עַמְמִין דְתָרִיךְ יְיָ מִן קֳדָם בְּנֵי יִשְרָאֵל׃ **ד**וְדַבַּח וְאַסִיק בּוּסְמִין בְּבָמְסַיָא וְעַל גְלִימָתָא וּתְחוֹת כָּל אִלָן עַבּוּף׃ **ה**וּמְסָרֵיהּ יְיָ אֱלָהָא (ס"א אֱלָהֵיהּ) בִּידָא דְמַלְכָּא דַאֲרָם וּקְטָלוּ בְּמַשְׁרִיתֵיהּ וּשְׁבוֹ מִנֵיהּ שִׁבְיָתָא רַבְּתָא וְאַיְתִיאוּ לְדַרְמֶשֶק וּלְחוֹד בְּיַד מַלְכָּא דְיִשְרָאֵל אִתְמְסַר וּקְטַל בְּמַשְׁרִיתֵיהּ קְטָלָא רַבְּתָא׃ **ו**וּקְטַל פֶּקַח בַּר רְמַלְיָהוּ בֶּאֱנָשׁ יְהוּדָה מְאָה וְעֶשְרִין אַלְפִין בְּיוֹמָא חַד כֻּלְהוֹן בְּנֵי חֵילָא מִן בִּגְלַל דִשְׁבָקוּ יַת דַחַלְתָּא דַייָ אֱלָהָא דַאֲבָהָתְהוֹן׃ **ז**וּקְטַל זִכְרִי גִבָּרָא דְבֵית אֶפְרָיִם יַת מַעֲשֵיָהוּ בַּר מַלְכָּא וְיַת עַזְרִיקָם אַרְכוֹן דִי מְמַנָא עַל פַּלְטֵרִין וְיַת אֶלְקָנָה אַרְקַבְטָא דְמַלְכָּא׃ **ח**וּשְׁבוּ בְּנֵי יִשְרָאֵל מֵאֲחוּהוֹן מָאתָן אַלְפִין נְשִׁין בְּנִין וּבְנָן וְאוֹף עֲדִי סַגִיא בְּזוֹ מִנְהוֹן וְאַיְתִיאוּ יַת עֲדָאָה לְשׁמְרוֹן׃ **ט**וְתַמָן הֲוָה נְבִיָא דַייָ עוֹדֵד שְׁמֵיהּ וּנְפַק קֳדָם חֵילָא דִי אֲתָא לְשׁוֹמְרוֹן וַאֲמַר לְהוֹן הָא בְּרוּגְזָא דַייָ אֱלָהָא דַאֲבָהַתְכוֹן עַל אֱנָשׁ יְהוּדָה מְסָרִנוּן בִּידֵיכוֹן וּקְטַלְתּוּן בְּהוֹן בְּרוּגְזָא עַד (ס"א דְעַד) צֵית שְׁמַיָא מְטָא׃ **י**וְכַדוּן בְּנֵי יְהוּדָה וִירוּשְׁלֵם אַתּוּן אָמְרִין לְמִכְבַּשׁ לְעַבְדִין וּלְאַמָהָן לְכוֹן הֲלָא לְחוֹד אַתּוּן עִמְכוֹן קְרָבָא אֲשָׁמִין אִתְחַיַבְתּוּן לְקָרָבָא קֳדָם יְיָ אֱלָהָכוֹן׃ **יא**וְכַדוּן קַבִּילוּ מִנִי וְאָתִיבוּ שִׁבְיָתָא דִי שְׁבִיתּוּן מֵאֲחוּכוֹן אֲרוּם תְּקוֹף רוּגְזָא דַייָ עֲלֵיכוֹן׃ **יב**וְקָמוּ גוּבְרִין מֵרֵישֵׁי בְּנֵי (ס"א בֵּית) אֶפְרַיִם עֲזַרְיָהוּ בַּר יְהוֹחָנָן בֶּרֶכְיָהוּ בַּר מְשִׁלֵמוֹת וִיחִזְקִיָהוּ בַּר שַׁלֻם וַעֲמָשָא בַּר חַדְלָי עַל דְאַתְיָן מִן חֵילָא׃ **יג**וַאֲמַרוּ לְהוֹן לָא תַיְתוּן יַת שִׁבְיָתָא הָכָא אֲרוּם לְחַיָבָא קֳדָם יְיָ יָתָנָא לְאַיְתָאָה רְגוֹז עֲלָנָא אַתּוּן אָמְרִין לְאוֹסָפָא עַל סוּרְחֲנָנָא וְעַל חוֹבָתָנָא אֲרוּם סְגִיעַת חוֹבָתָנָא לָנָא וּתְקוֹף רוּגְזָא עַל יִשְרָאֵל׃ **יד**וּשְׁבָקוּ מְזָרְזֵי חֵילָא יַת שִׁבְיָתָא וְיַת (ס"א דִי שְׁבִיאוּ וְיַת) בִּזְתָא קֳדָם רַבָּנַיָא וְכָל קְהָלָא׃ **טו**וְקָמוּ גַבְרַיָא דְאִתְפְּרָשׁוּ בִּשְׁמָהָן וְאַתְקִיפוּ בְּשִׁבְיָתָא וְכָל עַרְטִלֵיהוֹן אַלְבִּישׁוּ מִן עֲדָאָה וְאַלְבִּשׁוּנוּן וְאַנְעִלוּנוּן וְאוֹכְלוּנוּן (ס"א וְאוֹבְלוּנוּן) וְאַשְׁקִיאוּנוּן וְאַסְחִיאוּנוּן וְדַבָּרוּנוּן בַּחֲמָרִין לְכָל דְאִתְּקַל וְאַיְתִיאוּנוּן לִירֵיחוֹ קַרְתָּא דְדִקְלַיָא קֳבֵל אֲחוּהוֹן וְתָבוּ לְשׁמְרוֹן׃ **טז**בְּעִדָנָא הַהִיא שְׁדַר מַלְכָּא אָחָז לְמַלְכָּא דְאַתּוּר לְמִסְעַד לֵיהּ׃ **יז**וְתוּב אֱדוֹמָאֵי אֲתוֹ וּקְטָלוּ מִן יְהוּדָה וּשְׁבוֹ שִׁבְיָתָא׃ **יח**וּפְלִשְׁתָּאֵי אִתְנְגִידוּ בְּקִרְוֵי שְׁפֶלְתָּא וְדָרוֹמָא דִי לְשִׁבְטָא יְהוּדָה וּכְבָשׁוּ יַת בֵּית שֶׁמֶשׁ וְיַת אַיָלוֹן וְיַת גְדֵרוֹת וְיַת שׁוֹכוֹ וּפַּרְוִילָהָא וְיַת תִּמְנָס וּפַרְוִילָהָא (ס"א וְיַת פַּרְוִילָהָא) וְיַת גִמְזוֹ וְיַת פַּרְוִילָהָא וִיתִיבוּ תַּמָן׃ **יט**אֲרוּם אַמְאֵיךְ יְיָ יַת יְהוּדָה מִן בִּגְלַל אָחָז מַלְכָּא דְיִשְרָאֵל אֲרוּם אִתְבְּטִילוּ דְבֵית יְהוּדָה מִפּוּלְחָנָא דַייָ וּשְׁקָרוּ שְׁקַר בְּמֵימְרָא דַיָי׃ **כ**וַאֲתָא עֲלוֹי תְּלְגַת פִּלְנֶאסֶר מַלְכָּא דְאַתּוּר וַאֲתָא וַאֲעִיק עֲלוֹי וְלָא תַקְפֵּיהּ׃ **כא**מְטוּל דְפַלֵיג אָחָז יַת בֵּית מַקְדְשָׁא דַייָ וְיַת בֵּית מַלְכָּא וְרַבְרְבַיָא וִיהַב לְמַלְכָּא דְאַתּוּר וְלָא לְמִסְעַד לֵיהּ׃ **כב**וּבְעִדָן דְעַקָא (ס"א דְעָק) לֵיהּ וְאוֹסִיף לְשַׁקָרָא בְּמֵימְרָא דַייָ הוּא מַלְכָּא אָחָז׃ **כג**וּדְבַח לְטַעֲוַת דַרְמֶשֶק דִקְטִילוּ בְּחֵלְוָתֵיהּ וַאֲמַר אֲרוּם טַעֲוַת אֲרָם אִנוּן מְסַעְדִין יַתְהוֹן לְהוֹן אֶדְבַּח וִיסַעֲדוּנָנִי וְאִנּוּן הֲווֹ לֵיהּ לְתַקָלוּתֵיהּ וּלְכָל בְּנֵי יִשְרָאֵל׃ **כד**וּכְנַשׁ אָחָז יַת כָּל מָאנֵי בֵּית מַקְדְשָׁא דַייָ וּקְטַע יַת מָאנֵי בֵּית מַקְדְשָׁא דַייָ וַאֲחַד יַת דָשֵׁי בֵּית מַקְדְשָׁא דַייָ וַעֲבַד לֵיהּ אֲגוֹרִין בְּכָל זָוִית (ס"א זִוְיָא) בִּירוּשְׁלֵם׃ **כה**וּבְכָל קְרִי וּקְרִי לְשִׁבְטָא דִיהוּדָה עֲבַד בָּמְתִין לְאַסָקָא בּוּסְמִין לְטַעֲוַת עַמְמִין נָכְרָאִין וְאַרְגֵז קֳדָם יְיָ אֱלָהָא דַאֲבָהָתְהוֹן (ס"א דַאֲבָהָתוֹי)׃ **כו**וּשְׁאָר פִּתְגָמוֹי וְכָל אָרְחָתֵיהּ קַדְמָאֵי וּבַתְרָאֵי הָא אִנוּן כְּתִיבִין עַל סֵפֶר מַלְכַיָא דְבֵית יְהוּדָה וְיִשְרָאֵל׃ **כז**וּשְׁכִיב אָחָז עִם אֲבָהָתוֹי וּקְבָרוֹהִי בְּקַרְתָּא דִירוּשְׁלֵם אֲרוּם לָא אַיְתוֹהִי לְקִבְרֵי מַלְכַיָא דְבֵית יִשְרָאֵל וּמְלַךְ חִזְקִיָהוּ בְּרֵיהּ תְּחוֹתוֹי׃

**2 Chronicles 29**

**א**יְחִזְקִיָהוּ מְלַךְ בַּר עֶשְרִין וַחֲמֵשׁ שְׁנִין וְעֶשְרִין וּתְשַׁע שְׁנִין מְלַךְ בִּירוּשְׁלֵם וְשׁוּם אִמֵיהּ אֲבִיָה בְּרַת זְכַרְיָהוּ׃ **ב**וַעֲבַד דְכָשָׁר קֳדָם יְיָ הֵי כְכָל מָה דִי עֲבַד דָוִד אֲבוֹי׃ **ג**הוּא בְּשַׁתָּא קַדְמֵיתָא כַּד מְלַךְ פְּתַח יַת דָשֵׁי בֵּית מַקְדְשָׁא דַייָ וְתַקֵיפִינוּן׃ **ד**וְאַיְתֵי יַת כַּהֲנַיָא וְיַת לֵיוָאֵי וּכְנָשִׁינוּן (ס"א וּכְנֵשְׁהוֹן לִפְתַאת) לְפַתְאוֹת מַדִינְחָא׃ **ה**וַאֲמַר לְהוֹן קַבִּילוּ מִנִי לֵיוָאֵי כַּדוּן הֲווֹ זְמִינִין וְתִתְקַדְשׁוּן וְקַדִישׁוּ יַת בֵּית מַקְדְשָׁא דַייָ אֱלָהָא דַאֲבָהַתְכוֹן וְאַפִּיקוּ יַת רִיחוֹקָא מִן קוּדְשָׁא׃ **ו**אֲרוּם שְׁקָרוּ אֲבָהָתָנָא וַעֲבָדוּ דְבִישׁ קֳדָם יְיָ אֱלָהָנָא וְשַׁבְקוֹהִי וְאַחֲזָרוּ אַפֵּיהוֹן מִמַשְׁכְּנָא דַייָ וַהֲפָכוּ לֵיהּ קְדָל׃ **ז**אוֹף אַחֲרוּ דָשֵׁי אוּלָמָא וְאַטִיפוּ (ס"א וְאַטְפִּיוּ) יַת בּוֹצִנַיָא וּקְטוֹרֶת בּוּסְמִין לָא אַסִיקוּ וַעֲלָתָא לָא אַסִיקוּ בְּקוּדְשָׁא לֵאלָהָא דְיִשְרָאֵל׃ **ח**וַהֲוָה רוּגְזָא דַייָ עַל אֱנָשׁ יְהוּדָה וִירוּשְׁלֵם וְיַהֲבִנוּן לְזִיעַ וּלְצָדוּ וּלְאִשְׁתַּעְמָמוּ (ס"א וּלְאִשְׁתְּמָמוּ) הֵיכְמָה דִי אַתּוּן חֲמַן בְּעֵינֵיכוֹן׃ **ט**וְהָא נְפָלוּ אֲבָהָתָנָא קְטִילִין בְּחַרְבָּא וּבְנָנָא וּבְנָתָנָא וּנְשָׁנָא בְּשִׁבְיָתָא מִן בִּגְלַל דָא׃ **י**כַּדּוּן עִם לְבָבִי לְמִגְזַר קְיַם קֳדָם יְיָ אֱלָהָא דְיִשְרָאֵל וִיתוּב מִנָנָא תְּקוֹף רוּגְזֵיהּ׃ **יא**בְּנֵי כַּדוּן לָא תִתְרַשְׁלוּן אֲרוּם בְּכוֹן אִתְרְעֵי יְיָ לְמִקַם קֳדָמוֹי לְשַׁמָשׁוּתֵיהּ וּלְמֶהֱוֵי קֳדָמוֹי מְשַׁמְשִׁין וּמַסְקִין קְטוֹרֶת בּוּסְמִין׃ **יב**וְקָמוּ לֵוָאֵי מַחַת בַּר עֲמָשַי וְיוֹאֵל בַּר עֲזַרְיָהוּ מִן בְּנֵי קְהָת וּמִבְּנֵי מְרָרִי קִישׁ בַּר עַבְדִי וַעֲזַרְיָהוּ בַּר יְהַלֶלְאֵל וּמִן בְּנֵי גֵרְשׁוֹן יוֹאָח בַּר זִמָה וְעֵדֶן בַּר יוֹאָח׃ **יג**וּמִן בְּנֵי אֱלִיצָפָן שִׁמְרִי וִיעִיאֵל וּמִן בְּנֵי אָסָף זְכַרְיָהוּ וּמַתַּנְיָהוּ׃ **יד**וּמִן בְּנֵי הֵימָן יְחִיאֵל וְשִׁמְעִי וּמִן בְּנֵי יְדוּתוּן שְׁמַעְיָה וְעֻזִיאֵל׃ **טו**וּכְנָשׁוּ יַת אֲחוּהוֹן וְאִתְקַדְשׁוּ וַאֲתוֹ בְּתַפְקֶדְתָּא (ס"א הֵי כְּתַפְקֵדְתָּא) דְמַלְכָּא בְּפִתְגָמַיָא דַייָ לְדַכָּאָה בֵּית מַקְדְשָׁא דַיָי׃ **טז**וַאֲתוֹ כַּהֲנַיָא מִן לְגָיו לְבֵית מַקְדְשָׁא דַייָ וְאַפִּיקוּ כָּל סוֹאֲבָתָא דְאַשְׁכָּחוּ בְּהֵיכְלָא דַייָ לְדָרַת בֵּית מַקְדְשָׁא דַייָ וְקַבִּילוּ לֵיוָאֵי לְאַפָּקָא לְנַחֲלָא דְקִדְרוֹן לְבָרָא׃ **יז**וּשְׁרִיאוּ בַּחֲדָא לְיַרְחָא קַדְמָאָה בְּנִיסָן לְקַדָשָׁא וּבְיוֹמָא תְּמַנְיָא לְיַרְחָא אֲתוֹ לְאוּלָמָא (ס"א לְהֵיכְלָא) דַייָ וְקַדִישׁוּ בֵּית מַקְדְשָׁא דַייָ לִזְמַן יוֹמִין תְּמַנְיָא וּבְיוֹם שִׁתְּסְרֵי לְיַרְחָא דְנִיסָן שֵׁצִיאוּ׃ **יח**וַאֲתוֹ לְגָיו לְוַת חִזְקִיָהוּ מַלְכָּא וַאֲמָרוּ דַכֵּינָא יַת כָּל בֵּית מַקְדְשָׁא דַייָ וְיַת מַדְבְּחָא לַעֲלָתָא וְיַת כָּל מָנוֹי וְיַת פָּתוֹרָא דְסִדוּרָא וְיַת כָּל מָנוֹי׃ **יט**וְיַת כָּל מָנַיָא דְסָאִיב מַלְכָּא אָחָז וְשַׁקֵיצִנוּן קֳדָם טַעֲוַת נָכְרָאִין כַּד מְלַךְ בְּשַׁקָרוּתֵיהּ בְּמֵימְרָא דַייָ תַּקֵנְנָא יַתְהוֹן וְטַמַרְנָא יַתְהוֹן וְזַמֵנְנָא חוֹרָנִין חִלוּפֵיהוֹן וְהָא אִנוּן קֳדָם מַדְבְּחָא דַיָי׃ **כ**וְאַקְדֵם יְחִזְקִיָהוּ מַלְכָּא וּכְנַשׁ יַת רַבָּנֵי קַרְתָּא וּסְלִיק לְבֵית מַקְדְשָׁא דַיָי׃ **כא**וְאַיְתִיאוּ תּוֹרִין שַׁבְעָא וְדִכְרִין שַׁבְעָא וְאִמְרִין שַׁבְעָא וּצְפִירֵי בְּנֵי עִזִין שַׁבְעָא לְחַטָאתָא לְכַפָּרָא עַל מַלְכוּתָא וְעַל מַקְדְשָׁא וְעַל אֱנָשׁ יְהוּדָה וַאֲמַר לִבְנֵי אַהֲרן כַּהֲנַיָא לְאַסָקָא עַל מַדְבְּחָא דַיָי׃ **כב**וּנְכִיסוּ תוֹרַיָא וְקַבִּילוּ כַהֲנַיָא יַת אַדְמָא וּדְרִיקוּ לְמַדְבְּחָא וּנְכִיסוּ דִכְרַיָא וּדְרִיקוּ אַדְמָא לְמַדְבְּחָא וּנְכִיסוּ אִמְרַיָא וּדְרִיקוּ אַדְמָא לְמַדְבְּחָא׃ **כג**וְקָרִיבוּ יַת צְפִירֵי חַטָאתָא קֳדָם מַלְכָּא וּקְהָלָא וּסְמָכוּ יְדֵיהוֹן עֲלֵיהוֹן׃ **כד**וּנְכֵסִנוּן (ס"א וּנְכִיסוּנוּן) כַּהֲנַיָא וְדַכִּיאוּ מִן אַדְמְהוֹן מַדְבְּחָא לְכַפָּרָא עַל כָּל יִשְרָאֵל אֲמַר מַלְכָּא לְאִתְעוֹבְדָא עֲלָתָא וְחַטָאתָא׃ **כה**וַאֲקים יַת לֵיוָאֵי בְּבֵית מַקְדְשָׁא דַייָ בְּצֶלְצְלִין וּבְנִבְלִין וּבְכִנָרִין הֵי כְּתַפְקֵדְתָּא דְדָוִד וְגָד נְבִיָא דְמַלְכָּא וְנָתָן נְבִיָא אֲרוּם עַל מֵימְרָא דַייָ תַּפְקֵדְתָּא בְּיַד נְבִיאוֹהִי׃ **כו**וְקָמוּ לֵיוָאֵי בְּזֵינֵי תוּשְׁבַּחְתָּא דְדָוִד וְכַהֲנַיָא בַּחֲצוֹצְרָתָא׃ **כז**וַאֲמַר חִזְקִיָהוּ מַלְכָּא לְאַסָקָא עֲלָתָא עַל מַדְבְּחָא וְכַד שְׁרִיאַת עֲלָתָא שָׁרֵי תּוּשְׁבַּחְתָּא דַייָ בַּחֲצוֹצְרָתָא וְעַל יְדֵי זֵינֵי זְמַר דְדָוִד מַלְכָּא דְיִשְרָאֵל׃ **כח**וְכָל קְהָלָא מְשַׁבְּחִין (ס"א מִסְתַּגְדִין) וְדַאֲמַר שִׁירָה מְשַׁבַּח וַחֲצוֹצְרָתָא מְחַצְרִין כֻּלְהוֹן כַּחֲדָא עַד דְשֵׁצִיאַת עֲלָתָא׃ **כט**וְכַד שֵׁצִיאַת עֲלָתָא לְאַסָקָא כְּרָעוּ מַלְכָּא וְכָל דִמְשַׁבְּחִין (ס"א דְמִשְׁתַּכְּחִין) תַּמָן וּסְגִידוּ׃ **ל**וַאֲמַר יְחִזְקִיָהוּ מַלְכָּא וְרַבְרְבָנַיָא לְלֵיוָאֵי לְשַׁבָּחָא קֳדָם יְיָ כְּפִתְגָמַא (ס"א כְּפִתְגָמֵי) דְדָוִד וְאַסָף סְכוֹאָה (ס"א סַכְוָאָה) וְשַׁבָּחוּ עַד דִי חֲדוֹ חֶדְוָא רַבְּתָא וּכְרָעוּ וּסְגִידוּ׃ **לא**וַאֲתִיב יְחִזְקִיָהוּ וַאֲמַר כַּדוּן קָרֵבְתּוּן קָרְבָּנְכוֹן קֳדָם יְיָ קְרִיבוּ וְאַיְתוּ נִכְסִין וְתוֹדָאתָא לְבֵית מַקְדְשָׁא דַייָ וְכָל (ס"א וְאַיְתִיאוּ קְהָלָא נִכְסִין וְתוֹדָתָא וְכָל דְאִתְרְעֵי) דְיִתְרְעֵי לִבֵּיהּ יֵיתֵי עֲלָוָן׃ **לב**וַהֲוָה סְכוֹם מִנְיַן עֲלָוָתָא דִי אַיְתִיאוּ קְהָלָא תּוֹרִין שַׁבְעִין דִכְרִין מְאָה אִמְרִין מָאתָן לַעֲלָתָא קֳדָם יְיָ כָּל אִלֵין׃ **לג**וְנִכְסַת קוּדְשַׁיָא תּוֹרִין שִׁיתּ מְאָה וְעָנָא תְּלַת אַלְפִין׃ **לד**לְחוֹד כַּהֲנַיָא הֲווֹ קְלִילִין וְלָא יְכִילוּ לְמִשְׁלַח יַת עֲלָוָתָא וְסַיְעוּנוּן אֲחוּהוֹן לֵיוָאֵי עַד זְמַן דְשֵׁיצִיאוּ עֲבַדְתָּא וְעַד זְמַן דְאִתְקַדְשׁוּ כַהֲנַיָא אֲרוּם לֵיוָאֵי תָּרִיצוּ לְאִתְקַדְשָׁא יַתִּיר מִכַּהֲנַיָא׃ **לה**וְאוֹף עֲלָוָתָא לְסוּגְעֵי בְּתַרְבֵּי נִכְסַת קוּדְשַׁיָא וּבְנִסוּכִין לַעֲלָתָא וְאִתַּקְנַת פּוּלְחַן בֵּית מַקְדְשָׁא דַיָי׃ **לו**וַחֲדָא יְחִזְקִיָהוּ וְכָל עַמָא מִן בִּגְלַל דְאַתְקֵן יְיָ לְעַמָא יִצְרָא דְלִבְּהוֹן אֲרוּם בִּתְכַּף הֲוָה פִּתְגָמָא׃

**2 Chronicles 30**

**א**וּשְׁדַר יְחִזְקִיָהוּ עַל כָּל יִשְרָאֵל וִיהוּדָה וְאוֹף פִּטְקִין כְּתַב עַל דְבֵית אֶפְרַיִם וּמְנַשֶׁה לְמֵיתֵי לְבֵית מַקְדְשָׁא דַייָ בִּירוּשְׁלֵם לְמֶעְבַּד פִּסְחָא קֳדָם יְיָ אֱלָהָא דְיִשְרָאֵל׃ **ב**וְאִתְמְלִיךְ מַלְכָּא וְרַבְרְבָנוֹי וְכֻלְהוֹן יִשְרָאֵל וְכָל קְהָלָא בִּירוּשְׁלֵם לְעֵבְרַיָא (ס"א לְעַבָּרָא) יַרְחָא דְנִיסָן וּלְמֶעְבַּד פִּסְחָא בְּיַרְחָא דְאִיָר הוּא יַרְחָא תִּנְיָנָא׃ **ג**אֲרוּם לָא יָכִילוּ לְמֶעְבַּד פִּסְחָא בְּנִיסָן מְטוּל דְכַהֲנַיָא לָא אִתְקַדְשׁוּ לְאַדְכָּאָה כְּמִסַת עֲבִידַת קוּרְבָּנַיָא וְעַמָא לָא סְפִיקוּ לְאִתְכַּנְשָׁא לִירוּשְׁלֵם׃ **ד**וּכְשַׁר פִּתְגָמָא קֳדָם מַלְכָּא קֳדָם כָּל קְהָלָא׃ **ה**וְקַיְמוּ פִּתְגָמָא לְאַעְבָּרָא כְרוֹזָא בְּכָל יִשְרָאֵל מִדָן (ס"א מִבְּאֵרָא דְשֶׁבַע וְעַד פַּמִיאַס) וְעַד בְּאֵרָא דְשֶׁבַע וְעַד פַּמִיאַס לְמֵיתֵי לְמֶעְבַּד פִּסְחָא קֳדָם יְיָ אֱלָהָא דְיִשְרָאֵל בִּירוּשְׁלֵם מְטוּל דְלָא סְגִיאוּת קְהָלָא עֲבָדוּ פִּסְחָא בְּנִיסָן בְּזִמְנֵיהּ הֵיכְמָה דִכְתִיב׃ **ו**וַאֲזָלוּ רִיהֲטוֹנַיָא בְפִטְקַיָא מִן יְדָא דְמַלְכָּא וְרַבְרְבָנוֹי בְּכָל בֵּית יִשְרָאֵל וִיהוּדָה וּבְתַפְקֵדְתָּא (ס"א וּכְתַפְקֵדְתָּא) דְמַלְכָּא לְמֵימַר בְּנֵי יִשְרָאֵל תּוּבוּ לְדַחַלְתָּא דַייָ אֱלָהָא דְאַבְרָהָם יִצְחָק וְיִשְרָאֵל וִיתּוּבִית (ס"א וִיתוּב לְוַת מְשֵׁזֵבְתָּא) לְשֵׁזְבָתָא דְאִשְׁתַּיְרַת לְכוֹן מִן יְדֵיהוֹן דְמַלְכַּיָא דְאַתּוּר׃ **ז**וְלָא תְהוֹן הֵי כַּאֲבָהַתְכוֹן וְהֵי כַּאֲחוּכוֹן דִי שְׁקָרוּ בְּמֵימְרָא דַייָ אֱלָהָא דַאֲבָהַתְהוֹן וּמְסַר (ס"א וּמְסָרִנוּן) יַתְהוֹן לְשַנְאֵיהוֹן וִיהָבִנוּן לִצְדוֹ הֵיכְמָה דִי אַתּוּן חָמְאִין (ס"א חָמָן)׃ **ח**כַּדוּן לָא תַקְשׁוּן קְדַלְכוֹן כַּאֲבָהָתְכוֹן אוֹשִׁיטוּ יְדָא וְתוּבוּ לְדַחַלְתָּא דַייָ וֶאֱתוּ לְבֵית מַקְדְשֵׁיהּ דְאַקְדִישׁ לְעָלָם וּפַלְחוּ קֳדָם יְיָ וְיִתּוּב מִנְכוֹן תְּקוֹף רוּגְזֵיהּ׃ **ט**אֲרוּם כַּד תְּתוּבוּן לִדְחַלְתָּא דַייָ אֲחֵיכוֹן וּבְנֵיכוֹן יְהַב לְרַחֲמִין קֳדָם דִי שְׁבוֹ יַתְהוֹן וְיָתֵיב בְּמֵימְרֵיהּ לַאֲתָבוּתְהוֹן לְאַרְעָא הָדָא אֲרוּם חַנָנָא וְרַחֲמָנָא יְיָ אֱלָהָכוֹן לָא יְסַלֵק שְׁכִנְתֵּיהּ מִבֵּינֵיכוֹן אִין תְּתוּבוּן עַד דְחַלְתֵּיהּ׃ **י**וַהֲווֹ רִיהֲטוֹנַיָא עָבְרִין מִן קְרִי לִקְרִי בְּאַרְעָא דְבֵית אֶפְרַיִם וּדְבֵית מְנַשֶׁה וְעַד זְבוּלֻן וַהֲווֹ מְגַחֲכִין עֲלֵיהוֹן וּמִתְעַלְבִין (ס"א וּמִתְלַעְבִין) בְּהוֹן׃ **יא**לְחוֹד גוּבְרִין מִשִׁבְטָא דְאָשֵׁר וּמִשִׁבְטָא דִמְנַשֶׁה וּמִשִׁבְטָא דִזְבוּלֻן אִתְכְּנָעוּ וַאֲתוֹ לִירוּשְׁלֵם׃ **יב**אוֹף בִּדְבֵית יְהוּדָה הֲוַת רַעְוָא מִן קֳדָם יְיָ לְמִתַּן לְהוֹן לִבָּא חָד לְמֶעְבַּד תַּפְקֵדְתָּא דְמַלְכָּא וְרַבָּנַיָא הֵי כְּפִתְגָמַיָא דַיָי׃ **יג**וְאִתְכְּנִישׁוּ לִירוּשְׁלֵם עַם סַגִיא לְמֶעְבַּד יַת חַגָא דְפַטִירַיָא בְּיַרְחָא תִּנְיָנָא קְהָלָא סַגִיא לַחֲדָא׃ **יד**וְקָמוּ וַעֲטָרוּ יַת אֲגוֹרַיָא דִי בִירוּשְׁלֵם וְיַת כָּל בָּתֵּי אַסָקוּת בּוּסְמִין לְטַעֲוָתָא עֲטָרוּ וּטְלָקוּ לְנַחֲלָא דְקִדְרוֹן׃ **טו**וּנְכִיסוּ יַת פִּסְחָא בְּאַרְבֵּיסַר לְיַרְחָא תִּנְיָנָא וְכַהֲנַיָא אִתְכְּנָעוּ (ס"א וְלֵיוָאֵי אִתְכְּנָעוּ) וְאִתְקַדָשׁוּ וְאַיְתִיאוּ עֲלָוָן בְּבֵית מַקְדְשָׁא דַיָי׃ **טז**וְקָמוּ עַל דוּכַנְהוֹן (ס"א דוּכְנֵיהוֹן) כַּד חָזֵי לְהוֹן הֵי כְּאוֹרַיְתָא דְמשֶׁה נְבִיָא דַייָ כַּהֲנַיָא זָרְקִין יַת אַדְמָא מִן יְדֵיהוֹן דְלֵיוָאֵי׃ **יז**אֲרוּם סוּגֵי קְהָלָא לָא (ס"א דִי לָא) אִתְקַדָשׁוּ וְלֵיוָאֵי הֲווֹ מְמַנָן עַל נִכְסַת אִמְרַיָא דְפִסְחָא לְכָל גְבַר דִילָא אִדְכֵּי לְאִתְקַדָשָׁא קֳדָם יְיָ׃ **יח**אֲרוּם סוּגֵי עַמָא וּמִדְבֵית אֶפְרַיִם וּמִדְבֵית מְנַשֶׁה וּמִדְבֵית יִשָשכָר וּמִדְבֵית זְבוּלֻן לָא אִדַכָּיוּ אֲרוּם אֲכָלוּ יַת פִּסְחָא קַדְמָאָה בִּדְלָא (ס"א כַּד לָא) כְתִיב וְתָבוּ לְמֶעְבַּד פִּסְחָא תִנְיָנָא כְּדִכְתִיב אֲרוּם צַלֵי חִזְקִיָהוּ אַמְטוּלְהוֹן לְמֵימַר יְיָ דְהוּא טָב יְכַפֵּר עַל עַמָא דְאִשְׁתְּלִיוּ׃ **יט**אֲרוּם לִבְבֵיהּ (ס"א כָּל לִבְבֵיהּ) אַתְקֵין לְמִתְבַּע דְחַלְתָּא דַייָ (ס"א דֶאֱלָהָא יְיָ) אֱלָהֵיהּ אֱלָהָא דַאֲבָהָתוֹי וְלָא יִתְבַּע חוֹבֵיהוֹן דְעַמָא דְלָא עֲבָדוּ יַת פִּסְחָא כִּדְחָזֵי לְמֵיכַל בִּדְכוּתָא בְּשַר קוּדְשָׁא׃ **כ**וְקַבֵּיל יְיָ צְלוֹתֵיהּ דְחִזְקִיָהוּ וְאַסֵי יַת עַמָא׃ **כא**וַעֲבָדוּ בְּנֵי יִשְרָאֵל דְאִשְׁתַּכְּחוּ בִּירוּשְׁלֵם יַת חַגָא דְפַטִרַיָא שַׁבְעָא יוֹמִין בְּחֶדְוָא רַבְּתָא וּמְשַׁבְּחִין קֳדָם יְיָ יוֹמָא בְּיוֹמָא לֵיוָאֵי וְכַהֲנַיָא בְּזֵינֵי תוּשְׁבַּחְתָּא קֳדָם יְיָ׃ **כב**וּמַלֵל יְחִזְקִיָהוּ עַל לֵב לֵיוָאֵי (ס"א כָּל לֵיוָאֵי) דְאִית בְּהוֹן שִׁכְלָא טָבָא קֳדָם יְיָ וַאֲכָלוּ יַת נִכְסֵי קוּדְשַׁיָא דְמוֹעֲדַיָא שַׁבְעָא יוֹמִין דָבְחִין דִבְחֵי נִכְסַת קוּדְשַׁיָא וּמְהוֹדָן (ס"א וּמְוַדִין) קֳדָם יְיָ אֱלָהָא דַאֲבָהָתְהוֹן׃ **כג**וְאִתְמְלִיכוּ כָּל קְהָלָא לְמֶעְבַּד בָּתַר פִּסְחָא שֵׁירוּתָא שַׁבְעָא יוֹמִין חוֹרָנִין וַעֲבָדוּ שֵׁירוּתָא שַׁבְעָא יוֹמִין בְּחֶדְוָא׃ **כד**אֲרוּם חִזְקִיָהוּ מְלִיךְ שִׁבְטָא דְבֵית יְהוּדָה אַפְרִישׁ לִקְהָלָא אַלְפָא תּוֹרִין וְשִׁבְעַת אַלְפִין עָאן וְרַבְרְבַיָא אַפְרִישׁוּ לִקְהָלָא תּוֹרִין אַלְפָא וְעָאן עֲשַרְתֵּי אַלְפִין וְאִתְקַדָשׁוּ כַּהֲנַיָא לְסוּגָעָא׃ **כה**וְחַדִיאוּ כָל קְהָלָא דִיהוּדָה וְכַהֲנַיָא וְלֵיוָאֵי וְכֻלְהוֹן קְהָלָא דִאֲתוֹ מִדְבֵית יִשְרָאֵל וְגִיוֹרַיָא דְאַתְיָן מֵאַרְעָא דְיִשְרָאֵל וּדְיָתְבִין בִּיהוּדָה׃ **כו**וַהֲוַת חֶדְוָא רַבְּתָא בִּירוּשְׁלֵם אֲרוּם מִן יוֹמֵי שְׁלמה בַּר דָוִד מַלְכָּא דְיִשְרָאֵל לָא הֲוַת כְּדָא בִּירוּשְׁלֵם׃ **כז**וְקָמוּ כַּהֲנַיָא וְלֵיוָאֵי וּבָרִיכוּ יַת עַמָא וְאִתְקַבָּלַת צְלוֹתְהוֹן וַעֲלַת צְלוֹתְהוֹן לִמְדוֹר בֵּית שְׁכִינַת קוּדְשֵׁיהּ לִשְׁמַיָא׃

**2 Chronicles 31**

**א**וְכַד פְּסָקוּ כָּל דָא נְפָקוּ כָּל אֱנָשׁ יִשְרָאֵל דְאִשְׁתַּכְּחוּ לְקִרְוֵי יְהוּדָה וּתְבָרוּ קָמָתָא וּקְטָעוּ אַשֵׁירָתָא וּתְרָעוּ יַת בָּסְמַיָא וְיַת אֲגוֹרַיָא מִן כָּל בֵּית יְהוּדָה וּמִן בִּנְיָמִין וּמִן אֶפְרַיִם וּמְנַשֶׁה עַד דְשֵׁצִיאִנוּן וְתָבוּ כָּל בְּנֵי יִשְרָאֵל גְבַר לְאַחְסַנְתֵּיהּ לְקִרְוֵיהוֹן׃ **ב**וַאֲקֵים יְחִזְקִיָהוּ יַת פְּלוּגְוַת (ס"א פְּלוּגָת) כַּהֲנַיָא וְלֵיוָאֵי עַל פּוּלְחַנְהוֹן כִּפְלוּגְוַתְהוֹן (ס"א בִּפְלוּגָתְהוֹן) גְבַר הֵי כְפוּם פּוּלְחָנֵיהּ לְכַהֲנַיָא וּלְלֵיוָאֵי לַעֲלָתָא וּלְנִכְסַת קוּדְשַׁיָא לְשַׁמָשָׁא וּלְאוֹדוֹיֵי וּלְשַׁבָּחָא בְּתַרְעֵי מַשִׁרְיָתָא דַיָי׃ **ג**וְחוּלַק מַלְכָּא דִיהַב מִן קִנְיָנֵיהּ לַעֲלָוָן לַעֲלָוַת צַפְרָא וְרַמְשָׁא לְמוּסְפֵי שַׁבַּיָא וּלְרֵישֵׁי יַרְחַיָא וּלְמוֹעֲדַיָא הֵיכְמָה דִכְתִיב בְּאוֹרַיְתָא דַיָי׃ **ד**וַאֲמַר לְעַמָא לְיָתְבֵי יְרוּשְׁלֵם לְמִתַּן חוּלָק כַּהֲנַיָא וְלֵיוָאֵי מִן בִּגְלַל דְיִתְקְפוּן בְּאוֹרַיְתָא דַיָי׃ **ה**וְכַד אִתַּקַף פִּתְגָמָא (ס"א פִּתְקוֹנָא) אַסְגִיעוּ בְּנֵי יִשְרָאֵל שֵׁירוּ עֵבוּר (ס"א עִבּוּר) חֲמַר וּמְשַׁח וְדוּבְשָׁא דִתְמָרַיָא וְכָל עַלְלַת חַקְלָא וּמַעְשַר כּלָא לְסוּגְעָא אַיְתִיאוּ׃ **ו**וּבְנֵי יִשְרָאֵל וִיהוּדָה דְיָתְבִין בְּקִרְוֵי יְהוּדָה אוֹף הִנוּן מַעְשַר תּוֹרֵי וְעָאן וּמַעְשַר קוּדְשַׁיָא דְמֻקְדְשִׁין קֳדָם יְיָ אֱלָהָהוֹן אַיְתִיאוּ וִיהָבוּ כִּירְוָן (ס"א כַּרְוָן) כִּירְוָן׃ **ז**בְּיַרְחָא דְסִיוָן שְׁרִיאוּ כִּירְוָן לְאִתּוֹסְדָא (ס"א לְאִתְיַסָדָא) וּבְיַרְחָא (שְׁבִיעָאָה) דְתִשְׁרִי (ס"א תִּשְׁרִי) פְּסָקוּ׃ **ח**וַאֲתוֹ יְחִזְקִיָהוּ וְרַבְרְבָנַיָא וַחֲמוֹ יַת כִּירְוָתָא וּבָרִיכוּ יַת יְיָ וְיַת עַמֵיהּ בֵּית יִשְרָאֵל׃ **ט**וּתְבַע יְחִזְקִיָהוּ עַל כַּהֲנַיָא וְלֵיוָאֵי עַל עֵסַק כִּירְוָתָא׃ **י**וַאֲמַר לֵיהּ עֲזַרְיָהוּ דִמְמַנָא לְרֵישָׁא עַל דְבֵית צָדוֹק וַאֲמַר מֵעִדָן דִשְׁרִיאוּ לְאַפְרָשָׁא אַפְרָשׁוּתָא לְאַיְתָאָה לְבֵית מַקְדְשָׁא דַייָ אָכְלִין וְשָבְעִין וּמְשַׁיְרִין עַד סוּגֵי אֲרוּם מֵימְרָא דַייָ בְּרִיךְ יַת עַמֵיהּ וּמָה דְאִשְׁתַּיַר הָא אִית רִכְפַת טוּבָא הָדֵין׃ **יא**וַאֲמַר יְחִזְקִיָהוּ לְאַתְקָנָא לִשְׁכָּתָא בְּבֵית מַקְדְשָׁא דַייָ וְאַתְקִינוּ׃ **יב**וְאַיְתִיאוּ יַת אַפְרָשׁוּתָא וּמַעְשְרָא דְקוּדְשַׁיָא בְּהֵימְנוּתָא וַעֲלֵיהוֹן מְמַנָא סַרְכָן כְּנַנְיָהוּ לֵיוָאָה וְשִׁמְעִי אֲחוּהִי תִּנְיָן לֵיהּ׃ **יג**וִיחִיאֵל וַעֲזַזְיָהוּ וְנַחַת וַעֲשָהאֵל וִירֵמוֹת וְיוֹזָבָד וֶאֱלִיאֵל וְיִסְמַכְיָהוּ וּמַחַת וּבְנָיָהוּ מְמַנָן מִן יַד כָּנַנְיָהוּ וְשִׁמְעִי אֲחוּהִי בְּמִנוּי יְחִזְקִיָהוּ מַלְכָּא וַעֲזַרְיָהוּ סַרְכָא בְּבֵית מַקְדְשָׁא דַיָי׃ **יד**וְקוֹרֵא בַּר יִמְנָה לֵיוָאָה מְמַנָא תַּרְעָא לְמַדִנְחָא עַל נְדַבְתָּא דְמַתְיָא (ס"א דְמַיְתָן) קֳדָם יְיָ לְמִתַּן אַפְרָשׁוּתָא קֳדָם יְיָ וְקָדְשֵׁי קוּדְשַׁיָא׃ **טו**וְעַל צִטְרֵיהּ עֵדֶן וּמִנְיָמִין וְיֵשׁוּעַ וּשְׁמַעְיָהוּ אֲמַרְיָהוּ וּשְׁכַנְיָהוּ בְּקִרְוֵי כַהֲנַיָא בְּהֵימָנוּתָא לְמִתַּן לַאֲחוּהוֹן בִּפְלוּגְוָתָא (ס"א בִּפְלוּגָתָא) הֵי כְרַבָּא הֵי כִזְעֵירָא׃ **טז**בַּר מִמָה דְאִתְיַחֲסוּ לְדִכְרִין מִבַּר תְּלַת שְׁנִין וּלְעֵלָא כָּל דְעָלֵיל לְבֵית מַקְדְשָׁא דַייָ לְפִתְגָם יוֹם בְּיוֹמֵיהּ לְפוּלְחַנְהוֹן בְּמַטַרְתְּהוֹן לִפְלוּגְוַתְהוֹן (ס"א לִפְלוּגָתְהוֹן)׃ **יז**וְיַת דְאִתְיַחֲסוּ כַּהֲנַיָא לְבֵית אֲבָהָתְהוֹן וְלֵיוָאֵי מִבַּר עֶשְרִין שְׁנִין וּלְעֵלָא בְמַטַרְתְּהוֹן בִּפְלוּגְוַתְהוֹן (ס"א בִּפְלוּגָתְהוֹן)׃ **יח**וּלְאִתְיַחֲסָא בְּכָל טַפְלְהוֹן נְשֵׁיהוֹן וּבְנֵיהוֹן וּבְנָתֵיהוֹן לְכָל קְהָלָא מְטוּל דִי בְהֵמְנוּתְהוֹן אִתְקַדְשׁוּ לְקוּדְשָׁא׃ **יט**וְלִבְנֵי אַהֲרן כַּהֲנַיָא בַּחֲקַל פַּרְוִילֵי קִרְוֵיהוֹן בְּכָל קְרִי וּקְרִי גוּבְרִין דְאִתְפְּרָשׁוּ בִּשְׁמָהָן לְמִתַּן חוּלְקִין לְכָל דְכוּרָא בְּכַהֲנַיָא וּלְכָל דְאִתְיַחֲסוּ בְּלֵיוָאֵי׃ **כ**וַעֲבַד כְּדָא (ס"א כְּהָדָא) יְחִזְקִיָהוּ בְּכָל יְהוּדָה וַעֲבַד דְתַקִין וּדְכָשָׁר וּדְקֻשְׁטָא קֳדָם יְיָ אֱלָהֵיהּ׃ **כא**וּבְכָל עוֹבָדָא דְשָׁרֵי בְּפֻלְחַן בֵּית מַקְדְשָׁא דַייָ וּבְאוֹרַיְתָא וּבְתַפְקֵדְתָּא לְמִתְבַּע מִן קֳדָם יְיָ אֱלָהֵיהּ בְּכָל לִבְבֵיהּ עֲבַד וְאַצְלַח׃

**2 Chronicles 32**

**א**בָּתַר פִּתְגָמַיָא וְקוּשְׁטָא הָאִלֵין דַעֲבַד יְחִזְקִיָהוּ כַּד קַיֵם יְיָ בְּמֵימְרֵיהּ לְאַיְתָאָה יַת סַנְחֵרִיב מַלְכָּא דְאַתּוּר וְיַת חֵילְוָתֵיהּ עַל אַרְעָא דְיִשְרָאֵל מִן בִּגְלַל לְתַבָּרָא יַת אֲתוּרָאֵי בְּאַרְעָא דְבֵית יְהוּדָה וּלְאַשָׁשָׁא (ס"א וּלְדוֹשָׁשָׁא) יַת אוֹכְלוֹסֵיהוֹן עַל טְוָרֵי (ס"א טַוָרַיָא) דִירוּשְׁלֵם וּלְמִמְסַר יַת כָּל עֲדָאָה וּבִזְתָּא בִּידָא דְחִזְקִיָהוּ וְעַמֵיהּ דְבִירוּשְׁלֵם הָא בְּכֵין אֲתָא סַנְחֵרִיב מַלְכָּא דְאַתּוּר בְּמַשִׁרְיָן סַגִיעֵין דְלֵית לְהוֹן מִנְיָן וּשְׁרָא בְּאַרְעָא שֵׁבַט יְהוּדָה וְאַשְׁרֵי אוֹכְלוֹסוֹהִי עַל קִרְוֵי כְרִיכָתָא וַאֲמַר בְּמֵימְרֵיהּ לְשֵׁוָיוּתְהוֹן עִמֵיהּ׃ **ב**וַחֲמָא יְחִזְקִיָהוּ אֲרוּם אֲתָא סַנְחֵרִיב וּרְעוּתֵיהּ לַאֲגָחָא קְרָבָא עַל יְרוּשְׁלֵם׃ **ג**וְאִתְמְלִיךְ עִם רַבְרְבָנוֹהִי וְגִבָּרוֹהִי לְמִסְתַּם יַת מֵימֵי עֵינָה דְמִן בָּרָא לְקַרְתָּא וְסַעֲדוֹהִי׃ **ד**וְאִתְכְּנָשׁוּ עַם סַגִיא וּסְתִימוּ יַת כָּל עֵינְוָתָא וְיַת נַחֲלָא דְנָגִיד בִּמְצִיעוּת אַרְעָא דְיִשְרָאֵל לְמֵימַר לְמָה יֶהֱווֹן אַתְיָן מַלְכַיָא דְאַתּוּר הָכָא וְיִשְׁכְּחוּן מַיָא סַגִיעִין׃ **ה**וְאִתַּקַף וּבְנָא יַת כָּל שׁוּרָא דְמִתַּרְעָא וְאַסֵיק עֲלוֹהִי מִגְדָלַיָא וּמִן לְבָרָא דְשׁוּרָא חוֹרְנְיָתָא (ס"א שׁוּרָא חוֹרָנִיתָא וְתַקִיף יַת כָּל מִילֵתָא) וּתְקֵיף יַת מְלוֹתָא קַרְתָּא דְדָוִד וַעֲבַד זֵינֵי קְרָבָא לְסוּגֵי וּתְרֵסִין׃ **ו**וּמַנֵי רַבָּנֵי מְסַדְרֵי קְרָבָא עַל עַמָא וּכְנֵישִׁנוּן לְוָתֵיהּ לְפַתְיוּתָא (ס"א לִפְתָּאָה) דִתְרַע קַרְתָּא וּמַלֵיל תַּנְחוּמִין עַל לִבְּהוֹן לְמֵימָר׃ **ז**אִתַּקְפוּ וְאַלַמוּ וְלָא תִדְחֲלוּן וְלָא תִתַּבְרוּן מִן קֳדָם מַלְכָּא דְאַתּוּר וּמִן קֳדָם כָּל רִכְפַת גַיָסָא דִי עִמֵיהּ אֲרוּם בְּסַעְדָנָא סַגִיעִין יַתִּיר מִן עַמָא דִי עִמֵיהּ׃ **ח**בְּסַעְדֵיהּ תְּקוֹף בִּשְרָא וּבְסַעְדָנָא מֵימְרָא דַייָ אֱלָהָנָא לְמִסְעַד יָתָנָא וְלַאֲגָחָא סַדְרֵי קְרָבָא וְאִסְתְּמִיכוּ כָּל עַמָא עַל פִּתְגָמֵי יְחִזְקִיָהוּ מְלִיךְ שִׁבְטָא דְבֵית יְהוּדָה׃ **ט**מִן בָּתַר כְּדֵין שְׁדַר סַנְחֵרִיב מַלְכָּא דְאַתּוּר יַת עַבְדוֹהִי יְרוּשְׁלֵם וְהוּא מָעֵיק עַל לָכִישׁ וְכָל שִׁלְטוֹנוֹהִי (ס"א שׁוּלְטוֹנוֹהִי) עִמֵיהּ לְוַת יְחִזְקִיָהוּ מְלִיךְ שִׁבְטָא דְבֵית יְהוּדָה וּלְוַת כָּל אֱנָשׁ יְהוּדָה דְבִירוּשְׁלֵם לְמֵימָר׃ **י**כִּדְנַן אֲמַר סַנְחֵרִיב מַלְכָּא דְאַתּוּר עַל מָאן אַתּוּן רְחִיצִין וְיָתְבִין בִּצְיָרָא בִּירוּשְׁלֵם׃ **יא**הֲלָא יְחִזְקִיָהוּ מַטְעֵי יַתְכוֹן לְמִתַּן יַתְכוֹן לִמְמַת בְּאוּלְצָנָא וּבְצָחוּתָא לְמֵימַר יְיָ אֱלָהָנָא יְשֵׁיזְבִנָנָא מִן יַד מַלְכָּא דְאַתּוּר׃ **יב**הֲלָא הוּא יְחִזְקִיָהוּ דַעֲטַר בָּמָתוֹהִי וְיַת אֲגוֹרוֹהִי וַאֲמַר לִדְבֵית יְהוּדָה וְלֶאֱנַשׁ יְרוּשְׁלֵם לְמֵימַר קֳדָם מַדְבַּח חַד תִּסְגְדוּן וַעֲלוֹהִי תִּכְסוּן וַעֲלוֹהִי תַסְקוּן בּוּסְמָנִין׃ **יג**הֲלָא תֵדְעוּן מָה דַעֲבָדִית אֲנָא וַאֲבָהָתַי לְכָל עַמֵי אַרְעֲתָא אֶפְשַׁר (ס"א הֲמִכַּל יְכִילוּ) דְמִכַל הוּא יָכְלִין טַעֲוַת עַמֵי אַרְעֲתָא לְשֵׁיזָבָא יַת אַרְעֲהוֹן מִן יְדָי׃ **יד**מָאן בְּכָל טַעֲוַת עַמְמַיָא דְגַמָרוּ אֲבָהָתַי דַהֲוָה יָכִיל לְשֵׁיזָבָא יַת עַמֵיהּ מִן יְדָי אֲרוּם יִכּוֹל אֱלָהָכוֹן לְשֵׁיזָבָא יַתְכוֹן מִן יְדָי׃ **טו**וְכַדוּן לָא יִטְעֵי יַתְכוֹן יְחִזְקִיָהוּ וְלָא יַמְלִיךְ יַתְכוֹן כְּהָדָא וְלָא תְהֵימְנוּן בְּמֵימְרֵיהּ אֲרוּם לָא יָכִיל כּל טָעֵי וְכָל עַם וּמַלְכוּ לְשֵׁיזָבָא יַת עַמֵיהּ מִן יְדָי וּמִן יְדָי אֲבָהָתָי אֲרוּם אֱלָהָכוֹן לָא יְשֵׁיזִיב יַתְכוֹן מִן יְדָי׃ **טז**וְתוּב מַלִילוּ עַבְדוֹי סָטְיָא עַל מֵימְרָא דַייָ אֱלָהָא וְעַל יְחִזְקִיָהוּ עַבְדֵיהּ׃ **יז**וּפִטְקִין כְּתַב לְחַסָדָא קֳדָם יְיָ אֱלָהָא דְיִשְרָאֵל וּלְמֵימַר סָטְיָא עֲלוֹהִי לְמֵימָר הֵי כְּטַעֲוַת עַמְמֵי אַרְעֲתָא דְלָא שֶׁזְבֵי (ס"א שֵׁיזֵיבוּ) עַמְהוֹן מִן יְדָי הַכְדֵין לָא יְשֵׁיזִב אֱלָהָא דִיחִזְקִיָהוּ עַמֵיהּ מִן יְדָי׃ **יח**וּקְרוֹ בְּקָל רָם בְּלִישָׁן בֵּית קוּדְשָׁא לְוַת עַמָא דְבִירוּשְׁלֵם דְעַל שׁוּרָא מְטוּל לְמִדַחְלְהוֹן וּלְזַעְזָעוּתְהוֹן מִן בִּגְלַל דִי כַבְּשׁוּן (ס"א יִכְבְּשׁוּן) יַת קַרְתָּא׃ **יט**וּמַלִילוּ עַל יְיָ אֱלָהָא דִשְׁכִנְתֵּיהּ שַׁרְיָא בִּירוּשְׁלֵם הֵיכְמָה דִי מַלִילוּ עַל טַעֲוַת עַמְמֵי אַרְעָא עוֹבָדֵי יְדֵי בַּר נְשָׁא׃ **כ**וְצַלֵי יְחִזְקִיָהוּ מַלְכָּא וִישַׁעְיָהוּ בַּר אָמוֹץ נְבִיָא עַל דָא וּזְעִיקוּ לָקֳבֵל שְׁמַיָא׃ **כא**וּשְׁדַר מֵימְרָא דַייָ מִיכָאֵל וְגַבְרִיאֵל מַלְאָכָא וְשֵׁיצֵי בְּלֵילְוָא דְפִסְחָא בְּאֶשָׁא מְנַתְּכָא (ס"א מַנְתְּכָא אוֹ מַתְּכָא) וְאוֹקִיד נִשְׁמַתְהוֹן בִּגְוַתְהוֹן וְשֵׁיצֵי כָּל גִבַּר חֵילָא וְסַרְכָן וְרַבָּן בְּמַשִׁרְיַת מַלְכָּא דְאַתּוּר וְתָב בְּבֵיהוּת אַפַּיָא לְאַרְעֵיהּ וְעַל לְבֵית טַעֲוָתֵיהּ וּבְנוֹהִי דְאוֹלִיד תַּמָן רְמוֹהִי קְטִיל בְּחַרְבָּא׃ **כב**וּפְרַק יְיָ יַת יְחִזְקִיָהוּ וְיָת יָתְבֵי יְרוּשְׁלֵם מִן יְדָא דְסַנְחֵרִיב מַלְכָּא דְאַתּוּר וּמִן יַד כּוֹלָא וְאַשְׁרִנוּן לְרוּחְצָן חֲזוֹר חֲזוֹר׃ **כג**וּסְגִיעִין מַיְתִין דוֹרוֹנָא לְבֵית מַקְדְשָׁא דַייָ לִירוּשְׁלֵם וְתַפְנוּקִין (ס"א וּמִגְדָנִין) לְחִזְקִיָהוּ מְלַךְ שִׁבְטָא דְבֵית יְהוּדָה וְאִתְנַטַל קֳדָם כָּל עַמְמַיָא מִן בָּתַר כְּדֵין׃ **כד**בְּיוֹמַיָא הָאִנוּן מְרַע יְחִזְקִיָהוּ עַד דִמְטָא לִמְמָת וְצַלִי קֳדָם יְיָ וַאֲמַר בְּמֵימְרֵיהּ לְאַסָאָה יָתֵיהּ וּלְאוֹסָפָא חֲמֵיסְרֵי שְׁנִין עַל יוֹמֵי חַיוֹהִי דְאִתְגְזַר מִן שְׁמַיָא לְאַזְעָרָא מִן יוֹמֵי חַיוֹהִי וּתְמָהָא יְהַב לֵיהּ׃ **כה**וְלָא כְּתוּשְׁלָמַת עוֹבָדוֹהִי אֲתִיב יְיָ עַל יְחִזְקִיָהוּ אֲרוּם גְבַהּ לִבֵּיהּ וַהֲוַת עֲלוֹהִי רוּגְזָא וְעַל כָּל אֱנַשׁ יְהוּדָה וְיָתְבֵי יְרוּשְׁלֵם׃ **כו**וְאִתְכְּנַע יְחִזְקִיָהוּ מִגַבְהוּתָא דְלִבֵּיהּ הוּא וְיָתְבֵי יְרוּשְׁלֵם וְלָא אֲתָא עֲלֵיהוֹן רוּגְזָא דַייָ בְּיוֹמֵי יְחִזְקִיָהוּ׃ **כז**וַהֲוָה לִיחִזְקִיָהוּ עוֹתַר וִיקַר סַגִיא לַחֲדָא וְתִסְבְּרִין עֲבַד לֵיהּ לְסִימָא וּלְדַהֲבָא וּלְמַרְגְלָיָן יְקַרְתָּא וּלְבוּסְמָנִין וְלִתְרֵיסִין וּלְכָל מָאנֵי רְגוּג׃ **כח**וּבֵית אוֹצְרִין וְאוּרְיָאוֹת (ס"א וְאוּרָיוֹת) לְעַלְלַת עֵבּוּר (ס"א עִבּוּר) חֲמַר וּמְשַׁח וְאִסְתְּלָוָן (ס"א וְאִסְטַוְלְוָן) לְכָל בְּעִירָא וּבְעִירָא וְעֶדְרִין וְאִצְטַבְלָיָן (ס"א וְאִצְטַבְלָאוֹת)׃ **כט**וְקִרְוִין עֲבַד לֵיהּ וְגֵיתֵי אֲעָאָן (ס"א עָאן) וְתוֹרִין לְסוּגִי אֲרוּם יְהַב לֵיהּ יְיָ קִנְיָנָא סַגִיא לַחְדָא׃ **ל**וְהוּא יְחִזְקִיָהוּ פְּקַק יַת מַפְקָנוּת מוֹי גִיחוֹן עִלָאָה וְתַקְנִנוּן (ס"א וְאַתְקְנִנוּן) וְאוֹבִיל יַתְהוֹן בְּמַרְזְבִין מִלְרַע לְמִשְׁרֵי (ס"א לְמֵישַׁר) קַרְתָּא דְדָוִד וְאַצְלַח יְחִזְקִיָהוּ בְּכָל עוֹבָדוֹהִי׃ **לא**וְהֵיכְנָא בִּמְתוּרְגְמָנֵי רַבָּנֵי מַלְכָּא דְבָבֶל דְאִשְׁתַּלְחִין לְוָתֵיהּ לְמִתְבַּע תְּמָהָא דִהֲוָה בְּאַרְעָא לְמֵחֲמֵי יַת תְּרֵין לְוָחִי אַבְנַיָא דִהֲווֹן בַּאֲרוֹן קְיָמֵיהּ דַייָ דְאַצְנַע תַּמָן משֶׁה עִם תְּרֵין לְוָּחֵי אַבְנַיָא דְאִתַּבָּרוּ עַל חוֹבָא דְעֶגְלָא דִי עֲבָדוּ בְּחוֹרֵב אַרְשְׁיֵהּ מֵימְרָא דַייָ לְאַחֲמָיוּתְהוֹן וְלָא אִתְנַזַק מְטוּל לְנַסָיוּתֵיהּ לְמִרַע כָּל מַה דִי הֲוָה בְּלִבְבֵיהּ׃ **לב**וּשְׁאַר פִּתְגָמֵי יְחִזְקִיָהוּ וְחַסְדוֹהִי הָא אִנוּן כְּתִיבִין בִּנְבוּאַת יְשַׁעְיָהוּ בַּר אָמוֹץ נְבִיָא וְעַל סֵפֶר מַלְכַיָא דְבֵית יְהוּדָה וְיִשְרָאֵל׃ **לג**וּשְׁכִיב יְחִזְקִיָהוּ עִם אֲבָהָתוֹהִי וּקְבָרוֹהִי בְּמַסוֹקְיַת קִבְרֵי בְּנֵי דָוִד וִיקַר עֲבָדוּ לֵיהּ בְּמוֹתֵיהּ כָּל אֱנַשׁ יְהוּדָה וְיָתְבֵי יְרוּשְׁלֵם וּמְלִיךְ מְנַשֶׁה בְּרֵיהּ תְּחוֹתוֹהִי׃

**2 Chronicles 33**

**א**בַּר תַּרְתֵּסְרֵי שְׁנִין מְנַשֶׁה כַּד מְלַךְ וְחַמְשִׁין וַחֲמֵשׁ שְׁנִין מְלַךְ בִּירוּשְׁלֵם׃ **ב**וַעֲבֵד דְבִישׁ קֳדָם יְיָ הֵי כְתוֹעֲבַת עַמְמַיָא דִי תָרִיךְ יְיָ מִן קֳדָם בְּנֵי יִשְרָאֵל׃ **ג**וְתָב וּבְנָא יַת כָּל בָּמְסַיָא דִתְרַע יְחִזְקִיָהוּ אֲבוּהִי וַאֲקֵים אֲגוֹרַיָא לְבַעֲלַיָא וַעֲבַד אֲשֵׁירָתָא וּסְגִיד לְכָל חֲיָלֵי שְׁמַיָא וַעֲבַד (ס"א וּפְלַח) יַתְהוֹן׃ **ד**וּבְנָא אֱגוֹרַיָא וַאֲקֵים פִּסְלָא בְּבֵית מַקְדְשָׁא דַייָ דַאֲמַר יְיָ בִּירוּשְׁלֵם אַשְׁרֵי שְׁכִנְתִּי לְעָלָם׃ **ה**וּבְנָא אֲגוֹרַיָא לְכָל חֲיָלֵי שְׁמַיָא בְּתַרְתֵּין דִירַת בֵּית מַקְדְשָׁא דַיָי׃ **ו**וְהוּא אַעְבַּד יַת בְּנוֹהִי בְּנוּרָא בְּחֵילַת בַּר הִנוֹם וּתְבַע מִן מְעַנְנַיָא וּמִן קוֹסְמַיָא וּמִן חֲרָשַׁיָא וַעֲבֵד בִּדִין וּדְכוּרוּ אַסְגֵי לְמֶעֱבַּד דְבִישׁ לְאַרְגָזָא קַדְמוֹהִי׃ **ז**וַאֲקֵים יַת פֶּסֶל צוּרְתָּא דִי עֲבַד בִּדְיוֹקְנֵיהּ בְּבֵית מַקְדְשָׁא דַייָ דִי אֲמַר יְיָ לְדָוִד וְלִשְׁלמה בְּרֵיהּ בְּבֵיתָא הָדֵין וּבִירוּשְׁלֵם דְאִתְרְעֵיתִי מִכָּל שִׁבְטַיָא דְיִשְרָאֵל אַשְׁרֵי יַת שְׁכִנְתִּי לְעָלְמֵי עָלְמַיָא׃ **ח**וְלָא אוֹסִיף לְאַגְלָאָה יַת עַמָא בֵּית יִשְרָאֵל מֵעִלָוֵי אַרְעָא דִי (ס"א דְקַיְמֵית) אֲקֵמִית בְּיַד אֲבָהָתְהוֹן לְחוֹד אִין יִנְטְרוּן לְמֶעְבַּד יַת כָּל מַה דִי פַקֵדְתִּנוּן לְכָל אוֹרַיְתָא וּקְיָמַיָא וְדִינַיָא בִּידָא דְמשֶׁה׃ **ט**וְאַטְעֵי מְנַשֶׁה יַת אֱנָשׁ יְהוּדָה וְיָתְבֵי יְרוּשְׁלֵם וַעֲבַד דְבִישׁ יַתִּיר מִן עַמְמַיָא דִי שֵׁיצֵי יְיָ מִן קֳדָם בְּנֵי יִשְרָאֵל׃ **י**וּמַלֵיל יְיָ לְוַת מְנַשֶׁה וּלְוַת עַמֵיהּ וְאַסְהַדִנוּן בִּידָא דִנְבִיָא וְלָא אֲצִיתוּ׃ **יא**וְאַיְתֵי יְיָ עֲלֵיהוֹן יַת רַבָּנֵי חֵילָא דִי לְמַלְכָּא דְאַתּוּר וְאַחֲדוֹ יַת מְנַשֶׁה בְּכִירוּמְנַקְיָא וְאַסְרוֹהִי בְּשׁוֹשְׁלָוָן (ס"א בְּשַׁלְשָׁלְוָן) דִנְחָשָׁא וְאוֹבְלוּהִי לְבָבֶל וַעֲבָדוּ כַּשְדָאֵי מוּלְוַת (ס"א מוֹלְדוֹת) נְחָשָׁא וּנְקָבוּהִי נְקָבִין נְקָבִין דְקִיקִין וּסְגָרוּ יָתֵיהּ בְּגַוָּהּ וְאָצִיתוּ נוּרָא חֲזוֹר חֲזוֹר לֵיהּ׃ **יב**וְכַדְעֵיק (ס"א וְכַד עַיִק) לֵיהּ תְּבַע מִן כֻּלְהוֹן טַעֲוָתָא דִי עֲבַד וְלָא אִסְתַּיַע אֲרוּם לֵית בְּהוֹן צְרוֹךְ וַהֲדַר וְצַלִי קֳדָם יְיָ אֱלָהֵיהּ וְאִתְכְּנַע לַחֲדָא מִן קֳדָם יְיָ אֱלָהָא דַאֲבָהָתוֹי׃ **יג**וְצַלִי קֳדָמוֹהִי מִן יַד אֲזָלוּ כָּל מַלְאָכַיָא דִי מְמַנָן עַל מַעֲלָנֵי תַּרְעֵי צְלוֹתָא דְבִשְׁמַיָא וַאֲחָדוּ אַמְטוּלְתֵּיהּ כָּל מַעֲלָנֵי תַּרְעֵי צְלוֹתָא וְכֻלְהוֹן (ס"א דְבִשְׁמַיָא וְכֻלְהוֹן) כַּוֵי וַחֲרַכֵּי שְׁמַיָא מִן בִּגְלַל דְלָא תִּתְקַבֵּל צְלוֹתֵיהּ וּמִן יַד אִתְגוֹלְלוּ רַחֲמֵי מִבָּרֵי (ס"א מָארֵי) עָלְמָא דְיַמִינֵיהּ מְתִיחָא לְקַבָּלָא חַיָבַיָא דְתָיְבִין לְדַחַלְתֵּיהּ וְתַבָּרִין יִצְרָא דְלִבְּהוֹן בִּתְשׁוּבָה וַעֲבַד חֲרַכָּא וּמַחְתְּרָתָא בִּשְׁמַיָא תְּחוֹת כּוּרְסֵי יְקָרֵיהּ וּשְׁמַע צְלוֹתֵיהּ וְקַבֵּיל בָּעוּתֵיהּ וַאַזְיַע עָלְמָא בְּמֵימְרֵיהּ וְאִתְכַּפָּעַת מוּלְתָא וּנְפַק מִתַּמָן וּנְפָקַת רוּחָא מִבֵּינֵי כַנְפֵי כְּרוּבַיָא וְנַתְבֵּיהּ בִּגְזֵירַת מֵיְמְרָא דַייָ וַחֲזַר לְמַלְכוּתֵיהּ לִירוּשְׁלֵם וִידַע מְנַשֶׁה אֲרוּם יְיָ הוּא אֱלָהָא דִי עֲבַד עִמֵיהּ אָתַיָא וְתִמְהַיָא הָאִנוּן וְתָב בְּכָל לִבְבֵיהּ קֳדָם יְיָ וּשְׁבַק כָּל טַעֲוָתָא וְלָא אִשְׁתַּעְבֵּד לְהוֹן׃ **יד**וּמִן בָּתַר כְּדֵין בְּנָא שׁוּרָא בָּרַיְתָא לְקַרְתָּא דְדָוִיד מִמֵישְׁרָא דְגִיחוֹן בְּנַחֲלָא לְמֵיעַל בִּתְרַע מְזַבְּנֵי כַּוָרֵיהּ (ס"א כַּוְרַיָא) וְאַחֲזַר לְפַלְטֵרִין וְאַגְבָּהּ יָתָהּ עַד לַחֲדָא וּמַנֵי רַבָּנֵי חֵילָא בְּכָל קִרְוַיָא כְּרִיכָתָא דִי בְּבֵית יְהוּדָה׃ **טו**וַעֲטַר יַת טַעֲוַת עַמְמַיָא וְיַת צוּרָתָא מִבֵּית מַקְדְשָׁא דַייָ וְיַת אֲגוֹרַיָא דִבְנָא בִּטְוַר (ס"א בְּטוּר) בֵּית מַקְדְשָׁא דַייָ וּבִירוּשְׁלֵם וּטְלִיק (ס"א וְטַלֵק מִבָּרָא) לִבָּרָא לְקַרְתָּא׃ **טז**וּבְנָא יַת מַדְבְּחָא דַייָ וּדְבַח עֲלוֹהִי נִכְסֵי נִכְסַת קוּדְשִׁין וְתוֹדָתָא וַאֲמַר לִדְבֵית יְהוּדָה לְמִפְלַח יַת יְיָ אֱלָהָא דְיִשְרָאֵל׃ **יז**בְּרַם עַד כַּדוּן עַמָא דְבָחִין בְּבָמְתַיָא לְחוֹד לְשׁוּם מֵימְרָא דַייָ אֱלָהָהוֹן׃ **יח**וּשְׁאָר פִּתְגָמֵי מְנַשֶׁה וּצְלוּתֵיהּ דִי צַלִי קֳדָם יְיָ אֱלָהֵיהּ וּפִתְגָמֵי נְבִיאֵי (ס"א נְבִיאַיָא דִמְמַלְלִין) דִמְמַלְלָן עִמֵיהּ בְּשׁוּם מֵימְרָא דַייָ אֱלָהָא דְיִשְרָאֵל הָא אִנוּן כְּתִיבִין עַל פִּתְגָמֵי מַלְכַיָא דְבֵית יִשְרָאֵל׃ **יט**וּצְלוֹתֵיהּ דִי (ס"א דְצַלִי) צָלֵי קֳדָם יְיָ וְהֵיךְ קַבֵּיל יְיָ צְלוֹתֵיהּ וְכָל סָרְחָנֵיהּ וְשִׁקְרֵיהּ וְאַתְרַיָא דִבְנָא בְהוֹן בָּמָתַיָא וַאֲקֵים אֲשֵׁרָתָא וְצַלְמַיָא וְאִתְכְּנָעוּתֵיהּ הָא אִנוּן כְּתִיבִין עַל פִּתְגָמֵי חוֹזָי׃ **כ**וּשְׁכִיב מְנַשֶׁה עִם אֲבָהָתוֹי וּקְבָרוֹהִי בְּבֵיתֵיהּ וּמְלִיךְ אָמוֹן בְּרֵיהּ תְּחוֹתוֹהִי׃ **כא**בַּר עֶשְרִין וְתַרְתֵּין שְׁנִין אָמוֹן כַּד מְלַךְ וְתַרְתֵּין שְׁנִין מְלַךְ בִּירוּשְׁלֵם׃ **כב**וַעֲבַד דְבִישׁ קֳדָם יְיָ הֵיכְמָא דִי עֲבַד מְנַשֶׁה אָבוּהִי וּלְכָל צִלְמָנַיָא דִי עֲבַד מְנַשֶׁה אָבוּהִי דַבַּח אָמוֹן וּפַלְחִנּוּן׃ **כג**וְלָא אִתְכְּנַע מִן קֳדָם יְיָ הֵיכְמָא דְאִתְכְּנַע מְנַשֶׁה אָבוּהִי אֲרוּם הוּא אָמוֹן אַסְגֵי חוֹבָא׃ **כד**וּמְרָדוּ עֲל-וֹהִי עַבְדוֹהִי וְקַטְלוֹהִי בְּבֵיתֵיהּ׃ **כה**וְקַטָלוּ עַמָא דְאַרְעָא יַת כָּל דִמְרָדוּ עַל מַלְכָּא אָמוֹן וְאַמְלִיכוּ עַמָא דְאַרְעָא יַת יאשִׁיָהוּ בְּרֵיהּ תְּחוֹתוֹהִי׃

**2 Chronicles 34**

**א**בַּר תְּמַנְיָא שְׁנִין יאשִׁיָהוּ כַּד מְלַךְ וּתְלָתִין וַחֲדָא (ס"א וְחַד שְׁנָא) שְׁנִין מְלַךְ בִּירוּשְׁלֵם׃ **ב**וַעֲבַד דְכָשֵׁר קֳדָם יְיָ וַאֲזַל בְּאוֹרְחָא (ס"א בְּאָרְחָת) דְדָוִד אָבוּהִי וְלָא סְטָא לְיַמִינָא וְלִשְמָאלָא׃ **ג**וּבִתְמַנְיָא שְׁנִין כַּד מְלַךְ וְהוּא עַד כַּדוּן טָלֵי (ס"א טְלִי) שְׁרֵי לְמִתְבַּע אוּלְפַן מִן קֳדָם יְיָ אֱלָהָא דְדָוִיד אָבוֹהִי וּמִתְּרֵיסַר שְׁנִין שְׁרֵי לְדַכָּאָה יַת יְהוּדָה וִירוּשְׁלֵם מִן בָּמְתַיָא וַאֲשֵׁירָתָא וְצַלְמָנַיָא וּמַתְכַיָא (ס"א וּמַתְּכָתָא)׃ **ד**וְתָרְעוּ קֳדָמוֹי יַת אֱגוֹרֵי טַעֲוָתָא וַחֲמַסְנְסַיָא (ס"א וַחֲנִסְנְסַיָא) דִי לְעֵיל מֵעִלָוֵיהוֹן קְטַע וַאֲשֵׁירַיָא וְצִלְמָנַיָא וּמַתְּכָתָא תְּבַר וְאוֹדִיק וּזְרַק עַל אַפֵּי קִבְרַיָא דְדַבְחִין לְהוֹן׃ **ה**וְגַרְמֵי כּוּמָרַיָא אוֹקִיד עַל אֲגוֹרֵיהוֹן וְדַכֵּי יַת יְהוּדָה וְיַת יְרוּשְׁלֵם׃ **ו**וּבְקִרְוֵי דְבֵית מְנַשֶׁה וּדְבֵית אֶפְרַיִם וּדְבֵית שִׁמְעוֹן וְעַד דְבֵית נַפְתָּלִי בְּבֵית צַדְיוּתְהוֹן חֲזוֹר חֲזוֹר׃ **ז**וּתְרַע יַת אֲגוֹרַיָא וְיַת אֲשֵׁירַיָא וְצִלְמָנַיָא דְאַדֵק לְאַדָקָא (ס"א לְדַקְדְקָא) וְכָל חֲמֵסְנְסִיָא קְטַע בְּכָל אַרְעָא דְיִשְרָאֵל וִיתֵב (ס"א וְתָב לִירוּשְׁלֵם) בִּירוּשְׁלֵם׃ **ח**וּבְשַׁתָּא תַּמְנֵיסְרֵי כַּד מְלַךְ בְּדַכָּאוּתֵיהּ יַת אַרְעָא וּבֵית מַקְדְשָׁא שְׁדַר יַת שָׁפָן בַּר אֲצַלְיָהוּ וְיַת מַעֲשֵיָהוּ אַרְכוֹן קַרְתָּא וְיַת יוֹאָח בַּר יוֹאָחָז דִי מְמַנָא עַל סֵפֶר דוּכְרָנַיָא לְתַקָפָא יַת בֵּית מַקְדְשָׁא דַייָ אֱלָהֵיהּ׃ **ט**וַאֲתוֹ לְוַת חִלְקִיָהוּ כַּהֲנָא רַבָּא וִיהָבוּ יַת סִימָא דְמִתְּעַל לְבֵית מַקְדְשָׁא דַייָ דִכְנָשׁוּ לֵיוָאֵי נָטְרֵי פַּלְטִין מִן יְדֵיהוֹן דְבֵית מְנַשֶׁה וְאֶפְרַיִם וּמִן שְׁאָרָא דְבֵית יִשְרָאֵל וּמִן כָּל אֱנַשׁ יְהוּדָה וּבִנְיָמִין וְיָתְבֵי יְרוּשְׁלֵם׃ **י**וִיהָבוּ עַל יַד עָבֵד (ס"א עַבְדֵי) עֲבִידְתָּא וּמְמַנָן (ס"א דִי מְמַנָן) בְּבֵית מַקְדְשָׁא דַייָ וִיהָבוּ יָתֵיהּ עַבְדֵי עֲבִדְתָּא דְאִנוּן עָבְדִין בְּבֵית מַקְדְשָׁא דַייָ לְצָרְכֵיהּ (ס"א לְצוּרְבָא וּלְתַקָפָא יַת בֵּיתָא) לְתַקָפָא בֵּיתָא׃ **יא**וִיהָבוּ לְנַגָרַיָא וּלְאַרְדִכְלַיָא לְמִזְבַּן אַבְנִין פְּסִילָן וְקֵסִין לְמֶעְבַּד כְּשׁוֹרִין לְלַפָּא (ס"א לְלַפְּפָא) וּלְטַלָלָא יַת בֵּיתָא דְחַבִּילוּ מַלְכַיָא דְבֵית יְהוּדָה׃ **יב**וְגוּבְרַיָא עָבְדִין בְּהֵימְנוּתָא בַּעֲבִידְתָּא וַעֲלֵיהוֹן מְמַנָן יַחַת וְעוֹבַדְיָהוּ לֵיוָאֵי מִן בְּנֵי מְרָרִי וּזְכַרְיָה וּמְשֻׁלָם מִן בְּנֵי קְהָת לְשַׁבָּחָא וְלֵיוָאֵי בְּכָל דְמַלֵיף (ס"א דְחַכִּים) בְּזֵינֵי תּוּשְׁבַּחְתָּא׃ **יג**וְעַל נָטְלֵי טוֹעֲנָא וּמִתְגַבְּרִין עַל כָּל עַבְדֵי עֵבוּד (ס"א עֲבִדְתָּא) רַבָּא וּלְמִפְלַח פּוּלְחָנָא וּמִן לֵיוָאֵי לַבְלָרִין וּפוּרְעָנִין וְתַרְעַיָא׃ **יד**וְכַד אַפִּיקוּ יַת סִימָא דְמִתְּעַל (ס"א דְאִתְּעַל) בְּבֵית מַקְדְשָׁא דַייָ אַפִּיק חִלְקְיָהוּ כַּהֲנָא יַת סֵפֶר אוֹרַיְתָא דַייָ דְאִתְיְהִיבַת בִּידָא דְמשֶׁה׃ **טו**וַאֲתֵיב חִלְקִיָהוּ וַאֲמַר לְשָׁפָן סַפְרָא סֵפֶר אוֹרַיְתָא אַשְׁכָּחִית בְּבֵית מַקְדְשָׁא דַייָ גָנוּן (ס"א גְנִיז) וּמְלַפֵּף וִיהַב חִלְקִיָהוּ יַת סַפְרָא לְוַת שָׁפָן׃ **טז**וְאַיְתֵי שָׁפָן יַת סַפְרָא לְוַת מַלְכָּא וְאַחֲזַר תּוּב יַת מַלְכָּא פִּתְגָמָא לְמֵימַר כָּל מָא דְאִתְיְהַב (ס"א דְמִתְיְהַב) בִּידֵיהוֹן דְעַבְדָךְ אִינוּן עָבְדִין׃ **יז**טַקִיסוּ (ס"א וְאַתִּיכוּ) יַת סִימָא דְאִשְׁתְּכַח בְּבֵית מַקְדְשָׁא דַייָ וִיהָבוֹהִי עַל יְדֵיהוֹן דְלַבְלָרַיָא דְעָבְדִין בַּעֲבִדְתָּא׃ **יח**וְחַוֵי שָׁפָן לַבְלָרָא לְמַלְכָּא לְמֵימַר סִפְרָא יְהַב לִי חִלְקִיָהוּ כַּהֲנָא וּקְרָא בֵיהּ שָׁפָן קֳדָם מַלְכָּא׃ **יט**וַהֲוָה כַּד שְׁמַע מַלְכָּא יַת פִּתְגָמֵי סֵפֶר אוֹרַיְתָא וּבְזַע יַת לְבוּשׁוֹי׃ **כ**וּפַקֵיד מַלְכָּא יַת חִלְקִיָהוּ וְיַת אֲחִיקָם בַּר שָׁפָן וְיַת עַבְדוֹן בַּר מִיכָה וְיַת שָׁפָן לַבְלָרָא וְיַת עֲשָיָה עַבְדָא דְמַלְכָּא לְמֵימָר׃ **כא**אֱזִילוּ תְּבָעוּ אוּלְפַן מִן קֳדָם יְיָ אַמְטוּלְתִּי וְאַמְטוּל כָּל מַלְכוּתִי וְאַמְטוּל כָּל דְאִשְׁתַּיֵר בְּיִשְרָאֵל וּבִיהוּדָה מְטוּל פִּתְגָמֵי סִפְרָא דְאִשְׁתְּכַח אֲרוּם סְגִיעַת רוּגְזָא דַייָ דִי מְטַת בָּנָא מִן בִּגְלַל דְלָא נְטָרוּ אֲבָהָתָנָא יַת פִּתְגָמָא דַייָ לְמֶעְבַּד הֵי כְכָל מַה דִכְתִיב עַל סִפְרָא הָדֵין׃ **כב**וַאֲזַל חִלְקִיָהוּ וְדִהֲווֹ עִם מַלְכָּא לְוַת חוּלְדָה נְבִיאֲתָא אִתַּת שַׁלוּם בַּר תָּקְהַת בַּר חַסְרָה נְטַר לְבוּשֵׁי מַלְכָּא וְהִיא יָתְבָה בִּירוּשְׁלֵם בְּבֵית אוּלְפָנָא וּמַלִילוּ לְוָתָהּ כַּהֲדָא׃ **כג**וַאֲמַרַת לְהוֹן כִּדְנַן אֲמַר יְיָ אֱלָהָא דְיִשְרָאֵל אֱזִילוּ אִמְרוּ לְגַבְרָא דִשְׁדַר יַתְכוֹן לְוָתִי׃ **כד**כִּדְנַן אֲמַר יְיָ הָא אֲנָא מַיְתֵי בִּשְׁתָּא עַל אַתְרָא הָדֵין וְעַל יָתְבוֹהִי יַת כָּל קִינוּמֵי (ס"א קוֹנָמֵי) לְוָטַיָא דִכְתִיבִין עַל סִפְרָא דִי קְרוֹ קֳדָם מְלִיךְ שִׁבְטָא דְבֵית יְהוּדָה׃ **כה**חֲלַף דִי שְׁבָקוּ דַחַלְתִּי וְאַסִיקוּ בּוּסְמִין לְטַעֲוַת עַמְמַיָא מִן בִּגְלַל לְאַרְגָזָא קֳדָמוֹי בְּכָל עוֹבָדֵי יְדֵיהוֹן וּמְטַת רוּגְזִי בְּאַתְרָא הָדֵין וְלָא עֲדַת׃ **כו**וּלְוַת מְלִיךְ שִׁבְטָא דְבֵית יְהוּדָה דִשְׁדַר יַתְכוֹן לְמִתְבַּע אוּלְפַן מִן קֳדָם יְיָ כִּדְנַן תֵּימְרוּן לֵיהּ כִּדְנַן אֲמַר יְיָ אֱלָהָא דְיִשְרָאֵל פִּתְגָמַיָא דִי שְׁמַעְתָּא׃ **כז**(עַד מִן) בִּגְלַל דְאִתִּמְסֵי לִבְבָךְ וְאִתְכְּנַעְתָּא מִן קֳדָם מֵימְרָא דַייָ כַּד שְׁמַעְתָּא יַת פִּתְגָמוֹי עַל אַתְרָא הָדֵין וְעַל יָתְבוֹהִי וְאִתְכְּנַעְתָּא מִן קֳדָמוֹי וּבְזַעְתָּא (ס"א יַת) לְבוּשֵׁךְ וּבְכֵיתָא קֳדָמַי וְאוֹף קֳדָמַי שְׁמִיעַ אֲמַר יְיָ׃ **כח**הָא אֲנָא מַכְנֵשׁ יָתָךְ לְוַת אֲבָהָתָךְ וְתִתְכְּנֵשׁ לְבֵית קְבוּרְתָּךְ בִּשְׁלָם וְלָא תֶחְמְיָן עַיְנָךְ בְּכָל בִּשְׁתָּא דִי אֲנָא מַיְתֵי עַל אַתְרָא הָדֵין וְעַל יָתְבוֹהִי וְאָתִיבוּ יַת מַלְכָּא פִּתְגָמָא׃ **כט**וּשְׁדַר מַלְכָּא וּכְנַשׁ יַת כָּל סָבֵי יְהוּדָה וִירוּשְׁלֵם׃ **ל**וּסְלִיק מַלְכָּא לְבֵית מַקְדְשָׁא דַייָ וְכָל אֱנַשׁ יְהוּדָה וְיָתְבֵי יְרוּשְׁלֵם וְכַהֲנַיָא וְלֵיוָאֵי וְכָל עַמָא לְמִן רַבָּא וְעַד זְעֵירָא וּקְרָא קֳדָמֵיהוֹן יַת כָּל פִּתְגָמֵי סִפְרָא דִקְיָמָא דְאִשְׁתַּכַּח בְּבֵית מַקְדְשָׁא דַיָי׃ **לא**וְקָם מַלְכָּא עַל אִסְטְוָנֵיהּ וּגְזַר יַת קְיָמָא קֳדָם יְיָ לִמְהַךְ בָּתַר דְחַלְתָּא דַייָ וּלְמִטַר יַת פִּקוּדוֹי וּסָהִדְוָתֵיהּ וּקְיָמוֹי בְּכָל לִבְבֵיהּ וּבְכָל נַפְשֵׁיהּ לְמֶעְבַּד יַת פִּתְגָמֵי קְיָמָא דִי כְתִיבִין עַל סִפְרָא הָדֵין׃ **לב**וַאֲקֵים יַת כָּל דְאִשְׁתַּכַּח בִּירוּשְׁלֵם וּבִנְיָמִן וַעֲבָדוּ יָתְבֵי יְרוּשְׁלֵם הֵי כִּקְיָמָא דַייָ אֱלָהָא דַאֲבָהָתְהוֹן׃ **לג**וַעֲטַר יאשִׁיָהוּ יַת כָּל תּוֹעֲבָתָא מִכָּל אַרְעֲתָא דְלִבְנֵי יִשְרָאֵל וְשַׁעְבֵּיד (ס"א וְאַעְבֵּיד) יַת כָּל דְאִשְׁתַּכַּח בְּיִשְרָאֵל לְמִפְלַח יַת יְיָ אֱלָהָהוֹן כָּל יוֹמוֹי לָא עֲדוֹ (ס"א עֲטָרוּ) מִבָּתַר פּוּלְחָנָא דַייָ אֱלָהָא דַאֲבָהָתְהוֹן׃

**2 Chronicles 35**

**א**וַעֲבַד יאשִׁיָהוּ בִּירוּשְׁלֵם יַת פִּסְחָא קֳדָם יְיָ וּנְכָסוּ פִּסְחָא בְּאַרְבֵּסַר לְיַרְחָא דְנִיסָן׃ **ב**וַאֲקֵים כַּהֲנַיָא עַל מַטְרָתְהוֹן וְתַקִפִנוּן לְפוּלְחָנָא דְבֵית מַקְדְשָׁא דַיָי׃ **ג**וַאֲמַר לְלֵיוָאֵי דְמַלְפִין יַת עַמָא לְכָל בֵית יִשְרָאֵל דְאִתְקַדְשׁוּ לִשְׁמָא דַייָ הָבוּ יַת אֲרוֹנָא דְקוּדְשָׁא בְּבֵיתָא דִי בְנָא שְׁלמה בַּר דָוִד מַלְכָּא דְיִשְרָאֵל לֵית לְכוֹן רְשׁוּתָא לְמִטַל בִּכְתַף כַּדוּן פַּלָחוּ יַת יְיָ אֱלָהָכוֹן וְיַת עַמֵיהּ בֵּית יִשְרָאֵל׃ **ד**וְאַתְקִינוּ לְבֵית אֲבָהַתְכוֹן הֵי בִּפְלוּגְוַתְכוֹן (ס"א בִּפְלוּגָתְכוֹן) הֵיכְמָא דִי פָקֵיד משֶׁה וְהֵיכְמָא דִכְתַב דָוִד מַלְכָּא דְיִשְרָאֵל וְהֵיכְמָא דִי כְתָבָא דִשְׁלמה בְּרֵיהּ׃ **ה**וְקוּמוּ בְּבֵית מַקְדְשָׁא לִפְלוּגְוַת (ס"א לִפְלוּגָת) בֵּית אֲבָהָתָא לַאֲחוּכוֹ בְּנֵי עַמָא וּפְלוּגְוַת (ס"א וּפְלוּגָת) בֵּית אַבָּא לְלֵוָאֵי׃ **ו**וְכוּסוּ פִּסְחָא וְאִתְקַדְשׁוּ וְאַתְקִינוּ לַאֲחוּכוֹן לְמֶעְבַּד הֵיכָמָא דִי מַלֵיל יְיָ בִּידָא דְמשֶׁה׃ **ז**וְאַפְרֵישׁ יאשִׁיָהוּ לִבְנֵי עַמָא אָעָן אִמְרַיָא וּבְנֵי עִזַיָא כּלָא לְפִסְחַיָא לְכָל מָאן דְאִשְׁתְּכַח לְמִנְיָנָא תְּלָתִין אַלְפִין וְתוֹרִין תְּלָתָא אַלְפִין לְנִכְסַת קוּדְשַׁיָא דְחַגָא אִלֵין מִקִנְיָנָא דְמַלְכָּא׃ **ח**וְרַבְרְבָנוֹי לְנִדְבָתָא לְעַמָא לְכַהֲנַיָא וּלְלֵיוָאֵי אַפְרִישׁוּ חִלְקִיָהוּ וּזְכַרְיָהוּ וִיחִיאֵל סַרְכֵי בֵּית מַקְדְשָׁא דַייָ לְכַהֲנַיָא יְהָבוּ לְפִסְחַיָא תְּרֵין אַלְפִין וְשִׁיתְּ מְאָה וְתוֹרִין תְּלַת מְאָה׃ **ט**וְכָנַנְיָהוּ וּשְׁמַעְיָהוּ וּנְתַנְאֵל אֲחוֹהִי וַחֲשַׁבְיָהוּ וִיעִיאֵל וְיוֹזָבָד רַבְרְבֵי לֵיוָאֵי אַפְרִישׁוּ לְלֵיוָאֵי לְפִסְחַיָא אָעָן חַמְשָׁא אַלְפִין וְתוֹרִין חֲמֵשׁ מְאָה׃ **י**וְאִתַּקְנַת עֲבִדְתָּא וְקָמוּ כַהֲנַיָא עַל דוּכַנְהוֹן וְלֵיוָאֵי עַל פְּלוּגְוַתְהוֹן (ס"א פְּלוּגָתְהוֹן) הֵי כְתַפְקֵדְתָּא דְמַלְכָּא׃ **יא**וּנְכִיסוּ פִּסְחָא וּזְרִיקוּ כַּהֲנַיָא יַת דְמָא מִידֵיהוֹן וְלֵיוָאֵי מְשַׁלְחִין׃ **יב**וְאַעְדִיאוּ (ס"א וְאַעְדִיוּ) עֲלָתָא בְּמַהֲבוּתְהוֹן לְבֵית אֲבָהָתְהוֹן לִבְנֵי עַמָא לְקָרָבָא קֳדָם יְיָ כְּמָא דִכְתִיב בְּסִפְרָא דְמשֶׁה וְהֵיכְדֵין בְּצַפְרָא׃ **יג**וּטְווֹ יַת פִּסְחָא בְּנוּרָא כִּדְחָזֵי וְיַת נִכְסַת קוּדְשַׁיָא בַּשִׁילוּ בְּקִדְרַיָא וּבְדוּדַיָא וּבְמִלוּסַיָא וְאוֹשִׁיטוּ לְכָל בְּנֵי עַמָא׃ **יד**וּמִן בָּתַר כַּדוּן אַתְקִינוּ לְהוֹן וּלְכַהֲנַיָא אֲרוּם כַּהֲנַיָא בְּנֵי אַהֲרן מִתְעַסְקִין בְּאַסָקוּת עֲלָתָא וְתַרְבַּיָא עַד לֵילְיָא וְלֵיוָאֵי תַּקִינוּ לְהוֹן וּלְכַהֲנַיָא בְּנֵי אַהֲרן׃ **טו**וּמְשַׁבָּחַיָא בְּנֵי אָסָף עַל אֲתַר מוֹקְמַתְהוֹן הֵי כְתַפְקֵידְתָּא דְדָוִד וְאָסָף וְהֵימָן וִידוּתוּן נְבִיָא דְמַלְכָּא וְתַרְעַיָא לִתְרַע וּתְרַע לֵית לְהוֹן לְמֶעְדֵי מֵעַל פּוּלְחַנְהוֹן אֲרוּם אֲחוּהוֹן לֵיוָאֵי אַתְקִינוּ לְהוֹן׃ **טז**וְאִתַּקְנַת כָּל עֲבָדַת פּוּלְחָנָא דַייָ בְּיוֹמָא הַהוּא לְמֶעְבַּד פִּסְחָא וְאַסָקוּת עֲלָתָא עַל מַדְבְּחָא דַייָ הֵי כְתַפְקֵדְתָּא דְמַלְכָּא יאשִׁיָהוּ׃ **יז**וַעֲבָדוּ בְּנֵי יִשְרָאֵל דְאִשְׁתְּכָחוּ מְהֵימְנִין קֳדָם יְיָ יַת פִּסְחָא בְּעִדָנָא הַהִיא בְּרַמְשָׁא וְיַת חַגָא דְפַטִירַיָא שַׁבְעָא יוֹמִין׃ **יח**וְלָא אִתְעֲבֵיד פִּסְחָא דִי כְמָתֵיהּ בְּיִשְרָאֵל מִן יוֹמֵי שְׁמוּאֵל נְבִיָא וְכָל מַלְכַיָא דְבֵית יִשְרָאֵל לָא עֲבָדוּ הֵי כְּפִסְחָא דִי עֲבַד יאשִׁיָהוּ וְכַהֲנַיָא וְלֵיוָאֵי וְכָל אֱנַשׁ יְהוּדָה וּבֵית יִשְרָאֵל דְאִשְׁתַּכְּחוּ בְּהֵימְנוּתָא וְיָתְבֵי יְרוּשְׁלֵם׃ **יט**בְּתַמְנֵיסְרֵי שְׁנִין לְמַלְכוּתָא דְיאשִׁיָהוּ אִתְעֲבַד פִּסְחָא הָדֵין׃ **כ**בָּתַר כָּל דְנָא דְאַתְקִין יאשִׁיָהוּ יַת בֵּית מַקְדְשָׁא דַייָ סְלִיק פַּרְעה חַגִירָא מַלְכָּא דְמִצְרַיִם לְאַגָחָא קְרָבָא בְּכַרְכְּמִישׁ דְעַל פְּרָת וּנְפַק לְקַדָמוּתֵיהּ יאשִׁיָהוּ׃ **כא**וּשְׁדַר לְוָתֵיהּ אִזְגַדִין לְמֵימַר מָה אִית לִי עִמָךְ מְלַךְ שִׁבְטָא דְבֵית יְהוּדָה לָא עֲלָךְ סְלֵקִית לְאַגָחָא קְרָבָא אֲרוּם אַנְתְּ מִתְגָרֵי יוֹמָא דֵין עִמִי אֲרוּם אֱלָהֵין לְבֵית קְרָבָא דִי לִי וְטַעֲוָתִי אֲמַר לְסַרְהָבוּתִי כַּדוּן פְּסוֹק לָךְ מֶנִי וּמִן טַעֲוָתָא דְעִמִי וְלָא תְחַבֵּלִיתָךְ׃ **כב**וְכַד שְׁמַע יַת מָא דְאַדְכַּר יַת טָעֲוָתֵיהּ לָא אִסְתְּחַר לַאֲחוֹרָא וְלָא אַחֲזִיר יאשִׁיָהוּ יַת אַפּוֹהִי מִנֵיהּ אֲרוּם לְאַגָחָא קְרָבָא בֵּיהּ אִשְׁתְּנֵי וְאִטַקֵס בְּזֵינֵי קְרָבָא וְלָא קַבֵּיל לְפִתְגָמֵי חַגִירָא דִי מַלֵיל עַל עֵיסַק טַעֲוָתֵיהּ וְאָתָא לַאֲגָחָא קְרָבָא בְּמֵישַׁר מְגִדוֹ׃ **כג**וּמִן בִּגְלַל דְלָא תָבַע יאשִׁיָהוּ אוּלְפַן מִן קֳדָם יְיָ וַאֲזַל לְאַגָחָא קְרָבָא בְּמֵישַׁר מְגִדוֹ אִתְפְּרַע מִנֵיהּ מָרֵי עַלְמָא וּפְתָקוּ וּשְׁדוֹ קַשְׁתָּאֵי גִרְרִין לְמַלְכָּא יאשִׁיָהוּ וַאֲמַר מַלְכָּא לְעַבְדוֹי אַעְבְּרוּ יָתִי אֲרוּם מַרְעִיתִי לַחֲדָא׃ **כד**וְאַעְבָּרוּ יָתֵיהּ עַבְדוֹי מִן רְתִיכָא וְאַרְכְּבוּהִי עַל רְתִיכָא תִּנְיֵתָא דִי לֵיהּ וְאוֹבְלוֹהִי לִירוּשְׁלֵם וּמִית תַּמָן וְאִתְקְבַר בְּקִבְרֵי אֲבָהָתוֹי וְכָל אֱנַשׁ יְהוּדָה וִירוּשְׁלֵם מִתְאַבְּלִין עַל יאשִׁיָהוּ׃ **כה**וַאֲלָא יִרְמְיָהוּ עַל יאשִׁיָהוּ אִלְיָא רַבְּתָא וְאָמְרִין עִמֵיהּ כָּל רַבְרְבַיָא וּמַטְרוֹנְיָתָא וַהֲווֹן מְתִיבִין בְּאִלְיֵהוֹן עַל יאשִׁיָהוּ עַד יוֹמָא הָדֵין וִיהֵבִנוּן לִגְזֵירָה שָׁנָה עַל יִשְרָאֵל דִיהוֹן סָפְדִין עַל יאשִׁיָהוּ בְּאִלְיֵהוֹן וְהָאִנוּן כְּתִיבִין בְּסִפְרָא דִכְתַב בָּרוּךְ מִן פּוּם יִרְמְיָהוּ עַל אִלְיָתָא׃ **כו**וּשְׁאַר פִּתְגָמֵי יאשִׁיָהוּ וְכָל חֲסָדוֹהִי דִי עֲבַד הֵיכְמָא דִי כְתִיב בְּאוֹרַיְתָא דַיָי׃ **כז**וּפִתְגָמוֹהִי קַדְמָאֵי מָה דִי עֲבַד בְּיַנְקוּתֵיהּ וּבַתְרָאֵי מָה דִי עֲבַד בְּעוּלֵמוּתֵיהּ וְכָל דִינַיָא דְדָאִין מִן יוֹמָא דִי מְלַךְ בַּר תְּמַנְיָא שְׁנִין דִהֲוָה טְלֵי עַד שְׁנַת תַּמְנֵסְרֵי דִהֲוָה עוּלֵם כַּד שָׁארֵי לְתַקָפָא יַת בֵּית מַקְדְשָׁא דַייָ כּוּלְהוֹן אֲתִיב לְמָארֵי דִינָא מִן מָמוֹנֵיהּ וְהֵיךְ דַכֵּי יַת בֵּית יִשְרָאֵל וִיהוּדָה מִן כָּל סַאבוּתָא הָאִנוּן כְּתִיבִין עַל סֵפֶר מַלְכַיָא דְבֵית יִשְרָאֵל וּדְבֵית יְהוּדָה׃

**2 Chronicles 36**

**א**וּנְסִיבוּ עַמָא דְאַרְעָא יַת יְהוֹאָחָז בַּר יאִשִׁיָהוּ וְאַמְלִיכוּ יָתֵיהּ תְּחוֹת אֲבוּהִי בִּירוּשְׁלֵם׃ **ב**בַּר עֶשְרִין וּתְלַת שְׁנִין יוֹאָחָז כַּד מְלַךְ וּתְלָתָא יַרְחִין מְלַךְ בִּירוּשְׁלֵם׃ **ג**וְאַעְדִי יָתֵיהּ מַלְכָּא דְמִצְרַיִם מִלְמִמְלַךְ בִּירוּשְׁלֵם וּגְבָא מִן יָתְבֵי אַרְעָא דְיִשְרָאֵל מְאָה קִנְטֵנְרִין דְסִימָא וְקִנְטִינָר דִדְהָב׃ **ד**וְאַמְלִיךְ מַלְכָּא דְמִצְרַיִם יַת אֶלְיָקִים אֲחוּהִי עַל יְהוּדָה וִירוּשְׁלֵם וְאַחֲזַר יַת שְׁמֵיהּ יְהוֹיָקִים וְיַת יְהוֹאָחָז אֲחוּהִי דְבַר חֲגִירָא וְאַיְתֵי יָתֵיהּ לְמִצְרַיִם׃ **ה**בַּר עֶשְרִין וַחֲמֵשׁ שְׁנִין יְהוֹיָקִים כַּד מְלַךְ וְחַד סְרֵי שְׁנִין מְלַךְ בִּירוּשְׁלֵם וַעֲבֵד דְבִישׁ קֳדָם יְיָ אֱלָהֵיהּ׃ **ו**עֲלוֹהִי סְלִיק נְבוּכַדְנֶאצַר מַלְכָּא דְבָבֶל וְאַסְרוֹהִי בְּכִירוּמְנַקִיָהוּ (ס"א בְּכֵירוֹמַנְקַיָא) בְּשׁוּשְׁלָוָן דִנְחָשָׁא לְאוֹבָלָא יָתֵיהּ לְבָבֶל׃ **ז**וּמִן מָאנֵי בֵּית מַקְדָשָׁא דַייָ אַיְתֵי נְבוּכַדנֶאצַר לְבָבֶל וִיהָבִינוּן בִּפְלָטֵירֵיהּ (ס"א בְּפַלְטֵרִנֵיהּ) בְּבָבֶל׃ **ח**וּשְׁאָר פִּתְגָמֵי יְהוֹיָקִים וְרִיחוּקֵיהּ וּמַה דִי עֲבַד וְסוּרְחָנָא דְאִשְׁתְּכַח עֲלוֹהִי הָא אִנוּן כְּתִיבִין עַל סֵפֶר מַלְכַיָא דְבֵית יִשְרָאֵל וּדְבֵית יְהוּדָה וּמְלִיךְ יְהוֹיָכִין בְּרֵיהּ תְּחוֹתוֹהִי׃ **ט**בַּר תַּמְנֵי שְׁנִין יְהוֹיָכִין כַּד מְלַךְ וּתְלָתָא יַרְחִין וַעֲשַרְתֵּי יוֹמִין מְלַךְ בִּירוּשְׁלֵם וַעֲבַד דְבִישׁ קֳדָם יְיָ׃ **י**וּלְסוֹף (ס"א וּלְסוֹפָא) דְשַׁתָּא שְׁדַר מַלְכָּא נְבוּכַדְנֶצַר וְאַיְתֵיהּ לְבָבֶל עִם כְּלֵי רִגְגַת בֵּית מַקְדְשָׁא דַייָ וְאַמְלֵךְ יַת צִדְקִיָהוּ אֲחוּהִי עַל דְבֵית יְהוּדָה וִירוּשְׁלֵם׃ **יא**בַר עֶשְרִין וַחֲדָא שַׁתָּא צִדְקִיָהוּ כַּד מְלַךְ וְחַד סְרֵי שְׁנִין מְלַךְ בִּירוּשְׁלֵם׃ **יב**וַעֲבַד דְבִישׁ קֳדָם יְיָ אֱלָהֵיהּ וְלָא אִתְכְּנָע מִן קֳדָם יִרְמְיָהוּ נְבִיָא דְאִתְנַבֵּי לֵיהּ מִן פּוּם מֵימְרָא דַיָי׃ **יג**וְאוֹף בְּמַלְכָּא נְבוּכַדְנֶאצַר מְרָד דְאַיְמֵי (ס"א דְאוֹמֵי) יָתֵיהּ בְּמֵימְרָא דַייָ וְאַקְשֵׁי יַת קַדְלֵיהּ וְתַקִיף יַת יִצְרָא דְלִבֵּיהּ מִן בִּגְלַל דְלָא לְמִתּוּב לְדַחַלְתָּא דַייָ אֱלָהָא דְיִשְרָאֵל׃ **יד**וּלְחוֹד כָּל רַבְרְבֵי כַּהֲנַיָא וְעַמָא אַסְגִיעוּ לְשַׁקָרָא שְׁקַר הֵי כְּכָל תּוֹעֲבָתָא רִיחוּק עַמְמַיָא וְסָאִיבוּ יַת בֵּית מַקְדְשָׁא דַייָ דְאַקְדֵישׁ בִּירוּשְׁלֵם׃ **טו**וּשְׁדַר יְיָ אֱלָהָא דַאֲבָהָתְהוֹן עֲלֵיהוֹן דִיתוּבוּן בְּיַד אִזְגַדוֹהִי אַקְדֵים וְשַׁלָחָא מְטוּל דְחָיִס (ס"א דְחָאֵיס) עַל עַמֵיהּ וְעַל מְדוֹר בֵּית שְׁכִינַת קוּדְשֵׁיהּ׃ **טז**וַהֲווֹ מְגַחְכִין בְּאִזְגַדַיָא דַייָ וּמְבַסְרִין בְּפִתְגָמוֹהִי וּמְתַלְעַיְבִין (ס"א וּמִתְעַלְבִין) בִּנְבִיאוֹהִי עַד דִי סְלִיקַת רוּגְזָא דַייָ בְּעַמֵיהּ עַד דְלֵית אֲסוּ׃ **יז**וְאַסֵיק עֲלֵיהוֹן יַת מַלְכָּא דְכַשְדָאֵי וּקְטַל יַת עוּלֵימֵהוֹן בְּחַרְבָּא בְּבֵית מַקְדְשֵׁיהוֹן וְלָא חָס (ס"א חָאִיס) עַל עוּלֵם וּבְתוּלְתָּא וְסָבָא וְאַרְכוֹנָא כּלָא מְסַר בִּידֵיהּ׃ **יח**וְאוֹף מָאנֵי בֵּית מַקִדְשָׁא דַייָ מְסַר בִּידֵי רַבְרְבַיָא וּזְעֵירַיָא וְתִסְבְּרֵי בֵּית מַקְדְשָׁא דַייָ וְתִסְבְּרֵי מַלְכָּא וְרַבְרְבָנוֹהִי כּלָא אַיְתֵי לְבָבֶל׃ **יט**וְאוֹקִידוּ יַת בֵּית מַקְדְשָׁא דַייָ וּתְרָעוּ יַת שׁוּרָא דִירוּשְׁלֵם וְיַת כָּל פַּלְטֵירָהָא אוֹקִידוּ בְּנוּרָא וְכָל מָאנֵי רִגוּנָהָא לְחַבָּלָא׃ **כ**וְאַגְלֵי שְׁאָרָא דְאִשְׁתַּיְרַת מִן קְטָלָא דְחַרְבָּא לְבָבֶל וַהֲווֹ לֵיהּ וְלִבְנוֹהִי לְעַבְדִין עַד זְמַן דִמְלִיךְ מַלְכוּתָא דְפָרָס׃ **כא**לְאַשְׁלָמָא (ס"א פִּתְגָמֵי) פִּתְגָם נְבוּאָה מִן קֳדָם יְיָ מִפּוּם יִרְמְיָהוּ עַד זְמַן דְאִתְרְעִיאַת אַרְעָא שְׁמִיטְתָא הָא כָּל יוֹמָא דְאִיצְדִיאַת (ס"א דִצְדִיאַת) אַרְעָא דְיִשְרָאֵל שְׁמִיטַת שַׁבְעִין שְׁנִין׃ **כב**וּבְשַׁתָּא חֲדָא לְכוֹרֶשׁ מַלְכָּא דְפָרַס כַּד שְׁלִים פִּתְגָם נְבוּאָה דַייָ מִפּוּמָא דְיִרְמְיָה אַתְיָהוּ (ס"א אִתְיְהַב) רוּחַ גְבוּרְתָּא דַייָ בְּכוֹרֶשׁ מַלְכָּא דְפָּרָס וְאַעְבַּר כְּרוּזָא בְּכָל מַלְכוּתֵיהּ וְאוֹף בְּאִגַרְתָּא שְׁדַר לְמֵימָר׃ **כג**כִּדְנַן אֲמַר כּוֹרֶשׁ מַלְכָּא דְפָרָס כָּל מַלְכְּוָתָא דְאַרְעָא מְסַר לִי מֵימְרָא דַייָ אֱלָהָא דִשְׁמַיָא וְהוּא פַּקֵיד עֲלַי לְמִבְנֵי לֵיהּ בֵּית מַקְדְשָׁא בִּירוּשְׁלֵם דִי בְשֵׁבֶט יְהוּדָה מָאן בְּכוֹן דְאִית בֵּינֵיהּ מִכָּל עַמֵיהּ יְהֵא מֵימְרָא דַייָ בְּסַעְדֵיהּ וְיִסַק׃